Split (3)

train · 79.3k rows

text stringlengths 31 26.1k	summary stringlengths 11 1.19k
ពីវេទិកាសេដ្ឋកិច្ចអន្តរជាតិ St. Petersburg (SPIEF) ប្រធានាធិបតីរុស្ស៊ី លោក វ្ល៉ាឌីមៀ ពូទីន បានលើកឡើងថា ការប្រើប្រាស់ប្រាក់រូប្លិ៍ គឺកើនឡើងប្រហែល ៣០ភាគរយ បើធៀបឆ្នាំមុន និងខ្ពស់ជាង ១៥ភាគរយ មុនពេលជម្លោះជាមួយអ៊ុយក្រែន។ អត្រាប្រតិបត្តិការដែលបានធ្វើឡើងជាប្រាក់ដុល្លារ អឺរ៉ូ និងរូបិយប័ណ្ណលោកខាងលិចផ្សេងទៀត ដែលទីក្រុងម៉ូស្គូចាត់ទុកថា គ្មានភាពទាក់ទាញមានការថយចុះ។ ការទូទាត់សម្រាប់ការនាំចេញរបស់រុស្ស៊ីជារូបិយប័ណ្ណទាំងនេះ បានធ្លាក់ចុះពាក់កណ្តាលកាលពីឆ្នាំមុន។ លោក ពូទីន បានអះអាងថា រុស្ស៊ីនឹងស្វែងរកការបង្កើនអត្រានៃការទូទាត់ជារូបិយប័ណ្ណ នៃប្រទេសសមាជិក BRICS ដែលជាសម្ព័ន្ធមិត្តសេដ្ឋកិច្ចរួមដូចជា ប្រេស៊ីល រុស្ស៊ី ឥណ្ឌា ចិន និងអាហ្វ្រិកខាងត្បូង។ «បណ្តាប្រទេស BRICS កំពុងធ្វើការដើម្បីបង្កើតប្រព័ន្ធទូទាត់ឯករាជ្យមួយ ដោយមិនមានការគាបសង្កត់ផ្នែកនយោបាយ ការក្លែងបន្លំ និងការដាក់ទណ្ឌកម្មពីខាងក្រៅ»។ លោកពូទីន បានសង្កត់ធ្ងន់បែបនេះ នៅថ្ងៃទី ៧ ខែមិថុនា។ នេះបើតាមសារព័ត៌មានរុស្ស៊ី Sputnik។ បើតាមលោកប្រធានាធិបតីរុស្ស៊ី បណ្តាប្រទេសជាមិត្តសមនឹងទទួលបានការយកចិត្តទុកដាក់ជាពិសេស ពីព្រោះពួកគេនឹងរៀបចំអនាគតសេដ្ឋកិច្ចពិភពលោក ហើយមានចំនួន៣ ភាគ ៤ នៃទំហំពាណិជ្ជកម្មជាមួយរុស្ស៊ីរួចទៅហើយ។ លោក ពូទីន លើកឡើងបែបនេះ ស្របពេលវិមានក្រឹមឡាំងប្រើវេទិកា SPIEF ដើម្បីស្វែងរកទំនាក់ទំនងថ្មីជាមួយបណ្តាប្រទេសនៅអាស៊ី អាម៉េរិកឡាទីន និងអាហ្វ្រិក។ ប្រធានាធិបតីរុស្ស៊ី មានផែនការលម្អិតសម្រាប់កំណែទម្រង់ដ៏សំខាន់ នៃទីផ្សារហិរញ្ញវត្ថុរបស់ប្រទេស រួមទាំងការបង្កើនតម្លៃទីផ្សារភាគហ៊ុនទ្វេដងនៅចុងទសវត្សរ៍នេះ កាត់បន្ថយការនាំចូល និងបង្កើនការវិនិយោគលើទ្រព្យសកម្មហិរញ្ញវត្ថុ។ ប្រទេសលោកខាងលិច បានព្យាយាមហ៊ុមព័ទ្ធទឹកប្រាក់ចំនួន ២ទ្រីលានដុល្លាររបស់រុស្ស៊ី ជាការឆ្លើយតបទៅនឹងការបង្កសង្រ្គាមនៅអ៊ុយក្រែនផ្ទុះឡើង នៅក្នុងខែកុម្ភៈឆ្នាំ ២០២២។ យ៉ាងណាមិញ សេដ្ឋកិច្ចរុស្ស៊ីរំពឹងថា នឹងកើនឡើងលឿនជាងប្រទេសដែលមានសេដ្ឋកិច្ចជឿនលឿនទាំងអស់នៅឆ្នាំនេះ ទោះបីជាមានការដាក់ទណ្ឌកម្មជាបន្តបន្ទាប់ក៏ដោយ។ មូល និធិរូបិយវត្ថុអន្តរជាតិ (IMF) បានព្យាករថា ទំហំផលិតផលក្នុងស្រុកសរុប (GDP) របស់រុស្ស៊ីនឹងកើនឡើង ៣,២ភាគរយ នៅឆ្នាំ២០២៤ ដែលនឹងលើសពីអាម៉េរិកមានត្រឹម ២,៧ភាគរយ ខណៈអាល្លឺម៉ង់ បារាំង និងអង់គ្លេស ទំនងជាមានកំណើនក្រោម ១ភាគរយ។ កន្លងមក រុស្ស៊ី បានអះអាងថា ទណ្ឌកម្មលោកខាងលិចលើឧស្សាហកម្មសំខាន់ៗបានធ្វើឲ្យខ្លួនកាន់តែពឹងលើខ្លួនឯង។ ទន្ទឹមនេះ ការប្រើប្រាស់ឯកជន និងការវិនិយោគក្នុងស្រុកទំនងជានឹងងើបឡើងវិញ។ ការនាំចេញប្រេង និងទំនិញបានផ្លាស់ទិសដៅទៅកាន់ប្រទេសដូចជាឥណ្ឌា និងចិន ដែលជួយទីក្រុងម៉ូស្គូរក្សាប្រាក់ចំណូលនាំចេញដ៏រឹងមាំ៕ អត្ថបទទាក់ទង ជាង ៩០ភាគរយនៃពាណិជ្ជកម្មចិន-រុស្ស៊ី ប្រើប្រាស់ប្រាក់រូប្លិ៍ និងយ័ន	ជិត ៤០ភាគរយ នៃទំហំពាណិជ្ជកម្មរបស់ប្រទេសនេះ បច្ចុប្បន្នត្រូវបានជួញដូរជាប្រាក់រូប្លិ៍។ នេះបើតាមសម្តីរបស់លោកវ្ល៉ាឌីមៀ ពូទីន ប្រធាធិបតីរុស្ស៊ី នៅថ្ងៃទី៧ ខែមិថុនា។
«គ្មានកិច្ចព្រមព្រៀងឡើយនៅខណៈនេះ។ ប៉ុន្តែក្រុមការងារអាមេរិក និងកូរ៉េខាងជើង រំពឹងជួបគ្នានៅថ្ងៃខាងមុខ។» នេះជាសេចក្ដីប្រកាសរបស់លោកស្រី Sarah Sanders អ្នកនាំពាក្យសេតវិមាននៅថ្ងៃទី២៨ ខែកុម្ភៈ។ មន្ត្រីអាមេរិករូបនេះមិនបានផ្ដល់មូលហេតុអ្វីឡើយជុំវិញបញ្ហានេះ ខណៈអំឡុងពេលជួបគ្នា ប្រធានាធិបតី ដូណាល់ ត្រាំ និងប្រមុខដឹកនាំកូរ៉េខាងជើង គីម ជុងអ៊ុន បានបង្ហាញជំហរសុទិដ្ឋិនិយមសម្រាប់ជំនួបលើកទីពីរនេះ។ សេចក្ដីប្រកាសរបស់អ្នកនាំពាក្យសេតវិមានបន្ថែមថា មេដឹកនាំទាំងពីរមានជំនួបដ៏ល្អ និងបានជជែកគ្នាពីមធ្យោបាយនានាក្នុងជំរុញដំណើរការរំសាយនុយក្លេអ៊ែរ និងសេដ្ឋកិច្ចរបស់កូរ៉េខាងជើង។ ការប្រកាសរបស់លោកស្រី Sanders កើតឡើងក្រោយកម្មវិធីអាហារថ្ងៃរវាងលោក ត្រាំ និងលោក គីម ត្រូវបានលុបចោលភ្លាមៗដែរ។ សន្និសីទសារព័ត៌មានរបស់លោក ត្រាំ នៅម៉ោងបួនក៏លើកពេលវិញទៀតផង៕	ជំនួបលើកទីពីររវាងប្រធានាធិបតីអាមេរិក ដូណាល់ ត្រាំ និងមេដឹកនាំកូរ៉េខាងជើង គីម ជុងអ៊ុន បានបញ្ចប់ហើយដោយគ្មានកិច្ចព្រមព្រៀងអ្វីទាំងអស់។ នេះបើតាមការប្រកាសសេតវិមានៅថ្ងៃទី២៨ ខែកុម្ភៈ ដែលជាថ្ងៃចុងក្រោយនៃជំនួបលើកទីពីរ។
ក្រុមមន្ត្រីនៅទីបញ្ជាការតំបន់ឥណ្ឌូប៉ាស៊ីហ្វិករបស់សហរដ្ឋអាមេរិក មន្ទីរបច្ចកោណនិងទីភ្នាក់ងារស៊ើបការណ៍សម្ងាត់សហរដ្ឋអាមេរិកបានព្រមានម្តងហើយម្តងទៀតអំពីការគំរាមកំហែងពីប្រទេសចិនដែលកំពុងកើនឡើងពីកំណើនកម្លាំងយោធារហូតដល់អ្វីដែលមន្ត្រីទាំងនោះពណ៌នាថាជាការលុកលុយឥតកោតញញើតកាន់តែខ្លាំងឡើងរបស់រដ្ឋាភិបាលក្រុងប៉េកាំងចូលក្នុងប្រព័ន្ធកំព្យូទ័រនិងយុទ្ធនាការចារកម្ម។ លោកឧត្តមនាវី Michael Studeman នាយកស៊ើបការណ៍សម្ងាត់របស់ទីបញ្ជាការនៅតំបន់ឥណ្ឌូប៉ាស៊ីហ្វិកមានការព្រួយកង្វល់អំពីចំណាត់ការមិនបានគ្រប់គ្រាន់នេះ។ លោក Studeman បាននិយាយកាលពីថ្ងៃពុធថា៖«ខ្ញុំកំពុងឆ្ងល់ថាតើក្រុមអ្នកតាក់តែងគោលនយោបាយនៅក្នុងរដ្ឋធានីវ៉ាស៊ីនតោនប៉ុន្មាននាក់ត្រូវបានគេបញ្ចុះបញ្ចូល។ និយាយតាមពិតទៅវាជាការពិបាកដើម្បីទាក់ទាញការចាប់អារម្មណ៍ច្រើនដល់រឿងរ៉ាវមួយចំនួន»។ លោក Studeman បាននិយាយទៀតថាការលំបាកមួយផ្នែកគឺថាខណៈមនុស្សជាច្រើននៅក្នុងសហរដ្ឋអាមេរិកមើលឃើញថាសង្គ្រាមទំនងជាមិនកើតមាននោះប្រទេសនានាដូចជាចិនមើលឃើញថាវាជាផ្នែកមួយដ៏សំខាន់នៃការខិតខំរបស់ពួកគេ។ ហើយរដ្ឋាភិបាលក្រុងប៉េកាំងក្រោមការដឹកនាំរបស់ប្រធានាធិបតី Xi Jinping បានប្រុងប្រៀបរៀបចំធ្វើឲ្យខ្លាំងជាងសហរដ្ឋអាមេរិកដើម្បីក្លាយជាមហាអំណាចសាកលលោក។ លោក Studeman បានបញ្ជាក់ទៀតថា «លោក Xi Jinping មានឧបាយកលខ្លាំងណាស់។គាត់ព្យាយាមធ្វើឲ្យសម្រេចសុបិននោះទោះបីត្រូវចំណាយប៉ុន្មានក៏ដោយ»។ នេះមិនមែនជាលើកទី១ទេដែលលោក Studeman បានព្រមានអំពីការងើបឡើងរបស់ចិន៕ សូមចុចទៅប្រភពដើម VOA ត្រង់នេះ	មន្ត្រីកំពូលម្នាក់ខាងស៊ើបការណ៍សម្ងាត់យោធាសហរដ្ឋអាមេរិកកំពុងសម្តែងការព្រួយកង្វល់ថា ក្រុមអ្នកតាក់តែងគោលនយោបាយនិងសមាជិកសភាសំខាន់ៗមិនបានគិតគូរឲ្យបានល្មមគ្រប់គ្រាន់អំពីការគំរាមកំហែងរបស់ប្រទេសចិនទេ។
ក្នុងបរិបទជំងឺឆ្លងសកល មនុស្សពេញវ័យជាច្រើន បានជួបប្រទះបញ្ហាផ្លូវចិត្ត ដូចជាកើតជំងឺស្ត្រេស បញ្ហាបាក់ទឹកចិត្ត និងឈានដល់ការធ្វើអត្តឃាតជាដើម។ ចំណែកកុមារ ក៏អាចទទួលរងផលវិបាក ផ្នែកផ្លូវចិត្តដូចមនុស្សពេញវ័យដែរ។ ពួកគេ ត្រូវពាក់ម៉ាស់, មិនអាចចេញក្រៅរត់លេង, មិនបានធ្វើពិធីជប់លៀងខួបកំណើត, មិនបានហាត់កីឡានៅខាងក្រៅ និងមិនអាចសូម្បីតែទៅសាលារៀនអស់រយៈពេលជាច្រើនខែ។ ទោះយ៉ាងនេះក្តី វាមិនមានន័យថាកុមារសុទ្ធតែមិនសប្បាយចិត្តនឹងជីវិតរស់នៅតែក្នុងផ្ទះ និងជួបបញ្ហាផ្លូវចិត្តដូចគ្នាទាំងអស់ទេ។ កុមារខ្លះចូលចិត្តរៀននៅផ្ទះ ហើយចំណាយពេលច្រើនជាមួយគ្រួសារ។ ចំណែកកុមារផ្សេងទៀត ក៏ជួបផលលំបាកដោយសារការសិក្សានៅផ្ទះមិនមានលក្ខណៈរស់រវើកដូចនៅសាលារៀន និងខ្វះខាតការយកចិត្តដាក់គាំទ្រផ្លូវចិត្តពីគ្រួសារជាដើម។ លោកស្រី Paige Lembeck អ្នកចិត្តវិទ្យានៃមជ្ឈមណ្ឌលសិក្សាពីកុមារ Yale បានលើកឡើងបែបនេះ។ យោងតាមមជ្ឈមណ្ឌលគ្រប់គ្រង និងបង្ការជំងឺឆ្លង (CDC) នៅចន្លោះខែមីនា និងខែតុលាឆ្នាំ ២០២០ ការពិនិត្យសុខភាពផ្លូវចិត្តកុមារអាយុពី៥ឆ្នាំទៅ១១ឆ្នាំ បានកើនឡើង២៤ភាគរយ ខណៈកុមារអាយុពី ១២ឆ្នាំទៅ១៧ឆ្នាំ តួលេខបានបានកើនឡើង៣១ភាគរយឯណោះ បើប្រៀបធៀបទៅនឹងអំឡុងខែដូចគ្នាកាលពីឆ្នាំ២០១៩។ នេះបើតាមទិន្នន័យដកស្រងពីទំព័រសុខភាពរបស់មន្ទីរពេទ្យ Yale។ ជាការពិត កុមារជាច្រើន ក៏ជួបបញ្ហាថប់អារម្មណ៍ បាក់ទឹកចិត្ត ឬបញ្ហាសុខភាពផ្លូវចិត្តផ្សេងទៀត ក្នុងអំឡុងពេលដ៏លំបាកនេះ។ កុមារខ្លះត្រូវបានបាត់បង់ឪពុកម្តាយ ឬក្រុមគ្រួសារដោយសារជំងឺកូវីដ-១៩ និងដោយសារមូលហេតុជាច្រើនទៀត។ លើសពីនេះ កុមារដែលមិនចូលចិត្តសាលារៀន អាចនឹងលែងចង់ត្រឡប់ទៅចូលសាលាវិញ បើទោះជាការរាតត្បាតជំងឺកូវីដ-១៩ ត្រូវបញ្ចប់។ កុមារខ្លះក៏ពិបាកនឹងសម្របខ្លួនទៅតាមការផ្លាស់ប្តូររបៀបរស់នៅឆាប់រហ័ស ពីការរៀននៅសាលា និងរៀននៅផ្ទះ ហើយមិនបានប៉ុន្មានក៏ត្រូវប្តូរទៅរៀននៅសាលាវិញជាដើម។ បើទោះជាស្ថានភាពសង្គមត្រឡប់ទៅរកភាពប្រក្រតីវិញ កុមារប្រហែលជាមិនមានការគិតដូចការពីមុនទៀតឡើយ។ ផ្ទុយទៅវិញ វាក៏អាចមានរឿងល្អជាងមុនដែលទទួលបានពីបទពិសោធរស់នៅក្នុងស្ថានភាពជំងឺរាតត្បាតនេះដែរ ដោយកុមារនឹងដឹងពីតម្លៃនៃពេលវេលា តម្លៃនៃសុខភាពរាងកាយ និងផ្លូវចិត្តជាដើម។ ដូចនេះ កុមារត្រូវបានលើកទឹកចិត្តឱ្យទទួលការចាក់វ៉ាក់សាំងបង្ការដើម្បីសុវត្ថិភាពផ្លូវកាយ និងផ្លូវចិត្តដែលបណ្តាលមកពីការរាតត្បាតជំងឺកូវីដ-១៩។ មានតែការចូលរួមចាក់វ៉ាក់សាំងប៉ុណ្ណោះ ដែលអាចជួយឱ្យពិភពលោកឆាប់បិទបញ្ចប់ជំងឺរាតត្បាតនេះបាន៕	ការរីករាលដាលជំងឺកូវីដ-១៩ បានប៉ះពាល់ដល់ការរស់នៅ និងសុខភាពរបស់មនុស្សយ៉ាងខ្លាំងទាំងផ្លូវកាយ និងផ្លូវចិត្ត។ មិនត្រឹមតែមនុស្សពេញវ័យប៉ុណ្ណោះទេដែលរងផលប៉ះពាល់ពីជំងឺរាតត្បាតនេះ វាក៏ បានបង្កឱ្យមានបញ្ហាសុខភាពផ្លូវចិត្តចំពោះកុមារផងដែរ។ តើកុមារនឹងរងឥទ្ធិពលអាក្រក់បែបណា ខ្លះពីជំងឺកូវីដ-១៩?
នៅថ្ងៃអាទិត្យនេះ គូប្រជែងកាលពីថ្ងៃពុធ ត្រូវជួបគ្នាសារជាថ្មី ដោយកីឡដ្ឋានព្រីនស៍ របស់វិសាខា បើកទ្វារស្វាគមន៍បឹងកេត វិញ ហើយព្រះខ័នរាជស្វាយរៀង ទៅតទល់ជាមួយភ្នំពេញក្រោននៅទឹកដីស្មាត អ.អេស.អិន នាវេលាម៉ោង៦ និង៣០នាទីដូចគ្នា។ បឹងកេត បាត់បង់ឱកាសប្រជែងជើងឯក ក្រោយខកចិត្តចាញ់វិសាខា ២-១ ដែលធ្វើឲ្យពួកគេនៅទ្រឹងជាមួយនឹង៣៩ពិន្ទុ។ ផ្ទុយទៅវិញ វិសាខា បានឡើងទៅកាន់កំពូលតារាងជាបណ្តោះអាសន្នជាមួយ៤៦ពិន្ទុ ក្រោយជ័យជម្នះនៅកីឡដ្ឋានខេមបូឌាអ៊ែវេ។ សម្រាប់ព្រះខ័នរាជស្វាយរៀងវិញ ពួកគេបន្តចាញ់ជាប់ៗគ្នា ដោយរក្សានៅ៤៦ពិន្ទុ ប៉ុន្តែចាញ់ប្រៀបវិសាខាក្រោមរូបមន្ត Head to Head។ ជ័យជម្នះដ៏អស្ចារ្យ ៥-២ របស់ភ្នំពេញក្រោន នៅទឹកដីព្រះខ័នរាជស្វាយរៀង បានបើកផ្លូវពួកគេក្នុងដំណើរប្រជែងយកពាន ដោយឡើងបានដល់៤៣ពិន្ទុ។ បឹងកេតឈឺចាប់ដោយសារវិសាខាផ្ទួនៗ ទាំងក្នុងវគ្គផ្តាច់ព្រ័ត្រពានរង្វាន់សម្តេច ហ៊ុន សែន និងការប្រជែងវិលជុំសម្រាប់ក្រុម Top 4 ក្នុងព្រីមៀរលីគ ដូច្នេះក្នុងជំនួបនាល្ងាចថ្ងៃអាទិត្យ ពួកគេក៏នៅតែត្រៀមខ្លួនដើម្បីបង្អាក់ដំណើររបស់ម្ចាស់ផ្ទះផងដែរ។ ទោះបីជាយ៉ាងណាក៏ដោយ វិសាខា ច្បាស់ជាមិនបោះបង់ការព្យាយាមឡើយ ដើម្បីមានឱកាសឈ្នះពាន២ក្នុងឆ្នាំតែមួយ។ ងាកទៅព្រះខ័នរាជស្វាយរៀងឯណោះវិញ ពួកគេបានរងបរាជ័យទាំង៣លើកក្នុងការប្រកួតប្រជែងជាមួយក្រុម៣ទៀតនៅ Top 4 ដែលធ្វើឲ្យឱកាសលើគោករបស់ពួកគេទៅជាស្តួចស្តើងទៅវិញ។ ទោះបីមាន៣ពិន្ទុតាមពីក្រោយក៏ដោយ ភ្នំពេញក្រោនក៏នៅតែជាកម្លាំងគំរាមកំហែងសម្រាប់ព្រះខ័នរាជស្វាយរៀង និងវិសាខា ហើយការទស្សន៍ទាយរបស់អ្នកចាត់ការទូទៅក្រុមជម្រើសជាតិ លោក Keisuke Honda ដែលថាពួកគេអាចរក្សាតំណែងជើងឯកនោះ ក៏មិនទាន់ខុសនោះដែរ៕	ឈានដល់ការប្រកួតសប្តាហ៍ទី២៥នៃជម្រើសជើងឯកខេមបូឌានព្រីមៀរលីគឆ្នាំ២០២២ ឱកាសជើងឯកនៅតែបើកចំហរសម្រាប់វិសាខា ព្រះខ័នរាជស្វាយរៀង និងភ្នំពេញក្រោន។ សម្រាប់បឹងកេត បើទោះបីជាពួកគេឈ្នះទាំងបីប្រកួតដែលនៅសេសសល់ក៏ដោយ ក៏មិនអាចមានពិន្ទុគ្រប់គ្រាន់ដើម្បីគ្រោងតំណែងជើងឯកនោះដែរ។
ឥណ្ឌា និងវៀតណាមបានពង្រឹងទំនាក់ទំនងរបស់ពួកគេនាប៉ុន្មានឆ្នាំចុងក្រោយនេះ ដោយផ្តោតជាពិសេសលើវិស័យការពារជាតិ ខណៈដែលប្រទេសទាំងពីរមានការព្រួយបារម្ភចំពោះប្រទេសចិនដែលជះឥទ្ធិពលកាន់តែខ្លាំងឡើង។ ដោយកន្លងមកធ្លាប់ផ្តល់ទូកតូចៗ និងសម្ភារៈយោធាដល់ប្រទេសដូចជាម៉ាល់ឌីវ និងម៉ូរីស ព្រមទាំងនាវាមុជទឹកមួយគ្រឿងដល់មីយ៉ាន់ម៉ាផងនោះ ឥណ្ឌាសម្រេចឱ្យវៀតណាមនាវាចម្បាំងមួយគ្រឿងតែម្ដង។ ការផ្តល់នាវាចម្បាំងនាពេលនេះ ជាលើកទីមួយដែលឥណ្ឌាផ្តល់ដល់ប្រទេសអ្នកជិតខាងរបស់ចិន នៅជិតឆ្នេរសមុទ្រចិនខាងត្បូងកន្លែងដែលប្រទេសជាច្រើនកំពុងមានជម្លោះលើដែនទឹកមួយនេះ។ កងទ័ពជើងទឹកឥណ្ឌាបាននិយាយនៅក្នុងសេចក្តីថ្លែងការណ៍មួយថា «ការប្រគល់នាវា Kirpan គឺឆ្លុះបញ្ចាំងពីការប្តេជ្ញាចិត្តរបស់ឥណ្ឌាក្នុងការជួយដៃគូដែលមានគំនិតដូចគ្នាក្នុងការបង្កើនសមត្ថភាពរបស់ពួកគេ។ អំណោយនេះត្រូវបានប្រកាសនៅពេលរដ្ឋមន្ត្រីក្រសួងការពារជាតិវៀតណាមឧត្តមសេនីយ៍ ផាន វ៉ាន់ សាង បំពេញទស្សនកិច្ចនៅឥណ្ឌាកាលពីដើមខែនេះ។ នាវាចម្បាំងនេះត្រូវបានបញ្ចូលទៅក្នុងកងនាវាចរណ៍ឥណ្ឌាក្នុងឆ្នាំ ១៩៩១ ហើយត្រូវបានរចនា និងផលិតដោយឥណ្ឌាផ្ទាល់។ កងទ័ពជើងទឹកឥណ្ឌាបាននិយាយថា វាត្រូវបានបំពាក់ដោយកាំភ្លើងរយៈចម្ងាយមធ្យម និងចម្ងាយជិត គ្រាប់បាញ់ និងគ្រាប់មីស៊ីល៕	ឥណ្ឌា បានផ្ដល់នាវាចម្បាំងមួយគ្រឿងជាអំណោយសម្រាប់វៀតណាម។ បើតាមកងទ័ពជើងទឹកឥណ្ឌា នាវាចម្បាំងដែលផលិតក្នុងស្រុក INS Kirpan បានចាកចេញពីឆ្នេរសមុទ្រភាគខាងកើតនៃឥណ្ឌានៅថ្ងៃទី២៨ ខែមិថុនាសំដៅទៅវៀតណាម។
រដ្ឋមន្ត្រីការបរទេសអាមេរិក លោក ម៉ៃ ប៉ុមប៉េអូ (Mike Pompeo) បានធ្វើដំណើរទៅដល់ទីក្រុង បាងកក ប្រទេសថៃ នៅថ្ងៃទី៣១ ខែកក្កដា សម្រាប់ចូលរួមកិច្ចប្រជុំអាស៊ាន ក្នុងគោលដៅលើកកម្ពស់យុទ្ធសាស្ត្រឥណ្ឌូប៉ាស៊ីហ្វិក ដែលដឹកនាំដោយអាមេរិក។ ចំណែក រដ្ឋមន្ត្រីការបរទេសចិន លោក វ៉ាង យី (Wang Yi) បានទៅដល់ថៃមុនលោក Pompeo មួយថ្ងៃ ជាមួយគោលដៅដើម្បីជំរុញការអនុវត្តគម្រោងហេដ្ឋារចនាសម្ព័ន្ធគំនិតផ្តួចផ្តើមខ្សែក្រវាត់ និងវិថីរបស់លោកប្រធានាធិបតី ស៊ី ជិនភីង។ តាមរយៈសេចក្តីថ្លែងការណ៍ ក្រសួងការបរទេសអាមេរិក ដំណើរទស្សនកិច្ចរបស់លោក ប៉ុមប៉េអូ មានគោលដៅចម្បងដើម្បីពង្រឹងទំនាក់ទំនងទ្វេភាគី និងសម្ព័ន្ធភាពដ៏យូរអង្វែងជាមួយបណ្តាប្រទេសក្នុងតំបន់អាស៊ីអាគ្នេយ៍ ព្រមទាំងបញ្ជាក់ជាថ្មីនូវការតាំងចិត្តរបស់យើងទៅកាន់អង្គការតំបន់អាស៊ាន ដែលឈរលើទស្សនៈវិស័យអាមេរិកសម្រាប់តំបន់អាស៊ីប៉ាស៊ីហ្វិក។ ដោយឡែក នៅទីក្រុងប៉េកាំង នៅថ្ងៃទី៣១ អ្នកនាំពាក្យក្រសួងការបរទេសចិន លោកស្រី Hua Chunying បានលើកឡើងថា លោក វ៉ាង និងសមភាគីអាមេរិក រំពឹងនឹងជួបពិភាក្សាគ្នាអំពីទំនាក់ទំនងទ្វេភាគីនៃប្រទេសទាំងពីរ។ យ៉ាងណាមិញ លោកស្រី កត់សម្គាល់ថា ពេលវេលាច្បាស់លាស់នៃជំនួបនេះ ពុំទាន់ត្រូវបានកំណត់នៅឡើយទេ។ និយាយទៅដល់យុទ្ធសាស្ត្រឥណ្ឌូប៉ាស៊ីហ្វិក សហរដ្ឋអាមេរិក ចង់ប្រើវាដើម្បីរាំងខ្ទប់ការពង្រីកឥទ្ធិពលរបស់ចិនក្នុងតំបន់ប៉ាស៊ីហ្វិក និងមហាសមុទ្រឥណ្ឌា ហើយដើម្បីប្រកួតប្រជែងនឹងគម្រោងហេដ្ឋារចនាសម្ព័ន្ធយក្សគំនិតផ្តួចផ្តើមខ្សែក្រវាត់ និងវិថីរបស់ក្រុងប៉េកាំងផង។ តាមការចុះផ្សាយរបស់កាសែតហុងកុង South China Morning Post ប្រមុខការទូតអាមេរិក បាននិយាយថា ក្រោយពីចាប់ផ្តើមអនុវត្តគោលនយោបាយឥណ្ឌូប៉ាស៊ីហ្វិកមក យុទ្ធសាស្ត្ររបស់ក្រុងវ៉ាស៊ីនតោននេះ ដំណើរការយ៉ាងល្អប្រសើរដើម្បីទាញយកផ្លែផ្កាសម្រាប់អាមេរិក និងសម្ព័ន្ធមិត្តខ្លួន។ ត្រង់ចំណុចនេះ លោក អះអាងថា៖ «យើងមើលឃើញ សម្ព័ន្ធភាពក្នុងតំបន់មានការរីកចម្រើនគួរឲ្យកត់សម្គាល់»។ ម្យ៉ាងវិញទៀត ប្រមុខការទូតអាមេរិករូបនេះ បានច្រានចោលការអះអាងថា ឥទ្ធិពលរបស់ចិនក្នុងចំណោមប្រទេសជាសមាជិកអាស៊ាន កំពុងកើនឡើង។ ជុំវិញរឿងនេះ លោកលើកឡើងថា ការអះអាងដោយគ្មានភស្តុតាងបែបនេះ មិនសុទ្ធតែពិតទាំងស្រុងឡើយ។ «បណ្តាប្រទេសជាសមាជិកអាស៊ាន កំពុងសម្លឹងរកដៃគូ ដែលនឹងជួយពួកគេកសាងសេដ្ឋកិច្ចឲ្យរីកលូតលាស់ល្អ និងឈឺឆ្អាលពីសុខទុក្ខរបស់ប្រជាជនពួកគេ»។ នេះជាការបញ្ជាក់របស់លោក Pompeo ដោយសង្កត់ធ្ងន់ពីការចូលរួមច្រើនបន្ថែមទៀតពីសំណាក់រដ្ឋបាលប្រធានាធិបតី ដូណាល់ ត្រាំ ក្នុងតំបន់នេះ។ តាមការគ្រោងទុក លោករដ្ឋមន្ត្រី Pompeo នឹងជួបពិភាក្សាជាមួយសមភាគីកូរ៉េខាងត្បូង និងជប៉ុន នៅថ្ងៃសុក្រ ទី ២ សីហា ដើម្បីពង្រឹងសម្ព័ន្ធភាពត្រីភាគីក្នុងតំបន់ ខណៈក្រុងសេអ៊ូល និងតូក្យូកំពុងទាស់គ្នាក្នុងសំណុំរឿងរឹតត្បិតការធ្វើពាណិជ្ជកម្ម។ នៅថ្ងៃដដែល លោក ក៏ត្រៀមជួបរដ្ឋមន្ត្រីការបរទេសថៃ Don Pramudwinai ផងដែរ។ និយាយពីចិនឯណោះវិញ លោករដ្ឋមន្ត្រីការបរទេស Wang Yi បានជជែកពិភាក្សាសមភាគីមកពីប្រទេសដែលជាសមាជិកក្នុងគម្រោងខ្សែក្រវាត់និងវិថី ដូចជា កម្ពុជា ហ្វីលីពីន និងឥណ្ឌូណេស៊ី ក្រោយពីបានជាន់ដីប្រទេសថៃសម្រាប់កិច្ចប្រជុំរដ្ឋមន្ត្រីការបរទេសអាស៊ាន និងដៃគូដែលនឹងបញ្ចប់នាថ្ងៃសៅរ៍ ទី ៣ ខែសីហាខាងមុខ។ អំឡុងជំនួបជាមួយរដ្ឋមន្ត្រីការបរទេសហ្វីលីីពីន លោក Teodoro Locsin លោក វ៉ាង និយាយថា៖ «ចិន ចង់មានការផ្លាស់ប្តូរកម្រិតខ្ពស់ជាមួយហ្វីលីពីន ដើម្បីពង្រឹងការទុកចិត្តគ្នាទៅមកឲ្យកាន់តែស៊ីជម្រៅ និងលើកកម្ពស់គំនិតផ្តួចផ្តើមខ្សែក្រវាត់ និងវិថីក្នុងប្រទេសនេះ ជាមួយគោលដៅពន្លឿនការអភិវឌ្ឍហេដ្ឋារចនាសម្ព័ន្ធតំបន់»។ គម្រោងហេដ្ឋារចនាសម្ព័ន្ធ ខ្សែក្រវាត់ និងវិថី បានដាក់ចេញកាលពីឆ្នាំ២០១៣ ដោយប្រធានាធិបតីចិន លោក ស៊ី ជិនភីង។ គម្រោងដ៏មហិច្ឆតានេះ ផ្តោតសំខាន់លើការជំរុញពាណិជ្ចកម្ម និងមានគោលដៅពង្រឹងហេដ្ឋារចនាសម្ព័ន្ធទាំងដីគោក និងផ្លូវសមុទ្រ តភ្ជាប់តំបន់អាស៊ី អឺរ៉ុបនិងអាហ្វ្រិក។ តាម South China Morning Post អ្នកជំនាញផ្នែកភូមិសាស្ត្រនយោបាយ យល់ឃើញថា ភាពមិនច្បាស់លាសនៃគោលនយោបាយការបរទេស ក្រោមរដ្ឋបាលលោកត្រាំ បានរុញច្រានបណ្តាប្រទេសជាសមាជិកអាស៊ានខ្លះ ងាកទៅរកប្រទេសចិន ដែលគេពុំធ្លាប់បានឃើញពីមុនមកឡើយក្នុងរយៈពេលប៉ុន្មានឆ្នាំចុងក្រោយនេះ។ លើសពីនេះ ជាមួយគោលនយោបាយគាំពារនិយម «America First» លោក ត្រាំ ប្តេជ្ញាដាក់ទណ្ឌកម្មប្រឆាំងប្រទេសនានា រួមមានរដ្ឋជាសមាជិកអាស៊ានផងនោះ ដែលរូមចំណែកក្នុងឱនភាពពាណិជ្ជកម្មអាមេរិក។ បច្ចុប្បន្ននេះ វៀតណាម អាចស្ថិតជាគោលដៅរបស់ក្រុងវ៉ាស៊ីនតោន បន្ទាប់ពីចិន៕ អត្ថបទទាក់ទង វៀតណាម ជាគោលដៅបន្ទាប់ពីចិនក្នុងបញ្ជីដំឡើងពន្ធរបស់លោក ត្រាំ?	ខណៈសង្គ្រាមពាណិជ្ជកម្មរវាងសហរដ្ឋអាមេរិក និងចិនចូលមកដល់ឆ្នាំទី២ ក្រុងប៉េកាំង និងវ៉ាស៊ីនតោន ក្នុងសប្តាហ៍នេះ មានបេសកកម្មដូចគ្នាមួយ។ នោះ គឺដើម្បីពង្រឹងចំណងទាក់ទងជាមួយសម្ព័ន្ធមិត្ត និងពង្រីកឥទ្ធិពលពួកគេក្នុងតំបន់អាស៊ីអាគ្នេយ៍ ។
ជាក់ស្តែង ក្រុងប៉េកាំង បានរឹបអូសយកកំពង់យុទ្ធសាស្ត្រ Hambantota របស់ស្រីលង្កា កាលពីពីឆ្នាំ២០១៧ ដោយសារប្រទេសក្នុងតំបន់មហាសមុទ្រឥណ្ឌានេះ គ្មានលទ្ធភាពសងបំណុលឲ្យក្រុមហ៊ុនរដ្ឋចិន។ ហេតុការណ៍នេះហើយ បានបង្កការព្រួយបារម្ភទៅដល់សមាគម៍អន្តរជាតិពាក់ព័ន្ធនឹងអ្វីដែលពួកគេលើកឡើងថា ជាគោលនយោបាយ «អន្ទាក់បំណុល» របស់រដ្ឋាភិបាលចិន ក្រោមរូបភាពគំនិតផ្តួតផ្តើម «វិថី និងខ្សែក្រវាត់» ។ យោងតាមប្រភពរដ្ឋាភិបាលឥណ្ឌា ប្រទេសទាំងបីនេះ គ្រោងចុះហត្ថលេខាលើអនុសារណៈយោគយល់គ្នានាពេលឆាប់ៗខាងមុខ ដើម្បីសាងសង់ស្ថានីយ៍កុងតេន័រខាងកើតនៅកំពង់ផែទឹកជ្រៅរបស់ទីក្រុងកូឡុំបូ ។ ផែនការសាងសង់ដែលគេប៉ាន់ស្មានថា មានទំហំវិនិយោគដល់ទៅ ៥០០លានដុល្លារនេះ គ្រោងចាប់ផ្តើមប្រតិបត្តិការនាខែមីនា ឆ្នាំ២០២០ខាងមុខ។ តាមរយៈការចុះផ្សាយរបស់ទីភ្នាក់ងារព័ត៌មាន Reuters លោក Sudarshana Gunawardana មន្ត្រីនៃការិយាល័យនាយករដ្ឋមន្ត្រីស្រីលង្កា បានបញ្ជាក់ឲ្យដឹងថា កិច្ចព្រមព្រៀងនេះ កំពុងស្ថិតក្នុងដំណាក់ការចរចានៅឡើយរវាងប្រទេសជប៉ុន ឥណ្ឌា និងស្រីលង្កា ។ ទាក់ទិននឹងផែនការនេះដែរ លោក Sudarshana បានបង្ហើបទៀតថា រដ្ឋាភិបាលស្រីលង្កា នឹងកាន់កាប់ចំណែកចំនួន ៥១ភាគរយ ក្នុងគម្រោងសាងសង់ស្ថានីយ៍កុងតេន័រក្នុងកំពង់ផែយុទ្ធសាស្ត្រនេះ។ មែនទែនទៅ នេះមិនមែនជាលើកទីមួយទេ ដែលរដ្ឋាភិបាលក្រុងកូឡុំបូ បានបោះដៃសុំអន្តរាគមន៍ពីជប៉ុន និងឥណ្ឌា។ តួយ៉ាង ចាប់តាំងពីឆ្នាំ២០១៥មក ស្រីលង្កា ចង់បង្កើនវត្តមានរបស់ក្រុងញូវដែលី និងក្រុងតូក្យូកាន់តែច្រើនក្នុងប្រទេសខ្លួន ក្រោយពីបារម្ភជុំវិញកំណើនលុយវិនិយោគខ្លាំងហួសប្រមាណរបស់ក្រុមហ៊ុនចិន ដែលកំពុងរុញស្រីលង្កាឲ្យជាប់វ័ណ្ឌករបំណុលចិនកាន់តែជ្រៅ។ ជាឧទាហរណ៍ស្រាប់ ស្រីលង្កា កាលពីឆ្នាំ២០១៧ បានប្រគល់កំពង់ផែយុទ្ធសាស្ត្រភាគខាងត្បូង Hambantota ដែលមានតម្លៃ១,៥ពាន់លានដុល្លារនេះ ទៅឲ្យចិន ក្នុងលក្ខខណ្ឌជួល ៩៩ឆ្នាំ បន្ទាប់ពីខ្លួនពុំមានលទ្ធផលដោះបំណុល។ កំពង់ផែទឹកជ្រៅនេះ បានក្លាយជាគំរូដ៏ចម្បងមួយសម្រាប់ដាស់តឿនដល់បណ្តាប្រទេសដែលពាក់ព័ន្ធនឹងគំនិតផ្តួចផ្តើមខ្សែក្រវាត់ និងវិថី របស់ចិន ឲ្យមើលឃើញពីភាពមិនក្រីក្រតី ដែលអាចកើតមានឡើងក្នុងគម្រោងហេដ្ឋារចនាសម្ព័ន្ធយក្សនេះ។ សូមបញ្ជាក់ថា ប្រធានធិបតីចិន លោក ស៊ី ជិនភីង បានបង្កើតគំនិតផ្តួចផ្តើមខ្សែក្រវាត់ និងវិថីក្នុងឆ្នាំ២០១៣ ក្នុងគោលដៅតភ្ជាប់ប្រទេសចិនជាមួយបណ្តាប្រទេសផ្សេងទៀត ដែលស្ថិតក្នុងតំបន់ អឺរ៉ុប អាស៊ី និងអាហ្វ្រិក តាមរយៈគម្រោងអភិវឌ្ឍហេដ្ឋារចនាសម្ព័ន្ធជាច្រើន។ មកទល់នឹងពេលនេះ ប្រទេសចំនួន ១២៤ និងអង្គការអន្តរជាតិ ២៩ បានចុះហត្ថលេខាលើកិច្ចព្រមព្រៀងស្តីពីកិច្ចសហប្រតិបត្តិការលើគំនិតផ្តួចផ្តើមនេះជាមួយចិន៕	រដ្ឋាភិបាលឥណ្ឌា និងជប៉ុន បានសម្រេចសហការជាមួយស្រីលង្កា ដើម្បីអភិវឌ្ឍកំពង់ផែយុទ្ធសាស្ត្ររបស់ក្រុងកូឡុំបូ ដែលគ្របដណ្តប់ដោយលុយវិនិយោគយ៉ាងក្រាស់ក្រែលរបស់ចិន តាមរយៈគម្រោងហេដ្ឋារចនាសម្ព័ន្ធ គំនិតផ្តួចផ្តើម «ខ្សែក្រវាត់ និងវិថី»។ ការចាប់ដៃគ្នាត្រីភាគីនេះ មានគោលដៅធ្វើឲ្យមានតុល្យភាពឥទ្ធិពលជាមួយក្រុងប៉េកាំង ដែលមានឈ្មោះពុំសូវល្អខាងអូសទាញប្រទេសដទៃ ជាពិសេសបណ្តាប្រទេសក្រីក្រស្រេកឃ្លានលុយកម្ចីឲ្យធ្លាក់ចូលក្នុងអន្ទាក់បំណុលខ្លួន។
ថ្មីៗនេះ សភាជាតិនីតិកាលទី១៣របស់ម៉ាឡេស៊ី បានបំពេញការងារចុងក្រោយមួយរបស់ខ្លួន ដោយបានអនុម័តច្បាប់ប្រឆាំងនឹងព័ត៌មានមិនពិត តាមសំណើរបស់រដ្ឋាភិបាលនាយករដ្ឋមន្ត្រី ណាជីប រ៉ាហ្សាក់ ។ ច្បាប់នេះ ត្រូវបានអនុម័តឡើងទាំងចម្រូងចម្រាស់ពោលគឺក្រោមការរិះគន់ខ្លាំងពីបណ្តាអង្គការសង្គមស៊ីវិល និងរួមទាំងមហាអំណាចអាមេរិកផង ។ តាមបទបញ្ញត្តិ នៃច្បាប់នេះ រាល់បុគ្គល ដែលជាប់ពាក់ព័ន្ធប្រឌិត និងផ្សព្វផ្សាយព័ត៌មានមិនពិតនោះ ជាពិសេសលើបណ្តាញសង្គមតែម្តង នឹងត្រូវប្រឈមទាំងទោសផាកពិន័យ និងទោសពន្ធនាគាររហូតដល់៦ឆ្នាំឯណោះ ។ សម្រាប់រដ្ឋាភិបាលរបស់លោក ណាជីប ក៏បានបកស្រាយរួចហើយផងដែរថា ចំណាត់នេះ មិនមែនជាការរឹតត្បិតឡើយ តែដើម្បីធានាពីរបៀបរបបសង្គមប៉ុណ្ណោះ ។ យ៉ាងណាក៏ដោយ ទាំងបក្សប្រឆាំង និងអង្គការសង្គមស៊ីវិលម៉ាឡេស៊ី បានលើកឡើងស្រដៀងគ្នាថា ច្បាប់នេះមានគោលដៅយ៉ាងពិតប្រាកដដើម្បីរឹតត្បិតសេរីភាពនៃការបញ្ចេញមតិរបស់ប្រជាពលរដ្ឋ ជាពិសេសនោះ អ្នកដែលប្រឆាំងរដ្ឋាភិបាល ដែលកំពុងតែដឹកនាំដោយបក្សកាន់អំណាច ដែលមានលោក ណាជីប ជាប្រមុខ ។ សម្រាប់ក្រុមសង្គមស៊ីវិលម៉ាឡេស៊ី បានមើលឃើញថា ច្បាប់នេះ គឺជារនាំងមួយ ដែលអាចជួយទប់លំហូរ នៃការចែករំលែកព័ត៌មានមិនល្អពាក់ព័ន្ធរដ្ឋាភិបាលលោកណាជីប ជាពិសេសនោះ គឺរឿងអាស្រូវពុករលួយរបស់លោក ខណៈពេលដែលការបោះឆ្នោត ក៏កាន់តែខិតជិតមកដល់ ។ មានន័យថា ច្បាប់នេះ អាចជួយស្កាត់ការផ្សព្វផ្សាយរឿងអាស្រូវដែលធ្លាប់ធ្វើឲ្យមានចលនាទាមទារឲ្យលោកណាជីបនៅឆ្នាំ២០១៥ម្តងហើយនោះទៅកាន់ប្រជាពល ដែលកំពុងត្រៀមចូលរួមបោះឆ្នោតជ្រើសរើសមេដឹកនាំសម្រាប់អាណត្តិថ្មីនោះ ។ អ្វីដែលគួរកត់សម្គាល់នោះ រដ្ឋបាលអាមេរិករបស់លោក ដូណាល់ ត្រាំ ដែលតែងតែហៅក្រុមសារព័ត៌មានប្រឆាំងនឹងលោក ថា ជាក្រុមព័ត៌មានមិនពិតនោះ ក៏បានចេញមុខជំទាស់នឹងរដ្ឋាភិបាលផងដែរ ។ តាមរយៈក្រសួងការបរទេសរបស់ខ្លួន អាមេរិក បានសម្តែងការព្រួយបារម្ភ ពីការប៉ះពាល់ដល់សិទ្ធិសេរីនៃការបញ្ចេញមតិ ហើយក៏បានទទូចឲ្យម៉ាឡេស៊ី មានការពិគ្រោះយោបល់ និងដេញដោលជាមួយនឹងមតិសាធារណៈជាមុនសិន ។ យ៉ាងណាក៏ដោយ ចំណាត់ការរបស់រដ្ឋាភិបាលម៉ាឡេស៊ី មិនឯកាឡើយ ។ នោះ ក៏ព្រោះតែប្រទេសនៅបណ្តាតំបន់អាស៊ានដូចជា សិង្ហបុរី និងហ្វីលីពីន ក៏កំពុងតែស្ថិតនៅក្នុងដំណាក់នៃការរៀបចំធ្វើច្បាប់ពាក់ព័ន្ធនឹងព័ត៌មានមិនពិតផងដែរ ។ ប្រទេសទាំងពីរ ក៏មានហេតុផលស្រដៀងគ្នាដែរ ពោលគឺរៀបចំច្បាប់ដើម្បីទប់ស្កាត់ការផ្តល់ព័ត៌មានមិនពិតដែលធ្វើឲ្យប៉ះពាល់អវិជ្ជមានដល់សង្គម ។ បើនិយាយពីបងធំអាស៊ានឥណ្ឌូណេស៊ីវិញ ថ្មីៗនេះ ក៏ទើបតែបានព្រមានបិទបណ្តាញសង្គមហ្វេសប៊ុកទៀតផងប្រសិនក្រុមហ៊ុននេះមិនអាចធានាពីកិច្ចសហប្រតិបត្តិការជាមួយនឹងខ្លួនដើម្បីប្រឆាំងចលនាព័ត៌មានមិនពិតនោះ ។ ចំណាត់ការនេះ ក៏ធ្វើឡើង ស្របពេលដែលឥណ្ឌូណេស៊ី ក៏កំពុងតែត្រៀមរៀបចំការបោះឆ្នោតប្រធានាធិបតីនៅឆ្នាំក្រោយផងដែរ ៕	« Fake News ឬ ព័ត៌មានមិនពិត » ជាពាក្យពេញនិយមមួយសម្រាប់បរិការណ៍នយោបាយរបស់ប្រទេសតំបន់អាស៊ាន ។ ពេញនិយមនោះគឺ រដ្ឋាភិបាលរបស់ប្រទេសអាស៊ានមួយចំនួន ដែលរួមមានឥណ្ឌូណេស៊ី ម៉ាឡេស៊ី និងសិង្ហបុរីផង កំពុងតែរិះរកមធ្យោបាយដើម្បីទប់ស្កាត់ និងកម្ចាត់ចលនានៃការបង្កើតព័ត៌មានមិនពិត ដែលរដ្ឋាភិបាលអាស៊ានទាំងនេះ យល់ឃើញថា កំពុងតែបំពុលសង្គមតែម្តង ។
បើតាមសេចក្ដីណែនាំ របស់រដ្ឋបាលខេត្តសៀមរាប បានចាត់ឱ្យរដ្ឋបាលក្រុង-ស្រុក អ្នកគ្រប់គ្រងផ្សារ និងអាជ្ញាធរតាមមូលដ្ឋាន ត្រូវតាមដាន ត្រួតពិនិត្យការលក់មុខទំនិញរបស់អាជីវករ និងម្ចាស់អាជីវកម្ម។ ក្នុងករណី មានការលក់ឡើងថ្លៃ ត្រូវផ្អាក ឬបញ្ឈប់អាជ្ញាបណ្ណទីតាំងនោះ ជាបណ្ដេះអាសន្ន ឬស្ថាពរ និងចាត់វិធានការតាមផ្លូវច្បាប់។ សូមជម្រាបថា រដ្ឋបាលខេត្តសៀមរាប អនុវត្តវិធានបិទខ្ទប់សង្កាត់ចំនួន ៣ រយៈពេល២សប្តាហ៍ ចាប់ពីថ្ងៃទី ១៦ រហូតដល់ថ្ងៃទី ២៩ មេសា គឺសង្កាត់ ស្វាយដង្គំ សង្កាត់សាលាកំរើក និងសង្កាត់សៀមរាប ដើម្បីទប់ស្កាត់ជំងឺនេះមិនឱ្យរាលដាលទៅតំបន់ផ្សេង។ គិតត្រឹមថ្ងៃ១២ មេសានេះ ខេត្តសៀមរាប មានករណីអ្នកវិជ្ជមានកូវីដ១៩ ទាក់ទងនឹងព្រឹត្តិការណ៍សហគមន៍ ២០កុម្ភៈចំនួន ២០នាក់ហើយ ក្នុងនោះបានជាសះស្បើយចំនួន ៣នាក់៕	រដ្ឋបាលខេត្តសៀមរាប នឹងចាត់វិធានការ ចំពោះម្ចាស់អាជីវកម្ម និងអាជីវករទាំងអស់ ដែលដំឡើងថ្លៃទំនិញប្រើប្រាស់ គ្រឿងឧបភោគបរិភោគ និងឱសថ ក្នុងពេលអនុវត្តវិធានទប់ស្កាត់ការឆ្លងរាលដាលនៃជំងឺកូវីដ-១៩ ខណៈតំបន់មួយចំនួននៅខេត្តសៀមរាប ត្រូវបានបិទខ្ទប់។
សន្ទស្សន៍ PRI បង្ហាញឲ្យឃើញនូវការប្រាស្រ័យទាក់ទងក្នុងគ្រួសាររវាងស្វាមីភរិយា កូនៗ មិត្តភក្តិ និងសាច់ញាតិ ហើយស្វែងរកនូវចំណុចល្អ និងចំណុចខ្សោយនៃការប្រាស្រ័យទាក់ទងសំខាន់ៗក្នុងជីវិតរបស់យើង។ ក្នុងនោះទីផ្សារចំនួន ៩ ត្រូវបានបញ្ចូលនៅក្នុងការសិក្សាថ្នាក់តំបន់នេះ ដែលមានដូចជាប្រទេសកម្ពុជា ចិន ហុងកុង ឥណ្ឌូនេស៊ី ម៉ាឡេស៊ី ហ្វីលីពីន សិង្ហបុរី ថៃ និងវៀតណាម។ ក្នុងឆ្នាំនេះ ប្រទេសកម្ពុជា បានឡើងមកឈរនៅចំណាត់ថ្នាក់លេខមួយ (ពីលេខ ៤ កាលពីឆ្នាំ២០១៦) ដោយក្លាយជាប្រទេសមានពិន្ទុខ្ពស់បំផុត ៨៦/១០០ បើនិយាយអំពីការបំពេញសុភម្គងលក្នុងគ្រួសារ។ នេះបង្ហាញថាការប្រាស្រ័យទាក់ទងក្នុងក្រុមគ្រួសារនៅកម្ពុជាបានជួយបំពេញនូវចន្លោះដែលខ្វះខាត និងការសង្ឃឹមទុក បានដល់៨៦។ នាយកប្រតិបត្តិក្រុមហ៊ុនព្រូដិនសលកម្ពុជា លោក David Nutman បានមានប្រសាសន៍ថា៖ ក្រុមហ៊ុនព្រូដិនសលកម្ពុជាយល់ច្បាស់ថា ទំនាក់ទំនងក្រុមគ្រួសារគឺជារឿងសំខាន់ជាងគេសម្រាប់អតិថិជនរបស់យើង។ ដូច្នេះ នេះជាព័ត៌មានវិជ្ជមានមួយ ដែលជាទូទៅប្រជាពលរដ្ឋខ្មែរកាន់តែមានភាពសប្បាយរីករាយចំពោះទំនាក់ទំនងក្នុងក្រុមគ្រួសាររបស់ខ្លួន ហើយនៅឆ្នាំនេះ កម្ពុជាបានក្លាយជាប្រទេសជាប់លេខ ១ ក្នុងតំបន់អាស៊ី ក្នុងការបំពេញសុភមង្គលក្នុងគ្រួសារ។ យើងជឿថា ការដែលការប្រាស្រ័យទាក់ទងក្នុងគ្រួសារបានប្រសើរឡើងនេះ គឺដោយសារតែប្រជាពលរដ្ឋខ្មែរអោយតម្លៃនិងព្យាយាមធ្វើឲ្យទំនាក់ទំនងរបស់ពួកគេកាន់តែល្អជាងមុន ជាពិសេសជាមួយស្វាមីភរិយា។ នៅឆ្នាំនេះ ការរកឃើញរបស់យើងបានបង្ហាញថា ប្រជាពលរដ្ឋខ្មែរពិភាក្សាជាមួយគ្នាច្រើនជាងមុន ដើម្បីជួយជំរុញទឹកចិត្តគ្នា និងខិតខំប្រឹងប្រែងឲ្យអស់ពីសមត្ថភាព ដើម្បីកសាងទំនាក់ទំនងក្នុងគ្រួសារឲ្យមានភាពល្អជាងមុន ។ កត្តាសំខាន់ដែលឲ្យទំនាក់ទំនងក្នុងគ្រួសារកាន់តែល្អប្រសើរគឺដោយសារតែ ប្រជាពលរដ្ឋកម្ពុជា យល់ឃើញថា ទំនាក់ទំនងក្នុងក្រុមគ្រួសាររបស់ខ្លួន គឺការប្រាស្រ័យទាក់ទងដែលមានសុភមង្គលបំផុតក្នុងជីវិត។ តាមរយៈសន្ទស្សន៍ PRI ឆ្នាំ ២០១៧ បានរកឃើញថា ទំនាក់ទំនងជាមួយក្រុមគ្រួសារបានកើនឡើង ១៩ពិន្ទុ បើធៀបនឹងឆ្នាំ ២០១៦ ។ ប្រជាពលរដ្ឋខ្មែរជាងពាក់កណ្តាលរំពឺងថានឹងពឹងផ្អែកទៅលើកូនៗរបស់ពួកគេ នៅពេលពួកគេចាស់ទៅ ដែលនេះជាការរកឃើញខុសប្លែកពីប្រទេសដទៃទៀតដែលបានស្ទង់មតិ។ ក្នុងចំណោមប្រជាពលរដ្ឋខ្មែរ ដែលបច្ចុប្បន្ននេះរស់នៅជាមួយឪពុកម្តាយ មាន៣០% ដែលរ៉ាប់រងការចំណាយប្រចាំថ្ងៃរបស់ឪពុកម្តាយខ្លួន ហើយក្នុងនោះ ៤០% យល់ឃើញថាការផ្តល់ថវិកាពេលឪពុកម្តាយចូលនិវត្តន៍ គឺជាអាទិភាពមួយក្នុងចំណោមអាទិភាពធំៗផ្នែកហិរញ្ញវត្ថុចម្បង។ ក្នុងករណីដែលមានអ្វីមួយកើតឡើងចំពោះពួកគេ ប្រជាពលរដ្ឋខ្មែរចំនួន ៧១% ប្រមាណជាងពាក់កណ្តាលបារម្ភពីស្ថានភាពហិរញ្ញវត្ថុរបស់គ្រួសារខ្លួន ដោយក្នុងនោះមានចំនួនតិចតួចដែលនិយាយថាគ្រួសាររបស់ពួកគេ អាចនិងមានបញ្ហាហិរញ្ញវត្ថុធ្ងន់ធ្ងរឬអន្តរាយ។ តើផែនការហិរញ្ញវត្ថុប៉ះពាល់ដល់ទំនាក់ទំនងគ្រួសារឬអត់នៅប្រទេសកម្ពុជា? ប្រជាពលរដ្ឋភាគច្រើន (៦៦%) ប្រាប់ស្វាមីភរិយារបស់ពួកគេគ្រប់យ៉ាងអំពីហិរញ្ញវត្ថុរបស់ខ្លួន ដែលនេះជាភាគរយខ្ពស់បំផុតក្នុងតំបន់។ ការរកឃើញនៅក្នុង PRI ឆ្នាំ ២០១៧ ក៏បង្ហាញដែរថា ប្រជាពលរដ្ឋខ្មែរដែលចេះបើកចំហអំពីស្ថានភាពហិរញ្ញវត្ថុរបស់ខ្លួនកាន់តែខ្លាំង នោះការប្រាស្រ័យទាក់ទងជាមួយដៃគូរបស់ខ្លួនក៏កាន់តែប្រសើរដែរ។ សម្រាប់គូស្វាមីភរិយានៅកម្ពុជា ការរៀបចំហិរញ្ញវត្ថុរួមគ្នាគឺជារឿងសំខាន់។ គ្រួសារដែលធ្វើផែនការរួមគ្នាទាំងនេះ បានព្យាករណ៍ថាហិរញ្ញវត្ថុផ្ទាល់ខ្លួនរបស់គេនឹងមានកំណើនផងដែរ។ តើប្រជាពលរដ្ឋខ្មែរ មានទំនាស់គ្នាភាគច្រើនទៅលើរឿងអ្វី? លុយកាក់គឺជាប្រភពធំមួយនៃទំនាស់ សម្រាប់គូស្វាមីភរិយាចំនួន ២៥% ក្នុងប្រទេសកម្ពុជា។ បញ្ហាទាក់ទងនឹងលុយកាក់ដែលប៉ះពាល់ខ្លាំងបំផុតទៅលើទំនាក់ទំនងគ្រួសារ រួមមានការចំណាយច្រើនជ្រុល និងដៃគូរកចំណូលមិនគ្រប់គ្រាន់ ។ បន្ថែមលើនេះប្រជាពលរដ្ឋចខ្មែរចំនួន ៧៣% ក៏បារម្ភថាតើពួកគេនឹងអាចសន្សំប្រាក់បានគ្រប់គ្រាន់ឬអត់ សម្រាប់ពេលចូលនិវត្តន៍ និងការចំណាយលើការព្យាបាលជំងឺ។ ដោយសារលុយជាក្តីបារម្ភចម្បងក្នុងចំណោមគូស្វាមីភរិយាក្នុងប្រទេសកម្ពុជានេះហើយ ទើបមានមនុស្សជាច្រើនបានមើលឃើញពីអត្ថប្រយោជន៍នៃការទទួលដំបូន្មានផ្នែកហិរញ្ញវត្ថុពីអ្នកជំនាញ។ ទោះបីជាបច្ចុប្បន្ននេះ មានប្រជាពលរដ្ឋតែ ៥%ប៉ុណ្ណោះ ដែលធ្វើការជាមួយអ្នកជំនាញរៀបចំផែនការណ៍ហិរញ្ញវត្ថុក្តី ប៉ុន្តែ ៧០% នៃប្រជាពលរដ្ឋនៅកម្ពុជា និយាយថា ការធ្វើការជាមួយភ្នាក់ងារហិរញ្ញវត្ថុ ដើម្បីរៀបចំផែនកាហិរញ្ញវត្ថុរបស់ខ្លួន អាចធ្វើឲ្យទំនាក់ទំនងរបស់ពួកគេប្រសើរឡើង ហើយនេះជាសមាមាត្រខ្ពស់បំផុតដែលត្រូវបានកត់ត្រាទុកសម្រាប់ទីផ្សារទាំង ៩ ដែលមានវត្តមានក្នុងការអង្កេត PRI ឆ្នាំ ២០១៧។ លោក David Nutman បានមានប្រសាសន៍ថា៖ ក្រុមហ៊ុន ព្រូដិនសលកម្ពុជា នឹងពិចារណាឲ្យបានហ្មត់ចត់ទៅលើមតិយោបល់ដែលបានបង្ហាញនៅក្នុងការសិក្សារនេះ ព្រោះលទ្ធផលពីការសិក្សាបានអនុញ្ញាតឲ្យយើងខ្ញុំបានដឹងកាន់តែច្បាស់ជាងមុនអំពីក្តីបារម្ភ និងតម្រូវការរបស់អតិថិជនយើង។ ប្រជាពលរដ្ឋខ្មែរប្រមាណ ៣/៤ បារម្ភពីការសន្សំប្រាក់ឲ្យគ្រប់គ្រាន់សម្រាប់ការចូលនិវត្តន៍ ហើយពួកគាត់រំពឹងថានឹងប្រើប្រាស់ប្រាក់សន្សំផ្ទាល់ខ្លួន ដើម្បីទំនុកបម្រុងពេលពួកគេចាស់ទៅ។ ការស្វែងយល់ទាំងអស់នេះ អនុញ្ញាតឲ្យយើងរៀបចំបង្កើតផលិតផល និងសេវាកម្មថ្មីៗរបស់យើងដើម្បីបំពេញតម្រូវការរបស់អតិថិជន និងបង្កើនគុណភាពនៃទំនាក់ទំនងគ្រួសារ និងគុណភាពជីវិតរបស់អតិថិជនយើង។ តើប្រជាពលរដ្ឋនៅកម្ពុជាមានគោលដៅអ្វីខ្លះ? ភាគច្រើនបំផុតនៃប្រជាពលរដ្ឋខ្មែរបានលើកឡើងថា ការទិញផ្ទះ ឬផ្ទះល្វែង ជាគោលដៅហិរញ្ញវត្ថុចម្បងបង្អស់របស់ពួកគេ។ ពួកគាត់ជិត ២/៣ និយាយថា ការផ្គត់ផ្គង់ដល់ការអប់រំកូនៗក៏ជាអាទិភាពហិរញ្ញវត្ថុចម្បងផងដែរ។ ក្រុមហ៊ុន ព្រូដិនសលកម្ពុជា ផ្ដល់នូវផលិតផលសេវាធានារ៉ាប់រងអាយុជីវិត ដែលជួយប្រជាពលរដ្ឋខ្មែរឲ្យសម្រេចបានតាមគោលដៅជីវិត និងការពារអនាគតក្រុមគ្រួសាររបស់ខ្លួន។ លោក David Nutman បានមានប្រសាសន៍ថា៖ ទោះបីជាមានការព្រួយបារម្ភជាទូទៅចំពោះបញ្ហាសុវត្ថិភាពហិរញ្ញវត្ថុក្តី ក្រុមហ៊ុន ព្រូដិនសលកម្ពុជា មានសេចក្តីរីករាយ ដែលមើលឃើញថា ប្រជាពលរដ្ឋខ្មែរភាគច្រើនមានសុទិដ្ឋិនិយមអំពីស្ថានភាពទំនាក់ទំនងគ្រួសារ និងស្ថានភាពហិរញ្ញវត្ថុរបស់ខ្លួននៅប៉ុន្មានឆ្នាំខាងមុខ។ ការប្រឹងប្រែងរបស់ក្រុមគ្រួសារ គឺមានសារសំខាន់ចំពោះទំនាក់ទំនងគ្រួសារ និងជោគជ័យក្នុងជីរិត ហើយដោយសារប្រជាពលរដ្ឋកម្ពុជាភាគច្រើនកំពុងធ្វើបែបនេះស្រាប់ទៅហើយនោះ យើយក៏មានសុទិដ្ឋិនិយមខ្ពស់អំពីអនាគតរបស់យើងផងដែរ។ សូមចូលទៅកាន់ សូមទស្សនា ទាញយក និងអាន Prudential Cambodia Relationship Index Microsite The Thats Me relationship video The Prudential Cambodia Relationship Index report អំពីសន្ទស្សន៍ទំនាក់ទំនងព្រូដិនសល ឆ្នាំ២០១៧ សន្ទស្សន៍ទំនាក់ទំនងព្រូដិនសល ត្រូវបានបង្កើតឡើងដើម្បីស្វែងយល់ពីស្ថានភាពទំនាក់ទំនងផ្ទាល់ខ្លួនរបស់ប្រជាជនក្នុងតំបន់អាស៊ី។ ដោយសារទំនាក់ទំនងគ្រួសារមានសារៈសំខាន់ខ្លាំងចំពោះសុភមង្គល សុខុមាលភាព និងអាយុយឺនយូរ ដូច្នេះការសិក្សានេះជួយផ្តល់នូវការយល់ដឹង និងចំណេះដឹងអំពីទំនាក់ទំនងទាំងនោះ - ថាតើត្រូវធ្វើឲ្យទំនាក់ទំនងនោះកាន់តែរឹងមាំកាន់តែប្រសើរ និងជាទីពេញចិត្តតាមរបៀបណា។ កិច្ចសម្ភាសន៍ជាមួយមនុស្សជាង ៤៦០០ នាក់ត្រូវបានធ្វើឡើងនៅក្នុងប្រទេស និងតំបន់ចំនួន ៩ នៅអាស៊ី ដែលក្នុងនោះ រួមមានប្រទេសកម្ពុជា ចិន ហុងកុង ឥណ្ឌូណេស៊ី ម៉ាឡេស៊ី ហ្វីលីពីន សិង្ហបុរី ថៃ និងវៀតណាម។ ការសម្ភាសន៍ត្រូវបានធ្វើឡើងចន្លោះពីថ្ងៃទី ២៦ ខែមិថុនា ដល់ថ្ងៃទី ២០ ខែកក្កដា ឆ្នាំ ២០១៧ ជាមួយមនុស្សពេញវ័យ ដែលមានអាយុចាប់ពី ២៥ឆ្នាំ ដល់ ៥៥ឆ្នាំ។ នៅប្រទេសកម្ពុជា ការសម្ភាសន៍ត្រូវបានធ្វើឡើងជាមួយមនុស្សចំនួន ៥១៣ នាក់ តាមរយៈការសាកសួរទល់មុខ ជាមួយមនុស្សពេញវ័យនៅរាជធានីភ្នំពេញ។ អ្នកផ្ដល់សម្ភាសន៍គឺជាពលរដ្ឋដែលជាអ្នករកប្រាក់ចំណូលគ្រួសារចំនួន ២/៣ នៃប្រាក់ចំណូល ហើយរស់នៅតាមទីក្រុងដែលបានអង្កេត។ ( អត្ថបទពាណិជ្ជកម្ម )	ដើម្បីជាការស្វែងយល់កាន់តែស៊ីជម្រៅអំពីទំនាក់ទំនងក្នុងគ្រួសារ ក្រុមហ៊ុនព្រូដិនសលកម្ពុជាបានបង្ហាញនូវសន្ទស្សន៍ទំនាក់ទំនងព្រូដិនសល (Prudential Relationship Index) ឆ្នាំ ២០១៧ បន្ទាប់ពីបានចេញរបាយការណ៍សន្ទស្សន៍ដូចគ្នានេះលើកដំបូងកាលពីឆ្នាំ ២០១៦។
លទ្ធផល ២-១ កើតចេញពីការស៊ុតគ្រាប់បាល់ពីសំណាក់កីឡាករ Anderson Talisca នៅនាទី៣២ នៃវគ្គទីមួយ មុនពេលដែលតារាឆ្នើមព័រទុយហ្កាល់ និងជាប្រធានក្រុម Ronaldo បានសម្រេចគ្រាប់ជ័យជម្នះដោយការស៊ុតបាល់ពិន័យ ១១ម៉ែត្រនៅនាទី៨៧ ចុងវគ្គទីពីរ។ ១គ្រាប់របស់ក្រុម Al Tai កើតឡើងនៅនាទី៧៩ ដោយកីឡាករ Virgil Misidjan។ ក្រោយជួយក្រុមបន្តយកឈ្នះការប្រកួត ៩លើកជាប់ៗគ្នា Ronaldo បានបង្ហោះសារនៅលើបណ្តាញសង្គមបង្ហាញអារម្មណ៍រីករាយ និងបានជំរុញក្រុមឱ្យខិតខំបន្តទៀត អំឡុងពេលមានទម្រង់លេងល្អ។ «ជាការឈ្នះដ៏សំខាន់បន្ថែមទៀត ហើយក៏ជាការឈ្នះ ៩លើកជាប់ៗគ្នា! ក្រុមពិតជាធ្វើបានល្អណាស់ យើងត្រូវតែបន្តធ្វើវាជាមួយនឹងការរក្សាការងារដ៏ល្អបែបនេះបន្តទៀត។»។ Ronaldo បានបង្ហោះនៅលើបណ្តាញសង្គម Instagram បែបនេះ ក្រោយបញ្ចប់ការប្រកួត។ Al Nassr រកបានជ័យជម្នះ ៦លើកនៅក្នុងក្របខណ្ឌ Saudi Pro League ពីចំណោមការប្រកួតឈ្នះសរុបតាំង ៩លើក។ ជ័យជម្នះនេះបានរុញច្រានក្រុមរបស់កីឡាករវ័យ ៣៨ឆ្នាំ ឡើងទៅឈរនៅចំណាត់ថ្នាក់លេខ ៣ ដោយមានគម្លាតពិន្ទុត្រឹមតែ ១ពិន្ទុប៉ុណ្ណោះពីក្រុមកំពូលតារាង Al Ittihad ដែលមានអតីតមិត្តរួមក្រុម Real Madrid ខ្សែប្រយុទ្ធ Karim Benzema កំពុងលេងឱ្យ។ ក្រុមរបស់ Ronaldo មួយនេះបានវិលត្រលប់មកភាពខ្លាំងឡើងវិញយ៉ាងឆាប់រហ័ស ក្រោយពួកគេរងបរាជ័យនៃការប្រកួត Saudi Pro league ចំនួន ២លើកដំបូង។ ការប្រកួតបន្ទាប់ Al Nassr នឹងត្រូវជួបក្រុមដែលមានចំណាត់ថ្នាក់លេខ ១៣ ក្រុម Al Abha ដែលជាការបន្តការប្រកួតក្របខណ្ឌ Saudi Pro league នៅថ្ងៃទី៦ ខែតុលា៕	ខ្សែប្រយុទ្ធ Cristiano Ronaldo ស៊ុតគ្រាប់បាល់ពិន័យ ១១ម៉ែត្រ ១គ្រាប់ចុងម៉ោងជួយនាំជ័យជម្នះដល់ក្រុម Al Nassr ដែលជាការឈ្នះលើកទី៩ ជាប់គ្នាសម្រាប់រដូវកាលថ្មី នៅក្នុងការប្រកួតឈ្នះលើក្រុម Al Tai លទ្ធផល ២-១ នៃការប្រកួតក្របខណ្ឌ Saudi Pro League នារាត្រីថ្ងៃទី២៩ ខែកញ្ញា។
គេហទំព័រ aviationcv.com បានពន្យល់យ៉ាងដូច្នេះថា ការបាញ់ទឹកបែបគោរព (Water Salute) ត្រូវបានគេអនុវត្តដោយមានឡានទឹកពីរ ឬបីគ្រឿង ចតចាំនៅផ្នែកចំហៀង នៃផ្លូវយន្តហោះរួចបាញ់ទឹកឡើងទៅលើបន្តិច បង្កើតឲ្យមានរាងជាកន្លះរង្វង់។ បន្ទាប់មក យន្តហោះនឹងធ្វើដំណើរនៅក្រោមកន្លះរង្វង់នៃទឹកដែលកំពុងតែបាញ់នោះ។ មូលហេតុដែលគេធ្វើពិធីនេះឡើងគឺដោយសារ៖ ទីមួយ គឺសម្រាប់ក្រុមហ៊ុនអាកាសចរណ៍ណាមួយ ដែលបានបង្កើតជើងហោះហើរជាលើកដំបូងនៅក្នុងអាកាសយាន្តដ្ឋាននោះ។ ទីពីរ គឺសម្រាប់យន្តហោះណា ដែលទើបហោះហើរជាលក្ខណៈពាណិជ្ជកម្ម ដឹកអ្នកដំណើរជាលើកដំបូង។ ទីបី នៅពេលដែលពីឡុតឬអ្នកបើកយន្តហោះ ឬអ្នកធ្វើការនៅបន្ទប់គ្រប់គ្រង់ចរាចរណ៍ផ្លូវ អាកាសយន្តដ្ឋានចូលនិវត្តន៍។ ចំណែកទីបួន នៅពេលដែលក្រុមហ៊ុនអាកាសចរណ៍ណាមួយបញ្ឈប់ជើងហោះហើរនៅក្នុង អាកាសយន្តដ្ឋាន ហើយវាជាជើងហោះហើរចុងក្រោយរបស់ក្រុមហ៊ុនអាកាសចរណ៍ត្រូវចាកចេញពីព្រលានយន្តហោះនោះ។ យ៉ាងណាក៏ដោយ គ្មានអ្នកណាម្នាក់ដឹងថា ការអនុវត្តបែបនេះបានចាប់ផ្តើមដោយអ្នកណា ឬនៅពេលណាឲ្យច្បាស់លាស់នោះទេ។ ប៉ុន្តែគេអាចដឹងថា ការធ្វើបែបនេះមានដើមកំណើតមកពីនាវាដែលចុះនៅតាមកំពង់ផែ ក្នុងមូលហេតុស្រដៀងគ្នាខាងលើ។ ទូកជំនួយតូច នឹងបាញ់ទឹកដាក់លើកប៉ាល់ធំៗ ក្នុងន័យគោរព និងស្វាគមន៍។ គេអាចសន្មត់ថា ការធ្វើបែបនេះចាប់ផ្តើមមានប្រជាប្រិយភាពក្នុងអំឡុងឆ្នាំ ១៩៩០៕	ការប្រើប្រាស់ឡានទឹកសម្រាប់បាញ់ទឹកដាក់យន្តហោះ ពេលខ្លះមិនមែនសម្រាប់តែក្នុងករណីអាសន្ន ឬអគ្គីភ័យនោះទេ។ តែវាជាពេលវេលាដែលអាកាសយាន្តដ្ឋាន និងអ្នកធ្វើការនៅខាងក្នុងសម្តែងការគោរព ឬការស្វាគមន៍។
ស្ត្រីឈ្មោះ មៀច ស្រីនាង ដែលកើតនៅឆ្នាំ១៩៩៣ និងរស់នៅរាជធានីភ្នំពេញ ត្រូវបានរកឃើញថា បានជួញដូរមេតំហ្វីតាមីន៥កញ្ចប់ដែលមានទម្ងន់ជិត៥០០០ក្រាម។ បើតាម VNA ប៉ូលិសវៀតណាម ចាប់ស្ត្រីរូបនេះ នៅព្រំដែនអន្តរជាតិបាវិត-ម៉ុកបៃ នាច្រកខាងខេត្តតៃនិញ កាលពីថ្ងៃទី២ ខែធ្នូ ឆ្នាំ២០១៩៕	តុលាការប្រជាជនខេត្តតៃនិញ ប្រទេសវៀតណាម បានសម្រេចកាត់ទោសប្រហារជីវិតស្ត្រីខ្មែរម្នាក់ពីបទជួញដូរគ្រឿងញៀនឆ្លងកាត់ព្រំដែនកម្ពុជា-វៀតណាម នាសវនាការកាលពីថ្ងៃទី៣១ ខែកក្កដា។ នេះបើតាមការផ្សាយរបស់ទីភ្នាក់ងារព័ត៌មានវៀតណាម VNA។
ទោះបីជាស៊ីរីប្រកាសថា ខ្លួនបោះបង់អាវុធគីមីអស់ទៅហើយកាលពីឆ្នាំ ២០១៣ ក្រោមការត្រួតពិនិត្យរបស់មហាអំណាចក៏ដោយ បច្ចុប្បន្ននេះគេឃើញមានការអះអាងជាថ្មីថា ស៊ីរីនៅតែមានអាវុធគីមីក្នុងដៃ។ រដ្ឋមន្ត្រីការពារជាតិអាមេរិកក៏ អះអាងបែបនេះដែរ។ យោងតាមទីភ្នាក់ងារព័ត៌មាន Reuters ក្នុងពេលទស្សនកិច្ចនៅអ៊ីស្រាអែល ប្រមុខការពារជាតិអាមេរិកលោក James Mattis បានបញ្ជាក់ច្បាស់ថា រដ្ឋាភិបាលស៊ីរីនៅរក្សាទុកអាវុធគីមីក្នុងដៃនៅឡើយ។ «វាអាចថា គ្មានអ្វីគួរឲ្យសង្ស័យទៀតទេក្នុងចិត្តរបស់សហគមន៍អន្តរជាតិដែលថា ស៊ីរីបានរក្សាទុកអាវុធគីមីខ្លះដែលរំលោភកិច្ចព្រមព្រៀងនិងការប្រកាសរបស់ខ្លួនកាលពីឆ្នាំ ២០១៣ពាក់ព័ន្ធការលះបង់អាវុធនេះ»។ យ៉ាងណាមិញ ប្រមុខការពារជាតិអាមេរិករូបនេះមិនបានបកស្រាយបន្ថែមទេពាក់ព័ន្ធបរិមាណអាវុធដែលរដ្ឋាភិបាលក្រុងដាម៉ាសមានក្នុងដៃឡើយ ព្រោះវាទាក់ទងរឿងចម្ងាត់ផ្នែកចារកម្ម។ «ខ្ញុំអាចនិយាយថា គេបានរក្សាទុកអាវុធខ្លះ។ វារំលោភដំណោះស្រាយក្រុមប្រឹក្សាសន្តិសុខ ហើយវាត្រូវដោះស្រាយតាមផ្លូវការទូត ហើយវាជារឿងឆ្កួតឡប់ បើហ៊ានប្រើប្រាស់អាវុធនេះម្តងទៀត។ យើងបានបង្ហាញច្បាស់ហើយតាមរយៈការបាញ់ផ្លោងមីស៊ីលកន្លងមកនេះ»។ ថ្វីបើលោកមិនបានបញ្ជាក់ពីចំនួនអាវុធគីមីស៊ីរីមានក៏ដោយ រដ្ឋាភិបាលអ៊ីស្រាអែលបានបង្ហាញរបាយការណ៍ចារកម្មមួយដែលបង្ហាញថា ស៊ីរីមានអាវុធគីមីទំហំ៣តោនឯណោះ។ ប៉ុន្តែគ្រប់យ៉ាងគ្រាន់តែជាការបញ្ជាក់របស់អ៊ីស្រាអែលប៉ុណ្ណោះ។ ដោយឡែក លោក James Mattis បានបន្ថែមថា កាលពីថ្មីៗនេះ រដ្ឋាភិបាលស៊ីរីក៏បានបំបែកក្រុមយន្តហោះចម្បាំងដែលដែលត្រូវចេញប្រតិបត្តិការ ដែលវាជាសញ្ញាមួយដែលបញ្ជាក់ថាស៊ីរីបារម្ភថាអាមេរិកនឹងអាចវាយប្រហារខ្លួនជាថ្មីទៀត ។ កាលពីដើមខែមេសាកន្លងមកនេះ រដ្ឋបាលក្រុងវ៉ាស៊ីនតោនបានសម្រេចបាញ់ផ្លោងមីស៊ីលជិត ៦០គ្រាប់ចូលក្នុងមូលដ្ឋានទ័ពអាកាសស៊ីរីនៅក្រុង Homs ដើម្បីឆ្លើយតបនឹងការប្រើប្រាស់អាវុធគីមីនៅខេត្ត Idlib ដែលសម្លាប់មនុស្សប្រហែល៩០នាក់ក្នុងនោះមានកុមារ ហើយអាមេរិកអួតថា មីស៊ីលខ្លួនកម្ទេចយន្តហោះចម្បាំងស៊ីរីអស់ ២០ភាគរយឯណោះ៕	រដ្ឋមន្ត្រីការពារជាតិអាមេរិកលោក James Mattis បានថ្លែងក្នុងដំណើរទស្សនកិច្ចទៅកាន់អ៊ីស្រាអែលថា រដ្ឋាភិបាលស៊ីរីនៅរក្សាទុកអាវុធគីមីនៅឡើយ ទោះបីជាប្រទេសនេះធ្លាប់ប្រកាសបោះបង់ចោលកាលពីឆ្នាំ២០១៣ក៏ដោយ។ ប្រមុខការពារជាតិអាមេរិករូបនេះក៏ព្រមានរដ្ឋាភិបាលស៊ីរីជាថ្មីដែរ បើហ៊ានប្រើប្រាស់អាវុធគីមីទៀត។
ដើម្បីបានជ្រាបច្បាស់ពីវិធីផ្សំជីសរីរាង្គនេះ សូមស្ដាប់បទសម្ភាស រវាង កញ្ញា ប៉ូ សាគុន អ្នកកាសែតនៃសារព័ត៌មានថ្មីៗ ជាមួយកុមារី ថាវ សូម៉ាលីណាវណ្ណ ដូចតទៅ៖	ភ្នំពេញ៖ កុមារី ថាវ សូម៉ាលីណាវណ្ណ ទើបមានអាយុទើបតែ១៣ឆ្នាំ ប៉ុន្តែនាងបានបានស្រាវជ្រាវធ្វើជីសរីរាង្គ ពីកាកសំណល់ផ្ទះបាយ។ កុមារីរូបនេះ មើលឃើញថាកាកសំណល់ផ្ទះបាយ និងសំណល់បន្លែ ផ្លែឈើនៅតាមផ្សារយ៉ាងច្រើន ត្រូវបានគេបោះចោលដោយគ្មានការកែច្នៃ ឲ្យជាជី ដើម្បីបម្រើវិស័យកសិកម្ម ឬការដាំដុះដំណាំ និងជួយដល់បរិស្ថានផង។ កុមារីថាវ សូម៉ាលីណាវណ្ណ ដែលបានបញ្ជាក់ទៀតថា នាងបានចំណាយពេល១ខែក្នុងការស្រាវជ្រាវការផលិតជីសរីរាង្គ ដោយមានវត្ថុធាតុដើមដូចជា សំណល់ផ្ទះបាយដែលគ្មានសារជាតិខ្លាញ់ ឬអាស៊ីតខ្ពស់ ស្រកីដូង ជន្លេន ស្មៅ ឬស្លឹកឈើ ទឹក និងដីល្បាប់ជាដើម។
នាយកប្រតិបត្តិក្រុមហ៊ុន ផាយ ផេ លោក ថូម៉ាស ផូកូនី (Tomas Pokorny) បានឲ្យដឹងថាក្រុមហ៊ុន ផាយ ផេ បានទទួលស្វាគមន៍ UMS សម្រាប់ការធ្វើទស្សនកិច្ច និងបានចុះជួបជាមួយនឹងពាណិជ្ជករ និងទីតាំងអាជីវកម្មឈានមុខនានានៅក្នុងទីក្រុងភ្នំពេញ ខេត្តសៀមរាប និងក្រុងព្រះសីហនុ។ លោក ថូម៉ាស ផូកូនី ពន្យល់ថា៖«ការចាប់អារម្មណ៍របស់ក្រុមហ៊ុន UnionPay ចំពោះប្រទេសកម្ពុជា និងក្រុមហ៊ុន ផាយ ផេ នឹងអនុញ្ញាតឲ្យយើងធ្វើកិច្ចសហការជាមួយនឹងហាងទំនិញ ភោជនីយដ្ឋាន សណ្ឋាគារ និង អ្នកផ្ដល់សេវានានាទូទាំងប្រទេសកម្ពុជា ដែលជួយសម្រួលឲ្យភ្ញៀវទេសចរមកពីគ្រប់ទិសទីជុំវិញពិភពលោក កាន់តែមានជម្រើស និងភាពងាយស្រួលក្នុងការទូទាត់ប្រាក់»។ លោក បន្តទៀតថា៖«ស្របពេលដែល សេវាកម្មទូទាត់តាមប័ណ្ណឥណទាន UnionPay (UMS) បន្តពង្រីកបណ្តាញរបស់ខ្លួននៅក្នុងតំបន់ យើងពិតជាមានមោទនភាពណាស់ UnionPay បានសម្រេចចិត្តចាប់ដៃគូសហការជាមួយ ផាយ ផេ នៅក្នុងប្រទេសកម្ពុជា និងស្វែងយល់បន្ថែមអំពីផ្នែកបរិយាប័ន្នហិរញ្ញវត្ថុក្នុងប្រទេសកម្ពុជា»។ ភាពជាដៃគូជាមួយក្រុមហ៊ុនចិន និងក្រុមហ៊ុនក្នុងស្រុក គឺជាជំហានមួយដ៏សំខាន់ ស្របពេលដែលតំបន់អាស៊ីអាគ្នេយ៍ បន្តផ្តោតសំខាន់លើការប្រតិបត្តិការដោយផ្ទាល់ ឬដោយប្រយោលនៅក្នុងគម្រោង «ផ្លូវមួយខ្សែក្រវាត់មួយ» ដែលជាគម្រោងដ៏ធំមួយរបស់ប្រទេសចិន ក្នុងគោលបំណងវិនិយោគលើការអភិវឌ្ឍន៍ហេដ្ឋារចនាសម្ព័ន្ធ និងពាណិជ្ជកម្មទូទាំងសកលលោក។ លោក ផូកូនី បានបន្ថែមថា៖ «ការនិយោគរួមរវាងក្រុមហ៊ុនក្នុងស្រុក និងក្រុមហ៊ុនអន្តរជាតិទៅ តាមវិស័យរៀងៗខ្លួន គឺជាជំហានមួយដ៏សំខាន់ ក្នុងជំរុញកិច្ចសហការរួមគ្នា ភាពងាយស្រួល និងការលូតលាស់ នៃសេវាទូទាត់ប្រាក់តាមប្រព័ន្ធឌីជីថល ដោយមិនប្រើក្រដាសប្រាក់ នៅក្នុងប្រទេសកម្ពុជា និងធានាជូនអតិថិជនទទួល នូវសេវាកម្មដ៏ល្អបំផុត តាមតម្រូវការរបស់ខ្លួន»។ ការចុះទស្សនកិច្ចរបស់ UnionPay នៅក្រុមហ៊ុន ផាយ ផេ ដែលបានសហការយ៉ាងជិតស្និទ្ធជាមួយស្ថាប័នហិរញ្ញវត្ថុកម្ពុជា និងក្រុមហ៊ុនផ្ដល់សេវាទូទាត់អន្តរជាតិ ដើម្បីធានាជូននូវសុវត្ថិភាព ជំនាញវិជ្ជាជីវៈ និងភាពងាយស្រួល នៃការទូទាត់ប្រាក់ និងការផ្ទេរប្រាក់តាមប្រព័ន្ធឌីជីថល និងដំណើរទស្សនកិច្ចរបស់ ផាយ ផេ ទៅកាន់ការិយាល័យកណ្ដាលរបស់ UMS ផ្ទាល់នៅក្នុងទីក្រុងសៀងហៃ កាលពីខែកញ្ញា កន្លងទៅនេះ។ ដោយមានការរំពឹងថានឹងមានភ្ញៀវទេសចរចិន នឹងកើនទ្បើងចំនួន ២លាននាក់ គិតត្រឹមឆ្នាំ ២០២០។ នេះសបញ្ជាក់យ៉ាងច្បាស់ ពីកំណើននៃតម្រូវការចាំបាច់សម្រាប់ប្រទេសកម្ពុជា ក្នុងការផ្ដល់ជូនសេវាទូទាត់មិនប្រើក្រដាសប្រាក់ ដែលមានភាពងាយស្រួល និងអាចបំពេញតម្រូវការ និងការរំពឹងទុករបស់ភ្ញៀវទេសចរចិន ហើយដំណើរទស្សនកិច្ចរបស់ UMS លើកនេះ គឺជាការបោះជំហានក្នុងការសម្រេចគោលដៅនេះ៕ (អត្ថបទពាណិជ្ជកម្ម)	ភ្នំពេញ ថ្ងៃទី២០ ខែធ្នូ ឆ្នាំ២០១៨៖ ក្រុមហ៊ុន ផាយ ផេ (Pi Pay) ដែលជាអ្នកផ្ដល់សេវាទូទាត់មិនប្រើក្រដាសប្រាក់នាំមុខគេនៅកម្ពុជា បានទទួលស្វាគមន៍យ៉ាងកក់ក្តៅ ទស្សនកិច្ចរបស់តំណាងសេវាកម្មទូទាត់តាមប័ណ្ណឥណទាន UnionPay (UMS) ដ៏ធំរបស់ប្រទេសចិន មកកាន់កម្ពុជា។ ទស្សនកិច្ចនេះ គឺដើម្បីស្វែងយល់បន្ថែមអំពីពាណិជ្ជករ និងអ្នកផ្ដល់សេវានានា ដែលកំពុងអភិវឌ្ឍវិស័យទូទាត់ប្រាក់តាម ប្រព័ន្ធឌីជីថលនៅក្នុងប្រទេសកម្ពុជា។ ទស្សនកិច្ចនេះ កើតឡើងខណៈពេលដែលសេវាទូទាត់ប្រាក់តាមប្រព័ន្ធឌីជីថលនៅកម្ពុជាកំពុងមានការវិវត្តទៅមុខជាលំដាប់ និងស្របពេលកំណើនភ្ញៀវទេសចរ និងជនជាតិចិននៅកម្ពុជាកាន់តែមានចំនួនច្រើនទ្បើង។
ទំព័រហ្វេសប៊ុករបស់សម្តេចនាយករដ្ឋមន្រ្តី បានសរសេរពីសម្តីរបស់សម្តេច ដែលនិយាយជាមួយលោក Takahashi Fumiaki យ៉ាងដូច្នេះថា៖«បញ្ហាជំងឺខូវីដ-១៩ គឺជាបញ្ហាដែលយើងអាចគ្រប់គ្រងបាន ប៉ុន្តែអ្វីដែលជាបញ្ហាចម្បងនោះ គឺបញ្ហាជំងឺភ័យខ្លាច»។ បន្ថែមលើពីនេះ ប្រមុខរដ្ឋាភិបាល បញ្ជាក់ថា កម្ពុជា មានផែនការរួចជាស្រេចហើយ ដើម្បីដោះស្រាយបញ្ហាជំងឺកូវីដ-១៩ ទាំងសម្រាប់រយៈពេលខ្លីនិងរយៈពេលវែង។ លោក Takahashi Fumiaki ថ្លែងទៅកាន់សម្តេច ហ៊ុន សែន ថា ប្រតិភូដែលលោក នាំមកកម្ពុជាពេលនេះ គឺជាប្រតិភូអ្នកវិនិយោគ ដែលកំពុងធ្វើការយ៉ាងមមាញឹក នៅក្នុងការវិនិយោគ នៅកម្ពុជា។ នៅថ្ងៃ១៧ ខែមីនា ឆ្នាំ២០២០ ក្រសួងសុខាភិបាល ប្រកាសថា កម្ពុជា បានរកឃើញមនុស្ស១២នាក់បន្ថែមទៀត ដែលឆ្លងកូវីដ-១៩ ដោយក្នុងនោះ មានបុរសខ្មែរ- អ៊ិស្លាម១១នាក់ ដែលទើបនឹងមកពីចូលរួមពិធីសាសនានៅម៉ាឡេស៊ី និង ម្នាក់ទៀត ជាបុរសខ្មែរ។ បច្ចុប្បន្ន កម្ពុជា រកឃើញមនុស្សសរុប២៤នាក់ហើយ ដែលឆ្លងកូវីដ-១៩៕	សម្តេចនាយករដ្ឋមន្រ្តី ហ៊ុន សែន ផ្ញើសារទៅកាន់រាល់អ្នកវិនិយោគបរទេសនៅកម្ពុជា កុំឲ្យមានការភ័យបារម្ភលើបញ្ហា (កូវីដ-១៩) ដែលកំពុងតែជួបប្រទះនាពេលនេះ ព្រោះកម្ពុជា កំពុងតែមានវិធានការទប់ស្កាត់ហើយ។ សម្តេច រំលេចសារនេះឡើយ ក្នុងឱកាសជួបពិភាក្សាការងារជាមួយលោក Takahashi Fumiaki ប្រធានសមាគមជប៉ុន-កម្ពុជា នៅវិមានសន្តិភាព នាព្រឹកថ្ងៃទី១៧ ខែមីនា ឆ្នាំ២០២០។
ចំពោះបទលើសគ្រឿងញៀនជាង១ម៉ឺនករណី សមត្ថកិច្ច បានចាប់ជនល្មើសជាង២,៣ម៉ឺននាក់។ ក្រៅពីប្រតិបត្តិការខាងលើ នៅមានប្រតិបត្តិការបង្ក្រាបបទល្មើសដទៃទៀត ដូចជា ការបង្ក្រាបក្មេងទំនើងបានជាង២,៦ពាន់ករណី ជាដើម។ របាយការណ៍ ដែលបង្ហាញពីការបង្ក្រាបបទល្មើសទាំងនោះ ត្រូវបានក្រសួងមហាផ្ទៃ យកទៅផ្សព្វផ្សាយក្នុងកិច្ចប្រជុំ នៅថ្ងៃទី១៨ ខែតុលា ឆ្នាំ២០១៨។ របាយការណ៍នោះ បានបញ្ជាក់យ៉ាងដូច្នេះថា៖«រយៈពេល៥ឆ្នាំនេះ ក្រសួងមហាផ្ទៃ បានអនុវត្តតួនាទី ភារកិច្ច ប្រកបដោយសា្មរតីទទួលខុសត្រូវខ្ពស់ នៅក្នុងក្របខ័ណ្ឌគោលនយោបាយកំណែទម្រង់វិមជ្ឈការ និងវិសហមជ្ឈការ និងការថែរក្សាសន្តិភាព ស្ថិរភាពនយោបាយ និងអធិបតេយ្យភាពជាតិ ព្រមទាំងកាតព្វកិច្ចពង្រឹងសន្តិសុខ សណ្តាប់ធ្នាប់សាធារណៈ បានល្អប្រសើរ។ ជាក់ស្តែង ក្រសួង បានអនុវត្តសកម្មភាព និងសម្រេចបានសមិទ្ធផលការងារសំខាន់ៗដូចខាងលើ»៕	ភ្នំពេញ៖ របាយការណ៍ស្តីពីសមិទ្ធផលសំខាន់ៗរបស់ក្រសួងមហាផ្ទៃ ក្នុងរយៈពេល៥ឆ្នាំ គឺចាប់ពីឆ្នាំ២០១៣ មកដល់ ឆ្នាំ២០១៧ បានបង្ហាញថា កម្លាំងនគរបាលកម្ពុជា បានបង្ក្រាបបទល្មើសផ្សេងៗ រួមមាន បទល្មើសឧក្រិដ្ឋជាង៣,៥ពាន់លើក បទល្មើសមជ្ឈិមជាង១ម៉ឺនលើក បទល្មើសព្រហ្មទណ្ឌជាង១ម៉ឺនករណី បទល្មើសគ្រឿងញៀនជាង១ម៉ឺនករណី អំពើជួញដូរមនុស្សនិងអាជីវកម្មផ្លូវភេទ៤៥០ករណី។
ក្រសួងកសិកម្ម រុក្ខាប្រមាញ់ និងនេសាទ បានរៀបចំកម្មវិធីប្រគល់-ទទួលវ៉ាក់សាំងការពារជំងឺឆ្លងសត្វចំនួន១លានកម្រិត ដែលជាអំណោយរបស់ក្រសួងកសិកម្ម និងកិច្ចការជនបទ ចិន ជូនក្រសួងកសិកម្មកម្ពុជា នៅថ្ងៃទី២៧ ធ្នូនេះ។ អំណោយវ៉ាក់សាំងទាំងនេះ មានវ៉ាក់សាំងជំងឺអុតក្តាម ៣ប្រភេទ សម្រាប់គោក្របី ចំនួន ៥០ម៉ឺនកម្រិត និងវ៉ាក់សាំងជំងឺដុំពកលើស្បែកគោក្របីសរុប ៥០ម៉ឺនកម្រិត។ រូបភាពពីក្រសួងកសិកម្ម រុក្ខាប្រមាញ់ និងនេសាទ នាឱកាសប្រគល់-ទទួលវ៉ាក់សាំង លោក ឌិត ទីណា រដ្ឋមន្រ្តីក្រសួងកសិកម្ម រុក្ខាប្រមាញ់ និងនេសាទ បានលើកឡើងថា វិស័យចិញ្ចឹមសត្វដើរតួនាទីយ៉ាងសំខាន់ក្នុងការបង្កើនប្រាក់ចំណូល លើកកម្ពស់ការរស់នៅ និងជំរុញសេដ្ឋកិច្ចជាតិ។ បើតាមរដ្ឋមន្រ្តីកសិកម្ម ការចិញ្ចឹមសត្វពឹងផ្អែកលើកត្តាពូជ ចំណី ការគ្រប់គ្រងសុខភាព និងការជំរុញទីផ្សារ។ លោក ឌិត ទីណា រដ្ឋមន្រ្តីក្រសួងកសិកម្ម រុក្ខាប្រមាញ់ និងនេសាទ។ រូបភាពពីក្រសួងកសិកម្ម រុក្ខាប្រមាញ់ និងនេសាទ លោក ឌិត ទីណា បន្ថែមថា កន្លងមកក្រសួងកសិកម្ម និងអគ្គនាយកដ្ឋានសុខភាពសត្វ និងផលិតកម្មសត្វ បានប្រឹងប្រែងជំរុញឱ្យវិស័យនេះ មានការរីកចម្រើន ប៉ុន្តែជួបបញ្ហាប្រឈមមួយចំនួន។ «ជំងឺឆ្លងសត្វ ជាឧបសគ្គចម្បង ដែលធ្វើឱ្យប៉ះពាល់ដល់ការចិញ្ចឹមសត្វ ការផ្គត់ផ្គង់សាច់ និងផលិតផលសត្វនៅលើទីផ្សារ។ កន្លងមកនៅកម្ពុជា មានផ្ទុះ និងឆ្លងរាលដាលនូវជំងឺមួយចំនួន ដូចជា អុតក្ដាម, ជំងឺសារទឹកគោក្របី, ជំងឺប៉េស្តជ្រូក, ជំងឺផ្ដាសាយបក្សី និងថ្មីៗនេះ ជំងឺដុំពកលើស្បែកគោក្របី បានធ្វើឱ្យប៉ះពាល់ដល់កសិករនៅតាមទីជនបទ។ មួយវិញទៀត មន្ទីរពិសោធន៍ និងធនធានមនុស្សនៅមានកម្រិត បានជះឥទ្ធិពលខ្លាំងដល់ការអភិវឌ្ឍវិស័យចិញ្ចឹមសត្វ»។ នេះជាការរៀបរាប់របស់លោក ឌិត ទីណា។ ការផ្ដល់អំណោយនេះ ធ្វើឡើងបន្ទាប់ពីកម្ពុជា និងចិន បានចុះកិច្ចព្រមព្រៀងលើការផ្ដល់ជំនួយវ៉ាក់សាំងសត្វ កាលពីថ្ងៃទី ៩ ខែវិច្ឆិកា ក្រោមអធិបតីភាពរបស់សម្តេច ហ៊ុន សែន និងលោក លឺ ខឺឈាំង នាយករដ្ឋមន្ត្រីចិន។ លោក វ៉ាង វិនធាន ឯកអគ្គរដ្ឋទូតចិនប្រចាំកម្ពុជា មានប្រសាសន៍ថា ក្នុងរយៈពេលប៉ុន្មានឆ្នាំកន្លងមកនេះ កិច្ចសហប្រតិបត្តិការ រវាងចិន និងកម្ពុជាលើវិស័យសំខាន់ៗនៃកសិកម្មកម្ពុជា ដូចជាដំណាំ ការចិញ្ចឹមសត្វ នេសាទ កៅស៊ូជាដើម ត្រូវបានអនុវត្តយ៉ាងពេញលេញ និងទទួលបានផលិតផលជាផ្លែផ្កា។ រូបភាពពីក្រសួងកសិកម្ម រុក្ខាប្រមាញ់ និងនេសាទ បើតាមឯកអគ្គរដ្ឋទូតចិនប្រចាំកម្ពុជា កិច្ចសហប្រតិបត្តិការរវាងភាគីទាំងពីរ នឹងមានភាពមមាញឹកខ្លាំង នៅខែមករា។ ជាមួយគ្នានេះ ភាគីទាំងពីរ នឹងមានការនាំចេញម្រេចទៅប្រទេសចិន ហើយនៅខែមីនា អ្នកជំនាញក្រុមទី២ នៃគម្រោងផែនការអភិវឌ្ឍកសិកម្មកម្ពុជា ដែលជាជំនួយរបស់ប្រទេសចិន នឹងមកដល់កម្ពុជាដើម្បីចាប់ផ្តើមការងារ។ ក្រៅពីនេះ ការងារនាំចេញកសិផល ដែលមានគុណភាពល្អប្រសើររបស់កម្ពុជា ដូចជាផលិតផលត្រចៀកកាំ និងដូង នឹងត្រូវអនុវត្តជាបន្តបន្ទាប់ផងដែរ។ លោក វ៉ាង វិនធាន ឯកអគ្គរដ្ឋទូតចិនប្រចាំកម្ពុជា។ រូបភាពពីក្រសួងកសិកម្ម រុក្ខាប្រមាញ់ និងនេសាទរូបភាពពីក្រសួងកសិកម្ម រុក្ខាប្រមាញ់ និងនេសាទ២ តាមរយៈជំនួយវ៉ាក់សាំងការពារជំងឺឆ្លងសត្វនេះ លោក វ៉ាង វិនធាន សង្ឃឹមថាវ៉ាក់សាំងទាំងនេះ នឹងដើរតួនាទីជាវិជ្ជមានក្នុងការអភិវឌ្ឍលើវិស័យចិញ្ចឹមសត្វនៅកម្ពុជា។ សូមបញ្ជាក់ថា កាលពីថ្ងៃទី២៧ ខែតុលា កន្លងទៅ ចិន បានប្រារព្ធធ្វើពិធីសម្ពោធការនាំចេញផ្លែមៀនស្រស់របស់កម្ពុជា ទៅកាន់ប្រទេសចិន ដែលជាការបើកទ្វារសម្រាប់ការនាំចេញកសិផលរបស់កម្ពុជាទៅកាន់ប្រទេសចិន៕	ភ្នំពេញ៖ សាធារណរដ្ឋប្រជាមានិតចិន បានផ្ដល់វ៉ាក់សាំងការពារជំងឺឆ្លងសត្វចំនួន ១លានកម្រិតដល់ក្រសួងកសិកម្ម រុក្ខាប្រមាញ់ និងនេសាទ។ លោក វ៉ាង វិនធាន ឯកអគ្គរដ្ឋទូតចិនប្រចាំកម្ពុជា សង្ឃឹមថាវ៉ាក់សាំងទាំងនេះ នឹងដើរតួនាទីជាវិជ្ជមានក្នុងការអភិវឌ្ឍលើវិស័យចិញ្ចឹមសត្វនៅកម្ពុជា។
អង្គការភ្លែនអន្ដរជាតិកម្ពុជា បានរៀបចំសិក្ខាសាលាផ្សព្វផ្សាយស្ដីពី ការអនុវត្តល្អនៅក្នុងការអប់រំបណ្ដុះបណ្តាលបច្ចេកទេស និងវិជ្ជាជីវៈ និងការគោលការណ៍ណែនាំស្ដីពី បរិយាបន្នពិការភាពនៅក្នុងកម្មវិធីអប់រំបណ្ដុះបណ្តាលបច្ចេកទេស និងវិជ្ជាជីវៈ ក្រោមគម្រោងបណ្ដុះបណ្តាលវិជ្ជាជីវៈសម្រាប់យុវជនងាយរងគ្រោះ។ គម្រោងខាងលើដែលអង្គការភ្លែនអន្ដរជាតិកម្ពុជាយកមកផ្សព្វផ្សាយនេះ គឺបានដំណើរការចាប់ពីឆ្នាំ២០១៣ ដល់២០១៧ ដែលមានអង្គការ គ្រួសារយើង ជាអ្នកអនុវត្តន៍ ក្រោមកិច្ចសហប្រតិបត្តិការជាមួយក្រសួងការងារ និងបណ្ដុះបណ្តាលវិជ្ជាជីវៈ និងមន្ទីរការងារ និងបណ្ដុះបណ្តាលវិជ្ជាជីវៈ តាមខេត្តគោលដៅចំនួន៤ មានខេត្តសៀមរាប កំពង់ចាម ត្បូងឃ្មុំ និងរតនគិរី។ លោក យី គឹមថាន ប្រធានកម្មវិធីថ្នាក់ជាតិរបស់អង្គការភ្លែនអន្ដរជាតិកម្ពុជា បានលើកឡើងថា ចាប់ពីឆ្នាំ២០១៣ ដល់២០១៧ គម្រោងនេះបានបណ្ដុះបណ្តាលយុវជនបានចំនួន ១៨១៦នាក់ ក្នុងនោះមានស្រី ១០៣១នាក់ ហើយបច្ចុប្បន្នមានយុវជនចំនួន ១៣១៥នាក់ ឬស្មើនឹង ៧២ភាគរយ ដែលមានការងារធ្វើ និងមុខរបរផ្ទាល់ខ្លួន។ ក្នុងចំណោមយុវជនជិត ២ពាន់នោះដែរ មាន៧២នាក់ពិការភាព។ លោក យី គឹមថានបន្ថែមថា គម្រោងនេះគឺបានផ្តល់ឱកាសឱ្យយុវជនដែលបោះបង់ការសិក្សានៅអនុវិទ្យាល័យ ឬពិការភាព អាចចូលរៀនជំនាញបច្ចេកទេសខ្លី មានជួសជុលម៉ូតូ គ្រឿងម៉ាស៉ីន ទូរសព្ទ ចុងភៅ និងអ៊ុតសក់។ល។ យុវជន ឡិត លឿយ ដែលបានចែករំលែកបទពិសោធន៍ក្នុងសិក្ខាសាលាផ្សព្វផ្សាយនៅព្រឹកថ្ងៃទី២៤ ខែមេសា ឆ្នាំ២០១៨ នៅវិទ្យាស្ថានពហុបច្ចេកទេសភូមិភាគតោជោសែនសៀមរាប បាននិយាយថា តាមរយៈគម្រោងរបស់អង្គការភ្លែនអន្តរជាតិកម្ពុជានេះ ធ្វើឱ្យគេចាកឆ្ងាយពីភាពអវិជ្ជា មានមុខជំនាញមួយត្រឹមត្រូវ និងដែលខ្លួនស្រឡាញ់។ សព្វថ្ងៃ ឡិត លឿយ ជាចុងភៅធ្វើការនៅសណ្ឋាគារក្នុងក្រុងសៀមរាប ក្រោយគេបានសិក្សាវគ្គខ្លីលើជំនាញនេះអស់រយៈពេល៤ខែ បន្ទាប់ពីបានចូលរៀនកាលពីឆ្នាំ២០១៦។ យ៉ាងណា លឿយ នៅបន្តការសិក្សានៅកម្រិតវិញ្ញាបនបត្រកម្រិត២ផ្នែករដ្ឋបាល និងឆ្លៀតធ្វើការនៅពេលយប់បន្ថែមផងដែរ។ ជាមួយនឹងភាពជោគជ័យក្នុងគម្រោងបណ្ដុះបណ្តាលនេះ លោក យី គឹមថាន បានលើកឡើងថា អាចឱ្យអ្នកចូលរួមចងក្រងជាឯកសារ និងការអនុវត្តល្អៗ ដើម្បីផ្សព្វផ្សាយដល់ស្ថាប័ផ្សេងទៀតដែលចង់ស្វែងយល់អំពីដំណើរការគម្រោងនេះ។ លោកបន្ថែមថា ការបណ្ដុះបណ្តាលជាកម្មវិធីមួយសំខាន់របស់អង្គការភ្លែន ដូច្នេះទោះគម្រោងខាងលើដែលមានប្រភពថវិកាពីរដ្ឋាភិបាលអូស្ដ្រាលីនេះ នឹងបញ្ចប់នៅចុងខែមិថុនាក៏ដោយ ក៏លោកនឹងខិតខំប្រឹងប្រែងដើម្បីស្វែងយកប្រភពថវិកាថ្មី ដើម្បីបន្ដគម្រោងនេះឱ្យបានតទៅមុខទៀត។ លោក យី គឹមថាន សង្កត់ធ្ងន់ថា គម្រោងបណ្ដុះបណ្តាលនេះមានសារសំខាន់ណាស់ គឺអាចជួយដល់យុវជនដែលមិនមានលទ្ធភាពក្នុងការសិក្សាបន្ដ ឬប្រកបអាជីវកម្មផ្សេងៗ៕	សៀមរាប៖ អង្គការភ្លែនអន្ដរជាតិកម្ពុជា តាមរយៈគម្រោងអប់រំបណ្ដុះបណ្តាលបច្ចេកទេស និងវិជ្ជាជីវៈ រយៈ៥ឆ្នាំ បានជួយដល់យុវជនជិត២ពាន់នាក់ ឱ្យមានចំណេះ និងជំនាញផ្សេងៗ។ យុវជនទាំងនោះ សុទ្ធសឹងជាយុវជនងាយរងគ្រោះ បោះបង់ការសិក្សានៅអនុវិទ្យាល័យ និងខ្លះពិការភាព។
សាធារណជន និងភ្ញៀវទេសចរ អាចឃើញបន្ទប់តម្កល់រូបបដិមាមួយយ៉ាងធំ ដែលនៅខ្លោងទ្វារមានសរសេរឈ្មោះថា «វិចិត្រសាលល្អឯកៈ ព្រះពុទ្ធបដិមា ១០០០អង្គ»។ បន្ទប់នេះ គឺជាផ្នែកមួយនៃសារមន្ទីរជាតិអង្គរ។ ទោះជាមានឈ្មោះ ព្រះពុទ្ធបដិមា ១០០០អង្គ ក៏ពិតមែន តែជាក់ស្តែងក្នុងបន្ទប់នេះ មានបដិមាមិនដល់ ១០០០អង្គទេ។ ពាក្យ១០០០ ខ្មែរច្រើនប្រើសំដៅលើរបស់ច្រើន ខ្ទង់ពាន់ តួយ៉ាង ដូចលិង្គមួយពាន់ នៅភ្នំគូលេន និងថែវព្រះពាន់អង្គនៅប្រាសាទអង្គរវត្តជាដើម។ តាមពិត វាមានចំនួនច្រើនជាងពាន់ទៀតឯណោះ។ នេះបើតាមការពន្យល់ពីលោក សេង កុម្ភៈ ប្រធានផ្នែកថែរក្សាសមុច្ច័យ និងទំនាក់ទំនងសាធារណៈ នៃសារមន្ទីរជាតិអង្គរ។ លោក កុម្ភៈបន្ថែមថា ក្នុងវិចិត្រសាលពុទ្ធបដិមា ១០០០អង្គ ប្រមូលផ្តុំដោយព្រះពុទ្ធបដិមាជាច្រើន ទាំងមហាយាន និងហិនយាន ខ្លះធ្វើពីថ្មភក់ លោហៈ និងខ្លះធ្វើពីឈើ ដែលមានអាយុកាលចាប់ពីស.វទី៦ ដល់ស.វទី១៨។ ចំណុចសំខាន់នៃបន្ទប់វិចិត្រសាលនេះ គឺវាចង់បង្ហាញអំពីព្រះពុទ្ធសាសនានៅស្រុកខ្មែរ ដែលមានទាំងហិនយាន និងមហាយាន។ គេអាចមកសិក្សាពីរូបទាំងនេះបាន មានគ្រប់ ទម្រង់ ដែលមានទាំងថ្ម លោហៈ និងឈើ។ ភ្ញៀវទេសចរ តែងចំណាយពេលច្រើននៅក្នុងបន្ទប់ ដែលដាក់តាំងពុទ្ធបដិមាតូច-ធំនេះ៕	សៀមរាប៖ មហាជនជាច្រើនស្គាល់ជាទូទៅនៃសារមន្ទីរជាតិ នៅរាជធានីភ្នំពេញ។ ចំណែកនៅសៀមរាប មានសារមន្ទីរមួយឈ្មោះថា សារមន្ទីរអង្គរ ដែលវត្ថុបុរាណ និងរូបបដិមាជាច្រើន ត្រូវបានធ្វើសមុច្ច័យពីសារមន្ទីរជាតិ និងមួយផ្នែកទៀត បានពីអភិរក្សដ្ឋានអង្គរ។
យោងទៅតាមអង្កការសុខភាពពិភពលោកបានឲ្យដឹងថា សុខភាពរបស់មនុស្សម្នាក់មិនគ្រាន់តែជាការមិនមានជំងឺក្នុងខ្លួនទេ តែវាក៏ត្រូវផ្សំគ្នានូវភាពល្អប្រសើរខាងរាងកាយ ផ្លូវចិត្ត និងការរីករាយក្នុងសង្គមពេញលេញដែរ។ ខាងក្រោមនេះគឺជារបៀបដែលសុខភាពផ្លូវកាយមានទំនាក់ទំនងជាមួយនឹងសុខភាពផ្លូវចិត្ត។ ការបង្គ្រប់ជាតិទឹក យើងទាំងអស់គ្នាញ៉ាំទឹកជារៀងរាល់ថ្ងៃដោយសារតែត្រូវការញ៉ាំដើម្បីបង្គ្រប់ជាតិទឹកក្នុងខ្លួន។ ប៉ុន្តែមិនមានមនុស្សច្រើនទេបានដឹងទំនាក់ទំនងរវាងការបង្គ្រប់ជាតិទឹក និងសុខភាពផ្លូវចិត្ត។ បើសិនជាអ្នកមិនញ៉ាំទឹកច្រើនទេ អ្នកប្រហែលជាសម្គាល់ឃើញថា អត់សូវមានកម្លាំង ឆេវឆាវ និងពិបាកគិត។ បើសិនជាអ្នកញ៉ាំទឹកមិនគ្រប់គ្រាន់ទេ សមត្ថភាពក្នុងការផ្ចង់អារម្មណ៍ ប្រុងប្រយ័ត្ន និងការចងចាំប្រហែលជារងការប៉ះពាល់ហើយ។ ការគេង វាកើតឡើងនៅពេលដែលអ្នកមិនបានគេងគ្រប់គ្រាន់ ដល់ពេលនោះ សុខភាពផ្លូវចិត្តអាចនឹងរងការប៉ះពាល់ដែរ។ ថ្វីបើទំនាក់ទំនងនេះនៅតែស្ថិតក្នុងការស្រាវជ្រាវក៏ដោយ តែការសិក្សាបានបង្ហាញថា អ្នកដែលអាចគេងលក់ស្រួល គឺមានសមត្ថភាពឆ្លាតវៃរបស់ខួរក្បាលល្អជាងគេនៅថ្ងៃបន្ទាន់។ ជីវជាតិ ការញ៉ាំអាហារគឺជាផ្នែកមួយនៃជីវិតរស់នៅ។ អាហារដែលយើងញ៉ាំមិនគ្រាន់តែជួយឲ្យមានកម្លាំទេ តែក៏សំខាន់សម្រាប់សុខភាពផ្លូវចិត្តដែរ។ អាហារដែឡយើងញ៉ាំនឹងជាផ្នែគមួយនៃមុខងារផ្លូវចិត្ត ភាពឆ្លាតវៃ និងសម្រួលដល់អារម្មណ៍ផងដែរ។ ការសិក្សាបានបង្ហាញថា ការញ៉ាំអាហារកៃឆ្នៃច្រើន នឹងប៉ះពាល់ដល់សុខភាពផ្លូវចិត្តមនុស្សយើងដោយសារតែយើងញ៉ាំអាហារច្រើនតែមិនសូវមានជីវជាតិ។ ជំងឺ ទំនាក់ទំនងមួយផ្សេងទៀតរវាងសុខភាពផ្លូវកាយ និងចិត្តគឺនៅពេលមានជំងឺ។ បើសិនជាអ្នកមានជំងឺរយៈពេលខ្លី វាអាចធ្វើឲ្យមានបញ្ហាសុខភាពផ្លូវចិត្តទៀតដូចជា ខឹង ភ័យខ្លាច ស្តាយក្រោយ និងកើតទុក្ខផងដែរ។ នៅពេលអារម្មណ៍ទាំងនេះមិនត្រូវបានរកឃើញទាន់ពេលទេ វាអាចនាំឲ្យអារម្មណ៍មនុស្សរងការប៉ះពាល់ច្រើន ដែលវាក៏អាចប៉ះពាល់ដល់ជំងឺផ្លូវកាយថែមទៀត។ ហាត់ប្រាណ ការធ្វើសកម្មភាពរាងកាយតែងតែជាប់ទាក់ទងនឹងសុខភាពផ្លូវចិត្តល្អជាងមុនដូចជា មិនសូវថប់អារម្មណ៍ និងបាក់ទឹកចិត្ត ប្រុងប្រយ័ត្នច្រើនជាងមុន និងមានការចងចាំល្អជាងមុន។ ហេតុផលមួយគឺថា ខួរក្បាលនឹងទទួលបានអុកស៊ីសែនច្រើនតាមរយៈការហាត់ប្រាណ ដូច្នេះ វានឹងធ្វើឲ្យការចងចាំផ្សេងៗកាន់តែល្អ។ បើសិនជាអ្នកមានអារម្មណ៍ពិបាកចិត្ត ការហាត់ប្រាណនឹងធ្វើឲ្យអ្នកមានអារម្មណ៍ល្អឡើងវិញ ដោយសារតែសកម្មភាពរាងកាយនេះជួយបង្កើនចំនួនសារធាតុ Norepinephrine, Dopamine និង Serotonin ក្នុងខួរក្បាលកាន់តែច្រើន។ ការហាត់ប្រាណរយៈពេល ៣០នាទី នឹងមានប្រយោជន៍ខ្លាំងដល់សុខភាពផ្លូវចិត្ត ហើយវាក៏ជារឿងដែលគ្រូពេទ្យណែនាំឲ្យធ្វើដែរ។ ភាពសុខសប្បាយក្នុងសង្គម បើសិនជាអ្នកមានការគាំទ្រច្រើនពីសង្គមគ្រួសារ និងមិត្តភក្តិ អ្នកនឹងមិនបាច់បារម្ភច្រើនអំពីបញ្ហាផ្លូវចិត្ត ឬកាយឡើយ ដោយសារតែរឿងទាំងពីរនេះមានជាប់ទាក់ទងគ្នាទៅវិញទៅមក។ បើសិនជាអ្នកចូលចិត្តរស់នៅតែឯងៗ សុខភាពផ្លូវចិត្តអ្នកអាចនឹងរងការប៉ះពាល់ ដែលនាំឲ្យសុខភាពផ្លូវចិត្តថយចុះទៀត៕ ត្រួតពិនិត្យដោយ www.health.com.kh	អ្នកប្រហែលជាឆ្ងល់ហើយថាតើមានទំនាក់ទំនងរវាងសុខភាពផ្លូវកាយ និងផ្លូវចិត្តឬអត់ ហើយដោយរបៀបណា។ អ្នកខ្លះយល់ថា សុខភាពទាំងពីរនេះនៅកន្លែងពីរដាច់ពីគ្នា តែខ្លះទៀតមិនយល់ចឹងទេ។
អត្ថបទទាក់ទង Ronaldo ចង់ត្រឡប់ទៅអង់គ្លេសវិញ ព្រោះធុញទ្រាន់បញ្ហាពន្ធនៅអេស្ប៉ាញ អ្នកច្បាប់នៅអេស្ប៉ាញបានប្រាប់ទីភ្នាក់ងារព័ត៌មាន EFE ថាអតីតខ្សែប្រយុទ្ធ Real Madrid ដែលបច្ចុប្បន្នបានផ្លាស់ទៅចូលរួមជាមួយ Juventus នៃក្របខណ្ឌអ៊ីតាលី Serie A មានទោសកំហុសចំនួន៤ករណី ជុំវិញការគេចវេះពីការបង់ពន្ធ។ កាលពីកន្លងទៅ ព្រះរាជអាជ្ញាប្រទេសអេស្ប៉ាញបានចោទប្រកាន់ថា អត្តពលិកដែលមានប្រាក់ខែខ្ពស់ជាងគេលើលោកនេះ មិនបានបង់ពន្ធចូលរដ្ឋក្នុងចំនួនទឹកប្រាក់ដ៏ច្រើនគិតចាប់តាំងពីឆ្នាំ ២០១០ មក។ តែយ៉ាងណា អតីតតារាឆ្នើម Manchester United ក៏ធ្លាប់បានបដិសេធការចោទប្រកាន់នេះម្តងរួចមកហើយ ដោយនិយាយថា "សតិសម្បជញ្ញៈរបស់គេគឺច្បាស់លាស់"។ ករណីនេះជាប់ពាក់ព័ន្ធនឹងភាពមិនប្រក្រតីដែលទាក់ទងទៅនឹងការទាញយកប្រយោជន៍ពីរចនាសម្ព័ន្ធក្រុមហ៊ុនមួយដែលបានបង្កើតនៅឆ្នាំ ២០១០ ដើម្បីលាក់ប្រាក់ចំណូលដែលរកបាននៅអេស្ប៉ាញរបស់ខ្សែប្រយុទ្ធវ័យ៣៣ឆ្នាំ ក្នុងចន្លោះឆ្នាំ ២០១០ និងឆ្នាំ ២០១៤ អំឡុងពេលដែលរូបគេត្រូវបានគេគិតថាបានគេចវេសបង់ពន្ធចំនួន ១៤,៧ លានអ៊ឺរ៉ូ (១៧,១២លានដុល្លារ)។ យ៉ាងណាកិច្ចចរចាចុងក្រោយបានកាត់បន្ថយសល់ត្រឹម ៦,៦៤លានដុល្លារ ប៉ុន្តែសរុបទាំងការបង់ការប្រាក់ និងការផាកពិន័យសរុបបានកើនដល់២២លានដុល្លារអាមេរិក។ ថ្លៃពន្ធរហូតដល់ ២២លានដុល្លារខាងលើនេះ ត្រូវបានម្ចាសប់ពាន Ballon d'Or ៤សម័យកាល យល់ព្រមបង់ទៅឲ្យអាជ្ញាធរពន្ធដារនៃប្រទេសអេស្ប៉ាញដើម្បីជាថ្នូរនឹងការរួចផុតពីការដាក់ទោសជាប់ពន្ធនាគាររយៈពេល ២ ឆ្នាំ៕	អាជ្ញាធរពន្ធដារអេស្ប៉ាញបានយល់ព្រមលើកិច្ចព្រមព្រៀងទទួលយកប្រាក់ចំនួន១៩លានអឺរ៉ូ (២២លានដុល្លារអាមេរិក) ពី Cristiano Ronaldo ដើម្បីគេចផុតពីការកាត់ទោសជាប់ពន្ធនាគាររយៈពេល ២ ឆ្នាំ។ នេះបើយោងតាមការចុះផ្សាយរបស់កាសែតអេស្ប៉ា Elpais។
«ពិព័រណ៍ជំនាញ និងសាកលវិទ្យាល័យ» នេះ រៀបចំឡើង ដើម្បីជំរុញ និងផ្តល់ឱកាសឱ្យសិស្សានុសិស្សទាំងអស់ ដែលទើបប្រឡងជាប់សញ្ញាបត្រមធ្យមសិក្សាទុតិយភូមិ កាលពីពេលថ្មីៗនេះ មានឱកាសក្នុងការស្វែងរកជម្រើស និងមុខជំនាញ រៀននៅសាកលវិទ្យាល័យឱ្យបានត្រឹមត្រូវ។ ក្នុងបំណងផ្តល់នូវការអប់រំប្រកបដោយគុណភាព សម្រាប់សិស្សានុសិស្សទូទាំងប្រទេស ក្នុងតម្លៃសមរម្យ Sala Tech គឺជាប្រព័ន្ធប្រតិបត្តិការទំនើបសម្រាប់សាលារៀន ដែលមានមូលដ្ឋាននៅក្នុងប្រទេសកម្ពុជា ក៏ដូចជាប្រទេសសិង្ហបុរីផងដែរ។ Sala Tech មានគោលបំណងបំប្លែង និងធ្វើស្វ័យប្រវត្តិកម្មប្រព័ន្ធអប់រំ តាមរយៈនីតិវិធីទំនើប។ វាជាបេសកកម្មរបស់យើង ក្នុងការជួយធ្វើឱ្យការគ្រប់គ្រងសាលារៀន កាន់តែងាយស្រួល និងសន្សំសំចៃ។ ក្រៅពីការដាក់បង្ហាញអំពីព័ត៌មានសាកលវិទ្យាល័យ ក្នុងនោះក៏មានកម្មវិធីចែករំលែកបទពិសោធន៍ នៃការជ្រើសរើសជំនាញសិក្សា ក៏ដូចជាអាជីពការងារ ដែលមានការចូលរួមពីសំណាក វាគ្មិនកិតិ្តយស សាស្រ្តាចារ្យ តំណាងមកពីសាកលវិទ្យាល័យរដ្ឋ និងឯកជនផ្សេងៗគ្នា មកចែករំលែកបទពិសោធន៍ផងដែរ។ ទន្ទឹមនេះផងដែរ កម្មវិធីនឹងបើកឱកាសឱ្យសិស្សនិស្សិត ឡើងមកតតាំងមតិ តាមប្រធានបទ ដែលកម្មវិធីដាក់ឱ្យ ដើម្បីញ៉ាំងកម្មវិធីឱ្យកាន់តែសប្បាយ ចែករំលែកចំណេះដឹង និងទទួលបានរង្វាន់ត្រលប់ទៅវិញផងដែរ។ មិនតែប៉ុណ្ណោះ សិស្សានុសិស្សក៏មានឱកាសស្វែងយល់ពីខ្លួនឯងកាន់តែច្បាស់ ក្នុងការជ្រើសរើសនូវផ្លូវដើរបន្តរបស់ពួកគេ ដោយក្នុងឱកាសនេះ អ្នកចូលរួមអាចចោទជាសំណួរ សួរទៅកាន់អ្នកតំណាង មកពីសាកលវិទ្យាល័យរដ្ឋ និងឯកជននានា នូវចម្ងល់ដែលទាក់ទងនឹងជំនាញ និងសាកលវិទ្យាល័យបន្ថែម។ កាន់តែពិសេស សិស្សានុសិស្ស ក៏អាចមានឱកាសទទួលបាននូវអាហារូបករណ៍ផងដែរ។ តាមរយៈកម្មវិធីនេះផងដែរ អ្នកចូលរួមពិព័រណ៍នេះ នឹងទទួលបាននូវព័ត៌មានអំពីការសិក្សា វគ្គសិក្សា នៅសាកលវិទ្យាល័យរដ្ឋ និងឯកជននានាដែល ទាក់ទងនឹងជំនាញនៃការសិក្សា តម្លៃ និងរបៀបនៃការដាក់ពាក្យចូលរៀន ដែលអាចធ្វើឱ្យសិស្សមានភាពងាយស្រួល។ នៅក្នុងកម្មវិធីតែមួយ សិស្សានុសិស្ស អាចស្វែងយល់ពីសាកលវិទ្យាល័យជាច្រើន ដោយមិនចាំបាច់ធ្វើដំណើរច្រើន។ Sala Tech សង្ឃឹមថា ពិព័រណ៍ជំនាញ និងសាកលវិទ្យាល័យ នេះនឹងចូលរួមចំណែកក្នុងការ អភិវឌ្ឍធនធានមនុស្ស នៅកម្ពុជា តាមរយៈការជួយតម្រង់ទិសសិស្សានុសិស្ស និងនិស្សិតឱ្យមានសមត្ថភាព និងចំណេះដឹងគ្រប់គ្រាន់ ដើម្បីក្លាយជាបញ្ញវន្ត ដែលជាកម្លាំងចលករដ៏សំខាន់ ក្នុងការជួយជំរុញប្រទេសកម្ពុជា ឱ្យក្លាយទៅជាប្រទេសអភិវឌ្ឍន៍៕	ឱកាសល្អសម្រាប់ប្អូនៗទើបប្រឡងបាក់ឌុបរួច មិនដឹងរៀនជំនាញអ្វី Sala Tech ក្រោមការគាំទ្រដោយក្រសួងអប់រំ យុវជន និងកិច្ចការ នឹងរៀបចំ «ពិព័រណ៍ជំនាញ និងសាកលវិទ្យាល័យ»។ កម្មវិធីនេះ ប្រព្រឹត្តិឡើងចំនួន ពីរថ្ងៃ ចាប់ថ្ងៃទី ០៦ ដល់ ទី០៧ ខែមករា ឆ្នាំ២០២៣ រៀបចំនៅវិទ្យាស្ថានបច្ចេកវិទ្យាកម្ពុជា ( សាលាតិចណូ ) ដោយប្អូនៗសិស្សានុសិស្សអាចចូលរួមបានដោយសេរី។
ទោះបីជាមានការព្រមានពីប៉ូលិសក្ដី ប្រជាជនថៃនៅតែជម្នះជួបជុំគ្នាទាំងបំពានវិធានការទប់ស្កាត់ជំងឺ កូវីដ-១៩ ដដែលនៅថ្ងៃទី២ ខែកញ្ញា។ ការធ្វើបាតុកម្មនៅផ្លូវប្រសព្វអាសោកនៅកណ្តាលរាជធានីបាងកក ជាការផ្តុំគ្នាប្រឆាំងតវ៉ាដ៏ធំបំផុតមួយនៅឆ្នាំ២០២១ នេះ។ ការតវ៉ាប្រឆាំងលោក ប្រាយុទ្ធ ចន្ទអូចា ចាប់ផ្តើមមានសន្ទុះខ្លាំងចាប់តាំងពីចុងខែមិថុនា ឆ្នាំ២០២១ មក។ អ្នកតវ៉ាភាគច្រើន មិនសប្បាយចិត្តនឹងស្ថានការណ៍ជំងឺកូវីដ-១៩ ដែលកាន់តែធ្ងន់ធ្ងរទៅៗ។ ក្រៅពីសម្ពាធរបស់ប្រជាជន លោក ប្រាយុទ្ធ កំពុងត្រូវបានសមាជិកសភាបក្សប្រឆាំងចោទសួរបីថ្ងៃមកហើយក្នុងកិច្ចប្រជុំដើម្បីដកការទុកចិត្ត។ ក្រុមបក្សប្រឆាំងបានចោទប្រកាន់លោកនាយករដ្ឋមន្រ្តី និងសមាជិកគណៈរដ្ឋមន្រ្តី៥រូបផ្សេងទៀតអំពីអំពើពុករលួយ ការគ្រប់គ្រងសេដ្ឋកិច្ចមិនត្រឹមត្រូវ និងការធ្វេសប្រហែសលើការគ្រប់គ្រងវិបត្តិកូវីដ-១៩ ។ ទាំងលោក ប្រាយុទ្ធ និងទាំងរដ្ឋមន្ត្រីរបស់លោក សុទ្ធ តែបានច្រានចោលការចោទប្រកាន់របស់ក្រុមបក្សប្រឆាំង។ ការបោះឆ្នោតគ្រោងធ្វើនៅថ្ងៃទី៤ ខែកញ្ញា ក្រោយការជជែកបួនថ្ងៃមកហើយ។ យ៉ាងណាមិញ គេមិនរំពឹងថា ការបោះឆ្នោតដកការទុកចិត្តពីលោក ប្រាយុទ្ធ និងមន្រ្តីរដ្ឋាភិបាលផ្សេងទៀត ទទួលបានសំឡេងគ្រប់គ្រាន់ឡើយ ដោយសារតែរដ្ឋាភិបាលចម្រុះដែលដឹកនាំដោយបក្សកម្លាំងប្រជារាស្រ្ត មានសំឡេងភាគច្រើននៅក្នុងសភា។ ទោះជាយ៉ាងណា ក្រុមអ្នកតវ៉ាប្រកាសថា ពួកគេនឹងបន្តដាក់សម្ពាធលើលោក ប្រាយុទ្ធ រហូតទាល់តែលោកលាលែងពីតំណែង។ រឿងលាលែងពីតំណែងនេះ លោក ប្រាយុទ្ធ ធ្លាប់និយាយជារឿៗយថា លោកមិនចុះចេញឡើយ បើអាណត្តិលោកមិនទាន់អស់៕	ប្រជាជនថៃរាប់ពាន់នាក់ ជួបជុំក្នុងទីក្រុងបាងកកនៅថ្ងៃទី២ ខែកញ្ញាដើម្បីអំពាវនាវឱ្យនាយករដ្ឋមន្រ្តីប្រាយុទ្ធ ចន្ទអូចា លាលែងពីតំណែង។ នៅឯសភាវិញ លោក ប្រាយុទ្ធ ក៏ជាប់ឈ្មោះក្នុងបញ្ជីមេដឹកនាំ ដែលប្រឈមមុខការបោះឆ្នោតដកសេចក្ដីទុកចិត្តផងដែរ។
AC Milan បញ្ចប់ការរង់ចាំពានរង្វាន់ Serie A ក្នុងរយៈពេល ១១ឆ្នាំ ក្រោយក្រុមបានយកឈ្នះ Sassuolo នាថ្ងៃឈានចូលទី២២ ក្នុងលទ្ធផល ៣-០។ ៣គ្រាប់របស់ AC Milan រកបានដោយកីឡាករ Olivier Giroud និង Franck Kessie។ ជាមួយជ័យជម្នះនេះ AC Milan បញ្ចប់ចំណាត់ថ្នាក់កំពូលតារាងដោយមាន៨៦ពិន្ទុតាមពីក្រោយដោយ Inter មាន៨៤ ពិន្ទុឈរលេខពីរ ហើយថ្ងៃប្រកួតចុងក្រោយ Inter ក៏ប្រកួតឈ្នះក្រុម Sampdoria លទ្ធផល ៣-០។ លោក Pioli បានសរសើរកីឡាដែលធ្វើបានល្អក្នុងជំនួបចុងក្រោយ។ «ពួកគេពិតជាអស្ចារ្យ។ ខ្ញុំពិតជាសប្បាយចិត្តចំពោះពួកគេ ហើយក៏សម្រាប់ខ្ញុំដូចគ្នា អ្នកគាំទ្រ ក្លិប ឈ្នះ Serie A ធ្វើឱ្យយើងគ្រប់គ្នាសប្បាយចិត្តខ្លាំងបំផុត។ យើងបានបង្ហាញពីភាពស៊ីសង្វាក់របស់ក្រុមជាង Inter Milan ទោះយើងធ្លាប់ចាញ់ពួកគេ តែយើងមិនបោះបង់ក្នុងការប្រជែងដណ្តើមពាននេះមកវិញឡើយ។ យើងសក្តិសមទទួលបានវា។» លោក Pioli បានលើកឡើងបែបនេះក្រោយចប់ការប្រកួត។ លើសនេះគ្រូបង្វឹកក្រុម AC Milan បានអរគុណដល់កីឡាករដែលជួយក្រុមសម្រេចបំណងរយៈពេល ១១ឆ្នាំ ហើយលោកបានអះអាងថាបើ គ្មានកីឡាករល្អដូចពេលនេះក្លិបក៏មិនអាចឈ្នះពានរង្វាន់នេះបានឡើយ៕	លោក Stefano Pioli ថ្ងៃទី២២ ខែឧសភា និយាយថាក្លិប AC Milan របស់លោក សក្ដិសមលើកពានលីគកំពូលអ៊ីតាលីជាងក្រុម Inter Milan។ លោក Pioli អះអាងថាកូនក្រុមលេងត្រូវគ្នាជាងក្រុមគូប្រជែងឯទៀត។
លោកយាយ Lucile ដែលបានប្រើប្រាស់ឈ្មោះ Sister André ចាប់ពីឆ្នាំ១៩៤៤មក គឺជាជនជាតិបារាំង និងជាជនជាតិអឺរ៉ុបទីបីដែលមានឈ្មោះក្នុងកំណត់ត្រា Guinness World Records ជាបុគ្គលដែលចាស់ជាងគេលើលោក។ គាត់បានឆ្លងកាត់ការងារជាគ្រូបង្រៀន និងជាអ្នកថែទាំក្មេងនាអំឡុងសង្គ្រាមលោកលើកទីពីរ។ ក្រោយសង្គ្រាម គាត់បានចំណាយពេល២៨ឆ្នាំ ធ្វើការជាមួយកុមារកំព្រា និងជនចាស់ជវានៅមន្ទីរពេទ្យមួយនៅតំបន់ Auvergne-Rhone-Alpes មុននឹងក្លាយជាដូនជីកាតូលិក។ លោកយាយចំណាយពេលវេលាដ៏យូរអង្វែងរបស់ខ្លួនក្នុងការងារសាសនា។ នាពេលថ្មីៗកន្លងមកនេះ Sister Andre ក៏ជាមនុស្សចាស់ជាងគេដែលបានជាសះស្បើយពីកូវីដ-១៩ផងដែរ ខណៈកាលពីអំឡុងឆ្នាំ១៩១៨ លោកយាយបានរស់នៅឆ្លងកាត់នឹងជំងឺផ្តាសាយអេស្ប៉ាញ។ ១២ឆ្នាំមកហើយដែល Sister Andre បានរស់នៅក្នុងមណ្ឌលជនចូលនិវត្តន៍។ បច្ចុប្បន្នវ័យ១១៨ឆ្នាំ លោកយាយថ្លង់ពាក់កណ្តាល និងអង្គុយលើរទះ ប៉ុន្តែស្មារតីរបស់លោកយាយនៅតែដំណើរការប្រក្រតី។ លោកយាយ Tanaka ដែលជាម្ចាស់កំណត់ត្រាកន្លងមក បានទទួលមរណភាពនៅមន្ទីរពេទ្យក្នុងក្រុង Fukuoka កាលពីថ្ងៃទី១៩ ខែមេសា ឆ្នាំ២០២២ ក្នុងអាយុ១១៩ឆ្នាំ និង១០៧ថ្ងៃ។ សម្រាប់ម្ចាស់កំណត់ត្រាដែលមានអាយុច្រើនជាងគេលើពិភពលោក គឺស្ត្រីបារាំងឈ្មោះ Jeanne Louise Clament ដែលបានទទួលមរណភាពកាលពីឆ្នាំ១៩៩៧ ក្នុងអាយុ១២២ឆ្នាំ និង១៦៤ថ្ងៃ។ រីឯបុរសដែលមានអាយុវែងជាងគេគឺលោកតាជប៉ុន Jiroemon Kimura ដែលបានទទួលមរណភាពនៅឆ្នាំ២០១៣ក្នុងអាយុ១១៦ឆ្នាំ និង៥៤ថ្ងៃ៕	ស្ត្រីជនជាតិបារាំងឈ្មោះ Lucile Randon ដែលមានរសហស្សនាមថា Sister André បានក្លាយជាម្ចាស់កំណត់ត្រាថ្មីរបស់សៀវភៅ Guinness World Records ក្នុងនាមជាបុគ្គលដែលនៅរស់ និងមានអាយុវែងជាងគេលើពិភពលោក។ គិតត្រឹមថ្ងៃទី២៦ ខែមេសា លោកយាយមានអាយុ១១៨ឆ្នាំ និង៧៤ថ្ងៃ។ ការទទួលស្គាល់នេះ គឺប្រកាសឡើងក្រោយមរណភាពលោកយាយជនជាតិជប៉ុន Kane Tanaka ក្នុងអាយុ១១៩ឆ្នាំ កាលពីថ្ងៃទី១៩ ខែមេសា ឆ្នាំ២០២២។
«កាលពីឆ្នាំ២០១៧ លោក និងអ្នកស្រី Xiao បានផ្ញើរូបថតពីរសន្លឹកមកខ្ញុំ ដោយពួកគាត់ចង់ថតរូបរំលឹកអនុស្សាវរីយ៍រឿងចាស់ ដូចកាលពីឆ្នាំ១៩៦៧»។ លោក Zhan Zhesheng ដែលជាអ្នកថតរូបអាជីពម្នាក់បានរៀបរាប់រឿងរ៉ាវស្វាមីភរិយាមួយគូនេះនៅក្នុងទំព័រហ្វេសប៊ុករបស់ខ្លួន។ លោក Zhang បានបញ្ជាក់ឲ្យដឹងថា លោក Xiao និងភរិយា បានជួបគ្នានៅឆ្នាំ១៩៦៥ ដោយកាលនោះពួកគេមានអាយុ១៧ឆ្នាំ និង១៦ឆ្នាំ។ នៅឆ្នាំ១៩៦៧ ពួកគាត់បានថតរូបអនុស្សារីយ៍រួមគ្នា នៅឧទ្យាន Tianmu Park នៅកោះតៃវ៉ាន់ផ្ទាល់ ដោយកាលណោះពួកគាត់នៅជាសង្សានឹងគ្នានៅឡើយ។ រូបដែលពួកគាត់ចង់ថតឡើងវិញបំផុតនោះ គឺពេលដែលពួកគាត់ជិះម៉ូតូ Honda Super Cub C102 ដែលផលិតនៅឆ្នាំ១៩៦៥។ ពួកគាត់បានរៀបការជាមួយគ្នានៅឆ្នាំ១៩៧៣ ហើយក្រោយមកបានផ្លាស់ទៅរស់នៅក្រុង Toronto ប្រទេសកាណាដា។ ក្រោយលោក Zhang បង្ហោះរូបថតចាស់ៗរបស់លោក Xiao នៅលើហ្វេសប៊ុក ស្រាប់តែមានបុរសម្នាក់ឈ្មោះ Chen បានអះអាងថាគាត់មានម៉ូតូម៉ូដែលដូចស្វាមីភរិយាដែលថតកាលពីឆ្នាំ១៩៦៧។ លោក Chen អនុញ្ញាតឲ្យ លោក Xiao យកម៉ូតូនោះទៅថតដើម្បីរំលឹកអនុស្សាវរីយ៍ចាស់ជាមួយភរិយា។ ទីបំផុតបំណងប្រាថ្នារបស់លោក Xiao និងភរិយា បានសម្រេចដោយពួកគាត់បានថតរូបដូចទៅនឹងអ្វីដែលបានកើតឡើងកាលពី៥២ឆ្នាំមុននៅឧទ្យាន Tianmu Park បើទោះបីជាទិដ្ឋភាពមិនដូចបេះបិទក៏ដោយ។ វាជារូបថតដើម្បីរំលឹកខួបអាពាហ៍ពិពាហ៍ទី៤៦ឆ្នាំរបស់ពួកគាត់ផងដែរ។ លោក Xiao ចង់បង្ហាញយុវវ័យឲ្យដឹងថា ទោះបីជាពេលវេលាប្រែប្រួលយ៉ាងណាក៏ដោយ ប៉ុន្តែពួកគាត់មិនដែលភ្លេចអនុស្សាវរីយ៍ដំបូងដែលពួកគាត់បានផ្តើមស្រឡាញ់គ្នានោះឡើយ។ រូបថតរបស់ស្វាមីភរិយានេះ ត្រូវបានចែកចាយបន្តពេញបណ្តាញសង្គមនៅតៃវ៉ាន់ និងក្នុងប្រទេសចិនទាំងមូល៕	លោក Xiao និងភរិយា ចង់បង្ហាញថា ស្នេហារបស់ពួកលោកនៅតែផ្អែមល្ហែមបើទោះបីជាពេលវេលាកន្លងផុតទៅអស់ជាងកន្លះសតវត្សទៅហើយក្តី។ គូស្វាមីភរិយាតៃវ៉ាន់មួយគូនេះ បានសម្រេចចិត្តទៅថតរូបរំលឹកអនុស្សាវរីយ៍ចាស់របស់ខ្លួន ក្រោយផ្លាស់ទៅរស់នៅជាច្រើនឆ្នាំនៅប្រទេសកាណាដា។
កញ្ញា វុធ សុភ័ក្ត្រណា បាននិយាយថា ចិនធ្លាប់ជួបប្រវត្តិសាស្ត្រក្រលំបាក គ្រោះទុរភិក្ស និងអត់ឃ្លាន ដែលជាកត្តាជំរុញឲ្យជនជាតិចិនទាំងអស់ ខំប្រឹងប្រែងស្ទុះស្ទាងើបចេញពីប្រវត្តិសាស្ត្រលំបាកនោះ រហូតដល់ក្លាយជាអ្នកមាន និងជាមហាអំណាចសេដ្ឋកិច្ចទី២ ក្នុងពិភពលោក នាពេលបច្ចុប្បន្ននេះ។ ដូច្នេះមានន័យថា ការខិតខំប្រឹងប្រែងអំណត់ ក្នុងការជម្នះឧបសគ្គទើបធ្វើឲ្យចិនសក្ដានុពលដូចថ្ងៃ ហើយចិនក៏គ្មានហ្ស៊ែនពូកែពីកំណើតដូចការគិតរបស់មជ្ឈដ្ឋានទូទៅដែរ។ សូមកិច្ចសន្ទនាខ្លីរវាងលោក រំដួល ចិត្រា អ្នកសារព័ត៌មានថ្មីៗ ជាមួយកញ្ញា វុធ សុភ័ក្ត្រណា នាយិកាភាគីកម្ពុជានៃវិទ្យាស្ថានខុងជឺ ដូចតទៅ៖ នាយិកាភាគីកម្ពុជានៃវិទ្យាស្ថានខុងជឺរូបនេះ ជំរុញឲ្យយុវជនកម្ពុជា ប្រឹងប្រែងពង្រឹងសមត្ថភាពប្រកួតប្រជែងឲ្យកាន់តែខ្លាំងថែមទៀត សម្រាប់ការប្រកួតប្រជែងនៅក្នុងតំបន់អាស៊ាន។ ជាពិសេសចេះចាប់ឱកាសការងារ ស្របពេលដែលអ្នកវិនិយោគចិន កំពុងសម្រុកមកវិនិយោគនៅកម្ពុជានេះ។សម្រាប់នាយិការូបនេះ យុវជនគួរតែចេះបើកបេះដូងចិន ដើម្បីទាញយកផលប្រយោជន៍នៅក្នុងឱកាសនេះ តាមរយៈការប្រើប្រាស់ភាសាចិន។	ភ្នំពេញ៖ ពលរដ្ឋខ្មែរមួយចំនួន តែងតែប្រៀបប្រដូចកូន ឬក្មេង ដែលឆ្លាត និងពូកែទៅកូនចិន ដោយសារតែពួកគេគិតថា ចិនពូកែរកស៊ី ។ ប៉ុន្តែការប្រៀបប្រដូចនេះ វាជារឿងខុសឆ្គង និងមិនបានផលអ្វីឡើយ ព្រោះចិនក៏មិនមែនកើតមក មានហ្ស៊ែនពូកែពីកំណើតដែរ ពោលគឺការពូកែធ្វើជំនួញ និងរកស៊ី កើតចេញពីការខំប្រឹង និងធ្លាប់ឆ្លងកាត់ប្រវត្តិសាស្ត្រលំបាកប៉ុណ្ណោះ។ នេះបើតាមកញ្ញា វុធ សុភ័ក្ត្រណា នាយិកាភាគីកម្ពុជានៃវិទ្យាស្ថានខុងជឺ។
ថ្លែងប្រាប់សារព័ត៌មានថ្មីៗតាមទូរសព្ទនៅព្រឹកថ្ងៃទី១១ មករា នេះ ប្រធានអង្គការដោះមីនកម្ពុជា លោក អាគីរ៉ា ដែលកំពុងស្ថិតនៅក្នុងមន្ទីរពេទ្យបង្អែកខេត្តសៀមរាប មានប្រសាសន៍ថា លោកបានធ្វើដំណើរទៅខេត្តព្រះវិហារទាំងទឹកភ្នែក ដើម្បីទៅទទួលជនរងគ្រោះ និងអ្នកស្លាប់មកខេត្តសៀមរាប។ លោកបន្តថា នេះជាហេតុការណ៍ដំបូងដែលកើតមានករណីផ្ទុះស្លាប់នេះ ចាប់តាំងពីអង្គការលោក បានប្រតិបត្តិការដោះមីន ពីឆ្នាំ ២០០៨មក។ លោក អាគីរ៉ា ពន្យល់ពីមូលហេតុនៃការផ្ទុះមីនយ៉ាងដូច្នេះថា៖« កើតឡើងនៅតំបន់មុំបី ជាមីនច្នៃ មីនដាក់អន្ទាក់បង្កៃ អ្នកដោះមីនព្យាយាមជីកកាយដាក់ប្រឡោះកម្ទេចចោល តែវាផ្ទុះទៅ គ្រាប់វាច្រើន ដាក់ត្រួតគ្នា»។ លោក អាគីរ៉ា បន្ថែមទៀតថា ក្រុមការងារបស់លោក តែងដោះមីននៃស្រុកជាំក្សាន្តនេះជារៀងរាល់ឆ្នាំ ហើយប្រតិបត្តិការលើកនេះ មានរយៈពេល២៥ថ្ងៃ។ សូមរំលឹកថា ហេតុការណ៍ផ្ទុះមីនតោន កើតឡើងនៅព្រឹកថ្ងៃទី១០ មករា ស្ថិតនៅភូមិសែនតេជៈ ឃុំមរកត ស្រុកជាំក្សាន្ត ខេត្តព្រះវិហារ បណ្ដាលឱ្យស្លាប់៣នាក់ និងរងរបួសម្នាក់។ ក្រៅពីនេះ ក៏មានហេតុការណ៍ដោយឡែកមួយទៀត ដែលនៅតំបន់ក្បែរគ្នានោះដែរ បណ្ដាលឱ្យស្លាប់ពលរដ្ឋម្នាក់ដែលកំពុងដុតសម្អាតដីដាំដំឡូង៕	សៀមរាប៖ លោក អាគីរ៉ា ដែលបានបង្ហាញអារម្មណ៍សោកស្ដាយជាពន់ពេក ចំពោះការបាត់បង់សមាជិកដោះមីនចំនួន៣នាក់ ក្នុងហេតុការណ៍ផ្ទុះមីនតោននៅខេត្តព្រះវិហារ ។ ចំណែកជនរងគ្រោះម្នាក់នៃហេតុការណ៍នេះ បានដឹកមកព្យាបាលនៅខេត្តសៀមរាប។
«កម្ពុជា និងវៀតណាម បានរីករាយជាមួយគ្នានូវទំនាក់ទំនងមិត្តភាពជាប្រពៃណីយ៉ាងកក់ក្តៅ និងសហប្រតិបត្តិការជិតស្និទ្ធលើគ្រប់វិស័យអស់រយៈពេលជាង៥ទសវត្សរ៍មកនេះ ផ្អែកលើស្មារតីភាពជាអ្នកជិតខាងល្អ សាមគ្គីភាព ជំនឿជឿជាក់ និងការយោគយល់គ្នាទៅវិញទៅមក។ ខ្ញុំ មានសេចក្តីសោមនស្សរីករាយ ដោយបានឃើញចំណងទាក់ទងរបស់យើង បន្តរីកលូតលាស់ ដែលកើតឡើងតាមរយៈការផ្លាស់ប្តូរទស្សនកិច្ចជាញឹកញាប់របស់ថ្នាក់ដឹកនាំប្រទេសទាំង២ និងការប្រាស្រ័យទាក់ទងរវាងប្រជាជន និងប្រជាជន»។ នេះជាព្រះបន្ទូលរបស់ព្រះរាជាក្នុងព្រះរាជសារ ដែលប្រទានទៅលោកអគ្គលេខាធិការបក្សកុម្មុយនីស្តវៀតណាម។ រីឯក្នុងព្រះរាជសារ ដែលប្រទានដល់លោកប្រធានាធិបតីវៀតណាម ព្រះចៅក្រុងកម្ពុជាធិបតី ទ្រង់មានព្រះរាជឱង្ការថា៖«ខ្ញុំ សូមរម្លឹកអំពីការចងចាំនូវការដឹងគុណ ដែលយើងបានផ្តល់ឲ្យគ្នាទៅវិញទៅមកពីអតីតកាល ក្នុងបុព្វហេតុរំដោះ ការបង្រួបបង្រួម ឯករាជ្យ និងការអភិវឌ្ឍ ហើយខ្ញុំជឿជាក់ថា ការប្រារព្ធខួបលើកទី៥៥ នៃការបង្កើតទំនាក់ទំនងការទូតរបស់យើង នឹងពង្រឹងបន្ថែមនូវស្មារតីភាពជាអ្នកជិតខាងល្អសាមគ្គីភាព ជំនឿជឿជាក់ និងការយោគយល់គ្នាទៅវិញទៅមក ដើម្បីលើកកម្ពស់ដល់ផលប្រយោជន៍ទៅវិញទៅមករបស់ប្រជាជាតិនិងប្រជាជននៃប្រទេសទាំង២»។ ចំណែក សម្តេចនាយករដ្ឋមន្រ្តី ហ៊ុន សែន បានផ្ញើលិខិតជូនទៅសមភាគីរបស់សម្តេច គឺលោក ផាម មិញ ឈិញ (Pham Minh Chinh) នាយករដ្ឋមន្រ្តីវៀតណាម ហើយលោករដ្ឋមន្រ្តីការបរទេស ប្រាក់ សុខុន បានផ្ញើលិខិតជូនលោក បួយ ថាញ់ សឺន (Bui Thanh Son) រដ្ឋមន្រ្តីការបរទេសវៀតណាម។ លិខិតរបស់សម្តេច និងលិខិតរបស់លោក ប្រាក់ សុខុន សុទ្ធតែធ្វើឡើងនៅថ្ងៃទី១៩ ខែមិថុនា ឆ្នាំ២០២២។ ប្រមុខរដ្ឋាភិបាលកម្ពុជា មានប្រសាសន៍ទៅកាន់លោកនាយករដ្ឋមន្រ្តីវៀតណាមថា៖«នេះ ពិតជាពេលវេលាដ៏ប្រសើរ ដើម្បីជំរុញឲ្យកាន់តែខ្លាំងក្លានូវមិត្តភាពដ៏ជិតស្និទ្ធ និងកិច្ចសហប្រតិបត្តិការដ៏រឹងមាំរវាងប្រទេសយើងទាំង២ ដែលបានផ្សារភ្ជាប់គ្នាអស់រយៈពេលជាច្រើនរយឆ្នាំមកហើយ មុនពេលដែលយើងបានបង្កើតទំនាក់ទំនងការទូតជាផ្លូវការក្នុងឆ្នាំ១៩៦៧។ ខ្ញុំ មានការរីករាយដោយបានសង្កេតឃើញថា ចំណងទាក់ទងមិត្តភាពជាបងប្អូនដ៏ល្អ និងកិច្ចសហប្រតិបត្តិការជិតស្និទ្ធកំពុងបន្តរីកចម្រើន និងត្រូវបានពង្រឹងក្នុងរយៈពេលជាច្រើនទសវត្សរ៍មកនេះ ក្រោមស្មារតីភាពជាអ្នកជាតិខាងល្អ សាមគ្គីភាព ជំនឿជឿជាក់ និងការយោគយល់គ្នាទៅវិញទៅមក ក៏ដូចជាកិច្ចសហប្រតិបត្តិការឈ្នះ-ឈ្នះ»។ ចំពោះលោកប្រមុខការទូតកម្ពុជាវិញ លោក បានសរសេរក្នុងលិខិត ដែលផ្ញើជូនប្រមុខការទូតវៀតណាមថា៖«ក្នុងរយៈពេល៥៥ឆ្នាំកន្លងមកនេះ កម្ពុជា និងវៀតណាម ទទួលបានការរីកចម្រើនឥតឈប់ឈរនៅក្នុងទំនាក់ទំនងជាប្រពៃណី និងកិច្ចសហប្រតិបត្តិការយ៉ាងជិតស្និទ្ធលើគ្រប់ទិដ្ឋភាព []»។ ព្រះរាជសារ លិខិតរបស់សម្តេច ហ៊ុន សែន និង លិខិតរបស់លោក ប្រាក់ សុខុន ត្រូវបានបង្ហោះលើគេហទំព័ររបស់ក្រសួងការបរទេសកម្ពុជា។ បើតាមការផ្សាយលើសារព័ត៌មាន VOV របស់វៀតណាម មេដឹកនាំវៀតណាម ក៏បានសរសេរលិខិតមកកាន់ភាគីកម្ពុជាដែរ ដើម្បីអបអរសាទរខួប៥៥នៃការបង្កើតចំណងមិត្តភាពរវាងប្រទេសទាំង២។ «ទោះមានការងើបឡើង និងការថយចុះក្នុងប្រវត្តិសាស្រ្តក្តី តែប្រជាជនវៀតណាម និងប្រជាជនកម្ពុជា តែងតែរួបរួមគ្នា ប្រកៀកស្មាគ្នា និងផ្តល់ការគាំទ្រគ្នាទៅវិញទៅមកក្នុងការតស៊ូ ដើម្បីសេរីភាពកាលពីអតីតកាល និងក្នុងការអភិវឌ្ឍជាតិនាពេលបច្ចុប្បន្ន រួមទាំងសមាហរណកម្មអន្តរជាតិផងដែរ»។ នេះជាខ្លឹមសាររួមក្នុងលិខិតរបស់បណ្តាមេដឹកនាំវៀតណាម ដែលត្រូវបានដកស្រង់យកទៅផ្សព្វផ្សាយដោយសារព័ត៌មាន VOV ដោយពុំបានបញ្ជាក់ឲ្យច្បាស់ឡើយថា ខ្លឹមសារនេះ ស្ថិតក្នុងលិខិតរបស់មេដឹកវៀតណាមរូបណាខ្លះ។ សូមរម្លឹកថា ទំនាក់ទំនងការទូតកម្ពុជា-វៀតណាម ត្រូវបានបង្កើតឡើងជាផ្លូវការនៅថ្ងៃទី២៤ ខែមិថុនា ឆ្នាំ១៩៦៧ ហើយមកដល់ថ្ងៃទី២៤ ខែមិថុនា ឆ្នាំ២០២២នេះ មានរយៈពេល៥៥ឆ្នាំហើយ៕	ព្រះករុណា ព្រះបាទសម្តេច ព្រះបរមនាថ នរោត្តម សីហមុនី ព្រះមហាក្សត្រកម្ពុជា ទ្រង់បានប្រទានព្រះរាជសារទៅកាន់លោក ង្វៀន ភូជុង (Nguyen Phu Trong) អគ្គលេខាធិការបក្សកុម្មុយនិស្តវៀតណាមផង និងទៅកាន់លោក ង្វៀន សួនហ៊្វុន (Nguyen Xuan Phuc) ប្រធានាធិបតីវៀតណាមផង ដើម្បីអបអរសាទរខួប៥៥ឆ្នាំនៃការបង្កើតទំនាក់ទំនងការទូតកម្ពុជា-វៀតណាម។ ព្រះរាជទាំង២របស់ទ្រង់ ចុះកាលបរិច្ឆេទនៅថ្ងៃទី២១ ខែមិថុនា ឆ្នាំ២០២២ ដូចគ្នា។
ទីភ្នាក់ងារព័ត៌មាន Kyodo របស់ជប៉ុន បានបញ្ជាក់ថា រថភ្លើងមួយគ្រឿងបានដឹកនាំមន្ត្រីជាន់ខ្ពស់ម្នាក់ចេញពីស្ថានីយ៍ក្រុងប៉េកាំងនាថ្ងៃអង្គារនេះ ប៉ុន្តែគេមិនបានដឹងច្បាស់១០០ភាគរយថា លោក គីម ជុងអ៊ុន នោះឡើយ។ តាមការលើកឡើងតៗគ្នា លោក គីម បានចាកចេញពីក្រុងព្យុងយ៉ាងនៅចន្ទតាមរយៈរថភ្លើងពិសេសឆ្ពោះទៅកាន់ក្រុងប៉េកាំង ក្រោមការថែរក្សាសន្តិសុខដ៏តឹងរ៉ឹង។ ប្រសិនបើដូចជាការលើកឡើងនានាមែននោះ វាជាដំណើរទស្សនកិច្ចក្រៅប្រទេសលើកដំបូងបំផុតរបស់មេដឹកនាំកូរ៉េខាងជើង បើគិតចាប់តាំងពីលោកកាន់តំណែងនៅឆ្នាំ២០១១ មក។ នៅថ្ងៃអង្គារ លោកស្រី Hua Chunying អ្នកនាំពាក្យក្រសួងការបរទេសចិន បានបញ្ជាក់ថា ចិននឹងបកស្រាយបញ្ជាក់ទាក់ទងនឹងពាក្យចចាមអារ៉ាមស្តីពីដំណើរទស្សនកិច្ចរបស់មន្ត្រីជាន់ខ្ពស់កូរ៉េខាងជើង ដែលគេជឿថា ក្រោមវត្តមាន លោក គីម ជុងអ៊ុន ទៅកាន់ក្រុងប៉េកាំង។ តាមការដកស្រង់របស់ AFP លោកស្រីបានលើកឡើងថា៖ «យើងគ្មានព័ត៌មានអ្វីឡើយនៅពេលនេះ ហើយព័ត៌មានបកស្រាយជុំវិញពាក្យចចាមអារាម នឹងផ្សព្វផ្សាយក្នុងពេលវេលាដ៏សមស្របនាពេលខាងមុខ»៕	សារព័ត៌មាន និងបណ្តាញសង្គមនានា បានផ្សព្វផ្សាយព័ត៌មានចចាមអារាមទាក់ទងនឹងដំណើរទស្សនកិច្ចដ៏គួរឲ្យភ្ញាក់ផ្អើលរបស់មេដឹកនាំកូរ៉េខាងជើង លោក គីម ជុងអ៊ុន ទៅកាន់ក្រុងប៉េកាំងនាដើមសប្តាហ៍នេះ តាមរយៈរថភ្លើងពិសេសមួយ។
អ្នកជំងឺដែលជាស្ត្រីអូម៉ង់ទាំងពីររូបនោះ សុទ្ធតែទើបធ្វើដំណើរចេញពីប្រទេសអ៊ីរ៉ង់។ ពួកគាត់មានស្ថានភាពប្រក្រតី។ មកដល់ពេលនេះ អ៉ូម៉ង់ក្លាយជាប្រទេសទី៣៤ដែលមានករណីឆ្លង COVID-19។ ក្រៅពីចិន (រួមបញ្ចូលតំបន់រដ្ឋបាលពិសេសហុងកុង ម៉ាកាវ និងតៃវ៉ាន់) មាន ជប៉ុន (រាប់បញ្ចូលទាំងករណីលើនាវា Diamond Princess) កូរ៉េខាងត្បូង សិង្ហបុរី អ៊ីរ៉ង់ ថៃ អេមីរ៉ាតអារ៉ាប់រួម ម៉ាឡេស៊ី វៀតណាម ហ្វីលីពីន អ៊ីស្រាអែល លីបង់ ឥណ្ឌា ណេប៉ាល់ កម្ពុជា ស្រីលង្កា បារាំង អ៊ីតាលី អាល្លឺម៉ង់ អង់គ្លេស ស៊ុយអែត រុស្ស៊ី អេស្ប៉ាញ ហ្វាំងឡង់ បែលហ្ស៊ិក សហរដ្ឋអាមេរិក កាណាដា អូស្ត្រាលី អេហ្ស៊ីប កូវ៉ែត បារ៉ែន អាហ្វហ្គានីស្ថាន និងអ៊ីរ៉ាក់៕	ក្រសួងសុខាភិបាលអូម៉ង់ នាថ្ងៃចន្ទនេះ បានប្រកាសពីការរកឃើញករណីឆ្លង COVID-19 ពីរករណីដំបូងនៅក្នុងប្រទេស។ នេះបើតាមការផ្សាយរបស់ទីភ្នាក់ងារព័ត៌មានរ៉យទ័រ។
ធនាគារឯកទេសវីង (ខេមបូឌា) លីមីតធីតនិង ស្មាយិ៍សប ដែលជា ផ្សារអនឡាញឈានមុខគេដូចAmazon បានកំពុងចាប់ដៃគ្នា ដើម្បីធានាថា រាល់អតិថិជននៅក្នុងប្រទេសកម្ពុជា អាចទិញផលិតផលផ្សេងៗបានដោយងាយស្រួល តាមរយៈកម្មវិធីស្មាតហ្វូនវីង ខណៈពេលដែលកំពុងនៅផ្ទះ ក្នុងអំឡុងពេលនៃការរាតត្បាតនៃមេរោគកូវីដ១៩ ។ តាមរយៈភាពជាដៃគូនេះ អតិថិជនអាចបញ្ជាទិញទំនិញពីស្មាយិ៍សបនៅក្នុងកម្មវិធីស្មាតហ្វូនវីង ដោយគ្រាន់តែប្រើចុងម្រាមដៃចុចពីរទៅបីដងលើទូរស័ព្ទវៃឆ្លាតតែប៉ុណ្ណោះ។ ទំនិញដែលទិញហើយនឹងត្រូវបានដឹកជញ្ជូនមកដល់មាត់ទ្វារដោយផ្ទាល់។ លោក ម៉ានូ រ៉ាចាន់ អគ្គនាយកនៃធនាគារឯកទេសវីងបានមានប្រសាសន៍ថា៖ «យើងជឿជាក់ថាភាពជាដៃគូនេះនឹងអាចឲ្យប្រជាជនកម្ពុជាទិញទំនិញតាមអនឡាញបានដោយងាយស្រួលតាមរយៈកម្មវិធីស្មានហ្វូនវីង។ ភាពជាដៃគូនេះអនុញ្ញាតឱ្យអ្នករាល់គ្នាទិញទំនិញពីស្មាយិ៍សបដោយមិនមានការព្រួយបារម្ភអ្វីទាំងអស់ជាមួយកម្មវិធីស្មានហ្វូនវីងប្រកបដោយភាពងាយស្រួល មានការធានា និងឆាប់រហ័សដោយប្រើប្រាស់ប្រព័ន្ធការទូទាត់ប្រាក់របស់វីង។ អតិថិជនមិនចាំបាច់ទៅហាងដោយផ្ទាល់និងប្រើក្រដាស់ប្រាក់ដើម្បីទិញទំនិញក្នុងអំឡុងពេលមានការរាតត្បាតនៃជំងឺនេះឡើយ »។ ស្មាយិ៍សបត្រូវបានបើកដំណើរការនៅក្នុងប្រទេសកម្ពុជាក្នុងខែតុលាឆ្នាំ២០១៨ ដោយយកតាមលំនាំ ផ្សារអនឡាញរបស់ Amazonនិង AliExpress។ ត្រឹមតែ២ឆ្នាំប៉ុណ្ណោះ ស្មាយិ៍សបបានក្លាយជាហាងលក់ទំនិញតាមអនឡាញដែលមានលក់ផលិតផលគ្រប់ប្រភេទរាប់ចាប់ពីគ្រឿងទេស គ្រឿងសំអាងរហូតដល់សៀវភៅ ឧបករណ៍ប្រើប្រាស់ក្នុងផ្ទះ និងគ្រឿងអេឡិចត្រូនិចជាច្រើនផ្សេងទៀត។ ស្មាយិ៍សបចាប់ផ្តើមដំណើរការនៅក្នុងកម្មវិធីស្មាតហ្វូនវីង នៅខែមីនាឆ្នាំ២០២០ ដើម្បីធ្វើឱ្យអតិថិជនវីងកាន់តែងាយស្រួល ក្នុងការបញ្ជាទិញទំនិញដោយប្រើគណនីយរបស់វីង។ ការទិញទំនិញតាមរយៈកម្មវិធីស្មាតហ្វូនវីង គឺងាយៗ ហើយមិនគិតតម្លៃបន្ថែមនោះឡើយ។ អតិថិជនទាំងអស់អាចចូលទៅក្នុងកម្មវិធីស្មាតហ្វូនវីង ហើយគ្រាន់តែចុចលើOnline Shop បន្ទាប់មកជ្រើសរើសពាក្យ Smile Shop នោះអតិថិជននឹងអាចស្វែងរកផលិតផលជាង១០០០មុខ ហើយអាចបញ្ជាទិញបានភ្លាមៗ។ រាល់អតិថិជនដែលប្រើកម្មវិធីស្មានហ្វូនវីងអាចទទួលបានការផ្តល់ជូនពិសេសៗជាច្រើន ក៏ដូចជាការដឹកជញ្ជូនដោយឥតគិតថ្លៃសម្រាប់ការបញ្ជាទិញលើសពី២០ដុល្លារប៉ុណ្ណោះ។ លោក Jack Lee នាយកប្រតិបត្តិនៃស្មាយិ៍សបបានមានប្រសាសន៍ថា៖ «យើងមានសេចក្តីសោមនស្សរីករាយជាទីបំផុតដែលវីងនិង ស្មាយិ៍សប បានចាប់ដៃសហការនាពេលនេះ។ វាជាពេលវេលាដ៏សមស្របជាទីបំផុត ខណៈពេលដែលផ្សារអនឡាញ និងមធ្យោបាយទូទាត់សាច់ប្រាក់តាមបែបឌីជីថល កំពុងតែពេញនិយមនៅក្នុងប្រទេសកម្ពុជា។ ជាមួយគ្នានេះដែរ យើងបានផ្តល់ជូនប្រជាជនកម្ពុជានូវជម្រើសកាន់តែច្រើន សម្រាប់ការបញ្ជាទិញទំនិញ»។ វីងនិង ស្មាយិ៍សប មានចក្ខុវិស័យក្នុងការប្រើប្រាស់បច្ចេកវិទ្យាថ្មីៗ ដើម្បីលើកកម្ពស់ជីវភាពរស់នៅប្រចាំថ្ងៃរបស់ប្រជាជនកម្ពុជា។ វីងបានកសាងយីហោរបស់ខ្លួនក្លាយជាសេវាទូទាត់ប្រាក់យ៉ាងរហ័ស ងាយស្រួល និងមានការធានា តាមរយៈកម្មវីធីស្មាហ្វូនវីងដ៏ទំនើប និងបណ្តាញភ្នាក់ងារវីងរបស់ខ្លួនទូទាំងប្រទេស។ ចំណែកឯ ស្មាយិ៍សបវិញ ត្រូវបានគេទទួលស្គាល់ជាអ្នកផ្គត់ផ្គង់ផលិតផល ប្រកបដោយគុណភាពខ្ពស់ និងមានសេវាដឹកជញ្ជូនយ៉ាងឆាប់រហ័ស។ ក្រុមហ៊ុនផ្នែកឌីជីថលទាំងពីរនេះ នឹងរួមគ្នានាំមកនូវអនាគតនៃការធ្វើពាណិជ្ជកម្មអនឡាញមកប្រទេសកម្ពុជា ៕ (អត្ថបទពាណិជ្ជកម្ម)	ឥឡូវនេះអតិថិជនដែលប្រើកម្មវិធីស្មាតហ្វូនវីងអាចទិញទំនិញសម្រាប់បំពេញតម្រូវការប្រចាំថ្ងៃរបស់ពួកគេ នៅលើទូរស័ព្ទឆ្លាតវៃបានយ៉ាងរហ័ស ងាយស្រួល និងសុវត្ថិភាព។
នាយករដ្ឋមន្ត្រី ហ៊ុន សែន បានបញ្ជាក់ថា ប្រាក់បៀវត្សមន្ត្រីរាជការ ដែលត្រូវដំឡើងនៅខែមេសាខាងមុខ គឺត្រូវអនុវត្តតាមគោលនយោបាយជាធម្មតា។ «(កាត់បន្ថយការចំណាយ) អាហ្នឹងគឺជាផែនការសន្សំសំចៃ ប៉ុន្តែចំណាយបន្ទុកបុគ្គលិកមិនថយទេ គឺ កើន។ ថ្ងៃទី១ ខែមេសា ជិតមកដល់នេះ ជាថ្ងៃចាប់ផ្ដើមនៃការឡើងបៀវត្សជាថ្មីម្ដងទៀត»។ នេះជាការបញ្ជាក់របស់សម្ដេច ហ៊ុន សែន ដែលឆ្លើយតបនឹងអ្នកផ្សាយព័ត៌មានមិនពិត ជុំវិញការកាត់បន្ថយការចំណាយតាមក្រសួង។ ក្នុងមួយឆ្នាំរដ្ឋាភិបាលសម្រេចដំឡើងប្រាក់បៀវត្សជូនមន្ត្រីរាជការពីរដង គឺប្រាក់បៀវត្សមូលដ្ឋាន នៅដើមខែមករា និងប្រាកបៀវត្សបំណាច់មុខងារ នៅខែមេសា បូករួមនឹងប្រាក់ឧបត្ថម្ភលើកទឹកចិត្ត សម្រាប់ប្រើប្រាស់នៅក្នុងថ្ងៃចូលឆ្នាំប្រពៃណីជាតិខ្មែរទៀតផង។ នេះបើតាមប្រមុខរដ្ឋាភិបាលកម្ពុជា។ ប្រាក់បៀវត្សមូលដ្ឋាន របស់មន្ត្រីរាជការស៊ីវិល គ្រូបង្រៀន គ្រូពេទ្យ នគរបាលជាតិ និងយោធិន ដែលត្រូវបានដំឡើងនៅខែមករា ឆ្នាំ២០២០ ដូចខាងក្រោម៖ មន្ត្រីរាជការស៊ីវិលទទួលបាន ១,១៤២,៥០០រៀល ,គ្រូបង្រៀន និងគ្រូពេទ្យ ១,២៤២,៥០០រៀល ,នគរបាលជាតិ (ពលបាលត្រី) ប្រមាណ១,២២៦,៩៧៧រៀល (គិតបញ្ចូលរបបអង្ករ) និងយោធិន (ពលទោ) ប្រមាណ១,០៩៣,៥០០រៀល (មិនគិតបញ្ចូលរបបអង្ករ)។ ដោយឡែកប្រាក់ដំណាច់មុខងារ ដែលត្រូវដំឡើងនៅខែមេសា ឆ្នាំ២០២០វិញ គឺមន្ត្រីរាជការស៊ីវិល ឡើងដល់១,១៧២,៥០០រៀល, គ្រូបង្រៀន និងគ្រូពេទ្យ ទទួលបាន ១,២៧២,៥០០រៀល, នគរបាលជាតិ (ពលបាលត្រី)ចំនួន ១,២៥៦,៩៧៧រៀល (គិតបញ្ចូលរបបអង្ករ) និងយោធិន (ពលទោ) ឡើងដល់១,១២៣,៥០០រៀល (មិនគិតបញ្ចូលរបបអង្ករ) ។ អត្ថបទទាក់ទង COVID-19៖ រដ្ឋាភិបាល ត្រៀមថវិកា៨០០លាន ទៅ២ពាន់លានដុល្លារ ដើម្បីដោះស្រាយសេដ្ឋកិច្ច រយៈពេល១ឆ្នាំ ពីពិធីចែកសញ្ញាបត្រជូននិស្សិតនៃវិទ្យាស្ថានវ៉ាន់ដា នាព្រឹកថ្ងៃទី១០ ខែមីនា ឆ្នាំ២០២០ សម្ដេច ហ៊ុន សែន បានប្រកាសថា រដ្ឋាភិបាល បានត្រៀមថវិកា៨០០លានដុល្លារ ទៅ២ពាន់លានដុល្លារ សម្រាប់ដោះស្រាយបញ្ហាសេដ្ឋកិច្ចជាតិ បើសិនជាវីរុសកូរ៉ូណាប្រភេទថ្មី (COVID-19) អូសបន្លាយពេលយូរទៀត។ ថវិកានេះ អាចដោះស្រាយសេដ្ឋកិច្ចពីរយៈពេល៦ខែទៅ១ឆ្នាំ។នាយករដ្ឋមន្ត្រី ហ៊ុន សែន បានសង្កត់ធ្ងន់ថា ថវិកាទាំងនេះ គឺរដ្ឋាភិបាលបានមកពីការកាត់បន្ថយការចំណាយ៥០ភាគរយ ពីក្រសួង និងស្ថាប័នរដ្ឋ លើកលែងតែក្រសួង៣ ដែលកាត់តែ២៥ភាគរយប៉ុណ្ណោះ។ ក្រសួងទាំង៣នោះ រួមមានក្រសួងការបរទេស និងសហប្រតិបត្តិការអន្តរជាតិ ក្រសួងពាណិជ្ជកម្ម និងទីស្តីការគណៈរដ្ឋមន្ត្រី ។ សម្ដេច ហ៊ុន សែន បានអះអាងថា ការកាត់បន្ថយការចំណាយតាមក្រសួងនេះ វាមិនមានផលប៉ះពាល់ដល់ចរន្តការងាររបស់អង្គភាពទាំងមូលនោះទេ ៕	ភ្នំពេញ៖ ទោះបីជារដ្ឋាភិបាល តម្រូវឱ្យគ្រប់ក្រសួង និងស្ថាប័នរដ្ឋ កាត់បន្ថយចំណាយ៥០ភាគរយក្តី ប៉ុន្តែវាមិនប៉ះពាល់ដល់ប្រាក់បៀវត្សរបស់មន្ត្រីរាជការឡើយ។ សម្ដេច ហ៊ុន សែន អះអាងនៅក្នុងពិធីចែកសញ្ញាបត្រជូននិស្សិតនៃវិទ្យាស្ថានវ៉ាន់ដា នាព្រឹកថ្ងៃទី១០ ខែមីនា ឆ្នាំ២០២០។
សូមអញ្ជើញទស្សនាបទសម្ភាសរវាងកញ្ញា ញឹក ស្រីល័ក្ខ អ្នកសារព័ត៌មាន ThmeyThmey ជាមួយលោក ជុក ជំនោរ ប្រធាននាយកដ្ឋានអភិវឌ្ឍផលិតផលទេសចរណ៍ នៃក្រសួងទេសចរណ៍ដូចតទៅ៖ ក្នុងបទសម្ភាសជាមួយក្រុមការងារនៃកម្មវិធី «Mercedes-Benz និងកំណប់អាថ៌កំបាំង» លោក ជុក ជំនោរ ប្រធាននាយកដ្ឋានអភិវឌ្ឍផលិតផលទេសចរណ៍ លើកឡើងថា ខេត្តសៀមរាប នៅពេលព្រឹកព្រលឹម ភ្ញៀវទេសចរណ៍អាចទៅមើលថ្ងៃរះលើភ្នំបាក់ខែង និងបន្តទស្សនាតំបន់ប្រាសាទ។ ចំណែកពេលរសៀល និងពេលល្ងាច លោក ជុក ជំនោរ ប្រាប់ថា ភ្ញៀវទេសចរណ៍ អាចទៅទស្សនាតាមសហគមន៍នានា និងបន្តមើលសត្វស្លាប រួមទាំងថ្ងៃលិច។ លោក ជុក ជំនោរ បន្ថែមថា សម្រាប់ពេលយប់វិញ ភ្ញៀវទេសចរ អាចទៅទស្សនាជីវិតពេលរាត្រីរបស់អ្នកសៀមរាប ពិសេសតំបន់ Pub Street។ នៅថ្ងៃទី ៧-៩ តុលានេះ ក្រុមការងារនៃកម្មវិធី «Mercedes-Benz និងកំណប់អាថ៌កំបាំង» នឹងផ្តិតយកទស្សនីយភាពនៃសក្តានុពលទេសចណ៍ល្អឯកនៃ«រមណីយដ្ឋានវប្បធម៌ ប្រវត្តិសាស្ត្រ និងធម្មជាតិ» នៅក្នុងទឹកដីអង្គរសៀមរាបមក ផ្សព្វផ្សាយជូនប្រិយមិត្តដែលតាមដានកម្មវិធី «Mercedes-Benz និងកំណប់អាថ៌កំបាំង»។ អត្ថបទទាក់ទង កម្មវិធី «Mercedes-Benz និងកំណប់អាថ៌កំបាំង» នឹងទៅស្វែងរកលក្ខណៈពិសេសក្នុងតំបន់ភ្នំគូលែន Mercedes-Benz នឹងបង្ហាញកំណប់ទេសចរណ៍វប្បធម៌ ប្រវត្តិសាស្ត្រ និងធម្មជាតិ នៅភ្នំគូលែន គួររម្លឹកថា បេសកកម្មទី១ ក្រុមការងារនៃកម្មវិធី «Mercedes-Benz និងកំណប់អាថ៌កំបាំង» បានទៅស្វែងរក និងគាស់កកាយកំណប់ទេសចរណ៍នៅតំបន់អេកូទេសចរណ៍អូរសោម ក្នុងខេត្តពោធិ៍សាត់, បេសកកម្មទី២ ការឡើងភ្នំឱរ៉ាល់ដែលមានកម្ពស់ ១៨១៣ម៉ែត្រ ស្ថិតនៅខេត្តកំពង់ស្ពឺ។ បេសកកម្មទី៣ ធ្វើដំណើរទៅកាន់តំបន់ទេសចរណ៍សក្តានុពលបែបធម្មជាតិ, សមាគមអភិរក្សដំរីខ្មែរអៃរាវត្តា និងទេសចរណ៍ប្រពៃណី-វប្បធម៌ជនជាតិដើមភាគតិច នៅខេត្តរតនគិរី និងបេសកកម្មទី៤ ឆ្ពោះទៅកាន់ «សហគមន៍អេកូទេសចរណ៍ជីផាត» នៃខេត្តកោះកុង។ កម្មវិធី «Mercedes-Benz និងកំណប់អាថ៌កំបាំង» ផ្តួចផ្តើមឡើងដោយក្រុមហ៊ុន Star Auto Cambodia សហការជាមួយសារព័ត៌មានអេឡិចត្រូនិក ThmeyThmey.com និង អង្គភាព Fresh News និងគាំទ្រដោយក្រសួងទេសចរណ៍។ កម្មវិធីនេះ បង្កើតឡើងដើម្បីចូលរួមលើកកម្ពស់វិស័យទេសចរណ៍នៅទូទាំងកម្ពុជា ស្វែងរក និងគាស់កកាយតំបន់ទេសចរណ៍ដែលគេមិនសូវស្គាល់ ឬតំបន់ទេសចរណ៍សក្តានុពលដែលត្រូវគេមើលរំលង, ពង្រីកសក្តានុពលតំបន់ទេសចរណ៍ដែលមានស្រាប់ឲ្យកាន់តែមានសកម្មភាពរស់រវើក និងផ្សព្វផ្សាយតំបន់ទេសចរណ៍ទាំងនោះឲ្យកាត់តែល្បីល្បាញមួយកម្រិតទៀត៕	ភ្នំពេញ៖ ខេត្តសៀមរាប សម្បូរទៅដោយសក្តានុពលទេសចរណ៍វប្បធម៌ ប្រវត្តិសាស្ត្រ និងធម្មជាតិ។ តំបន់ទេសចរណ៍នាទីក្រុងអង្គរនេះ អាចឲ្យភ្ញៀវទេសចរទៅកម្សាន្តគ្រប់ពេលវេលា មិនថាពេលព្រឹកព្រលឹម, ពេលរសៀល, ពេលល្ងាច និងពេលយប់។ លោក ជុក ជំនោរ បានបញ្ជាក់ប្រាប់ក្រុមការងារនៃកម្មវិធី «Mercedes-Benz និងកំណប់អាថ៌កំបាំង» យ៉ាងដូច្នេះ៖ «ពេលព្រឹកអាកាសធាតុត្រជាក់ ភ្ញៀវទេសចរអាចកម្សាន្តនៅតំបន់ប្រាសាទ, ពេលរសៀល អាចទស្សនាតាមសហគមន៍, ពេលល្ងាច ទៅមើលសត្វស្លាប និងថ្ងៃលិច និងពេលយប់ ទៅទស្សនាជីវិតពេលរាត្រីរបស់អ្នកសៀមរាប»។
ប្រាក់រូប្លិ៍បានបាត់បង់តម្លៃ២៥ភាគរយបើធៀបនឹងប្រាក់ដុល្លារអាម៉េរិកនៅឆ្នាំនេះ ហើយជារូបិយ័ណ្ណមួយក្នុងចំណោមរូបិយប័ណ្ណបីដែលមានការប្រែប្រួលដ៏អាប់អួរបំផុតរួមទាំងប្រាក់លីរ៉ារបស់តួកគី និងប្រាក់ប៉េសូអាហ្សង់ទីន។ ប្រាក់រូប្លិ៍បានចុះខ្សោយនៅក្នុងបរិបទនៃសង្រ្គាមនៅអ៊ុយក្រែន ដែលក្រោយមកមានការដាក់ទណ្ឌកម្មដោយបស្ចិមប្រទេសលើការលក់ប្រេងរបស់រុស្ស៊ី បានកាត់បន្ថយប្រាក់ចំណូលនាំចេញរបស់ប្រទេសនេះយ៉ាងខ្លាំង។ តួលេខចុងក្រោយរបស់ធនាគារកណ្តាលរុស្ស៊ីបង្ហាញថា ការនាំចេញប្រេង និងឧស្ម័នរបស់ប្រទេសនេះបានថយចុះមកត្រឹម ៦,៩ពាន់លានដុល្លារក្នុងខែកក្កដា ដែលធ្លាក់ចុះពី ១៦,៨ពាន់លានដុល្លារក្នុងរយៈពេលដូចគ្នាកាលពីឆ្នាំមុន។ ការបន្ធូរបន្ថយការគ្រប់គ្រងមូលធនក៏បានធ្វើឱ្យលំហូរប្រាក់ចេញពីរុស្ស៊ីកាន់តែខ្លាំង។ ទេសាភិបាលធនាគារកណ្តាលរុស្ស៊ីលោកស្រី Elvira Nabiullina ជារឿយៗបានថ្លែងថា បរិយាកាសពាណិជ្ជកម្មបរទេសកាន់តែយ៉ាប់យ៉ឺន គឺជាហេតុផលចម្បងសម្រាប់ការធ្លាក់ចុះនៃប្រាក់រូប្លិ៍។ លោកស្រីបានច្រានចោលនូវចេតនាធ្វើអន្តរាគមន៍គាំទ្រអត្រាប្តូរប្រាក់។ ចំណែកលោក Alexey Zabotkin ទេសាភិបាលរងធនាគារកណ្តាលរុស្ស៊ីមើលឃើញថាមិនមានហានិភ័យដល់ស្ថិរភាពហិរញ្ញវត្ថុពីការធ្លាក់ចុះនៃប្រាក់រូប្លិ៍ឡើយ ។ លោកបន្តថា ធនាគារនឹងនៅបន្តប្រកាន់ខ្ជាប់នូវគោលនយោបាយអត្រាប្តូរប្រាក់ធូររលុង ដែលអនុញ្ញាតឱ្យសេដ្ឋកិច្ចសម្របខ្លួនបានយ៉ាងល្អទៅនឹងបរិយាកាសខាងក្រៅដែលងាយមានហានិភ័យ ។ កាលពីសប្តាហ៍មុន ធនាគារកណ្តាលរុស្ស៊ីថាខ្លួននឹងបញ្ឈប់ការទិញរូបិយប័ណ្ណបរទេសនៅក្នុងទីផ្សារក្នុងស្រុក ដើម្បីអនុវត្តយន្តការថវិកាដើម្បីជួយសេដ្ឋកិច្ចជៀសវាងការខូចខាតពីការប្រែប្រួលនៃតម្លៃទំនិញ។ ការសម្រេចចិត្តនេះមានគោលបំណងកាត់បន្ថយភាពប្រែប្រួលជាមួយទីផ្សារហិរញ្ញវត្ថុ។ លោក Alexander Isakov សេដ្ឋវិទូនៅ Bloomberg Economics បាននិយាយថា ដើម្បីរក្សាស្ថិរភាពប្រាក់រូប្លិ៍ អត្រាការប្រាក់យោងត្រូវមានជិត ១០ភាគរយ ។ ការចំណាយថវិកាសហព័ន្ធក៏ត្រូវតែរក្សាទុកនៅក្រោមពិដានកំណត់ផងដែរ។ យ៉ាងណាមិញ ប្រាក់រូប្លិ៍អាចទទួលបានអត្ថប្រយោជន៍ពីតម្លៃប្រេងឆៅខ្ពស់ ប៉ុន្តែគោលនយោបាយរូបិយវត្ថុក្នុងស្រុកគឺជាមូលដ្ឋានគ្រឹះសម្រាប់រូបិយប័ណ្ណនេះ៕	តម្លៃប្រាក់រូប្លិ៍នៅឆ្នាំនេះបានធ្លាក់ចុះ ២៥ភាគរយធៀបនឹងប្រាក់ដុល្លារអាម៉េរិក ។ នៅថ្ងៃទី១៤ ខែសីហា អត្រាប្តូរប្រាក់ដុល្លារ ១ដុល្លារប្តូរបាន ១០០,៧រូប្លិ៍ ដែលនេះជាលើកដំបូងចាប់តាំងពីខែមីនា ឆ្នាំ២០២២ មានអត្រាលើស ១០០រូប្លិ៍ក្នុងមួយដុល្លារ។
1. នៅពេលដែលអ្នកចាប់ផ្តើមហាត់ Yogaនេះភ្លាម អ្នកនឹងមានអារម្មណ៍ថា រាងកាយអ្នកចាប់ផ្តើមប្រែប្រួល ដោយប្រែជាស្អាត ហើយគ្មានក្បាលពោះទៀតផង។ ដូចនេះ អ្នកអាចព្យាយាមហាត់បាន ដើម្បីឲ្យរាងអ្នកមិនងាយធាត់។ 2. ប្រសិនជាអ្នកតែងតែមានអារម្មណ៍ថាហត់ អ្នកអាចជ្រើសរើសហាត់ Yogaនេះបាន ព្រោះវាអាចជួយធ្វើឲ្យអ្នកបាត់នូវអារម្មណ៍មួយនេះ។ ម្យ៉ាងទៀត វាក៏អាចធ្វើឲ្យឈាមអ្នកដើរស្រួលផងដែរ។ ដូចនេះ អ្នកនឹងមានកម្លាំងគ្រប់គ្រាន់ក្នុងការបំពេញការងារថ្ងៃស្អែក។ 3. ក្រោយពេលដែលអ្នកហាត់រួច អ្នកនឹងអាចចាប់ផ្តើមមើលឃើញខ្លួនឯងមិនសូវឆាប់ឆេវឆាវ និងខឹង។ អ្នកនឹងអាចរក្សាអារម្មណ៍បានស្ងប់ ដោយធ្វើឲ្យអ្នកមិនងាយចាស់ឡើយ ព្រោះអ្នកមិនសូវខឹង។ 4. ចំពោះអ្នកដែលចង់ស្រកទម្ងន់ មិនចាំបាច់តមអាហារឡើយ ដោយគ្រាន់តែហាត់ Yogaនេះ អ្នកនឹងអាចទទួលបានលទ្ធផលដែលអ្នកពេញចិត្ត។ 5. អ្នកនឹងអាចសម្រេចចិត្តបានត្រឹមត្រូវ ព្រោះអ្នកមានអារម្មណ៍ស្ងប់។ ដូចនេះ អ្នកអាចហាត់ Yogaនេះ ដើម្បីធ្វើឲ្យការងារអ្នកអាចទទួលបានលទ្ធផលល្អ។ អ្នកនឹងអាចទទួលបានផលប្រយោជន៍ជាច្រើនក្នុងពេលតែមួយផងដែរ៕ ផ្ដល់សិទ្ធដោយ៖www.health.com.kh	ខាងក្រោមនេះ យើងខ្ញុំនឹងបង្ហាញអ្នកពីអត្ថប្រយោជន៍ដែល Yogaអាចផ្តល់ដល់អ្នក។ តើមានអ្វីខ្លះទៅ?
ការផ្តន្តាទោសនេះធ្វើឡើង បន្ទាប់ពីចៅក្រមស៊ើបសួរលោក រស់ ពិសិដ្ឋ និងតំណាងអយ្យការសាលាដំបូងរាជធានីភ្នំពេញលោក សៀង សុខ បញ្ចប់ការសាកសួរលើឈ្មោះ ចន វីរៈ មន្ត្រីនគរបាល ដែលបានទទួលស្គាល់ពីកំហុសខ្លួន ក្នុងការប្រើប្រាស់អាវុធបង្ក្រាបបទល្មើសជល់មាន់ បណ្ដាលឲ្យមនុស្សស្លាប់ ដោយគ្មានការអនុញ្ញាតថ្នាក់លើនេះ។ តែយ៉ាងណាតំណាងអយ្យការលោក សៀង សុខ ស្នើឲ្យតុលាការព្យួរទោសមន្ត្រីនគរបាល ចន វីរៈ ដើម្បីទុកឱកាសឲ្យគេបានចូលបម្រើការងារវិញ។ «ផ្ដន្ទាទោសជនជាប់ចោទពីបទមនុស្សឃាតដោយអចេតនាតាមមាត្រា២០៧នៃក្រមព្រហ្មទណ្ឌ និងស្នើឲ្យលោកចៅក្រមផ្តន្ទាទោសដោយព្យួរទោស ដើម្បីឲ្យគាត់(ចន វីរៈ)ត្រឡប់ទៅបំពេញការងារវិញ»។ សំណើរបស់លោក សៀង សុខ នេះ ត្រូវបានស្រង់ដោយកាសែតភ្នំពេញប៉ុស្តិ៍ ដែលបានបន្ថែមថា គ្រួសារជនរងគ្រោះបានអនុគ្រោះដល់ជនជាប់ចោទ បន្ទាប់ពីទទួលបានសំណង៨ពាន់ដុល្លារ ពីភាគីក្រុមការងារជនជាប់ចោទខាងលើ និងថវិកាធ្វើបុណ្យសពប្តីពីអាជ្ញាធរខណ្ឌពោធិ៍សែនជ័យ ។ គួរបញ្ជាក់ថា បុរសដែលបានបាត់បង់ជីវិតក្នុងករណីបង្ក្រាបសង្វៀនជល់មាន់នេះ មានឈ្មោះ សៀក រ៉ន អាយុ៣៣ឆ្នាំ មានមុខរបរជាកម្មកររោងចក្រ។ ហេតុការណ៍នេះបានកើតឡើង នៅម្តុំផ្សារកាណាស៊ីធី សង្កាត់ចោមចៅ ខណ្ឌពោធិសែនជ័យ រាជធានីភ្នំពេញ។ ដើមចមដែលបណ្ដាលឲ្យមានមនុស្សស្លាប់នេះ នៅពេលដែលនគរបាលម្នាក់ឈ្មោះ ចន វីរៈ ចុះទៅបង្ក្រាបសង្វៀនជល់មាន់មួយកន្លែង ហើយបានយកកាំភ្លើងបាញ់ឡើងលើ ដើម្បីគំរាមជនល្មើសប្រព្រឹត្តល្បែងជល់មាន់កុំឲ្យតដៃ តែបែរជាគ្រាប់កាំភ្លើងហើរទៅចំពលរដ្ឋម្នាក់ រហូតបាត់បង់ជីវិត។ នេះបើតាមលោក លី សុផាណា អ្នកនាំពាក្យនៃអយ្យការអមសាលាដំបូងរាជធានីភ្នំពេញ ដែលប្រាប់អ្នកសារព័ត៌មានកន្លងមក៕	ភ្នំពេញ៖ ប៉ូលិសម្នាក់ ដែលជាប់ចោទពីបទ«មនុស្សឃាតដោយអចេតនា» នៅក្នុងករណីបង្ក្រាបល្បែងជល់មាន់ ដែលបណ្ដាលឲ្យពលរដ្ឋម្នាក់ស្លាប់ កាលពីថ្ងៃទី២១ មករាកន្លងមក ត្រូវបានតុលាការសម្រេចផ្តន្ទាទោស១ឆ្នាំ។
លោក អែម យុទ្ធូ នាយកជាន់ខ្ពស់ផ្នែកទីផ្សារ មានប្រសាសន៍ថា Huawei ដែលគឺជាក្រុមហ៊ុនស្មាតហ្វូនលំដាប់ពិភពលោក ទទួលបានចំណាត់ទី២ កំពុងឡើងកូដ និងរាល់គ្រប់ស៊េរីថ្មីៗ ទទួលបានការពេញនិយម និងលក់ដាច់បំផុតនៅកម្ពុជា និងអាចឈរជើងប្រកួតប្រជែងខ្លាំង បានយ៉ាងលើ ២៥ ខេត្តក្រុង និងប្រមាណ ១៥០០ ហាង នៅទូទាំងប្រទេស ។ ក្រុមហ៊ុននឹងបន្តនាំចូលនូវស៊េរីល្អៗតម្លៃល្អៗ អត្ថ ប្រយោជន៍ល្អៗ Huawei P11/ P20, Huawei Nova3i /Nova 2s, Huawei Matebook ថេបប្លេតល្អៗ T3 (7) & T3 (8) ដើម្បីក្តោបយកចំណែកទីផ្សារអោយបាន ៤០ភាគរយ ត្រឹមចុងឆ្នាំ ២០១៨ ។ ឆ្លៀតក្នុងឱកាសនេះ លោកក៏បានថ្លែងអំណរគុណនិងជូនពរដល់អតិថិជនក្នុងឱកាសឆ្នាំថ្មី ឆ្នាំ ២០១៨ ពី Huawei ! សូមអរគុណដល់អតិថិជន ម្ចាស់ហាង ទាំងអស់ដែលតែងតែគាំទ្រ ស្មាតហ្វូន Huawei អ្នកសារព៌ត័មាន បងៗអ្នកថតរូបអាជីព ដៃគូរសហការណ៍ផ្សព្វផ្សាយ បុគ្គលិកហ៊ួរវ័យ និងយ៉ាកូដេប៉ូចែកចាយស្របច្បាប់និង តែមួយគត់នៅកម្ពុជា ដេប៉ូហ៊ួរវ័យតាមតំបន់ ក៏ដូចជាប្រជាជនកម្ពុជាទាំងអស់ សូមជូនពរលោកអ្នកក្នុងឱកាសឆ្នាំថ្មី សូមឲ្យជូបតែសំណាងល្អ សុខភាពល្អ សេចក្តីសុខក្នុងក្រុមគ្រួសារ និងមានសុវត្ថិភាពក្នុងការធ្វើដំណើរទាំងជិតទាំងឆ្ងាយទាំងអស់ សូមជួបប្រទះតែសេចក្តីសុខនិងពុទ្ធពរទាំងបួនប្រការ អាយុ វណ្ណៈ សុខ: ពាន: កុំបីឃ្លៀងឃ្លាតឡើយ ។ Huawei Nova 2i មានចំណុចខ្លាំង ៤ គឺ (១) កាមេរ៉ា ៤ ដំបូងបង្អស់លើពិភពលោក ពោលគឺ កាមេរ៉ាក្រោយ ២: Take Photos Like Pro ច្បាស់ថតស្អាតមុខងារ Pro Mode កាមេរ៉ាមុខ ២: Selfie Level Pro ច្បាស់ស្អាតកប់ ខូ្យតកប់ បន្ថែមមុខងារកំប្លែងៗតុក្តតារ (២) ល្បឿនលឿនជាង ទំហំ RAM ៤GB ទំហំក្នុងម៉ាស៊ីន ROM ៦៤GB (៣) រូបរាងទាក់ទាញស្រោបលោហធាតុមាំធន់ (៤) អាចប្រើ Twin apps ពោលគឺប្រើកម្មវិធី Facebook / LINE/Messenger/ QQ/WeChat ឈ្មោះពីរលើ apps តែមួយ ។ សូមទស្សនាវីដេអូខាងក្រោមនេះដើម្បីយល់លម្អិតអំពី Huawei Nova 2i ស៊េរីកប់ៗខ្លាំងៗរបស់ហ៊ួរវ័យ គឺ Huawei Mate 10 Pro រូបរាងរលើបរលោង ខ្លាំងជាងមុន លឿនជាងមុន បន្ថែមតួនាទីអាចដើរតួរជាកុំព្យូទ័រ លឿនជាង ២៥ ដង ខ្លាំង ២៥ ដង ដែល CPU បំពាក់បច្ចេកវិទ្យា AI (Artificial Intelligent) ដំបូងគេបង្អស់លើពិភពលោក (Word's First AI Processor Inside) ដែលមានលក្ខណៈពិសេសៗ ដូចជា (១) អេក្រង់លាតដល់ពេញគែមទំហំ ៦.០" AMOLED (២) បច្ចេកវិទ្យាកាមេរ៉ាសហការណ៍ជាមួយ Leica 12 MP (f/១.៦, ២៧mm, OIS) +២០ MP (f/១.៦, ២៧mm) និងកាមេរ៉ាមុខ ៨ MP, f/២.០ ថតរូបដោយបច្ចេកវិទ្យា AI ដំបូងបង្អស់លើពិភពលោក ទាំងកាមេរ៉ាមុខ និងកាមេរ៉ាក្រោយ (៣) RAM ៦GB ទំហំក្នុងម៉ាស៊ីន ROM ១២៨GB (៤) ល្បឿនប្រតិបត្តិការ CPU: Hisilicon Kirin ៩៧០ (៥) បច្ចេកវិទ្យាការពារជម្រាបទឹក ក្នុងជម្រៅទឹក ១ ម៉ែត្រ រយៈពេលកន្លះម៉ោង ជាពិសេសបន្ថែមជូនកាដូស៊ីអារម្មណ៍ ឧបករណ៍តាមដានទម្ងន់និងវាស់ជាតិខ្លាញ់ (Huawei Smart Fat Scale) និង ស៊ីមស្មាតលេខល្អ បន្ថែមកញ្ចប់ស្មាតធំម្ម៉ង ២៤ សប្តាហ៍ ។ សូមទស្សនាវីដេអូខាងក្រោមនេះដើម្បីយល់លម្អិតអំពី Huawei Mate 10 Pro ថ្លែងក្នុងកម្មវិធីនេះផងដែរ លោក ថេណា ថា គាត់កំពុងប្រើ Huawei P10 Plus និង Huawei Nova 2i ដោយឡែក កញ្ញាស្រស់សោភា និងជាកំពូលតារាបង្ហាញម៉ូត សុផា លីនដា ចាន់ គង្ការ ពីយ៉ាង វេហ្គា ក៏បានបញ្ផាក់ថា គាត់កំពុងប្រើ Huawei nov2i និងកំពុងសន្សំលុយថែមយក Huawei Mate 10 Pro ម្នាក់មួយទៀត ។ លោកអ្នកត្រៀមកាដូលួងចិត្តខ្លួនឯង រឺជូនគូរស្នេហ៍ ក្រុមគ្រួសារ កូនៗ អ្នកមានគុណ ញាតិសណ្តាន បងប្អូន ពូមីង មិត្តភក្តិហើយរឺនៅ ដើម្បីស្វាគមន៍ឆ្នាំថ្មី ឆ្នាំ ២០១៨ រឺ ទិវានៃក្តីស្រឡាញ់ ថ្ងៃ ១៤ កុម្ភៈ ពិធីបុណ្យប្រពៃណី ជនជាតិចិន ១៥-១៦ កុម្ភៈ ថ្ងៃទិវាសិទ្ធិនារីអន្តរជាតិ៨ មីនា ហើយរឺនៅ ? បើរកនឹងមិនឃើញ រឺពិបាករើស គ្រាន់តែទិញ Huawe Nova2i រឺ Huawe Mate 10 Pro មួយគ្រឿង ទៅដឹងតែលង់ចិត្តម្ម៉ង ។ ហ៊ួរវ័យ អ្វីក៍មាន តម្លៃប៉ុណ្ណាក៍មាន Huawei Y3II 3G (79$), Huawei Y3 2017 (115$), Huawei Y6 II (149$), Huawei Y7 Prime (229$), Huawei T3 (10) 269$ ។ ( អត្ថបទពាណិជ្ជកម្ម )	គ្រាន់តែបើកឆាកថ្ងៃដំបូងឆ្នាំថ្មី ថ្ងៃទី ០១ មករា ឆ្នាំ២០១៨ Huawei ដែលគឺជាក្រុមហ៊ុនស្មាតហ្វូនលំដាប់ពិភពលោក ដែលកំពុងឡើងកូដនិងទទួលបានការពេញនិយមនៅទូទាំងពិភពលោក បានរៀបចំសម្ពោធផ្លូវការ Huawei Mate 10 Pro ដើម្បីវាយលុកទីផ្សារមិនបង្អង់ដៃ កក្រើកអ៊ីអន។ ក្នុងនោះក៏មានការចូលរួមពីតារា ចម្រៀង ថេណា រ៉ូលីន តារាបង្ហាញម៉ូត ចាន់ គង្គារ សុផា លីនដា ពីយ៉ា វ៉េហ្គា លោក ឈាង ដាវុធ និងអ្នកសារព័ត៌មាន ក៏គគ្រើកគគ្រេង មនុស្សម្នាកក់កុញណែនណាន់តាន់តាប់ ក៏ដូចជាស្វាគមន៍ឆ្នាំថ្មីផងដែរ ។ Huawei បានធ្វើអោយកក្រើកទីផ្សារស្មាតហ្វូននៅកម្ពុជា តាមរយៈការចេញលក់ Huawei Y7Prime, Huawei P10/P10 Plus, Huawei Nova2i និងចុងក្រោយនេះ Huawei Mate 10 Pro ស៊េរីថ្មីៗ ។ ជាពិសេស Huawei Nova2i ដែលមានរហ័សនាមថា អាភ្នែក៤ (កាមេរ៉ា ៤) ធ្វើឲ្យអតិថិជន អ្នកលក់ ម្ចាស់ហាងទូរសព្ទ័ បានពេញចិត្តគ្រប់បែបយ៉ាង ដោយលុកលុយទីផ្សារ អង្រួនបេះដូងអតិថិជននៅកម្ពុជា ។
ក្រុមតាលីបង់ ដែលជាក្រុមប្រឆាំងបះបោរនៅអាហ្វហ្កានីស្ថានជាង២ទសវត្សរ៍មកហើយ កំពុងគ្រប់គ្រងអំណាចនៅអាហ្វហ្កានីស្ថានក្រោយអាម៉េរិកសម្រេចដកទ័ពចេញ។ ក្រោយបញ្ចប់សង្រ្គាមដ៏រ៉ាំរ៉ៃ អាវុធ និងគ្រឿងបរិក្ខារអាម៉េរិកដែលផ្តល់ឱ្យអតីតរដ្ឋាភិបាលនៅអាហ្វហ្កានីស្ថាន ដ៏ច្រើនសន្ធឹកសន្ធាប់បានធ្លាក់ក្នុងដៃក្រុមតាលីបង់។ បើតាម អ្នកនាំពាក្យក្រសួងការពារជាតិអាហ្វហ្កានីស្ថានលោក Enayatullah Khwarazmi ក្បួនដង្ហែរដែលធ្វើឡើងនៅថ្ងៃទី១៤ ខែវិច្ឆិកា ត្រូវបានផ្សារភ្ជាប់នឹងការបញ្ចប់ការសិក្សារបស់ទាហានតាលីបង់ចំនួន ២៥០ នាក់ដែលបានទទួលការបណ្តុះបណ្តាលថ្មី។ ក្នុងព្យុហយាត្រាយោធានៅកាប៊ុលនេះ គេឃើញមានរថពាសដែក M117 ផលិតដោយអាម៉េរិករាប់សិបគ្រឿងបើកបរយឺតៗលើផ្លូវធំនៅទីក្រុងកាប៊ុល ដោយមានឧទ្ធម្ភាគចក្រ MI-17 របស់រុស្ស៊ីល្បាតពីលើផង។ លើសពីនេះទៀត កងកម្លាំងតាលីបង់ជាច្រើននាក់បានប្រដាប់ដោយកាំភ្លើង M4 របស់អាម៉េរិកផងដែរ។ ជាមួយគ្នានេះដែរ អ្នកបើកយន្តហោះ អ្នកជំនាញមេកានិក និងអ្នកឯកទេសផ្សេងទៀតមកពីអតីតកងទ័ពជាតិអាហ្វហ្កានីស្ថាន នឹងត្រូវបានបញ្ចូលទៅក្នុងកងកម្លាំងថ្មីរបស់ក្រុមតាលីបង់ ដែលបានចាប់ផ្តើមពាក់ឯកសណ្ឋានយោធា ជំនួសសម្លៀកបំពាក់ប្រពៃណីអាហ្វហ្កានីស្ថានដែលជាធម្មតាពាក់ដោយយុទ្ធជនរបស់តាលីបង់។ សព្វាវុធ និងគ្រឿងបរិក្ខារដែលកងកម្លាំងតាលីបង់កំពុងប្រើប្រាស់នាពេលនេះ ភាគច្រើនគឺជាអាវុធដែលផ្គត់ផ្គង់ដោយទីក្រុងវ៉ាស៊ីនតោន ដល់អតីតរដ្ឋាភិបាលដែលគាំទ្រដោយអាម៉េរិកនៅទីក្រុងកាប៊ុល ក្នុងគោលបំណងពង្រឹងកម្លាំងការពារជាតិអាហ្វហ្កានីស្ថាន ប្រយុទ្ធនឹងក្រុមតាលីបង់។ យោងតាមរបាយការណ៍របស់អគ្គាធិការពិសេសសម្រាប់ការកសាងអាហ្វហ្កានីស្ថាននៅចុងឆ្នាំ២០២០ រដ្ឋាភិបាលអាម៉េរិកបានផ្តល់ឱ្យអតីតរដ្ឋាភិបាលអាហ្វហ្កានីស្ថាននូវអាវុធការពារជាតិសរុបជាទឹកប្រាក់ជាង២៨ពាន់លានដុល្លារ រួមមានអាវុធ គ្រាប់រំសេវ យានជំនិះ ឧបករណ៍មើលពេលយប់ យន្តហោះ និងប្រព័ន្ធឃ្លាំមើលជាដើម គិតចាប់តាំងពីឆ្នាំ២០០២ ដល់ឆ្នាំ២០១៧។ មុនពេលដកទ័ពចេញ កងទ័ពអាម៉េរិកក៏បានបំផ្លាញយន្តហោះជាង៧០គ្រឿង រថពាសដែករាប់សិបគ្រឿង និងឧបករណ៍ការពារដែនអាកាស មុនចាកចេញ។ ប៉ុន្តែមកទល់ពេលនេះ គេនៅមិនទាន់មានទិន្នន័យច្បាស់ពីចំនួនអាវុធអាម៉េរិកសេសសល់ក្នុងដៃក្រុមតាលីបង់ដែលអាចប្រើការបាននៅឡើយ៕	កងកម្លាំងតាលីបង់បានធ្វើពិធីព្យុហយាត្រាយោធានៅទីក្រុងកាប៊ុលនៅថ្ងៃទី ១៤ ខែវិច្ឆិកា ដោយប្រើរថពាសដែកសេសសល់ពីអាម៉េរិក និងឧទ្ធម្ភាគចក្ររបស់រុស្ស៊ី។ ក្នុងន័យបង្អួតកម្លាំងផង ក្បួនដង្ហែនេះ ក៏មានគោលដៅបង្ហាញពីការផ្លាស់ប្តូររបស់ក្រុមនេះពីក្រុមឧទ្ទាមទៅជាកងកម្លាំងរដ្ឋាភិបាលថ្មីនៅអាហ្វហ្កានីស្ថាន។
កីឡាករ Charles De Ketelaere រកបានពីរគ្រាប់ម្នាក់ឯងជួយក្រុម Atalanta ឈ្នះ Roma នាថ្ងៃទី១២ ខែឧសភា បានជួយក្រុមមានឱកាសខ្ពស់ទទួលបានកៅអី Champions League រដូវកាលក្រោយ។ ការឈ្នះរបស់ Atalanta ក៏បានជួយដល់ Bologna និង Juventus កក់កៅអីកំពូលអឺរ៉ុបរដូវកាលក្រោយផងដែរ។ ទោះសល់២ប្រកួតទើបបញ្ចប់លីគកំពូលអ៊ីតាលី ទាំង Bologna និង Juventus យ៉ាងហោចក៏បញ្ចប់ក្នុងចំណាត់ថ្នាក់ទី៣ទី៤ ឬទី៥ ដែរ។ Serie A រដូវកាលនេះ ត្រូវបាន UEF ផ្តល់កៅអី៥ក្រុម ទៅ Champions League រដូវកាលក្រោយ។ ក្រុម Atalanta បច្ចុប្បន្នស្ថិតនៅចំណាត់ថ្នាក់លេខ ៥ ក្នុងតារាង Serie A ដោយមាន ៦៣ពិន្ទុ គម្លាតពីក្រុម AS Roma ចំនួន ៣ពិន្ទុ។ ក្រុមមកពីអ៊ីតាលីមានកៅអីលេងនៅពាន UCL ចំនួន ៥ ព្រោះតែក្រុមមកពីអ៊ីតាលី ប៉ុន្មានឆ្នាំចុងក្រោយមកនេះ ក្រុមរបស់ពួកគេតែងតែប្រកួតប្រជែងបានយ៉ាងល្អ ក្នុងពានរង្វាន់លំដាប់អឺរ៉ុបទាំង ៣ ខណៈក្រុមមួយចំនួនសុទ្ធតែឈានជើងឡើងដល់វគ្គផ្តាច់ព្រ័ត្រ។ Juventus វិលទៅលេង UCL បន្ទាប់ពីបានបាត់មុខ តាំងពីរដូវកាល ២០២១-២២ ចំណែកក្រុម Bologna វិញ លទ្ធផលយកឈ្នះលើ SSC Napoli លទ្ធផល ២-០ ក៏បានធ្វើឱ្យពួកគេមានពិន្ទុគ្រប់គ្រាន់ឈ្នះកៅអី UCL លើកដំបូង ក្រោយខកខានរយៈពេល៦០ឆ្នាំ។ ជារឿងដ៏ខកចិត្តជាថ្មីសម្រាប់ AS Roma ដោយកាលពីសប្តាហ៍មុនពួកគេបានរងបរាជ័យក្រោមថ្វីជើងក្រុម Bayer Leverkusen ដោយធ្លាក់ចេញពីពាន Europa League លទ្ធផលសរុបទាំង ២ជើង ៤-២ ទោះជើងទីពីរ Roma បានស៊ុតនាំមុខ ២គ្រាប់ មុនលើម្ចាស់ផ្ទះក្តី។ វិលមកការប្រកួតក្នុងលីគកំពូលអ៊ីតាលី Roma បន្តចាញ់ក្រោមថ្វីជើង Atalanta ដែលជាគូប្រកួតរបស់ Leverkusen នៅវគ្គផ្តាច់ព្រ័ត្រ Europa League ថែមទៀត។ សុទ្ធសឹងតែមានកម្រិតប្រកួតប្រជែងប្រហាក់ប្រហែលគ្នា ប៉ុន្តែស្ថិតិរវាងក្រុម Atalanta នៅក្នុងការប្រកួតទល់ Roma ពួកគេមានប្រៀបជាងទៅលើទំនក់ចិត្ត ព្រោះតែចំណោមការប្រកួត ៥លើកចុងក្រោយ សុទ្ធសឹងតែឈ្នះ ខុសពី Roma ដែលឈ្នះត្រឹមតែ ១ប្រកួត។ ក្រៅពីប្រជែងកៅអីទៅកាន់ UCL ក្លិប Atalanta នៅមានភារកិច្ចត្រូវប្រជែងពានរង្វាន់ ២ ផ្សេងគ្នាក្នុងដៃ ដោយរួមមានពានរង្វាន់ Europa League ទល់នឹង Leverkusen និងពាន Italian Cup ផ្តាច់ព្រ័ត្រទល់នឹងក្រុម Juventus។ ប្រសិនបើ Atalanta មិនអាចប្រជែងចំណាត់ថ្នាក់ទី៥ នៅ Serie A តែអាចដណ្តើមជើងឯក Europa Leagu ពី Leverkusen នោះពួកគេក៏ទទួលបានកៅអី Champions League រដូវកាលក្រោយផងដែរ ហើយនេះមានន័យថាក្រុមពីអ៊ីតាលី នឹងមាន៦ក្រុមបង្ហាញមុខនៅក្របខណ្ឌកំពូលអឺរ៉ុប៕	ជ័យជម្នះរបស់ Atalanta លើ AS Roma ក្នុងលទ្ធផល ២-០ នាជំនួបក្របខណ្ឌលីគកំពូលអ៊ីតាលី Serie A សប្តាហ៍ទី៣៦ បានជួយ Bologna បានកៅអី UEFA Champions League លើកដំបូង ក្រោយរង់ចាំអស់៦០ឆ្នាំ។
គ្រូវបង្វឹកសញ្ជាតិអាហ្សង់ទីន វ័យ៥៨ឆ្នាំ ត្រូវបានគេរំពឹងថានឹងនាំក្រុមធ្វើឲ្យបានល្អដូចកាលពីឆ្នាំ២០១៤ ដែលអាចឈានដល់វគ្គផ្តាច់ព្រ័ត្រ។ តែយ៉ាងក្រុមជើងឯករងកាលនៅក្រុងរីយ៉ូប្រទេសប្រេស៊ីលបានខ្ទាតចេញត្រឹមវគ្គ១/៨ផ្តាច់ព្រ័ត្រ ក្រោមថ្វៃជើងាបារាំងក្នុងលទ្ធផល ៤-៣។ បើតាមការផ្សាយរបស់ BBC បរាជ័យនេះ ត្រូវបានគេមើលឃើញថាអតីតក្រូស៊ីលី អាចនឹងត្រូវចែកផ្លូវជាមួយអាហ្សង់ទីន ប៉ុន្តែលោកនៅជាប់ភារកិច្ចទទួលបន្ទុកដឹកនាំក្រុមយុវជនអាយុក្រោម២០ ប្រកួតពានរង្វាន់ក្នុងប្រទេសអេស្ប៉ាញចាប់ពីថ្ងៃទី ២៨ ខែកក្កដាខាងមុខនេះ។ លោក Sampaoli បានជួបជាមួយលោក Claudio Tapia ប្រធានសមាគមកីឡាបាល់ទាត់អាហ្សង់ទីន (AFA) និងអនុប្រធានលោក Daniel Angelici កាលពីថ្ងៃទី៩ ខែកក្កដារួចមកហើយ។ ក្រោយជួបលោក Sampaoli រួច AFA នឹងមានកិច្ចប្រជុំបន្ថែមម្តងទៀតដើម្បីពិភាក្សាអំពីអនាគតរបស់គាត់នៅចុងខែកក្កដា ឆ្នាំ២០១៨ខាងមុខនេះថាគួរបន្ត ឬត្រូវបញ្ចប់។ អតីតអ្នកចាត់ការទូទៅក្រុម Sevilla បានឡើងដឹកនាំអាហ្សង់ទីនកាលពីខែឧសភា ឆ្នាំ ២០១៧ ហើយជួយក្រុមនេះបានកៅអីទៅលេង World Cup នៅរុស្ស៊ី និងអាចឆ្លងផុតវគ្គចែកពួលក្រោយយកឈ្នះនីហ្សេរីយ៉ាក្នុងការប្រកួតចុងក្រោយ៕	អនាគតរបស់លោក Jorge Sampaoli ក្នុងនាមជាគ្រូបង្វឹកក្រុមជម្រើសជាតិអាហ្សង់ទីននឹងត្រូវសម្រេចនៅចុងខែកក្កដា ឆ្នាំ២០១៨នេះ បន្ទាប់ពីក្រុមខ្លាំងមកពីអាមេរិកឡាទីនមួយនេះធ្លាក់ចេញពីការប្រកួតពានរង្វាន់កីឡាបាល់ទាត់ពិភពលោក World Cup 2018 ត្រឹមវគ្គ ១៦ក្រុមចុងក្រោយ។
អត្ថបទទាក់ទង ទីតាំង៤នៅខេត្តកោះកុង ត្រៀមស្វាគមន៍ «កោះកុងសង្ក្រាន្ត» លើកដំបូង ផ្លែត្នោតយក្ស នឹងបង្ហាញខ្លួនក្នុងព្រឹត្តិការណ៍ «កំពង់ស្ពឺសង្ក្រាន្ត» «សង្ក្រាន្តព្រៃវែង» ត្រៀមខ្លួនបម្រើភាពរីករាយ៥ថ្ងៃនាឱកាសអបអរបុណ្យចូលឆ្នាំថ្មី ខេត្តកំពង់ធំ នឹងរៀបចំ«សង្ក្រាន្តថ្មីសំបូរព្រៃគុក» នៅតំបន់ប្រាសាទសំបូរព្រៃគុក អង្គរសង្ក្រាន្ត៖ កម្ពុជា នឹងបង្កើតហនុមានយក្ស ដើម្បីបំបែកឯតទគ្គៈកម្មពិភពលោក កញ្ញា រស់ ពៅធីតា អនុប្រធាន សហភាពសហព័ន្ធយុវជនកម្ពុជា ខេត្តបាត់ដំបង បានប្រាប់សារព័ត៌មានថ្មីៗ តាមទូរសព្ទថា ព្រឹត្តិការណ៍ «សង្ក្រាន្តបាត់ដំបង» រៀបចំឡើងក្នុងគោលបំណងអបអរពិធីបុណ្យចូលឆ្នាំខ្មែរ និងថែរក្សាវប្បធម៌ ប្រពៃណីខ្មែរ ។ អនុប្រធាន ស.ស.យ.កខេត្តបាត់ដំបងរូបនេះ បន្តថា ក្នុងព្រឹត្តិការណ៍នេះ នឹងមានការតាំងបង្ហាញពោតយក្ស និងម្នាស់យក្ស ដែលជាស្នាដៃ និងជាកសិផលរបស់ពលរដ្ឋក្នុងស្រុករុក្ខាគិរី និងស្រុកសំពៅលូន។ បើតាមកញ្ញា ពៅធីតា សម្ភារយក្សទាំងនេះ មានទំហំពី ១៥ម៉ែត្រ ដល់ ២០ម៉ែត្រ ដែលធ្វើពីពោត និងម្នាស់ស្រស់។ អនុប្រធាន ស.ស.យ.ក ខេត្តបាត់ដំបង រូបនេះបាននិយាយដូច្នេះថា៖« ព្រឹត្តិការណ៍នេះ នឹងនាំចំណូលដល់ប្រជាពលរដ្ឋក្នុងខេត្តបាត់ដំបង ពិសេសផ្ដល់ឱកាសដល់យុវជនក្នុងខេត្តបាត់ដំបងចូលរួមរៀបចំព្រឹត្តិការណ៍នេះ»។ កញ្ញា រស់ ពៅធីតា បញ្ជាក់ថា ព្រឹត្តិការណ៍«សង្គ្រានបាត់ដំបង»នេះ គ្រោងចំណាយថវិកាប្រមាណ ២០ម៉ឺនដុល្លារ ដែលថវិកាទាំងនោះបានមកពីរដ្ឋបាលខេត្ត និងការឧបត្ថម្ភពីសប្បុរសជន។ អនុប្រធាន ស.ស.យ.ក ខេត្តបាត់ដំបងរូបនេះ សង្ឃឹមថានឹងមានប្រជាពលរដ្ឋ ភ្ញៀវទេសចរជាតិ និងអន្តរជាតិ មកកម្សាន្តច្រើន ចន្លោះពី ១០ម៉ឺនទៅ ១៥ម៉ឺននាក់ ក្នុងរយៈពេល ៤ថ្ងៃ។ ព្រឹត្តិការណ៍នេះ រៀបចំដោយ សហភាពសហព័ន្ធយុវជនកម្ពុជាខេត្តបាត់ដំបង សហការជាមួយរដ្ឋបាលខេត្តបាត់ដំបង ដែលប្រារព្ធនៅទីតាំងចំនួន ៣ រួមមាន បរិវេណលោកតាដំបងក្រញ៉ូង, វិទ្យាល័យនេតយ៉ង និង គរុកោសល្យខេត្ត ។ «សង្ក្រាន្តបាត់ដំបង» មានកម្មវិធីសំខាន់ៗចំនួន ៩ រួមមាន ពិព័រណ៍សកម្មភាព ស.ស.យ.ក, តំបន់ត្រជាក់ចិត្ត, ពិព័រណ៌ទូទៅ, តន្ត្រីស្រុកស្រែ, អាហារនៃក្ដីស្រឡាញ់, ភូមិ ស.ស.យ.ក, ភូមិម្ហូបខ្មែរ, ភូមិក្បាច់គុន និងតំបន់សាសនា។ សម្រាប់ព្រឹត្តិការណ៍នេះ កងកម្លាំង៥០០នាក់ នឹងដាក់ការពារសន្តិសុខ ដល់ប្រជាពលរដ្ឋ។ នេះបើតាមអនុប្រធាន ស.ស.យ.កខេត្តបាត់ដំបងខាងលើ៕ សូមថ្លែងអំណរគុណដល់ក្រុមហ៊ុនដែលបានចូលរួមឧបត្ថម៖ ១, ឥណទានគេហដ្ឋានរបស់ធនាគារ ស៊ីអាយអិមប៊ី ផ្តល់ជូនអត្រាការប្រាក់ 7.99% បន្ថែមជាមួយសេវាធានារ៉ាប់រងអាយុជីវិតរហូតដល់ 50,000 ដុល្លារអាមេរិក ដោយឥតគិតថ្លៃ។ សូមទំនាក់ទំនង 023 988 388 ។ ២, រថយន្តប្រណីតម៉ាក Mercedes-Benz (មែសឺដេស-បិនស៍) ថ្មីៗឆ្នាំ២០១៨ កំពុងដាក់លក់នៅ ក្រុមហ៊ុន ស្តារ អូតូ (ខេមបូឌា) ខូអិលធីឌី ស្ថិតនៅមហាវិថីសម្តេច ហ៊ុន សែន ឬផ្លូវ៦០ម៉ែត្រ ភ្នំពេញ។ ទូរស័ព្ទផ្នែកលក់ 017 231 488 និងផ្នែកសេវាកម្ម ០11 726 988 ។ ៣, ស្អាតដូចតារា ស្អាតបែបស៊ូណេ, ទូរស័ព្ទទំនាក់ទំនង៖ 017 800 150 / 098 5000 88 , ទីតាំងស្ថិតនៅផ្សារទំនើបសុវណ្ណា។ ៤, រីករាយឆ្នាំថ្មី! បង្កើតបរិយាកាសដ៏រីករាយនៅក្នុងឆ្នាំថ្មីជាមួយ កូកា-កូឡា រសជាតិនៃអារម្មណ៍ស្រស់ស្រាយ។	បាត់ដំបង៖ សហភាពសហព័ន្ធយុវជនកម្ពុជាខេត្តបាត់ដំបង នឹងរៀបចំព្រឹត្តិការណ៍ «សង្ក្រាន្តបាត់ដំបង» រយៈពេល ៤ថ្ងៃ ពីថ្ងៃទី ១៣ ដល់ថ្ងៃទី ១៦ ខែមេសា ដើម្បីអបអរពិធីបុណ្យចូលឆ្នាំខ្មែរ។ ជាពិសេសបង្ហាញពីសមិទ្ធផលកសិផល និងសក្ដានុពលទេសចរណ៍របស់ខេត្តបាត់ដំបង។
បច្ចុប្បន្នលោក Trent Walker កំពុងសិក្សាស្រាវជ្រាវ អភិរក្ស សាស្ត្រាស្លឹករឹត និងក្រាំងខ្មែរ នៅក្នុងប្រទេសកម្ពុជា ដើម្បីធ្វើនិក្ខេបបទ ការពារថ្នាក់បណ្ឌិតរបស់លោក នៅសាកលវិទ្យាល័យ California Berkeley។ សូមអញ្ជើញទស្សនវីដេអូខ្លីខាងក្រោម៖	ភ្នំពេញ៖ លោក Trent Walker សិក្សាធម៌ស្មូត និងធម៌បទ នៅកម្ពុជា តាំងពីឆ្នាំ ២០០៥។ ជនជាតិអាមេរិក វ័យ៣០ឆ្នាំរូបនេះ អាចស្មូតជាភាសាខ្មែរ និងភាសាអង់គ្លេសបានយ៉ាងល្អ។ ក្នុងបទសម្ភាសជាមួយសារព័ត៌មានថ្មីៗលោក Trent Walker លើកឡើងថា វប្បធម៌ខ្មែរ បានបង្រៀនលោកឲ្យចេះនូវការដឹងគុណ តបគុណ ដល់ឪពុកម្ដាយ។
កម្ពុជា និងអេមីរ៉ាតអារ៉ាប់រួម ប្រកាសចាប់ផ្តើមចរចាជុំទី៣នៃកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រោយ នៅថ្ងៃទី២០កុម្ភៈ ដែលមានលោកស្រី តឹករ៉េត កំរង រដ្ឋលេខាធិការក្រសួងពាណិជ្ជកម្ម និង លោក ជូម៉ា អាល់ កាត (Juma AI Kait) អនុរដ្ឋមន្រ្តីទទួលបន្ទុកពាណិជ្ជកម្មអន្តរជាតិ ជាប្រធានក្រុមចរចាពាណិជ្ជកម្មរបស់ភាគីទាំងពីរប្រទេស។ ដំណើរការចរចាលើកិច្ចព្រមព្រៀងCambodia-UAE CEPA ដែលឈានដល់ការចរចាជុំទី៣នេះ ធ្វើឡើងបន្ទាប់ពីភាគីទាំងពីរសម្រេចបាននូវលទ្ធផលជាផ្លែផ្កាក្នុងការចរចាជុំទី១ នៅអាប៊ុយដាប៊ី និងជុំទី២ នៅភ្នំពេញ នាពេលកន្លងមក។ ក្រសួងពាណិជ្ជកម្ម បានបញ្ជាក់ថា លើសពីនេះ ភាគីទាំងពីរក៏បានគាំទ្រលើបំណង ដែលនឹងបញ្ចប់ការចរចាកិច្ចព្រមព្រៀង Cambodia-UAE CEPA ឱ្យបានត្រឹមជុំទី៣នេះ និងឈានដល់ការប្រកាសបិទបញ្ចប់ការចរចាជាផ្លូវការនាពេលឆាប់ៗ ខាងមុខ ។ អត្ថបទទាក់ទង កម្ពុជា-អេមីរ៉ាតអារ៉ាប់រួម បន្តចរចាលើកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រោយ បើតាមក្រសួងពាណិជ្ជកម្ម ភាគីទាំងពីរ ទទួលស្គាល់ថា កិច្ចព្រមព្រៀង Cambodia-UAE CEPA នេះ នឹងក្លាយជាកម្លាំងចលករជំរុញទំនាក់ទំនងកិច្ចសហប្រតិបត្តិការទូលំទូលាយរវាងប្រទេសទាំងពីរ ដើម្បីជំរុញកំណើនសេដ្ឋកិច្ចជាតិ រួមទាំងការអភិវឌ្ឍប្រកបដោយចីរភាព និងបរិយាប័ន្ន។ ការចរចារពាណិជ្ជកម្មរវាងប្រទេសទាំងពីរ គឺផ្តោតសំខាន់លើហេដ្ឋារចនាសម្ព័ន្ធ និងភស្តុភារ, ទេសចរណ៍ និងបដិសណ្ឋារកិច្ច, សន្តិសុខស្បៀង ថាមពលដែលកកើតឡើងវិញ និងផ្តោតលើវិស័យបច្ចេកវិទ្យាហិរញ្ញវត្ថុ...ជាដើម។ កន្លងមក លោក ប៉ាន សូរស័ក្តិ រដ្ឋមន្ត្រីក្រសួងពាណិជ្ជកម្ម បានលើកឡើងថា កិច្ចព្រមព្រៀងសេដ្ឋកិច្ចគ្រប់ជ្រុងជ្រាយនេះ មានលក្ខណៈពិសេសសម្រាប់កម្ពុជា-អេមីរ៉ាតអារ៉ាប់រួម ព្រោះកិច្ចព្រមព្រៀងនេះនឹងបន្តពង្រឹងមិត្តភាព ដែលមានស្រាប់ជាប្រពៃណីរវាងរបស់ទាំងពីរ និងលើកទំនងទំនាក់ទំនងដែលកំពុងរីកចម្រើនក្នុងពិភពអារ៉ាប់ និងអាស៊ាន។ រដ្ឋមន្ត្រីក្រសួងពាណិជ្ជកម្មកម្ពុជា រំពឹងថា អេមីរ៉ាតអារ៉ាប់រួម អាចជួយកម្ពុជាក្នុងការពន្លឿនសេដ្ឋកិច្ចឌីជីថល ហើយថែមទាំងដើរតួជាវេទិកាសម្រាប់ប្រទេសអាស៊ីអាគ្នេយ៍ ក្នុងការជំរុញទំនាក់ទំនងរបស់កម្ពុជា ជាមួយប្រទេសក្នុងតំបន់មជ្ឈិមបូព៌ា និងអាហ្វ្រិកឱ្យបានកាន់តែទូលំទូលាយ។ កាលឆ្នាំ២០២២ទំនាក់ទំនងពាណិជ្ជកម្មរបស់ប្រទេសទាំងពីរសម្រេចបាន ក្នុងទំហំ៤០០លានដុល្លារ កើនប្រមាណ៣០ភាគរយ ធៀបនឹងឆ្នាំ២០២១។ សម្រាប់កិច្ចព្រមព្រៀង Cambodia-UAE CEPA ត្រូវបានរដ្ឋាភិបាលប្រទេសទាំងពីរ រំពឹងថា នឹងជួយជំរុញទំហំពាណិជ្ជកម្មទ្វេភាគីឱ្យកាន់កើនតែប្រសើរថែមទៀត៕	ការចរចាលើកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រោយរវាងកម្ពុជា-អេមីរ៉ាតអារ៉ាប់រួម (Cambodia-UAE CEPA) ជុំទី៣ កំពុងដំណើរការ នៅទីក្រុងឌុយបៃ នៃអេមីរ៉ាតអារ៉ាប់រួម។ ការចរចាបើកទីផ្សារថ្មីរបស់កម្ពុជានេះ មានរយៈពេល៣ថ្ងៃដោយចាប់ពីថ្ងៃទី២០ដល់២២កុម្ភៈ ឆ្នាំ២០២៣។
អ្នកចាត់ការរហស្សនាម Special One វ័យ ៦០ឆ្នាំ ត្រូវបណ្តេញចេញពីតំណែង បន្ទាប់ពីដឹកនាំ Roma មិនបានល្អ ដោយស្ថិតនៅចំណាត់ថ្នាក់លេខ៩ ជាមួយជ័យជម្នះត្រឹមតែ១ប្រកួត ចំណោម ៥ប្រកួតចុងក្រោយ។ មិនតែប៉ុណ្ណោះ Roma ព្រមទាំងធ្លាក់ចេញពីពានរង្វាន់ Coppa Italia ក្រោមថ្វីជើងក្រុមស្ថិតក្នុងទីក្រុងតែមួយ Lazio កាលពីសប្តាហ៍មុន។ Daniele de Rossi នឹងត្រូវជំនួស លោក Mourinho រហូតបញ្ចប់រដូវកាល ២០២៣-២៤។ ក្រោយបញ្ចប់តំណែង បុរសសញ្ជាតិព័រទុយហ្កាល់ បង្ហោះសារនៅលើបណ្តាញសង្គម Instagram ទៅកាន់អ្នកគាំទ្រក្រុម Roma ទាំងភាពសោកស្តាយ។ «ភាពផ្អែមល្ហែម, ទឹកភ្នែក, ក្តីរីករាយ, ទុក្ខសោក, ជាបងប្អូន, ប្រវត្តិសាស្ត្រ, ទាំងបេះដូង និងក្តីស្រលាញ់ដែលពិតប្រាកដនៅ Roma ខ្ញុំលាហើយ។»។ លោក Mourinho អតីតអ្នកចាត់ការ Real Madrid, Manchester United, Chelsea, Spurs និង Inter Milan លើកឡើងបែបនេះនៅលើ Instagram។ កាន់កាប់ក្រុម Roma តាំងពីខែឧសភា ឆ្នាំ ២០២១ អ្នកចាត់ការវ័យ ៦០ឆ្នាំ ដឹកនាំក្រុមឈ្នះពានអឺរ៉ុប Europa Conference League លើកដំបូងក្នុងប្រវតិ្តសាស្រ្ត រដូវកាល ២០២១-២២ និងឡើងដល់វគ្គផ្តាច់ព្រ័ត្រ Europa League រដូវកាល ២០២២-២៣ តែបានត្រឹមលេខ ២។ ការបណ្តេញចេញកើតឡើងក្រោយពេលដែលក្រុមចាញ់ការប្រកួតក្រមថ្វីជើង AC Milan លទ្ធផល ៣-១។ ក្រោយបណ្តេញចេញភ្លាមៗ មូលហេតុចម្បងត្រូវបានសារព័ត៌មានជាច្រើនក្នុងប្រទេសអ៊ីតាលី ថាកើតចេញពីការរិះគន់របស់ក្រុមអ្នកគាំទ្រចំពោះលោក ព្រោះតែការដឹកនាំក្រុមទទួលបានលទ្ធផលមិនល្អនារយៈកាលចុងក្រោយ៕	លោក Jose Mourinho ផ្ញើសារជាមួយនឹងអារម្មណ៍សោកស្តាយទៅកាន់អ្នកគាំទ្រក្រុម AS Roma បន្ទាប់ពីខ្លួនត្រូវបានក្លិបស្ថិតនៅក្នុងក្របខណ្ឌ Serie A បញ្ចប់តំណែងអ្នកចាត់ការទូទៅ នៅថ្ងៃទី១៦ ខែមករា។
ជាកូនប្រុសទោលក្នុងគ្រួសារ យ៉ង់ ជារិទ្ធី ប្រាប់សារព័ត៌មានថ្មីៗថា រូបគេស្តាយការសិក្សា តែគេមិនអាចព្រងើយកន្តើយ នឹងបំណុលគ្រួសារ ហើយទុកឱ្យឪពុកម្តាយរែកពុនតែ២នាក់នោះឡើយ។ យុវជនវ័យ ១៨ឆ្នាំរូបនេះ តាំងចិត្តថា រូបគេនឹងប្រឹងប្រែងរកប្រាក់ដោះបំណុលរបស់ឪពុកម្តាយឱ្យរួចហើយគេនឹងស្វែងរកសិក្សាជំនាញវិជ្ជាជីវៈ សម្រាប់ជីវភាពទៅអនាគតរបស់ខ្លួន។ រៀងរាល់ថ្ងៃ នាវេលាម៉ោង ២រសៀល ជារិទ្ធី តែងបញ្ឆេះម៉ូតូកង់បីឥណ្ឌាពណ៌លឿងរបស់ខ្លួន បរចេញពីទីតាំងស្នាក់នៅ ដែលស្ថិតក្នុងខណ្ឌមានជ័យ រាជធានីភ្នំពេញ ទៅគ្រប់ច្រកល្ហក នៅក្នុងរាជធានី ដើម្បីស្វែងរកអតិថិជន។ យុវជនវ័យក្មេងរូបនេះ ចេញពីផ្ទះតាំងពីរសៀល ហើយបើកបរគ្រប់ទិសទីនៅក្នុងទីក្រុង រហូតដល់ព្រឹកព្រលឹមស្រាងៗ ទើបយុវជនវ័យ ២០ឆ្នាំរូបនេះ បរយានរបស់ខ្លួន ត្រឡប់ទៅជម្រកវិញ ដើម្បីសម្រាក និងទទួលអាហារ មុននឹងចាប់ផ្តើមស្វែងរកចំណូលសម្រាប់ថ្ងៃថ្មី។ តាមពិតទៅ យ៉ង់ ជារិទ្ធី ជាកូនប្រុសតែម្នាក់គត់ របស់ លោក យ៉ង់ សុជា និងអ្នកស្រី យង់ សុផាន្នី ដែលមានទីលំនៅភូមិស្វាយចេក ឃុំសំឡី ស្រុកកំពង់រោទ៍ ខេត្តស្វាយរៀង។ កូនប្រុសទោលក្នុងគ្រួសាររូបនេះ បានសម្រេចចិត្តបោះបង់ការសិក្សានៅថ្នាក់ទី១១ ហើយមករស់នៅជាមួយពុកម្តាយ នៅរាជធានីភ្នំពេញ ដើម្បីជួយរកចំណូលឪពុកម្តាយ ដោះបំណុលធនាគារ។ យុវជនវ័យ ១៨ឆ្នាំរូបនេះ អះអាងប្រាប់សារព័ត៌មានថ្មីៗថា គ្រួសាររបស់ខ្លួនជាប់បំណុល ដោយសារតែការរកស៊ីខាតនាពេលកន្លងមក។ យ៉ង់ ជារិទ្ធី បានប្រាប់សារព័ត៌មានថ្មីៗទាំងអារម្មណ៍សោកស្ដាយថា៖ «ខ្ញុំ ស្ដាយការសិក្សា តែខ្ញុំត្រូវជួយដល់ឪពុក ម្ដាយរបស់ខ្ញុំ។ ខ្ញុំពិតជាចង់រៀនបានខ្ពស់ដូចក្មេងជាច្រើន។»។ ស្រឡាញ់ការសិក្សា ប៉ុន្តែគ្មានជម្រើសផ្សេងពីនេះ! ខណៈមុនពេលឈប់រៀន ឪពុករបស់ ជារិទ្ធី គឺលោក យ៉ង់ សុជា ក៏ព្យាយាមផ្ទេរឈ្មោះរបស់កូនប្រុសរូបនេះ មកសិក្សានៅទីក្រុងភ្នំពេញដែរ។ ប៉ុន្តែការផ្ទេរឈ្មោះសិក្សាពីខេត្តស្វាយរៀង មកកាន់រាជធានី មិនអាចទៅរួច ព្រោះគ្រួសារនេះ គ្មានលទ្ធភាពបង់ថ្លៃដែល លោក យ៉ង់ សុជា អះអាងថា ត្រូវចំណាយប្រាក់ជាង ១ ០០០ ដុល្លារអាម៉េរិកឯណោះ។ ម្យ៉ាងដោយសារតែ យុវជន យ៉ង់ ជារិទ្ធី ទទូចចង់ជួយគ្រួសារឲ្យផុតពីបំណុលផងនោះ ទើបសម្រេចឈប់រៀនតែម្ដង។ «ខ្ញុំ មិនចង់ឲ្យកូនឈប់រៀនទេ ព្រោះវា រៀនពូកែ។ ការជួយឪពុកម្ដាយ គឺជាទឹកចិត្តរបស់វា។ ខ្ញុំ យល់ព្រមតាមការសម្រេចចិត្តរបស់វា។»។ លោក យ៉ង់ សុជា ប្រាប់សារព័ត៌មានថ្មីៗបែបនេះ។ មកដល់ភ្នំពេញ ជារិទ្ធី បានធ្វើការជាជំនួយការចុងភៅ នៅភោជនីយដ្ឋានមួយកន្លែង នៅសង្កាត់ស្ទឹងមានជ័យ ដែលរូបគេទទួលបានប្រាក់ខែ១២០ដុល្លារ។ ចំណូលនេះ មិនអាចរ៉ាប់រងការចំណាយជាប្រចាំរបស់គ្រួសារបាន ទើបលោក យ៉ង់ សុជា ដែលជាឪពុក អូសទាញឲ្យកូនខ្លួនមកប្រកបរបរជាអ្នករត់កង់បីវិញ។ ឪពុក ជារិទ្ធី បានបង់រំលស់កង់បី២គ្រឿង សម្រាប់អ្នកទាំង២ បើកដឹកភ្ញៀវប្រចាំថ្ងៃ។ ដូចនេះពីរនាក់ឪពុកកូន ត្រូវរកចំណូលកាន់តែច្រើន ដើម្បីមានលទ្ធភាពបង់រំលស់កង់បី និងបំណុលធនាគាជាប្រចាំខែ និងការចំណាយផ្សេងៗប្រចាំថ្ងៃផង។ បច្ចុប្បន្ន ចំណូលពីការបើកបរកង់បីនេះ ក៏មិនសូវទទួលបានចំណូលច្រើនដែរ ដោយសារហ្គាស់មានតម្លៃថ្លៃ។ សព្វថ្ងៃ រូបគេអាចរកប្រាក់ពីការរត់កង់បីនេះ បានចន្លោះពី ៥ម៉ឺន ទៅ៦ម៉ឺនរៀលប៉ុណ្ណោះ។ ចំណូលនេះ នៅមិនទាន់កាត់កងចំណាយថ្លៃហ្គាសនៅឡើយ។ យុវជន យ៉ង់ ជារិទ្ធិ រៀបរាប់ដូច្នេះ ហើយបានបន្ថែមថា រូបគេត្រូវចំណាយពេលច្រើនម៉ោង រត់កង់បី ដើម្បីអាចបានចំណូលគ្រប់គ្រាន់ ខណៈដែលឪពុកគេ ក៏មានម៉ូយលក់ឥវ៉ាន់អនឡាញខ្លះ ដែលអាចចំណូលបន្ថែមខ្លះ មិនពឹងលើការឌុបភ្ញៀវទាំងស្រុងនោះ។ អ្នកបើកកងបីវ័យក្មេងនេះ បានត្អូញត្អែរដូច្នេះ៖«មុនពេលហ្គាសឡើងថ្លៃ ខ្ញុំរកបានពី ៨ម៉ឺន ទៅ១០ម៉ឺនរៀល ក្នុងមួយថ្ងៃ តែឥឡូវចំណាយលើហ្គាយហើយ នៅសល់៥ម៉ឺន ទៅ៦ម៉ឺនទេ»។ យុវជនមកពីខេត្តស្វាយរៀងនេះ បានប្រាប់ពីការតាំងចិត្តខ្លួនថា មុខរបរនេះតែមួយរយៈប៉ុណ្ណោះ។ នៅពេលដែលគ្រួសារ រួចពីបំណុល ជារិទ្ធី នឹងចូលរៀនជំនាញវិជ្ជាជីវៈវិញ៕	ភ្នំពេញ៖ យុវជន យ៉ង់ ជារិទ្ធី ជាអ្នករត់កង់បីឥណ្ឌាមួយរូបដែលមានវ័យទើបតែ១៨ឆ្នាំប៉ុណ្ណោះ។ យុវជនរូបនេះ បានសម្រេចចិត្តឈប់រៀន ហើយមកប្រកបរបរជាអ្នកបើកកង់បី ដើម្បីជួយសម្រាលបន្ទុកបំណុលរបស់ឪពុកម្តាយ ដែលធ្លាប់រកស៊ីខាត។
ពិធីបុណ្យចូលឆ្នាំខ្មែរ ជាប្រពៃណីទំនៀមទម្លាប់ដ៏សំខាន់មួយ ដែលពលរដ្ឋ តែងចូលរួមប្រារព្ធជារៀងរាល់ឆ្នាំ។ ពលរដ្ឋខ្មែរ តែងរៀបចំផ្ទះសម្បែង តែងលម្អទីសក្ការៈ ដើម្បីសិរីសួស្តីទេវតាឆ្នាំថ្មី។ មិនខុសគ្នាពីពលរដ្ឋក្នុងស្រុក កងទ័ពមួកខៀវកម្ពុជា ដែលបំពេញបេសកកម្មក្រៅប្រទេស ក៏តែងបោសសម្អាតកន្លែងស្នាក់នៅ រៀបចំតុបតែងបន្ទាយលម្អដោយផ្កាភ្ញី ទៀនធូប សម្រាប់ទទួលទេវតាឆ្នាំថ្មីពីចម្ងាយ។ កងអនុសេនាធំកម្ទេចគ្រាប់មិនទាន់ផ្ទុះលេខ ៨២៨ នៅសាធារណរដ្ឋម៉ាលី បានរៀបចំពិធីទទួលទេវតាឆ្នាំថ្មីនៅតំបន់បេសកកម្ម។ រូបភាពពី៖ មជ្ឈមណ្ឌលជាតិរក្សាសន្តិភាព កងទ័ពមួកខៀវកម្ពុជា បានជ្រើសរើសថ្ងៃល្អមួយសម្រាប់រៀបចំកម្មវិធីអបអរឆ្នាំថ្មី និងមានការអញ្ជើញចូលរួមពីមន្រ្តីអង្គការសហប្រជាជាតិ (អសប) នៃបណ្តាប្រទេសផ្សេងៗ នៅតំបន់បេសកកម្ម ។ ការណ៍នេះ ក៏ជាឱកាសល្អសម្រាប់កងទ័ពកម្ពុជា ក្នុងការរឹតចំណងមិត្តកាន់តែប្រសើរជាមួយមន្រ្តី អសប រួមទាំងបានផ្សព្វផ្សព្វវប្បធម៌ខ្មែរទៅកាន់បរទេស ។ តើកងទ័ពនៅតំបន់បេសកកម្មបានសម្ភារៈមកពីណាដើម្បីរៀបចំ? កងទ័ពមួកខៀវកម្ពុជា និងមន្រ្តីអសប លេងលោតបាវ នាសង្រ្កាន្តឆ្នាំថ្មី នៅសាធារណរដ្ឋស៊ូដង់ខាងត្បូង។ រូបភាពពី៖ មជ្ឈមណ្ឌលជាតិរក្សាសន្តិភាព កញ្ញា អ៊ឹមអាន ម៉ាលីកូ នាយទាហានសេនាធិការផ្នែកបុគ្គលិក ដែលកំពុងបំពេញបេសកកម្មនៅសាធារណរដ្ឋស៊ូដង់ខាងត្បូង (UNMISS)បានប្រាប់សារព័ត៌មានថ្មីៗឱ្យដឹងថា គ្រឿងរណ្តាប់ ត្រូវបានរៀបចំមុនចេញបេសកកម្មពីប្រទេសកំណើត មានដូចជា គ្រឿងតុបតែងភ្លើង ទៀនធូប ក្រមា កន្សែងបង់កមានរូបទង់ជាតិខ្មែរសម្រាប់ជូនភ្ញៀវ និងសម្រាប់លេងល្បែងប្រជាប្រិយ រួមទាំងសម្ភារៈមួយចំនួនដែលមិនអាចរកទិញបាននៅតំបន់បេសកកម្ម។ កងទ័ពមួកខៀវកម្ពុជា លេងងប្រជាប្រិយខ្មែរជាមួយកងទ័ពពីបណ្តាប្រទេសផ្សេងៗ នៅតំបន់បេសកកម្មសាធារណរដ្ឋស៊ូដង់ខាងត្បូង។ រូបភាពពី៖ មជ្ឈមណ្ឌលជាតិរក្សាសន្តិភាព ក្រៅពីនេះ ដើម្បីអបអរពិធីបុណ្យចូលឆ្នាំថ្មីឱ្យកាន់តែរីករាយ កងទ័ពមួកខៀវកម្ពុជា ក៏បាននាំគ្នាលេងបោះអង្គញ់ ចោលឈូង លាក់កន្សែង រាំកម្សាន្តបទចូលឆ្នាំ ការសម្តែងរបាំគោះត្រឡោក និងរបាំគោះអង្រែជាដើម។ ការលេងល្បែងប្រជាប្រិយ និងរាំកម្សាន្តនេះ ក៏មានការចូលរួមពីសំណាក់មន្រ្តីនៃអង្គការសហប្រជាជាតិនៃប្រទេសផ្សេងៗដែរ។ កងទ័ពមួកខៀវនារីកម្ពុជា និងមន្រ្តីអសប ក្នុងសម្លៀកបំពាក់ប្រពៃណីខ្មែរ។ រូបភាពពី៖ មជ្ឈមណ្ឌលជាតិរក្សាសន្តិភាព លោក ម៉ាន់ សុធា មេបញ្ជាការរងកងកម្ទេចគ្រាប់មិនទាន់ផ្ទុះលេខ៩៨ ដែលកំពុងបំពេញបេសកកម្មនៅសាធារណរដ្ឋម៉ាលីបានរៀបរាប់ថា៖« យើងមានរៀបចំកន្លែងទេវតា ដើម្បីឱ្យកងកម្លាំងទាំងអស់អុចធូប ហើយយើងមានលេងរបាំគោះត្រឡោក គោះអង្រែរ ដើម្បីប្រទេសគេផ្សេងៗទស្សនាពីវប្បធម៌ទំនៀមទំលាប់ខ្មែរយើង។ បន្ទាប់ពីអាហារពេលល្ងាច យើងកម្មវិធីរាំវង់ រាំក្បាច់ សារ៉ាវ៉ាន់ ឡាំលាវ ដោយអញ្ជើញភ្ញៀវបរទេសចូលរួមកម្សាន្តដែរ»។ ការរៀបចំអបអរពិធីបុណ្យចូលឆ្នាំប្រពៃណីខ្មែរ នៅសាធារណរដ្ឋលីបង់។ រូបភាពពី៖ មជ្ឈមណ្ឌលជាតិរក្សាសន្តិភាព ទន្ទឹមនឹងនោះ ដើម្បីឱ្យសមស្របទៅនឹងបរិយាកាសនៃពិធីបុណ្យចូលឆ្នាំប្រពៃណីជាតិខ្មែរ កងទ័ពមួកខៀវកម្ពុជា ក៏បានស្លៀកសម្លៀកបំពាក់បុរាណនៅក្នុងកម្មវិធីផងដែរ។ កញ្ញា អ៊ឹមអាន ម៉ាលីកូ បានបញ្ជាក់ដូច្នេះថា៖«កងទ័ពមួកខៀវកម្ពុជា តែងតែយកសម្លៀកបំពាក់ប្រពៃណីខ្មែរតាមខ្លួនជានិច្ច សម្រាប់ពាក់ក្នុងងពិធី បុណ្យចូលឆ្នាំខ្មែរ ដើម្បីបង្ហាញដល់ជនបរទេស ក៏ដូចជាមន្រ្តី អសប នៅតំបន់បេសកកម្មឱ្យស្គាល់សម្លៀកបំពាក់ខ្មែរ។ លើសពីនេះ កងកម្លាំងមួយខៀវកម្ពុជា ក៏បានជូនក្រមាបង់កដែលមានទង់ជាតិកម្ពុជា ផលិត ពីសសៃអំបោះជូនដល់មន្រ្តីអសបដែលបានចូលរួមពិធីបុណ្យចូលឆ្នាំខ្មែរ ទុកជាអនុស្សាវរីយ៍»។ ការសម្តែងរបាំគោះត្រឡោក នាកម្មវិធីសង្រ្កាន្តឆ្នាំថ្មីនៅសាធារណរដ្ឋស៊ូដង់ខាងត្បូង ដែលរៀបចំដោយកងទ័ពមួកខៀវកម្ពុជា។ រូបភាពពី៖ មជ្ឈមណ្ឌលជាតិរក្សាសន្តិភាព ជាការពិតណាស់ ក្រៅពីប្រកាន់ភ្ជាប់កាតព្វកិច្ចបេសកកម្ម កងទ័ពមួកខៀវកម្ពុជា ក៏ត្រូវប្រកាន់ភ្ជាប់ទៅជាមួយសីលធម៌ សុជីវធម៌ និងទំនៀមទំលាប់ប្រពៃណីគ្រប់ទីកន្លែង ដ្បិតទាំងនេះជាអត្តសញ្ញាណនៃកងទ័ពគ្រប់រូប។ ត្រង់ចំណុចនេះ លោកស្រី កុសល ម៉ាលីនដា អគ្គនាយករងនៃមជ្ឈមណ្ឌលជាតិរក្សាសន្តិភាព បានលើកឡើងថា៖« ជនជាតិខ្មែរគ្រប់សម័យកាល ត្រូវប្រកាន់យកទំនៀមទំលាប់ជំនឿប្រពៃណីនេះមកផ្សារភ្ជាប់នៅក្នុងជីវភាពរស់នៅ បម្រើឱ្យសង្គមរបស់ខ្លួនជានិច្ច ទោះយើងនៅទីកន្លែងណាក៏ដោយ ជាពិសេសកម្លាំងមួកខៀវរបស់យើង ការប្រកាន់ខ្ជាប់នេះជាឱកាសបង្ហាញពីអត្តសញ្ញាណជាតិរបស់យើង»។ ក្នុងឆ្នាំ២០២៣នេះ កងទ័ពមួកខៀវកម្ពុជាបានរៀបចំព្រឹត្តិការណ៍សង្រ្កាន្តនៅតំបន់បេសកកម្ម ដោយមានការអញ្ជើញចូលរួមពីថ្នាក់ដឹកនាំ និង មន្រ្តីអសប រួមទាំងបណ្តាកងកម្លាំងនៃបណ្តាប្រទេសបរិច្ចាគកងកម្លាំង ដែលប្រតិបត្តិការក្នុងតំបន់រួមគ្នា អមដោយអាហារខ្មែរ និងរបាំប្រពៃណីជាតិខ្មែរផងដែរ។ ទន្ទឹមនោះ កម្លាំងមួកខៀវកម្ពុជា ក៏បានចាក់បង្ហាញពីវីដេអូខ្លីៗពីការអភិវឌ្ឍន៍ដ៏សម្បូរបែបក្នុងគ្រប់វិស័យនៅក្នុងព្រះរាជាណាចក្រកម្ពុជា៕	ភ្នំពេញ៖ ទោះតំបន់បេសកកម្មនៅឆ្ងាយយ៉ាងណា កងទ័ពមួកខៀវកម្ពុជា នៅតែប្រកាន់ខ្ជាប់ប្រពៃណីទំនៀមទម្លាប់ ដោយបានត្រៀមគ្រឿងរណ្តាប់ពីប្រទេសកំណើត សម្រាប់ថ្ងៃបុណ្យចូលឆ្នាំប្រពៃណីជាតិ។ ក្រៅពីគ្រឿងរណ្តាប់សម្រាប់ត្រៀមទទួលទេវតាឆ្នាំថ្មី កងទ័ពកម្ពុជា ក៏បាននាំយកល្បែងប្រជាប្រិយខ្មែរទៅកាន់តំបន់បេសកកម្មផងដែរ។
ក្នុងពិធីជួបសំណេះសំណាលជាមួយកីឡាករ-កីឡាការិនីប្រមាណ៧០នាក់ នៅព្រឹកថ្ងៃទី៦ ខែសីហា ឆ្នាំ២០១៨ ប្រធានគណបក្សកាន់អំណាច ដែលទើបនឹងឈ្នះឆ្នោតសាជាថ្មីនៅអាណត្តិទី៦នេះ បាននិយាយខ្លាំងៗយ៉ាងដូច្នេះថា៖«ស្បថឲ្យងាប់ ស្បថឲ្យអន្តរាយ។ បើអ្នកឯងមិនហ៊ានស្បថ គឺអ្នកឯងចាញ់»។ ក្រោយជំនួបជាមួយនាយករដ្ឋមន្ត្រី កីឡាករ-កីឡាការិនីកម្ពុជាទាំងនោះ នឹងចេញទៅប្រកួត Asian Games នៅប្រទេសឥណ្ឌូនេស៊ី។ សូម្បីតែប្រជាពលរដ្ឋក្នុងប្រទេសកម្ពុជា ដែលបានទៅបោះឆ្នោត ក៏ប្រមុខរដ្ឋាភិបាលកម្ពុជា ស្នើឲ្យស្បថជាមួយក្រុមប្រឆាំងដែរ។ មេដឹកនាំកម្ពុជា ថ្លែងបែបនេះថា៖«យើងទាំងអស់ នាំគ្នាស្បថដែរទៅ។ កុំទៅខ្លាច មានអីត្រូវខ្លាច បើយើងធ្វើពិត។ មានតែអ្នកបោកបញ្ជោតទេ ដែលមិនហ៊ាននោះ»។ ក្រោយគណៈកម្មាធិការជាតិរៀបចំការបោះឆ្នោត (គ.ជ.ប) ប្រកាសលទ្ធផលបឋមថា ប្រជាពលរដ្ឋជាង៨០ភាគរយ បានចូលរួមបោះឆ្នោត លោក សម រង្ស៊ី ក៏ចេញមកច្រានចោល ហើយចោទថា តួលេខនេះ គឺជាតួលេខក្លែងក្លាយ។ ពីក្រៅប្រទេស អតីតប្រធានគណបក្សប្រឆាំងរូបនេះ ថែមទាំងលើកឡើងថា ប្រជាពលរដ្ឋ ដែលទៅបោះឆ្នោត គឺដោយសារតែរងការគំរាមកំហែង។ លទ្ធផលបឋម បានបង្ហាញថា គណបក្សប្រជាជនកម្ពុជា ទទួលបានសំឡេងគាំទ្រដល់ទៅជាង ៤,៨លាននាក់ឯណោះ ដែលស្មើជាង៧៦ភាគរយ។ តាមការគណនាក្រៅផ្លូវការ មានតែគណបក្សកាន់អំណាចនេះទេ ដែលបានអាសនៈក្នុងរដ្ឋសភា។ ឯគណបក្សទាំង១៩ទៀត ទំនងជាមិនបានអាសនៈឡើយ។ បើគ្មានអ្វីប្រែប្រួលនោះទេ លទ្ធផលផ្លូវការស្តីពីការបែងចែងអាសនៈ នឹងត្រូវប្រកាសនៅថ្ងៃទី១៥ ខែសីហា ឆ្នាំ២០១៨៕	សម្តេច ហ៊ុន សែន ហួសចិត្តនឹងក្រុមប្រឆាំងនៅក្រៅប្រទេស ជាពិសេសលោក សម រង្ស៊ី ដែលចោទថា ការបោះឆ្នោតនៅអាណត្តិទី៦នេះ មានការបំប៉ោងតួលេខនៃអ្នកទៅបោះឆ្នោត។ បន្ទាប់មក ប្រមុខរដ្ឋាភិបាល ក៏បបួលពួកគេ ឲ្យស្បថ ប្រសិនបើការបោះឆ្នោតនៅកម្ពុជា ពិតជាមានអំពើទុច្ចរិតបែបបនេះមែន។
កាលពីចុងឆ្នាំ២០២១ នូវែលសេឡង់បានពង្រាយកងទ័ពនៅកោះសូឡូម៉ុន តាមសំណើរបស់រដ្ឋាភិបាលកោះនេះ ដើម្បីបញ្ឈប់ភាពចលាចល បន្ទាប់ពីកូដកម្មដោយហិង្សាបានកើតឡើងនៅរដ្ឋធានី Honiara ដោយសារបញ្ហាសេដ្ឋកិច្ច និងទំនាក់ទំនងរបស់ប្រទេសជាមួយចិន។ ប៉ុន្តែ មួយរយៈចុងក្រោយនេះ កិច្ចព្រមព្រៀងសន្តិសុខរវាងកោះសូឡូម៉ុន និងចិនបានធ្វើឱ្យនូវែលសូឡង់ អូស្រ្តាលី និងសម្ព័ន្ធមិត្តផ្សេងទៀតព្រួយបារម្ភជាខ្លាំងពីវត្តមានយោធាចិនក្នុងតំបន់ដែលអាចបង្កឱ្យតំបន់ប៉ាស៊ីហ្វិកខាងត្បូងអស្ថិរភាព។ ជុំវិញរឿងនេះ ក្នុងជំនួបតាមអនឡាញជាមួយរដ្ឋមន្ត្រីក្រសួងការបរទេស និងពាណិជ្ជកម្មក្រៅប្រទេសកោះសូឡូម៉ុន លោក Jeremiah Manele នៅថ្ងៃទី២៥ ខែឧសភា រដ្ឋមន្ត្រីការបរទេសនូវែលសេឡង់ Nanaia Mahuta បានបញ្ជាក់ពីក្តីបារម្ភរបស់ខ្លួនជាថ្មី ហើយក៏ទទួលបានការធានាពីកោះសូឡូម៉ុនដែរថា កិច្ចព្រមព្រៀងនោះនឹងមិនឈានដល់មានមូលដ្ឋានយោធាចិនឡើយ។ នេះបើតាមសេចក្តីថ្លែងការណ៍របស់ក្រសួងការបរទេសនូវែលសេឡង់។ «ភាពជាដៃគូរបស់យើងលើកកម្ពស់សន្តិសុខមិនត្រឹមតែតាមរយៈកិច្ចសហប្រតិបត្តិការផ្នែកសន្និសុខប៉ុណ្ណោះទេ ប៉ុន្តែថែមទាំងតាមរយៈការដោះស្រាយបញ្ហាប្រឈមផ្នែកសេដ្ឋកិច្ច បម្រែបម្រួលអាកាសធាតុ និងតម្រូវការអភិវឌ្ឍន៍ផ្សេងទៀតដែលយើងប្រឈមជាតំបន់»។ លោកស្រី Mahuta បញ្ជាក់បែបនេះក្នុងសេចក្តីថ្លែងការណ៍ដដែល ដោយបន្តថា លោកស្រីបានពិភាក្សាជាមួយលោក Manele ពីកិច្ចសហប្រតិបត្តិការឱ្យកាន់តែស៊ីជម្រៅ ក៏ដូចជាការបន្តពង្រាយកងទ័ពនូវែលសេឡង់នៅកោះសូឡូម៉ុនដែរ។ កិច្ចពិភាក្សារវាងប្រមុខការទូតប្រទេសទាំងពីរនេះធ្វើឡើង មុនមួយថ្ងៃនៃដំណើរទស្សនកិច្ចរបស់រដ្ឋមន្រ្តីការបរទេសចិនលោក វ៉ាង យី នៅប្រជុំកោះប៉ាស៊ីហ្វិកមួយនេះ។ កោះសូឡូម៉ុន គឺជាទិសដៅមុនគេក្នុងចំណោមប្រទេសទាំង៨ ទៀតដែលលោកវ៉ាង នឹងទៅទស្សនកិច្ចពីថ្ងៃទី២៦ ខែឧសភា ដល់ថ្ងៃទី៤ ខែមិថុនា។ ខណៈកិច្ចព្រមព្រៀងសន្តិសុខរវាងកោះសូឡូម៉ុន និងចិនកំពុងធ្វើឱ្យសម្ព័ន្ធមិត្តអាម៉េរិកក្តៅស្លឹកត្រចៀកស្រាប់ទៅហើយ កិច្ចព្រមព្រៀងផ្សេងៗទៀតនឹងត្រូវបានរំពឹងថាចេញជារូបរាង។ នៅថ្ងៃទី២៥ ខែឧសភា រដ្ឋាភិបាលកោះសូឡូម៉ុនបានបញ្ជាក់ទៅកាន់ទីភ្នាក់ងារព័ត៌មាន The Guardian ថា អនុស្សរណៈយោគយល់គ្នាមួយចំនួននឹងត្រូវបានចុះហត្ថលេខា អំឡុងដំណើរទស្សនកិច្ចនេះដែលនឹងត្រូវបានប្រកាសនៅល្ងាចថ្ងៃទី២៦ ខែឧសភា៕	នូវែលសេឡង់ នៅថ្ងៃទី២៥ ខែឧសភា បានប្រកាសថា ខ្លួននឹងបន្តពង្រាយកងកម្លាំងការពាររបស់ខ្លួននៅកោះសូឡូម៉ុន ដល់ខែឧសភា ឆ្នាំ២០២៣ ស្របពេលនូវែលសេឡង់ និងសម្ព័ន្ធមិត្តលោកខាងលិច ព្រួយបារម្ភពីវត្តមានចិន ក្នុងតំបន់ប៉ាស៊ីហ្វិកខាងត្បូង។ ទន្ទឹមនេះ រដ្ឋមន្រ្តីការបរទេសចិន វ៉ាង យី នៅថ្ងៃទី២៦ ខែឧសភា នឹងទៅទស្សនកិច្ចនៅកោះសូឡូម៉ុនជាមួយនឹងកិច្ចព្រមព្រៀងមួយចំនួនក្នុងដៃ ដែលរង់ចាំចុះហត្ថលេខា។
លោក ហែម ក្រាញ់ តូនី ប្រធានរដ្ឋបាលស្ដីទីនៃ អ.វ.ត.ក បានបញ្ជាក់ថា មជ្ឈមណ្ឌលធនធានចល័តនេះ នឹងក្លាយជាផ្នែកមួយ បម្រើឱ្យការងារអប់រំ និងផ្សព្វផ្សាយកាន់តែទូលំទូលាយដល់សាធារណជន សិស្ស និស្សិត យុវជន និងសហគមន៍ ឱ្យបានយល់ច្បាស់ពីដំណើរការកាត់ក្ដីខ្មែរក្រហម។ ក្នុងដំណាក់កាលដំបូងនេះ អ.វ.ត.ក បានសហការជាមួយសាកលវិទ្យាល័យភូមិន្ទភ្នំពេញ ដើម្បីពង្រីកវិសាលភាព និងលើកកម្ពស់ការប្រើប្រាស់មជ្ឈមណ្ឌលធនធានចល័ត ក្នុងការស្រាវជ្រាវឯកសារពាក់ព័ន្ធការកាត់ក្ដីខ្មែរក្រហម សម្រាប់យុវជន និងនិស្សិត នៅរាជធានីភ្នំពេញ។ លោក ហែម ក្រាញ់ តូនី ប្រធានរដ្ឋបាលស្ដីទីនៃ អ.វ.ត.ក ថ្លែងក្នុងកម្មវិធីដាក់ឱ្យដំណើរការបណ្ណាល័យរថយន្តក្រុងចល័តនៅថ្ងៃទី៣១ ខែមករា នៅសាកលវិទ្យាល័យភូមិន្ទភ្នំពេញ លោក ក្រាញ់ តូនី លើកឡើងថា ដំណើរការកាត់ក្ដីខ្មែរក្រហមរបស់ អ.វ.ត.ក បានបន្សល់ទុកឯកសារជាង២លានទំព័រ ដែលមាន៣ភាសា គឺខ្មែរ អង់គ្លេស និងបារាំង ស្មើនឹងវីដេអូជាង១ពាន់ម៉ោង និងជនរងគ្រោះជាង១១០០០នាក់។ លោក ជេត ជាលី សាកលវិទ្យាធិការនៃសាកលវិទ្យាល័យភូមិន្ទភ្នំពេញ សប្បាយចិត្ត ដែលបានសហការជាមួយ អ.វ.ត.ក ដើម្បីជំរុញការយល់ដឹងរបស់សិស្សនិស្សិត និងយុវជន ពីដំណើរការកាត់ក្ដីខ្មែរក្រហម ដោយប្រើរយៈពេលជាង១៦ឆ្នាំនេះ។ លោក រំពឹងថា កិច្ចសហការនេះ នឹងផ្ដល់អត្ថប្រយោជន៍ និងចំណេះដឹងបន្ថែម ដល់សិស្សនិស្សិតទាំងអស់ ពិសេសនិស្សិតកំពុងសិក្សាជំនាញប្រវត្តិសាស្រ្ត។ លោក ជេត ជាលី ថា បណ្ណាល័យរថយន្តក្រុងចល័តនេះ បានចំណាយថវិកាយ៉ាងច្រើន ដើម្បីផ្ដល់ងាយស្រួលដល់សិស្សនិស្សិត ក្នុងការសិក្សាស្រាវជ្រាវ និងស្វែងរកឯកសារពាក់ព័ន្ធដំណើរការកាត់ក្ដីខ្មែរក្រហម។ លោកបញ្ជាក់ថា យុវជនគ្រប់រូបចាំបាច់ត្រូវដឹងពីព័ត៌មានពាក់ព័ន្ធនឹងខ្មែរក្រហម ដើម្បីជៀសវាងប្រវត្តិសាស្រ្តច្រំដែល និងការសិក្សាទុកជាមេរៀនផងដែរ៕ អត្ថបទទាក់ទង អង្គជំនុំជម្រះតុលាការកម្ពុជា នឹងផលិតវីដេអូឯកសារពីដំណើរការកាត់ក្ដីខ្មែរក្រហម លោក ជេត ជាលី សាកលវិទ្យាធិការនៃសាកលវិទ្យាល័យភូមិន្ទភ្នំពេញ	ភ្នំពេញ៖ អង្គជំនុំជម្រះវិសាមញ្ញក្នុងតុលាការកម្ពុជា ហៅកាត់ អ.វ.ត.ក (ECCC) បានបង្កើតបណ្ណាល័យរថយន្តក្រុងចល័ត ឬហៅថា មជ្ឈមណ្ឌលធនធានចល័ត ដើម្បីផ្សព្វផ្សាយព័ត៌មាន និងឯកសារនានា ពាក់ព័ន្ធដំណើរការកាត់ក្ដីខ្មែរក្រហម ជាង១៦ឆ្នាំមកនេះ។ មជ្ឈមណ្ឌលធនធានចល័តនេះ នឹងធ្វើដំណើរទៅ ២៥រាជធានី-ខេត្ត ពិសេសនៅតាមគ្រឹះស្ថានអប់រំនានាទូទៅប្រទេស។
បានប្រទះឃើញសត្វឈ្លូសចំនួន ២ក្បាលងាប់ ដោយសារជាប់អន្ទាក់ព្រានព្រៃក្នុងដែនជម្រកសត្វព្រៃលំផាត់ ខេត្តរតនគិរី ឆ្នាំ២០២១។ នេះបើតាមទំព័រហ្វេសប៊ុករបស់អង្គការ BirdLife នៅថ្ងៃទី១១ ខែកុម្ភៈ។ អង្គការ BirdLife បញ្ជាក់ថា កាលពីថ្ងៃទី៤ ខែកុម្ភៈ ឧទ្យានុរក្សនៃដែនជម្រកសត្វព្រៃលំផាត់ បានប្រទះឃើញសត្វឈ្លូសចំនួន ២ក្បាលបានជាប់អន្ទាក់ព្រានព្រៃងាប់។ តាមសភាពសាកសព សត្វនេះបានងាប់ យ៉ាងតិច ៧ថ្ងៃ មុនពេលឧទ្យានុរក្សបានជួបប្រទះ ក្រោយមកឧទ្យានុរក្សក៏បានដុតសាកសពឈ្លូសនោះចោល។ សកម្មភាពដុតសត្វឈ្លូសរបស់ឧទ្យានុរក្ស អង្គការ BirdLife លើកឡើងថា៖ «នៅថ្ងៃទី៥ ខែកុម្ភ: ក៏មានសត្វត្រយងយក្សមួយក្បាលបានជាប់អន្ទាក់ដែរ តែត្រូវបានឧទ្យានុរក្សជួយសង្គ្រោះទាន់ពេល។ ដោយឡែកព្រឹកថ្ងៃទី១១ ខែកុម្ភៈនេះ សហគមន៍អូរ៉ៃបានដោះអន្ទាក់បានចំនួន ១៧ខ្សែដាក់រាយជុំវិញត្រពាំងចារ្យ ដែលស្ថិតនៅលើទីតាំងដែលមានចម្ងាយប្រមាណមួយគីឡូម៉ែត្រ ពីចម្ការចេករបស់ដីក្រុមហ៊ុនសម្បទានសេដ្ឋកិច្ច នៅលើខ្សែអន្ទាក់មានជាប់ស្នាមឈាម ដែលអាចសន្និដ្ឋានថាធ្លាប់មានសត្វជាប់»។ លោក ប៊ូ វរសក្ស នាយកកម្មវិធីអង្គការ BirdLife ប្រចាំកម្ពុជា ស្នើឲ្យបង្កើនការល្បាតអនុវត្តច្បាប់នៅតាមទីតាំងត្រពាំងសំខាន់ៗ ដែលនៅសល់មានទឹក ដើម្បីដោះអន្ទាក់ បង្ក្រាប់ជនល្មើស និងស្វែងរកជនល្មើស។ លោកក៏សំណូមពរដល់អាជ្ញាធរមូលដ្ឋានអប់រំផ្សព្វផ្សាយ ប្រជាសហគមន៍ឲ្យបញ្ឈប់ការបំពុល ការដាក់អន្ទាក់ និងការបរបាញ់តទៅទៀត។ បន្ថែមលើនេះ នាយកកម្មវិធីអង្គការ BirdLife ប្រចាំកម្ពុជា សំណូមពរដល់ក្រុមហ៊ុនដីសម្បទានសេដ្ឋកិច្ច សូមអប់រំផ្សព្វផ្សាយដល់កម្មកររបស់ខ្លួនកុំឲ្យចូលរួមសកម្មភាពបំពុល ដាក់អន្ទាក់ និងការបរបាញ់ជាដើម៕	ការដាក់អន្ទាក់ ការបំពុលតាមត្រពាំង និងកំណើនការបរបាញ់ ជាកត្តាគំរាមកំហែងដល់សត្វព្រៃដែលអង្គការ BirdLife មានការព្រួយបារម្ភយ៉ាងខ្លាំង។ កាលពីថ្ងៃទី៤ ខែកុម្ភៈ ឧទ្យានុរក្សនៃដែនជម្រកសត្វព្រៃលំផាត់
តាមរយៈសន្និសីទសារព័ត៌មានក្រៅកិច្ចប្រជុំសន្តិសុខដែនសមុទ្រក្នុងតំបន់នៅថ្ងៃ១៤ ឧសភា រដ្ឋមន្ត្រីពាណិជ្ជកម្ម និងឧស្សាហកម្មសិង្ហបុរី លោក Chan Chun Sing បានអះអាងថា សិង្ហបុរី ក៏មិនអាចគេចផុតពីផលប៉ះពាល់ពីសង្គ្រាមពាណិជ្ជកម្មរវាងអាមេរិក និងចិននោះទេ ហើយទាំងរដ្ឋាភិបាល និងប្រជាជនសិង្ហបុរី ត្រូវតែតាមដានដោយយកចិត្តទុកដាក់លើបញ្ហានេះ។ នេះបើតាមការចុះផ្សាយរបស់ Straits Times។ លោករដ្ឋមន្ត្រី បន្តទៀតថា សិង្ហបុរី ចាំបាច់ត្រូវធ្វើការជាមួយនឹងបណ្តាប្រទេសពាក់ព័ន្ធដើម្បីសម្របសម្រួល និងធ្វើបច្ចុប្បន្នភាពប្រព័ន្ធពាណិជ្ជកម្មសកល។ លោករដ្ឋមន្ត្រី បានគូសបញ្ជាក់ថា សិង្ហបុរី គឺជាប្រទេសដែលគាំទ្រប្រព័ន្ធពាណិជ្ជកម្មអន្តរជាតិ ដែលមានស្ថិរភាព គោរពតាមបទដ្ឋាន និងមានលក្ខណៈអាចព្យាករបាន។ ខណៈពណ៌នាវិវាទពាណិជ្ជកម្មរបស់មហាអំណាចសេដ្ឋកិច្ចពិភពលោកអាមេរិក និងចិន ជាសង្គ្រាមពិពាណិជ្ជកម្មដ៏តានតឹង និងធ្ងន់ធ្ងរ លោករដ្ឋមន្ត្រីពាណិជ្ជកម្មរូបនេះ បានស្នើឲ្យប្រជាជនសិង្ហបុរីទាំងអស់ត្រូវតែមានការត្រៀមខ្លួនលើទំនោរនេះ ដ្បិតសិង្ហបុរី ក៏អាចនឹងទទួលរងផលប៉ះពាល់ដោយប្រយោលពីវិវាទ។ ក៏ប៉ុន្តែលោក អះអាងថា តាមរយៈការតាមដានដោយប្រុងប្រយ័ត្ន សិង្ហបុរី អាចតម្រង់សេដ្ឋកិច្ចរបស់ខ្លួនដើម្បីឆក់យកឱកាស និងគ្រប់គ្រងពីស្ថានភាពនេះបាន។ នៅពេលអ្នកសារព័ត៌មានសួរថាតើសិង្ហបុរី អាចធ្វើអ្វីបានលើបញ្ហានេះ លោករដ្ឋមន្ត្រី បានឲ្យដឹងថា សិង្ហបុរី គឺជាមិត្តទាំងអាមេរិក និងចិន ហើយសិង្ហបុរី ក៏សង្ឃឹមថា ភាគីទាំងពីរ អាចធ្វើការរួមគ្នាដើម្បីធានាពីស្ថិរភាពនៃប្រព័ន្ធពាណិជ្ជកម្មសកល។ លោក បន្ថែមថា សិង្ហបុរី នឹងបន្តផ្តល់គំនិតដល់ទាំងអាមេរិក និងចិនដោយស្មោះត្រង់ ដើម្បីឲ្យភាគីទាំងពីរ អាចពិចារណាឡើងវិញចំពោះដំណើរទៅមុខទៀត។ គួរជម្រាបបន្តិចថា មកទល់ពេលនេះ ទាំងអាមេរិក និងចិន នៅតែបន្តអនុវត្តគោលនយោបាយរឹតត្បិតដាក់គ្នាលើការនាំចេញ និងនាំចូល ជាក់ពិសេសនោះភាគីទាំងពីរ បន្តបន្ថែមពន្ធលើមុខទំនិញកាន់តែខ្ពស់ ដែលការអភិវឌ្ឍនេះ កំពុងតែគំរាមកំហែងដល់សេដ្ឋកិច្ចសកល ជាពិសេសនោះ ប្រទេសក្រីក្រ ឬកំពុងអភិវឌ្ឍ ដែលកន្លងមកទទួលបានលក្ខខណ្ឌអនុគ្រោះពាណិជ្ជកម្មនោះ៕	រដ្ឋាភិបាលសិង្ហបុរី បានមើលឃើញពីផលប៉ះពាល់កាន់តែធ្ងន់ធ្ងរទៅលើសេដ្ឋកិច្ច និងពាណិជ្ជកម្មសកល ដែលបណ្តាលមកពីសង្គ្រាមពាណិជ្ជកម្មរវាងអាមេរិក និងចិន។ សិង្ហបុរី ដែលជាមជ្ឈមណ្ឌលពាណិជ្ជកម្មដ៏ធំ និងសកម្មមួយនៅក្នុងតំបន់ និងពិភពលោក បានទទូចឲ្យប្រជាជនរបស់ខ្លួនតាមដានទំនោរនេះផង ដើម្បីធានាថា សិង្ហបុរី មិនក្លាយជាជនរងគ្រោះ និងខាតបង់ផលប្រយោជន៍។
ទីប្រឹក្សាថ្មីទាំង១៧នាក់របស់លោក ជាម យៀប មានឋានៈស្មើរដ្ឋលេខាធិការ៨នាក់ និងអនុរដ្ឋលេខាធិការ៩នាក់។ បើតាមព្រះរាជក្រឹត្យដដែល ក្រៅពីទីប្រឹក្សាទាំង១៧នាក់ ព្រះមហាក្សត្រ ក៏តែងតាំងជំនួយការម្នាក់ ដែលមានឋានៈស្មើអគ្គនាយក ដល់លោក ជាម យៀប ដែរ។ កាលពីថ្ងៃទី២៨ ខែធ្នូ ឆ្នាំ២០២១ ព្រះមហាក្សត្រ បានចេញព្រះរាជក្រឹត្យម្តងរួចហើយ តាមការក្រាបបង្គំថ្វាយសុំពីសម្តេច ហេង សំរិន ស្តីពីការតែងតាំងទីប្រឹក្សាប្រឹក្សាដល់លោក ជាម យៀប។ យោងតាមព្រះរាជក្រឹត្យលើកទី១ លោក ជាម យៀប ទទួលបានទីប្រឹក្សា៣៣នាក់ ដោយក្នុងនោះ ៤នាក់ មានឋានៈស្មើរដ្ឋមន្រ្តី ១៨នាក់ មានឋានៈស្មើរដ្ឋលេខាធិការ ៣នាក់ មានឋានៈស្មើអនុរដ្ឋលេខាធិការ និង ៨នាក់ មានឋានៈស្មើអគ្គនាយក។ ជាសរុប លោក ជាម យៀប មានទីប្រឹក្សា៥០នាក់ហើយ និងជំនួយការម្នាក់ផងដែរ។ លោក បានឡើងជាអនុប្រធានរដ្ឋសភាទី១ កាលពីចុងខែវិច្ឆិកា ឆ្នាំ២០២១ ជំនួសលោក ងួន ញ៉ិល ដែលទទួលមរណភាព៕	តាមការក្រាបបង្គំថ្វាយសុំរបស់សម្តេច ហេង សំរិន ប្រធានរដ្ឋសភា ព្រះមហាក្សត្រ ទ្រង់បានតែងតាំងទីប្រឹក្សា១៧នាក់ទៀត ដល់លោក ជាម យៀប អនុប្រធានរដ្ឋសភាទី១។ ការតែងតាំងទីប្រឹក្សាទាំង១៧នាក់ដល់លោក ជាម យៀប ធ្វើឡើងដោយព្រះរាជក្រឹត្យរបស់ទ្រង់ ដែលចេញនៅថ្ងៃទី២៥ ខែកុម្ភៈ ឆ្នាំ២០២២។
លោក ខឹម វាសនា លើកឡើងកន្លងមកថា ការដកខ្លួនពីការបោះឆ្នោត គឺដើម្បីឲ្យលោក មានឱកាសចេញទៅផ្សព្វផ្សាយទស្សនៈនៅក្រៅប្រទេស។ លោក ចិន ថុន អគ្គលេខាធិការគណបក្សសម្ព័ន្ធដើម្បីប្រជាធិបតេយ្យ ប្រាប់ថា លោក មិនដឹងមូលហេតុផ្សេងនោះទេ ចំពោះការសម្រេចិត្តរបស់លោក ខឹម វាសនា។ ប៉ុន្តែលោក យល់ថា លោក ខឹម វាសនា ប្រហែលជាត្រូវធ្វើកិច្ចការដែលសំខាន់ជាងការឈរឈ្មោះជាតំណាងរាស្ត្រ។ អត្ថបទទាក់ទង បោះឆ្នោត៖ LDP ចូលរួម តែលោក ខឹម វាសនា មិនឈរឈ្មោះដើម្បីមានពេលដើរផ្សាយទស្សនៈខ្លួន អគ្គលេខាធិការរូបនេះ ប្រាប់សារព័ត៌មានថ្មីៗតាមទូរសព្ទយ៉ាងដូច្នេះថា៖«គាត់ ដូចជាមិនបង្ហាញមូលហេតុជាក់លាក់ទេ។ គ្រាន់តែថា គាត់ចង់ធ្វើការងារណាមានប្រយោជន៍ធំតទៅទៀត គឺការងារពង្រីកគំនិតនៅក្រៅប្រទេស។ គោលការណ៍របស់គាត់ គឺថាឲ្យតែគាត់មិនធ្វើអ្វីមួយ គាត់មានអី្វធំដែលត្រូវធ្វើហើយ។ ហ្នឹងជាទម្លាប់របស់គាត់»។ ចំពោះបេក្ខជនក្នុងជួរគណបក្សសម្ព័ន្ធដើម្បីប្រជាធិបតេយ្យ ដែលត្រូវឈរឈ្មោះជានាយករដ្ឋមន្ត្រីជំនួសលោក លោក ខឹម វាសនា មិនទាន់ត្រូវបានជ្រើសរើសនៅឡើយទេ។ បើតាមលោក ចិន ថុន លុះត្រាតែគណៈកម្មាធិការកណ្តាល ឬគណៈកម្មាធិការអចិន្ត្រៃយ៍នៃគណបក្សសម្ព័ន្ធដើម្បីប្រជាធិបតេយ្យ ប្រជុំជាមុនសិន ទើបអាចសម្រេចបានថា អ្នកណា នឹងត្រូវជ្រើសរើសឲ្យឈរឈ្មោះជាបេក្ខជននាយករដ្ឋមន្ត្រី។ លោក ចិន ថុន បន្តថា សម្រាប់នីតិកាលនេះ គណបក្សសម្ព័ន្ធដើម្បីប្រជាធិបតេយ្យ បានដាក់បេក្ខជនឈរឈ្មោះជាតំណាងរាស្ត្រ នៅគ្រប់២៥រាជធានី-ខេត្ត ដោយមានយុវជនអាយុក្រោម៣៥ឆ្នាំ ដល់ទៅជាង៧០ភាគរយឯណោះ។ គណបក្សសម្ព័ន្ធដើម្បីប្រជាធិបតេយ្យ រួមទាំងគណបក្សជាង១០ទៀត បានដាក់ពាក្យទៅកាន់គណៈកម្មាធិការជាតិរៀបចំការបោះឆ្នោត (គ.ប.ជ.) រួចហើយ ដើម្បីចូលរួមប្រកួតយកអាសនៈរដ្ឋសភា នៅថ្ងៃទី២៩ ខែកក្កដា ឆ្នាំ២០១៨។ ការចុះឈ្មោះគណបក្សនៅគ.ជ.ប. នឹងត្រូវបិទបញ្ចប់នៅល្ងាចថ្ងៃទី១៤ ខែឧសភា ឆ្នាំ២០១៨នេះហើយ៕	ដូចសម្តីដែលបានប្រកាសកន្លងមក លោក ខឹម វាសនា ប្រធានគណបក្សសម្ព័ន្ធដើម្បីប្រជាធិបតេយ្យ (LDP) ពិតជាសម្រេចចិត្តមិនឈរឈ្មោះជាបេក្ខជនតំណាងរាស្ត្រមែន សម្រាប់ការបោះឆ្នោតជ្រើសតាំងតំណាងរាស្ត្រនីតិកាលទី៦នេះ។ ប៉ុន្តែគណបក្សរបស់លោក ដែលមានរូបជួងជាសញ្ញាសម្គាល់ បានចូលរួមក្នុងការបោះឆ្នោតជាធម្មតា។
ដោយឡែក២១ខេត្ត-រាជធានីទៀត ក៏អាចមានភ្លៀងធ្លាក់ជាមួយផ្គរ រន្ទះ និងខ្យល់បក់បោក គ្របដណ្តប់លើផ្ទៃដីពី ២០ទៅ៥០ភាគរយដែរ។ ក្នុងនោះ រួមមាន ខេត្តព្រះវិហារ ស្ទឹងត្រែង ក្រចេះ រតនគិរី មណ្ឌលគិរី កំពង់ចាម ត្បូងឃ្មុំ តំបន់ជួរភ្នំក្រវាញ និងជួរភ្នំដងរែក សៀមរាប បន្ទាយមានជ័យ ឧត្ដរមានជ័យ បាត់ដំបង ប៉ៃលិន ពោធិ៍សាត់ កំពង់ឆ្នាំង កំពង់ស្ពឺ តាកែវ ព្រៃវែង ស្វាយរៀង កំពង់ធំ កណ្ដាល និងរាជធានីភ្នំពេញ។ ស្ថានភាពអាកាសធាតុបែបនេះ នឹងចាប់ផ្ដើមពីថ្ងៃទី ២១ដល់២៣ ខែមិថុនា៕	តំបន់មាត់សមុទ្រ អាចមានភ្លៀងធ្លាក់ចន្លោះពី ២០ទៅ៦០ភាគរយលាយឡំដោយផ្គរ និងរន្ទះ។ ចំណែកនៅលើផ្ទៃសមុទ្រ អាចមានខ្យល់បោកបក់ និងរលកហក់ឡើងក្នុងកម្ពស់ ១ទៅ២,៥ម៉ែត្រ។ នេះបើតាមការព្យាកររបស់ក្រសួងធនធានទឹក និងឧតុនិយម នៅថ្ងៃទី២១ មិថុនា ដោយបានណែនាំឱ្យអ្នកនេសាទ និងពលរដ្ឋដែលធ្វើដំណើរកម្សាន្តតាមទូក កាណូតនៅតំបន់ឆ្នេរ ប្រុងប្រយ័ត្នចំពោះគ្រោះថ្នាក់ជាយថាហេតុ។
ទិន្នន័យ Tracking Coronavirus របស់ BNO News បង្ហាញផងដែរថា តួលេខអ្នកជំងឺកើនឡើងដល់ប្រមាណ៧០ ០០០នាក់ នៅប្រទេសចំនួន២៦ ។ អ្នកជំងឺជាង១១ ០០០នាក់ ត្រូវបានរាយការណ៍ថា ស្ថិតក្នុងស្ថានភាពគ្រោះថ្នាក់ រីឯជាង៨០០០នាក់ បានសះស្បើយ និងត្រូវបានអនុញ្ញាតឲ្យចេញពីមន្ទីរពេទ្យ។ បើប្រៀបធៀបកាលពីម្សិលមិញ Hubei កើនអ្នកស្លាប់១៣៩នាក់ទៀត ដែលធ្វើឲ្យចំនួនសរុបនៅខេត្តនេះ ឡើងដល់១៥៩៦នាក់ រីឯអ្នកជំងឺឡើងដល់ប្រមាណ៥៧០០០នាក់។ អ្នកស្លាប់៣នាក់បន្ថែមទៀត មាន១នៅហ៊ូណាន និង២នៅស៊ីឈួន។ ក្រៅពីចិន និងរដ្ឋបាលពិសេសហុងកុង ម៉ាកាវ និងតៃវ៉ាន់ ប្រទេស២៥ផ្សេងទៀតដែលមានអ្នកជំងឺកូរ៉ូណាវីរុសរួមមាន ជប៉ុន (បញ្ចូលទាំងអ្នកជំងឺនៅលើនាវាទេសចរណ៍ Diamond Princess) ថៃ សិង្ហបុរី កូរ៉េខាងត្បូង អូស្ត្រាលី ម៉ាឡេស៊ី បារាំង សហរដ្ឋអាមេរិក អាល្លឺម៉ង់ វៀតណាម អេមីរ៉ាតអារ៉ាប់រួម កាណាដា អ៊ីតាលី រុស្ស៊ី ចក្រភពអង់គ្លេស កម្ពុជា ហ្វាំងឡង់ ឥណ្ឌា ណេប៉ាល់ ហ្វីលីពីន ស្រីលង្កា ស៊ុយអែត អេស្ប៉ាញ បែលហ្ស៊ិក និងអេហ្ស៊ីប៕	អ្នកស្លាប់ដោយសារជំងឺរលាកសួតបង្កដោយមេរោគកូរ៉ូណាប្រភេទថ្មី (COVID-19) ឡើងដល់នាក់១៦៦៩នាក់ហើយ បើគិតត្រឹមម៉ោង១២ថ្ងៃត្រង់ នាថ្ងៃអាទិត្យ ទី១៦ ខែកុម្ភៈ នេះ។ បារាំង ជាប្រទេសទី១ក្រៅតំបន់អាស៊ីដែលមានករណីមនុស្សស្លាប់។ ជប៉ុន និងហ្វីលីពីន ក៏មាន១ករណីរៀងៗខ្លួនផងដែរ ខណៈអ្នកស្លាប់ផ្សេងទៀត ស្ថិតក្នុងប្រទេសចិន ជាពិសេសក្រុងវូហាន ខេត្ត Hubei ជាទីតាំងផ្ទុះជំងឺដំបូង។
អង្គការការពារបរិស្ថានអង់គ្លេស Global Canopy បានរិះគន់ថ្កោលទោសក្រុមហ៊ុនអន្តរជាតិ និងសហគ្រាសហិរញ្ញវត្ថុធំៗ ប្រមាណជាង ៥០០ ដែលបានសន្យាថាមិនពាក់ព័ន្ធនឹងការកាប់បំផ្លាញព្រៃឈើ ក៏ប៉ុន្តែ ពុំបានបំពេញតាមការសន្យានោះឡើយ។ នេះបើតាមរបាយការណ៍ ចុះផ្សាយថ្ងៃអង្គារ៍ទី២៧កុម្ភៈ។ អង្គការ Global Canopy បញ្ជាក់ថា ហេតុផលចម្បងនៃការកាប់បំផ្លាញព្រៃឈើ ដើម្បីយកឈើប្រណិត និងយកដីធ្វើកសិកម្ម សម្រាប់ដាំដំណាំ ដូចជា កាកាវ កាផែ(កាហ្វេ) សណ្ដែក ដូងប្រេង កៅស៊ូ ហើយនិង កាប់ព្រៃយកដីធ្វើកសិដ្ឋានចិញ្ចឹមសត្វគោ យកសាច់។ ក្រុមហ៊ុនអន្តរជាតិ និងសហគ្រាសហិរញ្ញវត្ថុធំៗ បានសន្យាធ្វើសកម្មជំនួញ មិនចូលរួមពាក់ព័ន្ធក្នុងសកម្មភាពកាប់បំផ្លាញព្រៃឈើ។ អង្គការការពារបរិស្ថានអង់គ្លេស Global Canopy បានរិះគន់ថា ក្រុមហ៊ុនសហគ្រាសអន្តរជាតិធំៗ ចំនួន ៥០០ ដែលធ្លាប់បានសន្យាដូចខាងលើនេះ នៅតែបន្តពាក់ព័ន្ធនឹងសកម្មភាពកាប់ព្រៃ ដោយផ្ទាល់ក្តី ឬដោយប្រយោលក្តី។ Global Canopy លម្អិតថា ក្នុងចំណោមក្រុមហ៊ុនសហគ្រាសហិរញ្ញវត្ថុ ៣៥០ មានក្រុមហ៊ុនជាង ១០០ នៅតែប្រើប្រាស់ផលិតផលដើម ដែលពាក់ព័ន្ធនឹងសកម្មភាពកាប់បំផ្លាញ់ព្រៃឈើ ក្នុងឆ្នាំ២០២៣។ ក្នុងចំណោមធនាគារហិរញ្ញវត្ថុ ១៥០ មានធនាគារជាង៨០ នៅតែបន្តឲ្យក្រុមហ៊ុនទាំងនោះ ខ្ចីលុយរកស៊ី។ Global Canopy សង្កត់ធ្ងន់ដែរថា ១០ឆ្នាំមុន សហគ្រាសក្រុមហ៊ុនជាច្រើនបានសន្យាក្នុងកិច្ចប្រជុំកំពូលអង្គការសហប្រជាជាតិ ក្នុងបុរីញូវយ៉ក អំពីការទទួលខុសត្រូវសង្គម ទៅលើវិស័យបរិស្ថានធម្មជាតិ។ ពោលគឺសន្យារកស៊ីដោយតម្លាភាព មិនប្រឡាក់ដៃក្នុងសកម្មភាពបំផ្លាញព្រៃឈើ។ ក៏ប៉ុន្តែ ក្នុងចំណោមក្រុមហ៊ុនសហគ្រាស ២៥៧ដែលបានសន្យា មាន១ភាគ៣មិនបានផ្សាយបង្ហាញតម្លាភាពពីសកម្មភាពប្តេជ្ញា ដូចដែលខ្លួនបានសន្យាសោះ។ ជាឧទាហរណ៍ជាក់ស្តែង ក្រុមហ៊ុនស្បែកជើងអាល្លឺម៉ង់ Deichmann (ដៃរម៉ាន) មិនបានបង្ហាញពីប្រភពផលិតផលដើម ដែលជាប់ពាក់ព័ន្ធនឹងទីតាំងបំផ្លាញព្រៃឈើឡើយ កាលពីឆ្នាំទៅមិញ។ ចំណែក ក្រុមហ៊ុនហិរញ្ញវត្ថុដែលមិនបានបង្ហាញការប្តេជ្ញាចិត្ត ទាល់តែសោះ មានតួយ៉ាង ធនាគារបារាំង BPCE ក្រុមហ៊ុនអាមេរិកវិនិយោទុន BlackRock ធនាគារចិន Bank of China ហើយនិង ធនាគារអាមេរិក Wells Fargo ។ តាមការលើកឡើងរបស់របាយការណ៍ Global Canopy គឺ នៅមានក្រុមហ៊ុនហិរញ្ញវត្ថុអន្តរជាតិធំផ្សេងៗ មិនដែលបង្ហាញតម្លាភាពទាល់តែសោះអំពីតម្លាភាពនៃការប្តេជ្ញាចិត្តទប់ទល់ការបំផ្លាញព្រៃឈើ គឺ ធនាគារអាមេរិក JPMorgan Chase (ជេភី ម័រហ្កាន់ ឆែស), ធនាគារអាមេរិក Bank of America ហើយនិង ក្រុមហ៊ុន Mitsubishi UFJ Financial (មីស៊ូប៊ីស៊ី យូអេហ្វជេ ហ្វាយនែនសល់ គ្រុប)។ ដោយឡែក Global Canopy កត់សម្គាល់ថា មានក្រុមហ៊ុនខ្លះ បង្ហាញទិន្នន័យស្តីពីសកម្មភាពរបស់ខ្លួន ក្នុងការប្តេជ្ញាចិត្តទប់ស្កាត់ការបំផ្លាញព្រៃ មានអាទិ៍ក្រុមហ៊ុន Adidas, Starbucks និង Gap ក៏ប៉ុន្តែ ក្នុងរយៈពេល១០ឆ្នាំ ពួកគេបានបង្ហាញសកម្មភាពតែម្តងម្កាលប៉ុណ្ណោះ ក៏ស្កាត់ទៅវិញ។ ក្រុមហ៊ុនលក់គ្រឿងសង្ហារឹមស៊ុយអែត Ikea (អាយគា) បានសន្យាថា រាល់ផលិតផលរបស់ខ្លួន មិនជាប់ពាក់ព័ន្ធរឿងកាប់បំផ្លាញព្រៃឈើឡើយ។ អង្គការ Global Canopy ក៏បានកោតសរសើរការខំប្រឹងប្រែងរបស់ក្រុមហ៊ុននេះ តែអង្គការក៏បានលើកចំណុចខ្សោយដែរ ជុំវិញបញ្ហាផលិតផលធ្វើពី ស្បែក និងក្រដាស។ អង្គការការពារបរិស្ថានអង់គ្លេស Global Canopy ឲ្យអនុសាសន៍ថា គេចាំបាច់ត្រូវធ្វើយុទ្ធនាការបន្ថែមទៀត ដើម្បីបង្កើនការយល់ដឹងដល់សាធារណៈជន ហើយ បើកាលណាពលរដ្ឋយល់ដឹង និងនាំគ្នាប្តេជ្ញាចិត្តឈប់ទទួលសេវាកម្មនិងឈប់ទិញផលិតផលពីក្រុមហ៊ុនជាប់ពាក់ព័ន្ធនឹងការកាប់ព្រៃឈើ គឺជាមធ្យោបាយដាក់សម្ពាធ យ៉ាងធំមួយ។ ម្យ៉ាងទៀត អង្គការ Global Canopy យល់ស្របចំពោះមធ្យោបាយច្បាប់ ដូចដែល សហភាពអឺរ៉ុប បានអនុម័តក្នុង២០២៣ ចែងថា ចាប់ពីឆ្នាំ២០២៥ ត្រូវឈប់ឲ្យនាំចូលផលិតផលកសិកម្មណា ដែលរកឃើញថាពាក់ព័ន្ធនឹងទីតាំងកាប់បំផ្លាញព្រៃឈើ។ អង់គ្លេសក៏បានអនុម័តច្បាប់ស្រដៀងគ្នានេះដែរ៕	ដោយ៖ហេង ឧត្តម/RFI ខេមរភាសា
កាលពីឆ្នាំ២០២០ ចិនបានប្រកាសថា ខ្លួនមានបំណងបញ្ចប់ទំនើបកម្មលើកងកម្លាំងប្រដាប់អាវុធត្រឹមឆ្នាំ២០៣៥ និងផ្លាស់ប្តូរកងទ័ពរំដោះប្រជាជន (PLA) ទៅជាយោធាដ៏ខ្លាំងក្លាលំដាប់ពិភពលោក ត្រឹមពាក់កណ្តាលសតវត្សរ៍ទី២១នេះ។ ពាក់ព័ន្ធនឹងបញ្ហានេះ លោក ស៊ី ជីនភីង ដែលជាប្រធានគណៈកម្មការយោធាមជ្ឈិម បានបន្តអនុម័តច្បាប់ និងបទប្បញ្ញត្តិថ្មីបន្ថែមទៀត ដើម្បីវាយតម្លៃលើអាវុធ និងសម្ភារយោធាដែលបានទិញ និងសាកល្បង ។ បទបញ្ញត្តិចុងក្រោយដែលមេដឹកនាំកំពូលចិនចុះហត្ថលេខានេះ មានគោលដៅកែប្រែការត្រួតពិនិត្យកិច្ចសន្យាទិញសម្ភារយោធាឱ្យកាន់តែម៉ត់ចត់ ល្អជាងមុន និងដើម្បីឱ្យប្រាកដថាសព្វាវុធ ដែលប្រគល់ទៅដល់កងទ័ពមានគុណភាពល្អ។ ច្បាប់ថ្មីនេះ នឹងចូលជាធរមានចាប់ពីថ្ងៃទី២០ ខែមីនានេះតទៅ។ សេចក្តីប្រកាសនេះធ្វើឡើងមួយថ្ងៃប៉ុណ្ណោះ បន្ទាប់ពីលោកស៊ី បានជួបសន្ទនាជាមួយសមភាគីអាម៉េរិក លោកចូ បៃឌិន តាមប្រព័ន្ធទូរស័ព្ទ ដែលផ្តោតសំខាន់លើកិច្ចពិភាក្សាពីសង្រ្គាមអ៊ុយក្រែន។ អំឡុងជំនួបតាមប្រព័ន្ធវីដេអូនេះ លោកបៃដិន បានព្រមានទៅកាន់ចិនថា កុំឱ្យផ្តល់ជំនួយ ឬការគាំទ្រណាមួយលើការវាយប្រហាររបស់រុស្ស៊ីលើអ៊ុយក្រែន។ កន្លងមក រុស្ស៊ីជាសម្ព័ន្ធមិត្តយ៉ាងជិតស្និតជាមួយចិន ដោយរុស្ស៊ី តែងតែជួយចិន ក្នុងការធ្វើទំនើបកម្មយោធា ក្នុងនោះរួមមានការផ្គត់ផ្គង់សញ្វាវុធ និងសម្ភារយោធា ចាប់ពីកាំភ្លើងធំកងទ័ពជើងទឹក ដល់យន្តហោះយោធាផងដែរ។ ចិន តែងតែធ្វើសមយុទ្ធយោធានៅសមុទ្រចិនខាងត្បូងជារឿយៗ និងព្រមទាំងបញ្ជូនយន្តហោះយោធាខ្លួនជាច្រើនគ្រឿង ហោះចូលក្នុងតំបន់ការពារដែនអាកាសតៃវ៉ាន់ជាញឹកញយផងដែរ។ កាលពីថ្ងៃទី១៨ ខែមីនា មុនប៉ុន្មានម៉ោងនៃកិច្ចជំនួបរវាងចិននិងអាម៉េរិកចាប់ផ្តើម ចិនឯណោះ បានបញ្ជូននាវាដឹកយន្តហោះចម្បាំងខ្លួន ឆ្លងកាត់ច្រកសមុទ្រតៃវ៉ាន់៕	ប្រធានាធិបតីចិន លោកស៊ី ជីនភីង នៅថ្ងៃទី១៩ ខែមីនា បានចុះហត្ថលេខាលើបទបញ្ជាថ្មីមួយស្តីពីការត្រួតពិនិត្យរាល់កិច្ចសន្យាទិញសញ្វវុធយោធា។ នេះបើតាមការចេញផ្សាយដោយទីភ្នាក់ងារ Xinhua។ ច្បាប់ថ្មីនេះ ជាផ្នែកមួយនៃកិច្ចខិតខំប្រឹងប្រែងយូរអង្វែងរបស់ចិន ដើម្បីធ្វើទំនើបកម្មយោធា។
សេចក្ដីប្រកាសដដែលបានបញ្ជាក់ថា ក្នុងឆ្នាំ២០១៩ អ្នកស្លាប់ដោយគ្រោះថ្នាក់ចរាចរណ៍កើនឡើងចំនួន២២០នាក់ ស្មើនឹង១២ភាគរយ និងអ្នករបួសកើនឡើងចំនួន ១៣៧១នាក់ ស្មើនឹង២៩ភាគរយ។ «គណៈកម្មាធិការជាតិសុវត្ថិភាពចរាចរណ៍ផ្លូវគោក សូមប្រកាសយកឆ្នាំ២០២០ជាឆ្នាំនៃការរឹតបន្តឹងអនុវត្តច្បាប់ស្ដីចរាចរណ៍ផ្លូវគោក»។ នេះបើតាមសេចក្ដីប្រកាសដដែលនេះ។ មូលហេតុចម្បងនៃការគ្រោះថ្នាក់ ដោយសារកត្តាសំខាន់៣យ៉ាងគឺ កត្តាកំណើនយានយន្ត កត្តាហេដ្ឋារចនាសម្ព័ន្ធដែលមិនទាន់មានតុល្យភាពនឹងកំណើនយានយន្ត និងកត្តាឥរិយាបទរបស់អ្នកប្រើប្រាស់ផ្លូវ ដែលមិនគោរពនិងអនុវត្តន៍ច្បាប់ស្ដីពីចរាចរណ៍ផ្លូវគោកឱ្យបានម៉ឺងម៉ាត់។ ដើម្បីទប់ស្កាត់និងកាត់បន្ថយជាអតិបរមានូវគ្រោះថ្នាក់ចរាចរណ៍ផ្លូវគោកឆ្នាំ២០២០ ក្រសួង ស្ថាប័ន អាជ្ញាធរមានសមត្ថកិច្ចគ្រប់ថ្នាក់ ក្រុមហ៊ុន រោងចក្រ សហគ្រាស និងសាលារៀន ត្រូវបន្តនិងបង្កើនការផ្សព្វផ្សាយ ការអប់រំច្បាប់ស្ដីពីចរាចរណ៍ផ្លូវគោក ដល់មន្ត្រីរាជការ កងកម្លាំងប្រដាប់អាវុធ គ្រប់ប្រភេទ បុគ្គលិក កម្មករ សិស្ស និស្សិតជាដើម ឱ្យប្រកាន់ខ្ជាប់នូវការគោរពច្បាប់ស្ដីពីចរាចរណ៍ផ្លូវគោក។ បន្ថែមពីនេះត្រូវបញ្ចូលស្មារតីគោរពច្បាប់ចរាចរណ៍ផ្លូវគោក ទៅក្នុងបទបញ្ជាផ្ទៃក្នុង ក្នុងក្រសួងឬស្ថាប័នរបស់ខ្លួន។ សេចក្ដីប្រកាសរបស់គណៈកម្មាធិការជាតិសុវត្ថិភាពចរាចរណ៍ផ្លូវគោក បានក្រើនរំឭកដល់អ្នកបើកបរយានជំនិះគ្រប់ប្រភេទត្រូវប្រកាន់ខ្ជាប់នូវសីលធម៌១០ចំណុច ឱ្យបានដាច់ខាត(ស្រង់ចេញពីច្បាប់ស្ដីពីចរាចរណ៍ផ្លូវគោក) ដែលមានដូចជា ១ត្រូវចេះបើកបរ ២ត្រូវពាក់មួកសុវត្ថិភាព ៣ត្រូវពាក់ខ្សែក្រវ៉ាត់សុវត្ថិភាព ៤ត្រូវប្រកាន់ស្ដាំ ៥ត្រូវត្រួតពិនិត្យលក្ខណៈបច្ចេកទេសយានយន្ត។ ទី៦ ត្រូវប្រុងប្រយ័ត្នជានិច្ច ៧មិនត្រូវបើកបរលើសល្បឿនកំណត់ ៨មិនត្រូវបើកបរក្រោមឥទ្ធិពលគ្រឿងស្រវឹង ៩មិនត្រូវបើកបរក្រោមឥទ្ធិពលគ្រឿងញៀន និងទី១០ មិនត្រូវបើកបរក្នុងស្ថានភាពងងុយដេក៕	ភ្នំពេញ៖ របាយការណ៍គ្រោះថ្នាក់ចរាចរណ៍ផ្លូវគោកក្នុងឆ្នាំ២០១៩ បានបង្ហាញថាគ្រោះថ្នាក់ចរាចរណ៍មានកំណើនយ៉ាងគំហុក ទាំងស្លាប់ ទាំងរបួស និងការខូចខាតទ្រព្យសម្បត្តិសាធារណៈ និងឯកជន បើប្រៀបធៀបនឹងឆ្នាំ២០១៨។ នេះបើតាមសេចក្ដីប្រកាសរបស់គណៈកម្មាធិការជាតិសុវត្ថិភាព ចរាចរណ៍ផ្លូវគោកស្ដីពីការរឹតបន្តឹងការអនុវត្ដិច្បាប់ស្ដីពីចរាចរណ៍ផ្លូវគោក។
កំពូលដែលខ្ពស់ជាងគេ អេវើរ៉េស មានកម្ពស់រហូតទៅដល់៨៨៤៨ម៉ែត្រពីនាវ៉ូទឹកសមុទ្រ ជាមួយនឹងកំពូលប៉ុន្មានទៀតដែលមានកម្ពស់មិនក្រោម៨០០០ពាន់ម៉ែត្រនោះឡើយ។ ប៉ុន្តែកាលពីប៉ុន្មានលានឆ្នាំមុន ភ្នំអេវើរ៉េសមិនទាន់មានវត្តមានជាភ្នំនោះទេ។ តំបន់នេះ កាលពីដើមឡើយគឺជាតំបន់ទឹកសមុទ្រប៉ុណ្ណោះ។ តើហេតុអ្វីបានជាជួរភ្នំអេវើរ៉េសបានកកើតឡើងរហូតមកដល់ក្លាយជាអ្វីដែលមនុស្សគ្រប់គ្នាឃើញសព្វថ្ងៃ? តើបាតុភូតធម្មជាតិអ្វីជាអ្នកបង្កើតសណ្ឋានដីដ៏ធំធេងនេះឡើង? បើសិក្សាអំពីលក្ខណៈចម្បងនៃធរណីវិទ្យា មួយផ្នែកដែលសិក្សាអំពីសណ្ឋានដី គេអាចដឹងបានថា ដីទ្វីប និងដីនៅបាតសមុទ្រមិននៅស្ងៀមនោះទេ។ សណ្ឋានដីដ៏ធំមហិមាទាំងនេះ ដែលអ្នកធរណីវិទូហៅថា«ផ្លាក»មានចលនាគ្រប់ពេលវេលាជាមួយនឹងទិសដៅខុសៗគ្នា។ គេហៅលំនាំនេះថា«ចលនាផ្លាកតិចតូនិច»។ ដីហាក់បីដូចជានៅស្ងៀម បើសង្កេតពីទិដ្ឋភាពនៃការរស់នៅរបស់អាយុមនុស្ស។ ប៉ុន្តែនៅក្នុងអំឡុងពេលកាន់តែយូរ ចលនារបស់ដីនឹងមានភាពងាយស្រួលសម្រាប់ធរណីវិទូសិក្សា។ គេហទំព័រ Today I Found Out បានធ្វើការពន្យល់ថា កាលពីរយៈពេល២២០លានឆ្នាំមុន ឧបទ្វីបឥណ្ឌាធ្លាប់នៅជាកោះដែលមានវត្តមាននៅកណ្តាលមហាសមុទ្រប៉ុណ្ណោះ។ នៅក្នុងពេលជាមួយគ្នានោះដែរ ឧបទ្វីបឥណ្ឌាក៏បាននឹងកំពុងធ្វើដំណើរទៅទិសខាងជើង ឆ្ពោះទៅរកទ្វីបអាស៊ី ក្នុងរយៈចម្ងាយប្រមាណជា៦០០០គីឡូម៉ែត្រ។ រហូតមកដល់រយៈពេលពី៤០ទៅ៥០លានឆ្នាំមុន ទើបឧបទ្វីបឥណ្ឌាបានធ្វើដំណើរមកប៉ះជាមួយនឹងទ្វីបអាស៊ី។ នៅពេលដែកផ្លាកទាំងពីរប៉ះគ្នា ផ្លាកទ្វីបរបស់ឧបទ្វីបឥណ្ឌាធ្លាកចុះទៅខាងក្រោម និងរុញផ្លាករបស់ទ្វីបអាស៊ីឡើងទៅខាងលើ។ នេះគឺដោយសារតែផ្លាកឧបទ្វីបឥណ្ឌាមានលក្ខណៈរឹង និងធ្ងន់ជាងផ្លាករបស់ទ្វីបអាស៊ី។ ការលើកឡើងនៃដីទ្វីបអាស៊ីដោយឧបទ្វីបឥណ្ឌានេះហើយដែលជាកាតាលីករដែលជំរុញឲ្យមានការកើតឡើងនៃជួរភ្នំហិមាល័យ។ ហិមាល័យគឺជាជួរភ្នំមួយក្នុងចំណោមជួរភ្នំមួយចំនួនទៀតដែលមានការរីកលូតលាស់លឿន។ ទោះបីក្នុងពេលសព្វថ្ងៃ ជួរភ្នំហិមាល័យរីកកម្ពស់ប្រមាណ១សង់ទីម៉ែត្រជារៀងរាល់ឆ្នាំ។ គេដឹងថាវានៅមានចលនាមមាញឹកនៅឡើយ ដោយសារតែសកម្មភាពរញ្ជួយដីដែលឧស្សាហ៍កើតមាននៅទីនោះ។ ប៉ុន្តែភ្នំមួយនេះមិនមែនរីកលូតលាស់ដោយគ្មានឧបសគ្គមករារាំងនោះទេ។ ទំនាញផែនដី សំនឹកពីបរិស្ថាន ដូចជាខ្យល់ ភ្លៀង ព្យុះ និងការរីកមាឌតាមទិសដៅផ្តេកក៏ជាហេតុផលមួយចំនួនរាំងស្ទះការលូតលាស់នៃភ្នំនេះដែរ។ តើក្នុងពេលខាងមុខ ភ្នំនេះនឹងទៅជាយ៉ាងណា? បើតាមការសិក្សាពីទិន្នន័យបច្ចុប្បន្ន គេអាចនិយាយបានថា ភ្នំហិមាល័យនឹងមានកម្ពស់កាន់តែខ្ពស់ទៅៗ ដោយសារតែផ្លាកឧបទ្វីបនៅតែមានចលនាទៅទិសខាងជើងដដែល៕	បើគេនិយាយអំពីជួរភ្នំដែលខ្ពស់ជាងគេ និងធំជាងគេ គេតែងនឹកឃើញជួរភ្នំហិមាល័យ ជាមួយនឹងកំពូលដែលខ្ពស់ផុតគេមានឈ្មោះថាកំពូល«អេវើរ៉េស»។ ជួរភ្នំហិមាល័យលាតសន្ធឹងប្រមាណជា២៩០០គីឡូម៉ែត្រឆ្លងកាត់ប្រទេសឥណ្ឌា ប៉ាគីស្ថាន ចិន និងណេប៉ាល់ ជាមួយនឹងអរិយធម៌ ថែមទាំងប្រវត្តិសាស្ត្ររបស់មនុស្សយ៉ាងយូរ។
ការគាំទ្រការអភិវឌ្ឍហេដ្ឋារចនាសម្ព័ន្ធរូបវ័ន្តនិងជំរុញការផ្សាភ្ជាប់នៅក្នុងតំបន់ដែលអំណោយផលដល់កិច្ចសហប្រតិបត្តិការសេដ្ឋកិច្ច ជាប្រធានបទសំខាន់ក្នុងវេទិកាសេដ្ឋកិច្ចពិភពលោកផ្តោតលើអាស៊ាននៅកម្ពុជាសប្តាហ៍នេះ។ គេមើលឃើញថា គំនិតផ្តួចផ្តើមរបស់ចិនរួមមាន ខ្សែក្រវ៉ាត់មួយវិថីមួយ និងធនាគារវិនិយោគហេដ្ឋារចនាសម្ព័ន្ធអាស៊ី (AIIB) មានតួនាទីកាន់តែសំខាន់ ។ ប្រទេសជាច្រើននៅក្នុងតំបន់ត្រូវការទុនឬហិរញ្ញវត្ថុដើម្បីឲ្យការអភិវឌ្ឍហេដ្ឋារចនាសម្ព័ន្ធរូបវ័ន្តរបស់ខ្លួនអាចចេញជារូបរាងបាន។ បច្ចុប្បន្ននេះអាស៊ីប្រឈមការខ្វះខាតប្រភពហិរញ្ញវត្ថុដែលត្រូវប្រើប្រាស់សម្រាប់គម្រោងកសាងហេដ្ឋារចនាសម្ព័ន្ធ។ បើតាមរបាយការណ៍ធនាគារអភិវឌ្ឍន៍អាស៊ី (ADB) ដើម្បីឈានទៅសម្រេចបាននូវគោលដៅអភិវឌ្ឍន៍ដោយចីរភាពឆ្នាំ ២០៣០ អាស៊ីត្រូវការថវិកាសម្រាប់ផ្គត់ផ្គង់គម្រោងកសាងហេរដ្ឋារចនាសម្ព័ន្ធរហូតដល់ ២, ៥ ទ្រីលានដុល្លាររៀងរាល់ឆ្នាំ។ គំនិតផ្តួចផ្តើមរបស់ចិននឹងក្លាយជាប្រភពធនធានហិរញ្ញវត្ថុសម្រាប់ប្រទេសជាសមាជិកជាពិសេសអាស៊ានតែម្តងក្នុងការលើកស្ទួយការផ្សាភ្ជាប់តាមការអភិវឌ្ឍហេដ្ឋរចនាសម្ព័ន្ធនេះ។ ទោះជាបែបនេះក្តី គេបារម្ភថាការកើនឡើងឥទ្ធិពលនិងរីកធំធាត់នៃតួនាទីរបស់ចិននៅក្នុងតំបន់ក៏ដូចជាពិភពលោកដែរ។ គេដូចជានៅមិនទុកចិត្ត ឬនិយាយម្យ៉ាងទៀតថា គេនៅមើលឃើញគម្រោងដែលចិនបង្កើតក្នុងផ្លូវអវិជ្ជមាន និងចិនក្តោបក្តាប់ពិភពលោក។ ក្នុងបទសម្ភាសន៍ជាមួយសារព័ត៌មានថ្មីៗ លោកស្រី Arancha Gonzalez នាយកប្រតិបត្តិនៃមជ្ឈមណ្ឌលពាណិជ្ជកម្មអន្តរជាតិ (International Trade Center ) ទទួលស្គាល់ថា ការជជែកពិភាក្សាពីគំនិតផ្តួចផ្តើមរបស់ចិនបង្ហាញពីកាន់កើនឡើងនៃតួនាទី និងឥទ្ធិពលរបសចិន។ ប៉ុន្តែលោកស្រីមើលឃើញថា មានអ្វីមិនល្អនៅពេលដែលមហាអំណាចចិនមានតួនាទីកាន់តែធំ កាន់តែស្វាហាប់និងសកម្មក្នុងបរិបទអន្តរជាតិនិងតំបន់នោះ។ «អ្វីដែលខ្ញុំមើលឃើញគឺ ចិនកាន់តែសកម្មក្នុងទំនាក់ទំនងអន្តរជាតិ វិស័យពាណិជ្ជកម្ម, ប្រឆាំងការប្រែប្រួលអាកាសធាតុ, ប្រឆាំងភេរវកម្មនិងជំរុញការអភិវឌ្ឍ។ ខ្ញុំគិតថា វាជារឿងល្អមួយ។ ជារឿងធម្មតាទេនៅពេលចិនតំណាងឲ្យមួយភាគបួននៃទំហំពាណិជ្ជកម្មពិភពលោក ចិនត្រូវតែសកម្មក្នុងការជំរុពាណិជ្ជកម្ម។ នៅពេលដែលចិនជាប្រទេសបញ្ចេញឧស្ម័នកាបូនិចធំជាងគេ ចិនក៏ចាំបាច់ត្រូវប្រឆាំងការប្រែប្រួលអាកាសធាតុដែរ»។ ប៉ុន្តែលោកស្រីកត់សម្គាល់ថា ក្នុងបរិបទនៃពិភពលោកដែលមានពហុប៉ូល (Multi-Polar)ដូចបច្ចុប្បន្ន ពេលចិនកាន់តែសកម្មនិងមានឥទ្ធិពលកាន់តែធំ ប្រទេសផ្សេងទៀតហាក់មិនទុកចិត្តនិងនៅតែមានក្តីបារម្ភចំពោះបញ្ហានេះ។ ចំណែកលោកបណ្ឌិត ឈាង វណ្ណារិទ្ធ អ្នកវិភាគបញ្ហអាស៊ីអាគ្នេយ៍ យល់ឃើញដូចគ្នាដែរថា វាមិនមានអ្វីគួរឲ្យបារម្ភឬភ្ងាក់ផ្អើលឡើយ ពេលគំនិតផ្តួចផ្តើមចិនត្រូវគេគ្រប់គ្នាផ្តោតយកចិត្តទុកដាក់នោះ ព្រោះចិន ជាតួអង្គសំខាន់គាំទ្រអភិបាលកិច្ចពិភពលោកដែលបើកចំហនិងជំរុញកិច្ចសហប្រតិបត្តិការសេដ្ឋកិច្ចសកលជាដើម។ លោក ឈាង វណ្ណារិទ្ធ បានប្រាប់សារព័ត៌មានថ្មីៗតាមសារអេឡិចត្រូនិចដូច្នេះថា៖«អភិបាលកិច្ចសេដ្ឋកិច្ចសកលបច្ចុប្បន្នស្ថិតក្រោមការរៀបចំឡើងវិញ។ ចិនកំពុងតែដឹកនាំគេឯងដើម្បីគាំទ្រប្រព័ន្ធអភិបាលកិច្ចដែលបើកចំហនិងមានបរិយាប័ន្ន (Inclusive)។ ដូច្នេះហើយគំនិតផ្តួចផ្តើម ខ្សែក្រវ៉ាត់មួយវិថីមួយនេះជាយុទ្ធសាស្ត្រដ៏ធំបផុតមួយរបស់ចិនក្នុងការជំរុញការផ្សាភ្ជាប់ទំនាក់ទំនងជាមួយពិភពលោកនិងពង្រឹងតួនាទីរបស់ខ្លួនក្នុងការដោះស្រាយបញ្ហាពិភពលោកដែរ។ ហើយកិច្ចប្រជុំកំពូលខ្សែក្រវ៉ាត់មួយវិថីមួយនៅក្រុងប៉េកាំងថ្ងៃ ១៤ឧសភា នឹងបង្ហាញចក្ខុវិស័យយុទ្ធសាស្ត្រ និងបង្កើតផែនការសកម្មភាពច្បាស់លាស់នៃគំនិតផ្តូចផ្តើមរបស់ខ្លួនដែរ»។ -អាស៊ានត្រូវរៀនធ្វើការជាមួយមហាយក្សចិន ឬអាមេរិក ក៏ដៃគូសំខាន់ផ្សេងទៀត តាមពិតទៅ ការបារម្ភពីឥទ្ធិពលនិងតួនាទីរបស់មហាយក្សចិននៅក្នុងតំបន់ឬពិភពលោកមិនមែនជារឿងត្រឹមត្រូវឡើយ។ គេគួរតែត្រៀមលក្ខណៈឲ្យបានល្អដើម្បីសហការជាមួយដៃគូពាក់ព័ន្ធ មិនថាជាអាមេរិក ឬចិនឡើយ ព្រោះគេសុទ្ធតែអាចទាញយកប្រយោជន៍ពីគម្រោងអភិវឌ្ឍន៍ទាំងបានដូចគ្នាដែរ។ លោកស្រី Arancha Gonzalez ឯកភាពថា អាស៊ានឬប្រទេសឯទៀតគួរតែឈប់បារម្ភពេកពីឥទ្ធិពលនៃគំនិតផ្តួចផ្តើមរបស់ចិន ហើយគេគួរប្រឹងប្រែងរៀនសូត្រពីរបៀបពង្រឹងទំនាក់ទំនងជាមួយមហាអំណាចនិងដៃគូអភិវឌ្ឍន៍សំខាន់ៗផងដែរដើម្បីធានាប្រយោជន៍ជាតិ។ លោកស្រី Arancha Gonzalez នាយកប្រតិបត្តិមជ្ឈមណ្ឌលពាណិជ្ជកម្មអន្តរជាតិ (International Trade Center) លោកស្រីបានលើកឡើងដូច្នះ«ដូចនាយករដ្ឋមន្ត្រីវៀតណាមលោក ង្វៀង សួនហ្វ៊ុក បានលើកក្នុងវេទិកាសេដ្ឋកិច្ចពិភពលោកថ្ងៃ១១ឧសភាដែរថា វាជាពេលដែលអ្នកត្រូវរៀនធ្វើការជាមួយចិន, ធ្វើការជាមួយអាមេរិក សហភាពអឺរ៉ុប ជាមួយជប៉ុន និងដៃគូសំខាន់ផ្សេងទៀតដែរ»។ សម្រាប់លោក ឈាង វណ្ណារិទ្ធ ក៏យល់ស្របដែរថា តំបន់អាស៊ាននេះត្រូវរក្សាជំហរអព្យក្រឹត្យនិងមិនអាចជ្រើសរើស ឬបង្ខំឲ្យជ្រើសរើសរវាងមហាអំណាចណាមួយឡើយ។ «អាស៊ានកំពុងបន្តកសាងសហគមន៍រួមដែលបើកចំហ។អព្យាក្រឹត្យនោះហើយអាចជួយឲ្យអាស៊ានរស់បានហើយ។ដោយបន្តពង្រឹងការសហការជាមួយរាល់មហាអំណាចទាំងអស់ អាស៊ានអាចបង្កើនតួនាទីខ្លួនក្នុងតំបន់ផងនិងនៅលើពិភពលោកផង»។ នេះជាការបញ្ជាក់របស់បណ្ឌិត ឈាង វណ្ណារិទ្ធ៕	ភ្នំពេញ៖ គំនិតផ្តួចផ្តើមរបស់ចិនមានទាំង «គម្រោងខ្សែក្រវ៉ាត់មួយវិថីមួយ»និងធនាគារវិនិយោគហេដ្ឋារចនាសម្ព័ន្ធអាស៊ី (AIIB) គ្របដណ្តប់ស្ទើរាល់វេទិកានៃកិច្ចពិភាក្សានៃវេទិកាសេដ្ឋកិច្ចពិភពលោកលើកទី២៦ ស្តីពីអាស៊ាននៅកម្ពុជា។ វាបង្ហាញឲ្យឃើញពីការកើនឡើងនៃតួនាទីនិងឥទ្ធិពលរបស់ចិននៅក្នុងតំបន់ និងនៅលើពិភពលោកទាំងមូល។ ថ្វីបើមានការបារម្ភពីបញ្ហាឥទ្ធិពលចិនក្តី អ្នកជំនាញមើលឃើញថា ចិនមានតួនាទីកាន់តែធំនិងសំខាន់ជារឿងវិជ្ជមានមួយព្រោះវានឹងនាំមកនូវប្រយោជន៍ច្រើនសម្រាប់ការអភិវឌ្ឍ និងជួយដោះស្រាយបញ្ហាប្រឈមពិភពលោកផង។
អេក្វាទ័រមាន៤ពិន្ទុឈរលេខ២ នឹងត្រូវជួបប្រកួតទល់សេណេហ្កាល់ដែលមាន៣ពិន្ទុឈរលេខ៣ នាជំនួបចុងក្រោយ នៅកីឡដ្ឋាន Khalifa International។ អេក្វាទ័រត្រូវការត្រឹមស្មើដើម្បីបន្តទៅវគ្គខ្វែង ខណៈសេណេហ្កាល់ត្រូវឈ្នះចាំបាច់។ ដោយឡែកហូឡង់ដែលស្ថិតនៅកំពូលតារាងមាន៤ពិន្ទុ មានភាគរយច្រើនដើម្បីឡើងទៅវគ្គបន្ត ដ្បិតជួបម្ចាស់ផ្ទះកាតាដែលហាលទៅហើយ នាកីឡដ្ឋាន Al Bayt។ ជំនួបពូល B វេលាម៉ោង ២យប់រំលងអាធ្រាត្រ អ៊ីរ៉ង់មាន៣ពិន្ទុ ឈរលេខ២ ត្រូវជួបអាម៉េរិកដែលមាន២ពិន្ទុ ឈរលេខ៣។ ជំនួបរវាងក្រុមទាំងពីរអាចនិយាយបានថាជាការប៉ះគ្នាដ៏តានតឹងមួយ ដោយអ៊ីរ៉ង់និងអាម៉េរិក កំពុងស្វែករកក្តីស្រមៃឆ្លងទៅវគ្គ ១៦ក្រុមលើកដំបូងរៀងៗខ្លួន។ ទាំងអ៊ីរ៉ង់និងអាម៉េរិក ក្នុងការប្រកួតដ៏សំខាន់ចុងក្រោយមួយនេះ ពួកគេទាំងពីរត្រូវការឈ្នះចាំបាច់រៀងខ្លួន។ អង់គ្លេសទល់វេលស៍ ត្រូវជួបគ្នានាកីឡដ្ឋាន Ahmid bin Ali។ ការប្រកួតដ៏សំខាន់ចុងក្រោយសម្រាប់អង់គ្លេសក្នុងការរក្សាកៅអីទៅកាន់វគ្គ ១៦ក្រុម ដោយខ្លួនជាក្រុមស្ថិតនៅកំពូលតារាងពូល B មាន៤ពិន្ទុ ហើយត្រូវការត្រឹមស្មើប៉ុណ្ណោះដើម្បីទៅវគ្គបន្ត។ វេលស៍មានត្រឹម ១ពិន្ទុនៅបាតតារាង ត្រូវការឈ្នះអង់គ្លេសហើយមានគ្រាប់ស៊ុតបញ្ចូលទីច្រើនថែមទៀត ទើបមានឱកាសឆ្លងទៅវគ្គ១៦ក្រុមចុងក្រោយ៕	ការប្រកួតពានរង្វាន់កីឡាបាល់ទាត់ពិភពលោក FIFA World Cup 2022 នៅប្រទេសកាតាឈានដល់ជំនួបចុងក្រោយតាមពូល ដោយពូល A អេក្វាទ័រជួបសេណេហ្កាល់ ស្របពេលហូឡង់ប៉ះម្ចាស់ផ្ទះកាតានៅវេលាម៉ោង១០យប់ថ្ងៃទី២៩ ខែវិច្ឆិកា។ អេក្វទ័រ សេណេហ្កាល់ និងហូឡង់ត្រូវប្រជែងគ្នាយកពីរកៅអីទៅកាន់វគ្គ១៦ក្រុមចុងក្រោយ។ ជំនួបពូល B វេលាម៉ោង ២អាធ្រាត្រ អ៊ីរ៉ង់ប៉ះអាម៉េរិក ចំណែកវេលស៍ជួបអង់គ្លេស ដោយពូលនេះ ក្រុមទាំង៤សុទ្ធតែនៅមានឱកាសដើម្បីប្រជែងកៅអីរៀងខ្លួន។
តាមរយៈសេចក្តីជូនដំណឹងនៅថ្ងៃទី២ ខែឧសភា ខុទ្ទកាល័យរបស់សម្តេច ស ខេង បញ្ជាក់ថា សម្តេច នឹងប្រើពេល១សប្តាហ៍ សម្រាប់ការពិនិត្យសុខភាពនៅបារាំងជាលើកទី២នេះ។ ខុទ្ទកាល័យរបស់សម្តេច បានឲ្យដឹងទៀតថា សម្តេច ទៅពិនិត្យសុខភាពនៅបារាំងជាលើកទី២នេះ បន្ទាប់ពីការពិនិត្យសុខភាពរបស់សម្តេចនៅបារាំងកាលពីលើកទី១ ទទួលបានជោគជ័យ។ សម្តេចរដ្ឋមន្រ្តីមហាផ្ទៃ ធ្លាប់បានទៅព្យាបាលជំងឺនៅបារាំងម្តងរួចមកហើយ កាលពីអំឡុងខែកញ្ញា ឆ្នាំ២០២១ ដោយប្រើពេលប្រមាណកន្លះខែ។ ខុទ្ទកាល័យរបស់សម្តេច ផ្តល់ព័ត៌មានជាសាធារណៈនាពេលនោះថា សម្តេច ទៅបារាំង ដើម្បីវះកាត់ជំងឺ ហើយការវះកាត់នោះ ទទួលបានជោគជ័យ ប៉ុន្តែមិនបានបង្ហាញលម្អិតថា សម្តេច វះកាត់ជំងឺអ្វីឡើយ៕	សម្តេច ស ខេង ឧបនាយករដ្ឋមន្រ្តី-រដ្ឋមន្រ្តីក្រសួងមហាផ្ទៃ ត្រូវចេញដំណើរទៅកាន់ប្រទេសបារាំងជាលើកទី២ នៅថ្ងៃទី២ ខែឧសភា ឆ្នាំ២០២២នេះ ដើម្បីបន្តពិនិត្យ និងតាមដានសុខភាព តាមការតម្រូវរបស់វេជ្ជបណ្ឌិត។ នេះបើតាមសេចក្តីជូនដំណឹងពីខុទ្ទកាល័យរបស់សម្តេច។
លោក ប៊ុយ សុភ័ណ្ឌ អគ្គលេខាធិការសហព័ន្ធកីឡាប្រដាល់សកលកម្ពុជាបាននិយាយថា នេះជាលើកទីពីរហើយ ដែលសហព័ន្ធបានរៀបចំវគ្គបណ្តុះបណ្តាលគ្រូបង្វឹកកម្រិតមូលដ្ឋាននេះឡើង។ ប៉ុន្តែវាលើកទី១ ដែលវគ្គនេះមានគ្រូឧទ្ទេសជាជនជាតិបរទេស ដ្បិតការរៀបចំលើកទី១កាលពីឆ្នាំ២០១៩ គ្រូឧទ្ទេសជាជនជាតិកម្ពុជា។ លោក ប៊ុយ សុភ័ណ្ឌ អគ្គលេខាធិការសហព័ន្ធកីឡាប្រដាល់សកលកម្ពុជា វគ្គបណ្តុះបណ្តាលដែលធ្វើឡើងចន្លោះពីថ្ងៃទី១-៤ ខែកញ្ញា ឆ្នាំ២០២០ មានសិក្ខាកាមចូលរួមចំនួន៣៥រូប។ សិក្ខាកាមទាំងនេះភាគច្រើនមកពីក្លិបសមាគមនមានមូលដ្ឋាននៅរាជធានីភ្នំពេញ និងមួយចំនួនមកពីខេត្តកំពង់ឆ្នាំង ព្រៃវែង និងខេត្តកំពត។ គ្រូឧទ្ទេសក្នុងវគ្គនេះមានចំនួនបីរូប គឺលោក Russell Stutely មកពីចក្រភពអង់គ្លេស, លោក ឆឹង យ៉ៅយ៉េន ប្រធានសហព័ន្ធ និងលោក មាស វុឌ្ឍី អនុប្រធានសហព័ន្ធ។ បើតាមលោក ប៊ុយ សុភ័ណ្ឌ លោក Russell Stutely ដែលជាអ្នកជំនាញបង្វឹកកីឡាប្រដាល់សកលលំដាប់អន្តរជាតិនឹងបង្ហាត់បង្រៀនពីបច្ចេកទេសបង្វឹកសិស្ស ដែលធ្វើឡើងទាំងទ្រឹស្តី និងអនុវត្ត។ ចំណែកលោក ឆឹង យ៉ៅយ៉េន បង្រៀនពីក្រមសីលធម៌កីឡាករ គ្រូបង្វឹក ខណៈលោកវេជ្ជបណ្ឌិត មាស វុឌ្ឍី បង្រៀនពីអាហារូបត្ថម្ភ និងរបបអាហាររបស់កីឡាករ។ លោក ឆឹង យ៉ៅយ៉េន (កណ្តាល)ពេលធ្វើជាអធិបតីក្នុងពិធីបើកការវគ្គបណ្តុះបណ្តាលគ្រូបង្វឹកកីឡាប្រដាល់សកលកម្រិតមូលដ្ឋាននៅ NOCC វគ្គបណ្តុះបណ្តាលនេះ ធ្វើឡើងក្នុងគោលបំណង ដើម្បីបង្កើនចំនួនគ្រូបង្វឹកកម្រិតមូលដ្ឋាននៅតាមក្លិប-សមាគម និងឲ្យពួកគេយល់ដឹងពីរបៀប និងបច្ចេកទេសបង្វឹកសិស្សឲ្យកាន់តែច្បាស់។ ជាពិសេស ដើម្បីបណ្តុះធនធានកីឡាករប្រដាល់សកលឲ្យមានកាន់តែច្រើន សម្រាប់ឆ្ពោះទៅស៊ីហ្គេមឆ្នាំ២០២៣៕	សិក្ខាកាមជាង៣០រូបមកពីតាមបណ្តាក្លិបរាជធានីខេត្តទទួលបានការបណ្តុះបណ្តាលបច្ចេកបង្វឹកកីឡាប្រដាល់សកលពីគ្រូបង្វឹក Russell Stutely ដែលជាអ្នកជំនាញបង្វឹកកីឡាប្រដាល់សកលមកពីប្រទេសអង់គ្លេស។ វគ្គបណ្តុះបណ្តាលគ្រូបង្វឹកកីឡាប្រដាល់សកលកម្រិតមូលដ្ឋាននេះ ធ្វើឡើងក្នុងគោលបំណង ដើម្បីពង្រឹង និងបង្កើនការយល់ដឹងដល់គ្រូបង្វឹកនៅតាមបណ្តាក្លិបសមាគមនានា។
យោងទៅតាមការផ្សាយលើហ្វេសប៊ុកសហព័ន្ធកីឡាប្រដាល់គុនខ្មែរ នាថ្ងៃទី២៣ ខែកុម្ភៈ លោក តែម ម៉ឺន បានបញ្ជាក់ប្រាប់ក្នុងពិធីបិទវគ្គបណ្តុះបណ្តាល អាជ្ញាកណ្តាល ចៅក្រមកីឡាប្រដាល់គុនខ្មែរកម្រិតបឋមឆ្នាំ២០២២ នៅមជ្ឈមណ្ឌលកីឡាកងយោធពលខេមរភូមិន្ទ ថាវគ្គបណ្ដុះបណ្ដាលនេះ មិនត្រឹមតែជាការពង្រឹងសមត្ថភាពរបស់អាជ្ញាកណ្ដាល ឬចៅក្រម តែប៉ុណ្ណោះទេ ប៉ុន្ដែក៏ផ្ដល់ឱកាសដល់កីឡាករចាស់ៗ ដែលបានបញ្ចប់អាជីពប្រកួត អាចបន្ដចូលរួមជួយក្នុងវិស័យកីឡាប្រដាល់គុនខ្មែរផងដែរ។ នោះ មានន័យថាសហព័ន្ធ នៅតែលើកទឹកចិត្ត និងរក្សាធនធានល្អ ដើម្បីអភិវឌ្ឍវិស័យកីឡាគុនខ្មែរ ម្យ៉ាងវិញទៀត កីឡាករទាំងនោះ អាចចូលរួមជួយវិស័យមួយនេះ បានទៅតាមសមត្ថភាពរបស់ខ្លួន។ លោក តែម ម៉ឺន ប្រធានសហព័ន្ធកីឡាប្រដាល់គុនខ្មែរ ថ្លែងក្នុងពិធីបិទវគ្គបណ្ដុះបណ្ដាល រូបពីសហព័ន្ធកីឡាប្រដាល់គុនខ្មែរ ប្រធានសហព័ន្ធរូបនេះ បន្ដទៀតថា អាជ្ញាកណ្ដាល និងចៅក្រម ដែលបានឆ្លងកាត់វគ្គបណ្ដុះបណ្ដាលនេះ ត្រូវមានឆន្ទៈបំពេញការងារឲ្យបានល្អបំផុត នៅលើសង្វៀន។ ក្នុងវគ្គនេះ មានសិក្ខាកាមមកពីវិទ្យាស្ថានជាតិ អប់រំកាយ និងកីឡា, មន្ទីរអប់រំកាយ និងកីឡា និងអតីតកីឡាករប្រដាល់គុនខ្មែរ ដូចនេះ អ្នកទាំងនោះងាយនិងទទួលយកបានូវអ្វី ដែលបានរៀនអំពីវគ្គមួយនេះ។ គួរបញ្ជាក់ផងដែរថា វគ្គបណ្ដុះបណ្ដាលនេះ មានសិក្ខាកាមចូលរួម ៣៦រូប ក្នុងនោះ ២រូបជាស្ដ្រី ដែលធ្វើចាប់ពីថ្ងៃទី២០ ដល់ថ្ងៃទី២២ ខែកុម្ភៈ៕	វគ្គបណ្ដុះបណ្ដាលអាជ្ញាកណ្ដាល ចៅក្រមកីឡាប្រដាល់គុនខ្មែរ ធ្វើឡើងក្នុងគោលដៅផ្តល់ឱកាសឲ្យកីឡាករគុនខ្មែរ ដែលឈប់ពីអាជីពជាកីឡាករ អាចចូលរួមជាអាជ្ញាកណ្ដាល ឬចៅក្រម។ នេះជាការលើកឡើងរបស់លោក តែម ម៉ឺន ប្រធានសហព័ន្ធកីឡាប្រដាល់គុនខ្មែរ។ វគ្គបណ្ដុះបណ្ដាលនេះ ក៏ជាផ្នែកមួយក្នុងការពង្រឹងសមត្ថភាពមន្ដ្រី ដើម្បីរៀបចំការប្រកួតកីឡាប្រដាល់គុនខ្មែរនានា។
អ្នកនាង គង់ បុផ្ផា នាយកផ្នែនធនធានមនុស្សនៃក្រុមហ៊ុន ផាកកាហ្វេ ហ្វ៊ូដ អេន បេវើរីច បានមានប្រសាសន៍ថា សកម្មភាពថ្ងៃនេះគឺជាអ្វីដែលផាកកាហ្វេតែងតែធ្វើ ដើម្បីជាការចូលរួមកិច្ចការសង្គម។ «ពួកយើងសប្បាយចិត្តនិងសង្ឃឹមថា ពួកយើងនឹងអាចយកឈ្នះជំងឺកូវីដ១៩នេះឲ្យបានឆាប់ៗ។ ពួកយើងពិតជាសូមអរគុណនិងដឹងគុណយ៉ាងខ្លាំងដល់លោកគ្រូអ្នកគ្រូពេទ្យ ដែលកំពុងប្រយុទ្ធប្រឆាំងនឹងជម្ងឺកូវីដ១៩នេះ និងសូមជូនពរពួកគាត់អោយបានជោគជ័យ»។ នេះជាការលើកឡើងរបស់អ្នកនាង គង់ បុផ្ផា។ លោកស្រីក៏បានបន្តទៀតថា ក្រៅតែអំពីសកម្មភាពចូលរួមសង្គមនេះ ក្រុមហ៊ុនក៏បានចែកទឹកសម្លាប់មេរោគជូនដល់បុគ្គលិកទាំងអស់របស់ខ្លួនផងដែរ ដើម្បីយកទៅប្រើប្រាស់ផ្ទាល់ខ្លួននិងនាំយកទៅប្រើប្រាស់នៅផ្ទះរបស់ពួកគាត់ផងដែរ៕ (អត្ថបទពាណិជ្ជកម្ម)	ដើម្បីលើកជាការចូលរួមនិងលើកទឹកចិត្តក្នុងការប្រយុទ្ធនឹងជំងឺកូវីដ១៩ ក្រុមហ៊ុន ផាកកាហ្វេ ហ្វ៊ូដ អេន បេវើរីច បានផ្តល់ជូនអាហារ ១០០០ ឈុត ដែលស្មើនឹងទឹកប្រាក់ ៤០០០ ដុល្លារដល់លោកគ្រូ-អ្នកគ្រូពេទ្យដែលកំពុងប្រយុទ្ធនឹងជម្ងឺកូវីដ១៩នៅមន្ទីរពេទ្យមិត្តភាពខ្មែរ-សូវៀត កាលពីថ្ងៃទី២៧ ខែមីនា ឆ្នាំ២០២០នេះ ។
ការវិភាគរបស់ធនាគារ Citibank បង្ហាញថា ទីផ្សារហិរញ្ញវត្ថុអាស៊ី មានភាពរឹតបន្តឹងតិចជាងបើធៀបអាម៉េរិក ហើយរូបិយប័ណ្ណអាស៊ីភាគច្រើនបានឡើងថ្លៃធៀបនឹងដុល្លារ។ ចាប់តាំងពីថ្ងៃទី ១០ ខែមីនា នៅពេលដែលធនាគារ Silicon Valley បានដួលរលំ សន្ទស្សន៍ភាគហ៊ុនរបស់ក្រុមហិរញ្ញវត្ថុអាម៉េរិក បានធ្លាក់ចុះជិត ១០ភាគរយ ខណៈដែលសន្ទស្សន៍នៃអាស៊ី មានការកើនឡើងគួរឱ្យកត់សម្គាល់។ លោកស្រី Johanna Chua នាយកគ្រប់គ្រង និងជាប្រធានផ្នែកវិភាគសេដ្ឋកិច្ចសម្រាប់ទីផ្សារអាស៊ីប៉ាស៊ីហ្វិកប្រចាំធនាគារ Citibank បានលើកឡើងថា អាស៊ីនៅតែត្រូវបានការពារយ៉ាងល្អពីវិបត្តិធនាគារនាពេលថ្មីៗនេះ ដែលកំពុងកើតឡើងនៅប្រទេសលោកខាងលិច។ អ្នកជំនាញរូបនេះបានបន្តថា៖ «ការធ្លាក់ចុះគឺផ្តោតលើសហរដ្ឋអាម៉េរិក ដែលមានន័យថាប្រាក់ដុល្លារមានភាពទន់ខ្សោយ ដែលនេះជាការគាំទ្របន្ថែមទៀតសម្រាប់លំហូរមូលធននៅអាស៊ី»។ បណ្តាអ្នកសេដ្ឋកិច្ចជាច្រើនយល់ថា កត្តាមួយក្នុងការអនុគ្រោះដល់អាស៊ីប៉ាស៊ីហ្វិក គឺគោលនយោបាយរូបិយវត្ថុ ជាទូទៅមានភាពទន់ភ្លន់ជាង។ ធនាគារកណ្តាលក្នុងប្រទេសអូស្ត្រាលី កូរ៉េខាងត្បូង ឥណ្ឌូនេស៊ី និងឥណ្ឌាបានបញ្ឈប់វដ្តនៃការរឹតបន្តឹងរូបិយវត្ថុ។ ទន្ទឹមនឹងនេះ ប្រទេសចិនបានអនុវត្តគោលនយោបាយរូបិយវត្ថុធូររលុង ហើយបានបើកប្រទេសឡើងវិញដែលជាការទាក់ទាញមួយដ៏ខ្លាំងសម្រាប់អ្នកវិនិយោគ។ បើយោងតាមទិន្នន័យពី TD Securities ទឹកប្រាក់ចំនួន ៥,៥ពាន់លានដុល្លារបានហូរចូលប្រទេសកំពុងអភិវឌ្ឍន៍នៅរយៈពេល ៤សប្តាហ៍ គិតត្រឹមចុងខែមីនា ដែលភាគច្រើនហូរចូលបណ្តាប្រទេសអាស៊ី។ ទឹកប្រាក់ជាង ៧០ភាគរយវិនិយោគចាក់ចូលទៅក្នុងប្រទេសចិន។ ទន្ទឹមនឹងនេះ គេក៏ឃើញប្រទេសអភិវឌ្ឍន៍បានលំហូរទឹកប្រាក់ចេញសុទ្ធចំនួន ៨,៦ពាន់លានដុល្លារផងដែរ ក្នុងនោះសហរដ្ឋអាម៉េរិកគឺជាប្រទេសដែលរងគ្រោះខ្លាំងជាងគេ។ លោក David Chao អ្នកយុទ្ធសាស្រ្តទីផ្សារសកលសម្រាប់អាស៊ីប៉ាស៊ីហ្វិកនៅក្រុមហ៊ុន Invesco Asset Management បាននិយាយថា ៖ «វិនិយោគិននៅតែសម្លឹងមើលទីផ្សារដែលកំពុងរីកចម្រើននៅអាស៊ីដែលជាតំបន់ដែលទាក់ទាញបំផុតបន្ទាប់មកគឺអឺរ៉ុប។ ប្រសិនបើ Fed ឈប់ដំឡើងអត្រាការប្រាក់ វាពិតជានឹងជំរុញលំហូរមូលធនត្រឡប់ទៅទីផ្សារដែលកំពុងរីកចម្រើននៅអាស៊ី»។ នៅសប្តាហ៍នេះ ធនាគារអភិវឌ្ឍន៍អាស៊ី (ADB) បាននិយាយថា បណ្តាប្រទេសសេដ្ឋកិច្ចកំពុងអភិវឌ្ឍន៍នៅអាស៊ីដែលនាំមុខចិន កំពុងតែស្ថិតនៅក្នុងកំណើនលឿន ជាមួយអតិផរណាយឺតសម្រាប់ឆ្នាំនេះ និងឆ្នាំក្រោយ។ ផ្ទុយទៅវិញ បណ្តាប្រទេសសេដ្ឋកិច្ចជឿនលឿនកំពុងរួមចំណែកដល់ទស្សនវិស័យពិភពលោកកាន់តែអាប់អួរ។ លោក Frederic Neumann ប្រធានសេដ្ឋវិទូប្រចាំតំបន់អាស៊ីរបស់ធនាគារ HSBC បានឱ្យដឹងថា ការងើបឡើងវិញនៃសេដ្ឋកិច្ចចិន ត្រូវបានគេរំពឹងថានឹងរីកសាយភាយពាសពេញតំបន់ដែលផ្តោតលើអត្ថប្រយោជន៍ជារួមដូចជា ការធ្វើពិពិធកម្មខ្សែច្រវាក់ផ្គត់ផ្គង់ ការកើនឡើងនូវទំនិញ និងការកើនឡើងបំណុលតិចតួច។ ចំណែកលោកស្រី Johanna Chua យល់ថា ហុងកុង និងថៃ ទទួលបានអត្ថប្រយោជន៍យ៉ាងច្រើនពីការបើកដំណើរការឡើងវិញរបស់ចិន។ សេដ្ឋកិច្ចដែលនាំមុខដោយសេវាកម្មក្នុងស្រុកដូចជាឥណ្ឌា និងហ្វីលីពីន ហាក់ដូចជាមានភាពប្រសើរជាង មុនពេលនៃកំណើនពិភពលោក។ ទន្ទឹមនឹងនេះដែរ ប្រទេសនិងតំបន់ដែលមានទំហំសេដ្ឋកិច្ចតូច និងបើកចំហខ្ពស់ដូចជា សិង្ហបុរី វៀតណាម កូរ៉េខាងត្បូង ម៉ាឡេស៊ី និងតៃវ៉ាន់ ទំនងជាងាយរងគ្រោះដោយសារផលប៉ះពាល់នៃតម្រូវការកាត់បន្ថយ។ ជារួមអាស៊ីមិនមានភាពស៊ាំទាំងស្រុងចំពោះភាពចលាចលផ្នែកហិរញ្ញវត្ថុដែលរីករាលដាលពីសហរដ្ឋអាមេរិកនោះទេ។ លោក Jonathan Kearns ប្រមុខសេដ្ឋវិទូនៅក្រុមហ៊ុនគ្រប់គ្រងការវិនិយោគ Challengerបាននិយាយថា ទស្សនវិស័យអាស៊ីនៅតែអាស្រ័យលើស្ថិរភាពអឺរ៉ុប និងអាម៉េរិក។ លោកបានបន្តថា៖ «ប្រសិនបើមានភាពចលាចលបន្ថែមទៀតដល់កម្រិតណាមួយនោះ វានឹងរាលដាលដល់អាស៊ីជាក់ជាមិនខាន»៕	វិបត្តិធនាគារនៅអាម៉េរិក និងស្វីសកំពុងបង្វែរទិសដៅប្រាក់ហូរចូលទៅក្នុងធនាគារនៅអាស៊ី ជាកន្លែងដែលវិនិយោគិនជឿជាក់ថា មានសុវត្ថិភាព។ ទឹកប្រាក់ចំនួន ៥,៥ពាន់លានដុល្លារ បានហូរទៅកាន់បណ្តាប្រទេសកំពុងអភិវឌ្ឍ ក្នុងរយៈពេល ៤សប្តាហ៍ គិតត្រឹមចុងខែមីនា ដែលភាគច្រើនហូរចូលបណ្តាប្រទេសអាស៊ី។
ចំនួន Followers នៅលើហ្វេសប៊ុករបស់ New York Times, Washington Post, Huffington Post, The Hill, USA Today, New York Post និង Newsweek ជាដើមសុទ្ធតែមានតួលេខថយចុះយ៉ាងច្រើនសន្ធឹកសន្ធាប់។ យោងតាមការផ្សាយរបស់ Newsweek ក្រុមហ៊ុន Meta (ហ្វេសប៊ុក) បានលើកឡើងពីកិច្ចខំប្រឹងប្រែងរបស់ខ្លួនពីខែមេសា ដល់ខែមិថុនា ឆ្នាំ២០២២ ក្នុងការប្រឆាំងនឹងគណនីសង្ស័យ ជាពិសេស Bot (កម្មវិធីស្វ័យប្រវតិ្ត) ប្រមាណ១,៤ពាន់លាន។ ជាមួយគ្នានេះ គណនីក្លែងក្លាយប្រមាណ ១,៦ពាន់លាន ក៏ត្រូវបានលុបចេញផងដែរក្នុងរយៈពេល៣ខែ។ ហ្វេសប៊ុក ក៏បានបញ្ជាក់នៅលើទំព័រ Transparency Center របស់ខ្លួនផងដែរថា៖ «គោលដៅរបស់យើងគឺដកគណនីក្លែងក្លាយឲ្យច្រើនបំផុតតាមដែលអាចធ្វើទៅបាន។ ទាំងនេះ មានដូចជាគណនីដែលបង្កើតឡើងក្នុងចេតនាអាក្រក់ដែលបំពានគោលការណ៍របស់យើង»។ ក្រុមហ៊ុនបណ្តាញសង្គមយក្សមួយនេះ បានលើកឡើងពីអាទិភាពរបស់ខ្លួន ក្នុងការពង្រឹងវិធានការប្រឆាំងគណនីក្លែងក្លាយដែលបង្កការឈឺចាប់ ឬគ្រោះថ្នាក់ដល់អ្នកដទៃ រួមទាំងយុទ្ធនាការឥតបានការ (Spam) នានា ដែលធ្វើឡើងក្នុងគោលបំណងរកលុយ។ ពីខែមេសា ដល់ខែមិថុនា ឆ្នាំនេះ ហ្វេសប៊ុកប៉ាន់ស្មានឃើញថា គណនីក្លែងក្លាយ តំណាងឲ្យប្រមាណ៥ភាគរយក្នុងចំណោមអ្នកប្រើប្រាស់សកម្មជារៀងរាល់ខែនៅទូទាំងពិភពលោក៕	សារព័ត៌មានធំៗ នៅសហរដ្ឋអាម៉េរិក មានតួលេខធ្លាក់ចុះចំនួនអ្នកតាមដាន (Followers) នៅលើបណ្តាញសង្គមហ្វេសប៊ុករបស់ខ្លួន ចាប់តាំងពីថ្ងៃទី៣ និងទី៤ ខែតុលា កន្លងមក។ នេះតាមតាមទិន្នន័យដែលវិភាគដោយ CrowdTangle។
លោក ឡេង ប៉េងឡុង បានបញ្ជាក់ប្រាប់សារព័ត៌មានថ្មីៗថា លោក ពៅ សាមី ដែលកើតនៅថ្ងៃទី១០ ខែកញ្ញា ឆ្នាំ១៩៤៧ បានទទួលមរណភាពនៅមន្ទីរពេទ្យកាល់ម៉ែត្រ បន្ទាប់ពីធ្លាក់ខ្លួនឈឺអស់រយៈពេលជាច្រើនខែ។ លោក ពៅ សាមី ក៏ជាអតីតសាស្ត្រាចារ្យអក្សរសាស្ត្រដ៏ល្បីល្បាញម្នាក់ផងដែរ។ ស្នាដៃដ៏គួរឲ្យកត់សម្គាល់នោះ គឺ មូលដ្ឋានទ្រឹស្តីអក្សរសីល្បិ៍ដែលលោកបានចងក្រងដើម្បីប្រើប្រាស់ផ្ទៃក្នុងសាលាគរុវិជ្ជាជាន់ខ្ពស់ កាលពីឆ្នាំ១៩៨៧។ សពរបស់លោក ពៅ សាមី ត្រូវតម្កល់ធ្វើបុណ្យនៅគេហដ្ឋានក្នុងសង្កាត់ឫស្សីកែវ ខណ្ឌឫស្សី ហើយនឹងត្រូវដង្ហែទៅកាន់ឈាបនដ្ឋានវត្តទួលអស់លោក នាព្រឹកថ្ងៃទី៦ ខែមិថុនា៕	លោក ពៅ សាមី តំណាងរាស្ត្រមណ្ឌលព្រៃវែង បានទទួលមរណភាពក្នុងអាយុ៧២ឆ្នាំ ដោយរោគាពាធ កាលពីព្រឹកថ្ងៃទី៣ ខែមិថុនា។ នេះបើតាមការបញ្ជាក់របស់លោក ឡេង ប៉េងឡុង អ្នកនាំពាក្យរដ្ឋសភា។
លោកអគ្គលេខាធិការសហព័ន្ធបាល់ទះ បាននិយាយប្រាប់មកកាន់សារព័ត៌មានថ្មីៗតាមរយៈបណ្តាញសង្គមតេឡេក្រាមដូច្នេះថា៖«យើង កម្ពុជាទោះបីមានអ្វីកើតឡើងក៏ដោយ គឺយើងនឹងតស៊ូដល់ទីបញ្ចប់។ យើងមកទីនេះគឺដើម្បីមកយកជើងឯក មិនមែនមកដកពិសោធន៍ទៀតឡើយ។»។ បន្ថែមពីនេះ លោក សិរីពិសិដ្ឋ ក៏បានផ្ញើក្តីនឹករលឹក ក៏ដូចជាជ័យជម្នះរបស់ក្រុមបាល់ទះ វិសាខា ទាំងមូលទៅកាន់ក្រុមកីឡាករដែលមានវត្តមានក្នុងការប្រកួត ក៏ដូចទៅកាន់ប្រជាជនកម្ពុជាទាំងអស់ផងដែរ។ ក្រុមបាល់ទះ វិសាខា មិនធ្វើឱ្យអ្នកគាំទ្រខកចិត្ត ដោយខ្លួនបានក្លាយជាក្រុមជើងឯកពានរង្វាន់ WSVI នៅតៃវ៉ាន់ តាមរយៈការយកឈ្នះម្ចាស់ផ្ទះ Win Streak ដែលមានកីឡាករ វឿន វាសនា កំពុងប្រកបអាជីពនៅវគ្គផ្តាច់ព្រ័ត្រ។ នៅការប្រកួតផ្តាច់ព្រ័ត្រ ដ៏ប្រទាញប្រទង់ វិសាខា ធ្វើបានល្អខ្លាំង ដោយបានយកឈ្នះការប្រកួតលទ្ធផល ៣-១ សិត (២៥-២៣, ២៣-២៥, ២៥-២៣, ២៥-២៣) ដែលការប្រកួតធ្វើឡើងនៅថ្ងៃទី២ ខែមិថុនា។ ជ័យជន្នះជើងឯក ក៏ជាការវាយបកឈ្នះលើក្រុមរបស់កីឡាករ វឿន វាសនា បន្ទាប់កាលពីវគ្គចែកពូល វិសាខា បានចាញ់ទាំងប្រផិតប្រផើយលទ្ធផល ៣-២សិត។ កាលពីចែកពូល វិសាខា បញ្ចប់ចំណាត់ថ្នាក់លេខ ២ ពូល B ដោយបានប្រកួតយកឈ្នះលើក្រុម Australia Volleyball Academy លទ្ធផល ៣-០ សិត ប្រកួតចាញ់ Win Streak លទ្ធផល ៣-២ សិត និងយកឈ្នះលើក្រុមជប៉ុន Saitama Azalea លទ្ធផល ៣-១ សិត។ ឡើងទៅកាន់ការប្រកួតវគ្គពាក់កណ្តាលផ្តាច់ព្រ័ត្រ វិសាខា បន្តធ្វើបានល្អ ដោយទម្លាក់ក្រុម Flying Falcon មកពីម៉ាឡេស៊ី មុនឡើងទៅយកជ័យជម្នះលើក្រុម Win Streak នៅវគ្គផ្តាច់ព្រ័ត្រ។ ក្រុមបាល់ទះ វិសាខា ក្រោយជ័យជម្នះពានរង្វាន់ WSVI នៅតៃវ៉ាន់ រួចមក ក្រុមកីឡាករ រួមទាំងថ្នាក់ដឹកនាំក្រុមដែលមាន លោក សិរីពិសិដ្ឋ ផងនោះ នឹងវិលត្រឡប់មកដល់ប្រទេសកម្ពុជាវិញ នៅវេលាម៉ោង ៤រសៀល ថ្ងៃទី៣ ខែមិថុនា៕	សមាគមក្លិបបាល់ទះ វិសាខា ទៅកាន់ការប្រកួតពានរង្វាន់នៅក្នុងតៃវ៉ាន់ ដើម្បីដណ្តើមជើងឯក មិនមែនដើម្បីដកស្រង់បទពិសោធន៍ទៀតនោះឡើយ។ នេះជាការអះអាងរបស់ លោក អាំង សិរីពិសិដ្ឋ អគ្គលេខាធិការសហព័ន្ធកីឡាបាល់ទះកម្ពុជា (VFC) ក្រោយដឹកនាំក្រុមបាល់ទះវិសាខា ក្លាយជាជើងឯកពានរង្វាន់ Win+ Streak Volleyball Invitational (WSVI) នៅតៃវ៉ាន់។
កំលោះរូបនេះបានឱ្យដឹងថា៖ «ត្រឹមមួយកំប៉ុង ខ្ញុំអាចកែប្រែវាសនាខ្ញុំបាន។ ទឹកប្រាក់នេះខ្ញុំនឹងយកទៅបើកមុខរបរជួសជុល និងលក់គ្រឿងបន្លាស់ទូរសព្ទ គ្រាន់បានប្រាក់ចំណេញសន្សំរៀបការឱ្យបានឆាប់ៗនេះ ជាមួយអ្នកដែលយើងលួចស្រលាញ់ មកច្រើនឆ្នាំហើយ»៕ (អត្ថបទពាណិជ្ជកម្ម)	កំពង់ចាម៖ លោក សុខ សប្បាយ បច្ចុប្បន្នជាអ្នកបញ្ចូលបទចម្រៀងនៅផ្សារព្រៃទទឹង ស្រុកព្រៃឈរ ខេត្តកំពង់ចាម ប្រហែលមិនមែនជាមនុស្សតែម្នាក់ទេ ដែលធ្លាប់និយាយលេងសើចជាមួយមិត្តភ័ក្តិអំពីសំណាងដោយចៃដន្យថា ប្រសិនបើមានគេជ្រុះលុយ១ម៉ឺនដុល្លារ មិនដឹងល្អយ៉ាងណាទេ ប៉ុន្តែនៅថ្ងៃទី១៧ វិច្ឆិកានេះ ក្តីស្រមើស្រមៃរបស់គាត់បានលេចរូបរាងយ៉ាងពិតប្រាកដ ដោយឈ្នះរង្វាន់៤០លានរៀលពីភេសជ្ជៈប៉ូវកម្លាំងវើក WURKZ។
ថ្លែងនៅចំពោះមុខមន្រ្តីជាន់ខ្ពស់បក្សកុម្មុយនីស្តជាច្រើនរូប និងសមាជិកបក្សជាច្រើនពាន់នាក់ផ្សេងទៀត លោកស៊ី ជិនភីង ដែលជាប្រធានាធិបតីចិនផងនោះ បានជំរុញឱ្យចិនពន្លឿនការធ្វើទំនើបកម្មយោធារបស់ខ្លួន ដើម្បីឱ្យក្លាយជាយោធាលំដាប់ពិភពលោក។ «យើង ត្រូវតែពន្លឿនការធ្វើទំនើបកម្មលើកម្លាំងការពារជាតិ និងកងទ័ព»។ អគ្គលេខាធិការបក្ស បានសង្កត់ធ្ងន់បែបនេះនៅក្នុងខួប ១០០ឆ្នាំនៃបក្សកុម្មុយនីស្តចិននៅទីលានធានអានមិន ដោយបន្ថែមថា ប្រទេសខ្លាំង ត្រូវតែមានកម្លាំងយោធាខ្លាំងដើម្បីធានាសន្តិសុខសម្រាប់ប្រទេស។ បើតាមលោក ស៊ី យោធាចិន បានសម្រេចគោលដៅជាច្រើនរបស់ខ្លួន ដែលតំណាងឱ្យបក្សកុម្មុយនីស្តចិន និងប្រជាជន។ ក្នុងន័យនេះ អគ្គលេខាធិការបក្ស បានចាត់ទុកយោធាចិន ជាសសរស្តម្ភដ៏សំខាន់មួយក្នុងការការពារប្រទេស, សេចក្តីថ្លៃថ្នូរ, សន្តិភាពក្នុងតំបន់ និងលើពិភពលោក។ ក្នុងសុន្ទរកថាដែលមានរយៈពេលជាង ១ម៉ោង លោកស៊ី បានបន្តថា ចិន នឹងបន្តអនុវត្តតាមការគិតគូរបស់បក្ស ដើម្បីពង្រឹងកម្លាំងយោធា ក៏ដូចជាយុទ្ធសាស្រ្តយោធានៅក្នុងយុគសម័យថ្មី។ ទាក់ទិននឹងបញ្ហានេះ លោកប្រធានាធិបតីចិន លើកឡើងទៀតថា ចិន នឹងអភិវឌ្ឍកម្លាំងយោធារបស់ខ្លួនឱ្យស្ថិតក្នុងលំដាប់ពិភពលោក តាមរយៈការបំពាក់សម្ភារយោធា ការហ្វឹកហាត់ បច្ចេកវិទ្យា ដើម្បីការពារអធិបតេយ្យជាតិរបស់ចិន។ នេះបើតាមការផ្សាយរបស់ទីភ្នាក់ងារព័ត៌មាន Xinhua។ ទន្ទឹមនេះ មេដឹកនាំចិនរូបនេះ ក៏បានអះអាងផងដែរថា ចិនមិនបានប្រកាន់ខ្ជាប់កាយវិការបែបអនុត្ដរភាពឡើយ ផ្ទុយទៅវិញ ចិនតែងតែគិតគូពីអនាគតរបស់មនុស្សជាតិ។ ចិនតែងតែការពារសន្តិភាព ការអភិវឌ្ឍ និងរក្សាសណ្តាប់ធ្នាប់ពិភពលោក។ គួរបញ្ជាក់ថា ចិន គឺជាប្រទេសទីពីរ ដែលបានចំណាយថវិកាយោធាច្រើនជាងគេបំផុត បន្ទាប់ពីអាមេរិក។ ថវិកាយោធាប្រចាំឆ្នាំ២០២០ ចិនមានចំនួនប្រមាណ ២៥២លានដុល្លារ ខណៈពេលកងទ័ពចិនមានរហូតដល់ជាង ២លាននាក់ឯណោះ៕	អគ្គលេខាធិការបក្សកុម្មុយនីស្តចិន លោកស៊ី ជិនភីង នៅថ្ងៃទី១ ខែកក្កដា បានជំរុញឱ្យចិនធ្វើទំនើបកម្មយោធាបន្ថែមទៀត ដើម្បីពង្រឹងសន្តិសុខរបស់ប្រទេស ការពារស្ថិរភាពតំបន់។ មិនតែប៉ុណ្ណោះ លោកស៊ី ក៏បានប្តេជ្ញាអភិវឌ្ឍកងទ័ពចិន ឱ្យក្លាយជាយោធាលំដាប់ពិភពលោក ឱ្យដូចប្រទេសមហាអំណាចផ្សេងទៀតដែរ។
ភ្នំពេញ៖ លោក ប៉ា ច័ន្ទរឿន អ្នកសិក្សាស្រាវជ្រាវផ្នែកទស្សនវិជ្ជា និងការអភិវឌ្ឍសង្គម ថា មុខវិជ្ជាសីលធម៌ពលរដ្ឋនេះ មានបង្រៀននៅក្នុងកម្មវិធីចំណេះដឹងទូទៅប៉ុណ្ណោះ។ ប៉ុន្តែទាំងខ្លឹមសារ និងវិធីសាស្រ្តក្នុងការបង្រៀនមុខវិជ្ជានេះ នៅមានកម្រិតនៅឡើយ បើប្រៀបធៀបទៅនឹងការបង្រៀនមុខវិជ្ជានេះ របស់ប្រទេសផ្សេងៗទៀត នៅក្នុងតំបន់អាស៊ីអាគ្នេយ៍។ បើតាមលោក ច័ន្ទរឿន ក្រសួងអប់រំគួរដាក់មុខវិជា្ជសីលធម៌ពលរដ្ឋនេះ ជាអាទិភាពនៅគ្រប់កម្រិតសិក្សា។ ដើម្បីជ្រាបកាន់តែច្បាស់សូមអញ្ជើញលោកអ្នកនាងអានកិច្ចសម្ភាសរវាង កញ្ញា វ៉ន ស៊ីចេន នៃសារព័ត៌មានថ្មីៗ ជាមួយលោក ប៉ា ច័ន្ទរឿន ដូចតទៅ៖ កញ្ញា វ៉ន ស៊ីចេន៖ តើលោក មើលឃើញសីលធម៌ពលរដ្ឋខ្មែរ មានកម្រិតណា នារយៈពេលចុងក្រោយនេះ ទើបបានជាលោកស្នើឲ្យក្រសួងអប់រំ ដាក់មុខវិជ្ជាសីលធម៌ពលរដ្ឋ ជាអាទិភាព គ្រប់កម្រិតសិក្សា? លោក ប៉ា ច័ន្ទរឿន៖ បច្ចុប្បន្នបញ្ហានៅក្នុងសង្គមយើងសង្កេតឃើញថា រយៈពេលជិត៣០ឆ្នាំមកនេះ ក្នុងសង្គមមានការអភិវឌ្ឍច្រើនទាំងផ្នែកសេដ្ឋកិច្ច និង ផ្នែកសម្ភារ ប៉ុន្តែការលើកកម្ពស់ផ្នែកសីលធម៌សង្គមនេះ នៅមានកម្រិតនៅឡើយ។ ជាការពិតណាស់ មុខវិជ្ជាសីលធម៌ពលរដ្ឋនេះមានបង្រៀននៅក្នុងកម្មវិធីចំណេះដឹងទូទៅ ប៉ុន្តែទាំងខ្លឹមសារ ទាំងវិធីសាស្រ្តនៃការបង្រៀនមុខវិជ្ជានេះនៅមានកម្រិតទាបណាស់ បើប្រៀបធៀបទៅនឹងការបង្រៀនមុខវិជ្ជានេះនៅក្នុងប្រទេស និងក្នុងតំបន់អាស៊ីអាគ្នេយ៍នេះ។ ដោយឡែក ការមិនសូវយកចិត្តទុកដាក់នេះហើយជាចំណែកមួយដែលធ្វើឲ្យស្មារតីសង្គម ជាពិសេសគុណតម្លៃសីលធម៌ និង សីលធម៌ក្នុងសង្គមយើងនៅមានកម្រិត។ ប្រសិនបើមិនមានការលើកកម្ពស់ស្មារតីសង្គមសីលធម៌ទេ សីលធម៌ពលរដ្ឋក៏មិនអាចរីកចម្រើន ឬខ្ពង់ខ្ពស់បានដែរ។ ផ្ទុយទៅវិញនៅពេលដែលសង្គមមួយ មានការវិវត្តន៍ខាងផ្នែកសេដ្ឋកិច្ច និងផ្នែកសម្ភារ ប៉ុន្តែស្មារតី និង សីលធម៌មិនត្រូវបានលើកកម្ពស់ ឬខ្វះការយកចិត្តទុកដាក់ សង្គមនោះនឹងប្រឈមមុខទៅនឹងបញ្ហាអសីលធម៌។ កញ្ញា វ៉ន ស៊ីចេន៖ តើក្រសួងពុំបានបញ្ចូល មុខវិជ្ជាសីលធម៍ពលរដ្ឋក្នុងកម្មវិធីសិក្សាគ្រប់កម្រិតថ្នាក់ទេ ? បានជាលោកលើកបញ្ហានេះឡើង? លោក ប៉ា ច័ន្ទរឿន៖ សម្រាប់បញ្ហានេះ ក្រសួងអប់រំគួរតែពិនិត្យមើលឡើងវិញអំពីខ្លឹមសារ និងវិធីសាស្រ្តបង្រៀនមុខវិជ្ជាសីលធម៌ពលរដ្ឋនៅគ្រប់កម្រិតសិក្សានីមួយៗ។ ជាពិសេស មុខវិជ្ជានេះគួរតែដាក់តាំងពីមត្តេយ្យសិក្សាឡើងទៅ។ ដោយឡែក នៅប្រទេសជាច្រើន ទាំងប្រទេសជប៉ុន អូស្រ្តាលី កូរ៉េខាងត្បូង សិង្ហបុរី ក្នុងតំបន់អាស៊ីអាគ្នេយ៍យើងនេះ គេបានដាក់មុខវិជ្ជាសីលធម៌ពលរដ្ឋ តាំងពីថ្នាក់មត្តេយ្យដើម្បីហាត់ពត់អប់រំចិត្ត តាំងពីកុមារ ពីព្រោះរឿងការអប់រំសីលធម៌ គុណធម៌ នៅក្នុងសង្គមនេះ ទាល់តែបង្ហាត់បង្រៀនចាប់ពីវ័យកុមារ ទើបធ្វើឲ្យកុមារយល់ដឹងបានច្រើន។ បន្ថែមពីនេះ ដើម្បីឲ្យមុខវិជ្ជានេះទទួលបានការចាប់អារម្មណ៍ និងការយកចិត្តទុកដាក់ពីសំណាក់ សិស្ស-និស្សិត ដូច្នេះរាល់ការប្រឡងទាំងអស់ ក្រសួងអបរំត្រូវមានមុខវិជ្ជាសីលធម៌ពលរដ្ឋនេះចាំបាច់ ពីព្រោះបើមិនដាក់មុខវិជ្ជាសីលធម៍នេះ ជាមុខវិជ្ជាស្នូលក្នុងការប្រឡងចេញទាំងកម្រិតបឋមសិក្សា មធ្យមសិក្សា ដល់កម្រិតឧត្តមសិក្សានោះទេ សិស្ស-និស្សិត មិនខ្វល់ខ្វាយរៀនមុខវិជ្ជានេះនោះទេ។ កញ្ញា វ៉ន ស៊ីចេន៖ បើតាមស្ដាប់លោកបកស្រាយ ហាក់ដូចជាកំពុងបង្ហាញថា បញ្ហាសីលធម៌ក្នុងសង្គមកំពុងធ្លាក់ចុះ គួរឲ្យព្រួយបារម្ភ។ តើដើមចមអ្វីដែលធ្វើឲ្យមានការធ្លាក់ចុះសីលធម៌ពលរដ្ឋនេះ? លោក ប៉ា ច័ន្ទរឿន៖ មូលហេតុសង្គមមានបញ្ហាអសីលធម៌ វាអាចកើតឡើងដោយសារកត្តាជាច្រើនគួបផ្សំគ្នា ប៉ុន្តែកត្តាចម្បងនោះគឺ ពលរដ្ឋយើងខ្វះការយល់ដឹង ខ្វះការលើកកម្ពស់ ទាំងការអប់រំ ទាំងការឲ្យតម្លៃសីលធម៌នៅក្នុងសង្គម។ ជាពិសេស ខ្វះគំរូភាពពីថ្នាក់ដឹកនាំ ទាំងថ្នាក់ដឹកនាំជាន់ទាប និងថ្នាក់ដឹកនាំជាន់ខ្ពស់។ ជាក់ស្តែង ការប្រើពាក្យអសរោះក្នុងចំណោមអ្នកដឹកនាំ អ្នកនយោបាយមន្រី្តរាជការ រហូតដល់ព្រះសង្ឃ ឬអ្នកបួសមួយចំនួនក៏ភ្លាំងភ្លាត់ ប្រើពាក្យអសរោះ។ នេះហើយជាចំណែកមួយ ដែលធ្វើឲ្យគុណតម្លៃផ្នែកសីលធម៌នៅក្នុងសង្គមមិនមានភាពខ្ពង់ខ្ពស់។ ដូចនេះ ពលរដ្ឋអាចប្រឈមមុខនឹងបញ្ហាអសីលធម៌ជាច្រើន ទាំងក្នុងការរស់នៅប្រចាំថ្ងៃ ទាំងការរកស៊ីជួញដូរ រហូតដល់ឃើញមានសកម្មភាព ទង្វើអសីធម៌ជាច្រើន ដែលស្តែងឲ្យឃើញតាមការផ្សព្វផ្សាយតាមប្រព័ន្ធហ្វេសប៊ុក និងយូធូបជាដើម។ កញ្ញា វ៉ន ស៊ីចេន៖ តើការជឿនលឿនក្នុងសង្គមសព្វថ្ងៃនេះ មិនបានធ្វើឲ្យសីលធម៌ពលរដ្ឋ ក្នុងសង្គមរីកចម្រើនស្របគ្នាទេ? លោក ប៉ា ច័ន្ទរឿន៖ ភាពជឿនលឿន នៅក្នុងសង្គមផ្នែកសេដ្ឋកិច្ច និងផ្នែកសម្ភារនេះ ប្រសិនបើមិនបានយកចិត្តទុកដាក់លើកស្ទួយ លើកកម្ពស់ និងការអភិវឌ្ឍស្មារតីសីលធម៌នៅក្នុងសង្គមទេ ក៏វាមិនអាចធ្វើឲ្យសីលធម៌នឹងរីកចម្រើនបានដែរ។ កញ្ញា វ៉ន ស៊ីចេន៖ ក្រៅពីបញ្ជូល មុខវិជ្ជាសីលធម៌ពលរដ្ឋនៅក្នុងកម្មវិធីអប់រំនេះ។ តើអាចមានវិធីអ្វី ដោះស្រាយបញ្ហានេះបានទៀតទេ? លោក ប៉ា ច័ន្ទរឿន៖ ចំពោះការលើកកម្ពស់ និងការបញ្ជូលមុខវិជ្ជាសីលធម៌ពលរដ្ឋនៅក្នុងកម្មវិធីសិក្សា អប់រំ នៅគ្រប់កម្រិតថ្នាក់ ក៏វាមានកម្មវិធីមួយចំនួនទៀត នៅក្នុងការលើកស្ទួយគុណតម្លៃក្នុងសង្គម រាប់ចាប់តាំងពីការលើកកម្ពស់ការយល់ដឹងរបស់ពលរដ្ឋទូទៅ តាមរយៈការប្រើប្រាស់ប្រព័ន្ធផ្សព្វផ្សាយ។ ឪពុកម្តាយ អាណាព្យាយបាល និងសមាជិកគ្រួសារគួរតែនាំគ្នាយកចិត្តទុកដាក់ក្នុងការប្រតិបត្តិសីលធម៌នៅក្នុងគ្រួសារ និងមន្ទីអប់រំ ជាពិសេសស្ថាប័នរដ្ឋ និងស្ថាប័នសាសនា គួរតែដើរតួនាទីយ៉ាងសំខាន់ក្នុងការជួយលើកកម្ពស់ការយល់ដឹង និងការប្រតិបត្តិសីលធម៌ក្នុងសង្គមយើង។ លើសពីនេះ ក្នុងសង្គមខ្មែរយើង ប្រជាពលរដ្ឋច្រើនតែមើលគំរូអ្នកដឹកនាំ អ្នកដែលមានតំណែងខ្ពស់ជាងខ្លួន ។ ដូច្នេះហើយប្រសិនបើមន្រី្តរាជការ និងថ្នាក់ដឹកនាំកំពូលប្រតិបត្តិការលើកកម្ពស់សីលធម៌ក្នុងសង្គម ដោយរាប់តាំងពីការនិយាយស្ដី និងការប្រព្រឹត្តនេះ ជាចំណែកមួយដ៏សំខាន់ដែលអាចជះឥទ្ធិពលវិជ្ជមាន ក្នុងការលើកកម្ពស់គុណតម្លៃសីលធម៌នៅក្នុងសង្គមយើងផងដែរ។	ដោយ៖ វ៉ន ស៊ីចេន
លោក Mark Lowcock ប្រធានការិយាល័យសម្រាប់សម្របសម្រួលកិច្ចការមនុស្សធម៌របស់អង្គការសហប្រជាជាតិបានប្រកាសពីការសន្យាកាលពីថ្ងៃពុធ នៅឯសន្និសីទម្ចាស់ជំនួយអន្តរជាតិមួយនៅក្នុងទីក្រុង Brussels។ លោកLowcock បាននិយាយទៀតថា ការសន្យាបន្ថែមប្រាក់ចំនួន៣ពាន់៣រយលានដុល្លារសម្រាប់ឆ្នាំ២០១៩ត្រូវគេរំពឹងនឹងធ្វើឡើង ក៏ប៉ុន្តែ គេត្រូវការប្រាក់កាន់តែច្រើនឡើងថែមទៀតសម្រាប់គោលបំណងមនុស្សធម៌នៅក្នុងប្រទេសស៊ីរីនិងដើម្បីជួយជនភៀសខ្លួននៅក្នុងបណ្តាប្រទេសជិតខាង។ លោក Lowcock បាននិយាយថា «បញ្ហាសំខាន់គឺធ្វើឲ្យប្រាកដថា ជំនួយអាទិភាពត្រូវផ្តល់ទៅឲ្យមនុស្សដែលត្រូវការបន្ទាន់បំផុត ហើយនឹងអ្នកដែលងាយទទួលរងគ្រោះបំផុត»។ លោកនិយាយទៀតថា ចក្រភពអង់គ្លេសនិងអាល្លឺម៉ង់បានសន្យាផ្តល់ជំនួយច្រើនជាងគេបំផុត។ មនុស្ស៤សែន៥ម៉ឺននាក់បានស្លាប់នៅក្នុងប្រទេសស៊ីរីចាប់តាំងពីការបង្ក្រាបរបស់ប្រធានាធិបតីស៊ីរី Bashar al-Assad នៅឆ្នាំ២០១១លើពួកបាតុករដែលបានអំពាវនាវឲ្យបណ្តេញលោកចេញពីតំណែង។ អង្គការសហប្រជាជាតិប្រាប់ឲ្យដឹងថា ជនជាតិស៊ីរីជាង១៣លាននាក់ត្រូវការជំនួយមនុស្សធម៌ហើយប្រហែល១ភាគ៤នៃជនទាំងនោះគ្មានទីកន្លែងរស់នៅហើយបានរស់នៅក្នុងបណ្តាប្រទេសជិតខាងដូចជា ប្រទេសហ្សកដានី លីបង់និងប្រទេសតួកគី៕ សូមចុចទៅប្រភពដើម VOA ត្រង់នេះ	ម្ចាស់ជំនួយអន្តរជាតិនឹងសន្យាផ្តល់ជំនួយមនុស្សធម៌ដែលមានតម្លៃជាប្រាក់៤ពាន់៤រយលានដុល្លារសម្រាប់ប្រទេសស៊ីរីនិងបណ្តាប្រទេសជិតខាងដែលបាន ផ្តល់ទីជម្រកដល់ជនភៀសខ្លួននៅឆ្នាំនេះ នេះតាមការបញ្ជាក់របស់មន្ត្រីជាន់ខ្ពស់អង្គការសហប្រជាជាតិម្នាក់។
កម្ពុជា នឹងមានភ្លៀងធ្លាក់ពីបង្គួរទៅច្រើន លាយឡំជាមួយខ្យល់បក់បោកក្នុងល្បឿនពី ៨ ទៅ ១២ ម៉ែត្រក្នុងមួយវិនាទី ដោយសារឥទ្ធិពលព្យុះដំរី ដែលបានកើតឡើងក្នុងសមុទ្រចិនខាងត្បូង និងដែលកំពុងធ្វើដំណើរឆ្ពោះមកទិសខាងលិច ជាមួយនឹងការបង្កើនឥទ្ធិពល ទៅជាព្យុះទីហ្វុងកម្រិត១។ បើតាមការព្យាកររបស់ក្រសួងជំនាញដដែល ឥទ្ធិពលព្យុះដំរីនេះ បង្កឲ្យបណ្ដារាជធានី-ខេត្តមួយចំនួនរបស់កម្ពុជា មានភ្លៀងធ្លាក់ ពីបង្គួរទៅច្រើន លាយឡំនឹងខ្យល់បក់បោក ក្នុងល្បឿន៨ ទៅ១២ម៉ែត្រ ក្នុងមួយវិនាទី ចាប់ពីថ្ងៃទី៤ ដល់ទី៦ ខែវិច្ឆិកានេះ។ តាមក្រសួងធនធានទឹក រាជធានីខេត្តទាំងនោះ មានដូចជារាជធានីភ្នំពេញ ខេត្តកណ្ដាល កំពង់ស្ពឺ កំពង់ឆ្នាំង កំពត កែប ព្រះសីហនុ ស្វាយរៀង ព្រៃវែង ត្បូងឃ្មុំ និងខេត្តកំពង់ធំ ។ រាជធានីភ្នំពេញ នឹងទទួលឥទ្ធិពលព្យុះនេះ ចាប់ពីព្រលប់ថ្ងៃទី៤ វិច្ឆិកានេះ។ ក្រសួងធនធានទឹកបញ្ជាក់បន្ថែមដូច្នេះ ជាមួយនឹងការអំពាវនាវឲ្យក្រសួង ស្ថាប័នពាក់ព័ន្ធ និងប្រជាពលរដ្ឋបង្កើនការប្រុងប្រយ័ត្ន៕	ភ្នំពេញ៖ បណ្ដាខេត្តមួយចំនួន នឹងទទួលរងឥទ្ធិពលព្យុះឈ្មោះ«ដំរី» ចាប់ពីថ្ងៃទី៤ ដល់ថ្ងៃទី៦ ខែវិច្ឆិកានេះ ខណៈ រាជធានីភ្នំពេញ នឹងទទួលឥទ្ធិពលព្យុះ«ដំរី»ចាប់ពីព្រលប់ថ្ងៃទី៤ ខែវិច្ឆិកា។ នេះបើតាមការព្យាកររបស់ក្រសួងធនធានទឹក និងឧតុនិយម ដែលបន្តថា ឥទ្ធិពលព្យុះនេះ នឹងបង្កឲ្យមានភ្លៀងធ្លាក់ ពីបង្គួរទៅច្រើន លាយឡំនឹងខ្យល់បក់បោក ក្នុងល្បឿន៨ ទៅ១២ម៉ែត្រ ក្នុងមួយវិនាទី។
រីគី មានឈុតកីឡាដែលសមស្របទៅនឹងតម្លៃ និងជីវភាពរបស់ប្រជាជនខ្មែរយើង ហើយមានគ្រប់ទំហំចាប់ពី S M L XL 2XL និងមានជាអាវកីឡា បាល់ទាត់ បាល់ទះ អាវប៉ូឡូ អាវហ្គែន និងអាវក្លឹបខ្លះៗ ដែលសុទ្ធសឹងជាម៉ូតពេញនិយមនាពេលសព្វថ្ងៃ។ ម៉ូឌែលដែលទទួលស្គាល់ក្នុងទីផ្សារមានដូចជា RIKI Namor, SPEC, GEM, Golden, RK 1.0, POLO Basic, POLO Altos, C100, C150, C200 ។ល។ លោកអ្នកអាចមើលរូបភាពខ្លះៗក្នុងអត្ថបទនេះបាន។ ដើម្បីអបអររដូវកាលបើកបវេសសនកាលថ្មីនេះ សម្រាប់អតិថិជនដុំថ្មីគឺមានការ Free ដឹកជញ្ចួន ៣ ដងទៅដល់ទៅតាំងលក់ ដោយមិនគិតពីចំងាយ តែតំរូវអោយគោរពទៅតាមលក្ខខណ្ឌក្នុងការចូលជាអតិថិជនដុំ ដែលមានភាពងាយស្រួលជាពិសេសសម្រាប់អ្នកកំពុងលក់ស្រាប់ ទទួលបានតម្លៃដុំភ្លាមៗ។ សំរាប់អតិថិជនទិញរាយ ឬចង់បង្កើតជាក្រុមក៏ទទួលបាននូវកម្មវិធីចុះតម្លៃដូចគ្នាដែរ មានដូចជា៖ - Free កាពីទែនក្រុម ១ នឹងអាវ ១ឈុត សំរាប់អ្នកទិញអស់ចាប់ពី 50$-99$ - Free កាពីទែនក្រុម១ អាវ ១ឈុត ឬទំនិញប្រហាក់ប្រហែល សំរាប់អ្នកទិញអស់ចាប់ពី 100$-199$ - Free កាពីទែនក្រុម១ អាវ ១ឈុតឬ ស្រោមដៃចាំទី ១ សំរាប់អ្នកទិញអស់ចាប់ពី 200$-300$ បញ្ជាក់: រាល់ទំនិញដែរថែមជូន អាចប្ដូរជារបស់ផ្សេងបាន ដែលមានតំលៃប្រហាក់ប្រហែលគ្នា ក្រៅពីនេះ អាយស្ពតក៏មានផ្តល់សេវាកម្មដូចជា៖ - កាត់ខោអាវសាលា, ក្រុមហ៊ុន ស្ថាបន័ តំលៃសមរម្យ - ទទួលធ្វើ Logo ឡូហ្គោ ប៉ាក់ និងព្រីន គ្រប់ប្រភេទ - បោះឈ្មោះលេខជាស្ទីកឃ័រ ឬ ចាក់ទឹកថ្នាំ តាមតម្រូវការជាក់ស្តែង លោកអ្នកអាចទាក់ទងបានតាម: សាខាទី 1: ផ្លូវ 330 ជិតផ្សារបន្លែអូឡាំពិក ទូរស័ព្ទលេខ: Tel:010-669 963 (Telegram) / 077-376322 / 088-939-0221. អាចឆាតមកវិញបានតាម៖ https://facebook.com/isportwholesale - បោះដុំ: https://t.me/isportwholesale - ចូលក្រុមទទួលទំនិញថ្មីតាម៖ https://t.me/+Gu5paKwalLcwOTRl - Web: www.isportcambodia.com សាខាទី 2: ឈាងសណ្ឋាគារឡឺប្រេស៊ីដង់ ផ្លូវកម្ពុជាក្រោម ទូរស័ព្ទលេខ: Tel:012- 863 310 (Telegram) / 010 383 220/ 011 555 622 Facebook: https://web.facebook.com/isport169 #ដៃគូផលលាភលោកអ្នក! អរគុណ. ព័ត៌មានពាណិជ្ជកម្ម	ជាមួយទំនុកចិត្តពីគុណភាពខោអាវកីឡា អាវប៉ូឡូម៉ាករីគី (RIKI) ពីអតិថិជនជាច្រើនឆ្នាំកន្លងមក ហាងកីឡាអាយស្ពតនឹងខិតខំបន្ថែមទៀតក្នុងការនាំមកនូវម៉ូតថ្មីៗ ប្លែកៗ ដើម្បីបំរើជូនដល់អតិថីជនគ្រប់រូប ជាពិសេសបងប្អូនដែលចង់បង្កើតឈុតកីឡាជាក្រុម ឈុតកីឡាសំរាប់សិស្សានុសិស្ស និងអ្នកដែលចង់យកទៅលក់បន្ត។
អភិបាលរដ្ឋកាលីហ្វ័រនីញ៉ាលោក Gavin Newsom បាននិយាយថ្ងៃពុធទី ២៣ ខែកញ្ញាថា រដ្ឋរបស់លោក នឹងហាមឃាត់ការលក់រថយន្តដឹកអ្នកដំណើរថ្មីដែលចាក់សាំង និងរថយន្តដឹកទំនិញដោយចាប់ផ្តើមពីឆ្នាំ២០៣៥ ទៅ។ វិធានការនេះ ធ្វើឡើងស្របពេលដែលក្រុមហ៊ុនផលិតឡានអាមេរិក បង្វែរផលិតកម្មរបស់ខ្លួនទៅរកការផលិតឡានប្រើប្រាស់ថាមពលអគ្គិសនីដើម្បីកាត់បន្ថយការបំភាយឧស្ម័នពុល។ គម្រោងរបស់រដ្ឋកាលីហ្វ័រនីញ៉ា ជាចំណាត់ការដ៏សំខាន់មួយរបស់រដ្ឋដ៏ធំមួយនេះ ក្នុងគោលបំណងបញ្ចប់ការប្រើប្រាស់ម៉ាស៊ីនដែលមានចំហេះផូស៊ីល ប៉ុន្តែវាក៏ផ្ទុយពីនឹងគោលនយោបាយគាំទ្រការប្រើប្រាស់ប្រេងឥន្ធនៈរបស់លោកប្រធានាធិបតី Donald Trump ។ អភិបាលរដ្ឋកាលីហ្វ័រនីញ៉ា ប្រកាសហើយថា លោក នឹងបង្កើនការប្រឹងប្រែងរបស់រដ្ឋរបស់លោកដើម្បីប្រយុទ្ធប្រឆាំងនឹងការប្រែប្រួលអាកាសធាតុ។ « យើងកំពុងបង្កើតផ្លូវថ្មីមួយ»។ លោក Newsom និយាយបែបនេះក្នុងសន្និសីទសារព័ត៌មានមួយនៅទីក្រុង Sacramento ខណៈពេលកំពុងឈរនៅមុខរថយន្តអគ្គិសនីផលិតដោយក្រុមហ៊ុនផលិតរថយន្តដែលគាំទ្រដល់កិច្ចខិតខំប្រឹងប្រែងរបស់រដ្ឋកាលីហ្វ័រនីញ៉ាក្នុងការកាត់បន្ថយការបំភាយឧស្ម័នពុលរបស់យានយន្ត។ អភិបាលរដ្ឋកាលីហ្វ័រញ៉ាអះអាងថា រដ្ឋរបស់លោកប្តេជ្ញាចិត្តចំពោះគោលដៅដ៏មុតមាំដើម្បីបញ្ចប់ការលក់រថយន្តថ្មីដើរដែលប្រើប្រាស់សាំងនៅឆ្នាំ ២០៣៥ និងកាលីហ្វ័រនីញ៉ា ក៏កំពុងលើកទឹកចិត្តដល់រដ្ឋដទៃទៀតឲ្យធ្វើសកម្មភាពស្រដៀងគ្នានេះ។ ក្រៅពីការផ្ដោតលើការបញ្ចេញឧស្ម័នពុលដោយឡាន រដ្ឋកាលីហ្វ័រញ៉ាមានគោលដៅផ្សេងទៀតក្នុងការកាត់បន្ថយការបញ្ចេញនេះ ដូចជាការកាត់បន្ថយការបញ្ចេញឧស្ម័នផ្ទះកញ្ចក់ឲ្យបាន៨០ភាគរយនៃកម្រិតឆ្នាំ១៩៩០ នៅត្រឹមឆ្នាំ២០៥០ខាងមុខ។ ប៉ុន្តែនៅប៉ុន្មានឆ្នាំចុងក្រោយនេះ ការសាយភាយឧស្ម័នពុលនៃវិស័យដឹកជញ្ជូន ហាក់មានការកើនឡើង។ ដោយឡែក ក្រុមប្រឹក្សាធនធានអាកាសរដ្ឋកាលីហ្វ័រញ៉ា (CARB) នឹងប្រែក្លាយគោលដៅរបស់លោក Newsom ទៅជាចំណងផ្លូវច្បាប់តែម្ដង ដោយសរសេរបទបញ្ញត្តិនានាដើម្បីកំណត់ថា ការលក់រថយន្តដឹកអ្នកដំណើរ និងរថយន្តដឹកទំនិញធុនធ្ងន់ថ្មីនៅក្នុងរដ្ឋ នឹងធ្លាក់ពីមួយរយភាគរយដល់ចំណុចសូន្យនៅក្នុងឆ្នាំ២០៣៥ ។ លើសពីនេះទៅទៀតនៅឆ្នាំ ២០៤៥ រាល់ប្រតិបត្តិការរបស់យានយន្តធុនមធ្យម និងធុនធ្ងន់ នឹងត្រូវលុបបំបាត់ដែរ៕	ដោយ៖ កង ម៉េងហុង
វត្តមានសត្វត្មាតចំនួន១២១ក្បាល ត្រូវបានកត់ត្រាដោយក្រុមការងារអភិរក្សសត្វត្មាតកម្ពុជានៅថ្ងៃទី២០ ខែមិថុនា ឆ្នាំ២០២១កន្លងទៅ។ បើតាមអង្គការ Birdlife ប្រចាំកម្ពុជា ក្រុមការងារអភិរក្សសត្វត្មាតកម្ពុជា បានធ្វើជំរឿនសត្វត្មាតទូទាំងប្រទេស នៅអាហារដ្ឋានត្មាតចំនួន ៤កន្លែងនៅកម្ពុជា។ កាលពីថ្ងៃទី ២០ មិថុនា ក្រុមការងារអភិរក្សសត្វត្មាតកម្ពុជា បានធ្វើជំរឿនលើកទី៣នៅតាមអាហារដ្ឋានត្មាត៤ទីតាំងរួមមាន អាហារដ្ឋានត្មាតស្ថិតនៅក្នុងដែនជម្រកសត្វព្រៃសៀមប៉ាង ក្នុងខេត្តស្ទឹងត្រែង, អាហារដ្ឋានត្មាតដែនជម្រកសត្វព្រៃឆែបក្នុងខេត្តព្រះវិហារ, អាហារដ្ឋានត្មាតដែនជម្រកសត្វព្រៃសំបូរក្នុងខេត្តក្រចេះ និងអាហារដ្ឋានត្មាតដែនជម្រកសត្វព្រៃស្រែពក នៃខេត្តមណ្ឌលគិរី។ តាមរយៈជំរឿនខាងលើ ក្រុមការងារជំរឿន បានកត់ត្រាឃើញសត្វត្មាតចំនួន ១២១ក្បាល ក្នុងនោះមានត្មាតភ្លើង ២០ក្បាល, ត្មាតផេះ ៦៦ក្បាល និងត្មាតត្នោត ៣៥ក្បាល។ បើតាមអង្គការ Birdlife ប្រចាំកម្ពុជា ការធ្វើជំរឿនលើកទី២ កាលពីថ្ងៃទី១០ ខែមិថុនា ឆ្នាំ២០២១ សត្វត្មាតចំនួន ៨២ក្បាល ត្រូវបានរាប់ ក្នុងនោះមានត្មាតភ្លើង ១៣ក្បាល ត្មាតផេះ៤២ក្បាល និងត្មាតត្មោត២៧ក្បាល។ បើយោងតាមការជំរឿនចំនួនសត្វត្មាត ដែលក្រុមអ្នកជំនាញបានកត់ត្រានៅពាក់កណ្ដាលឆ្នាំ២០២០ ធៀបនឹងចំនួនសត្វ ត្មាតនៅឆ្នាំ២០២១ មានចំនួនប្រហាក់ប្រហែលគ្នា។ កញ្ញា នី ណៃគី ប្រាប់សារព័ត៌Thmey Thmey២៥ថា៖«កាលពីពាក់កណ្ដាលឆ្នាំ២០២០ ជំរឿនសត្វត្មាតរកឃើញចំនួន ១២៧ក្បាល ចំណែកឆ្នាំនេះ កត់ត្រាបានចំនួន ១២១ក្បាល។ អំឡុងពេលនេះ ក្រុមការងារមិនទាន់អាចសន្និដ្ឋានបានថា ថយចុះ ឬកើនឡើងនៅឡើយទេត្រូវចាំពេលបញ្ចប់ជំរឿនទាំង៥លើកសិន។ ដោយសារពេលខ្លះ នៅថ្ងៃធ្វើជំរឿន មានសត្វត្មាតមួយចំនួន មិនចេញពីព្រៃមកស៊ីចំណីតាមគោលដៅទេ។ ដូច្នេះត្រូវចាំសិន»។ មន្ត្រីសម្របសម្រួលត្មាតកម្ពុជារបស់អង្គការ Birdlife រូបនេះ បន្ថែមថា ដ្បិតមិនទាន់អាចសន្និដ្ឋានបាន ថាមានការកើនឡើង ឬថយចុះក៏ពិតមែន ប៉ុន្ដែបញ្ហាការបំពុល, កត្តាការខ្វះចំណី និងការបាត់បងទីជម្រក នៅតែចោទជាបញ្ហាសម្រាប់សត្វត្មាត នៅកម្ពុជា។ កញ្ញា នី ណៃគី បន្តថា ទន្ទឹមនឹងការព្រួយបារម្ភនេះ ក្រសួងបរិស្ថាន រួមទាំងអង្គការដៃគូកំពុង ចូលរួមដោះស្រាយ បញ្ហាតាមលទ្ធភាព ដើម្បីការពារ និងអភិរក្សសត្វត្មាតនៅកម្ពុជា។ សូមរម្លឹកថា ជារៀងរាល់ឆ្នាំ ជំរឿនសត្វត្មាតទូទាំងប្រទេសត្រូវធ្វើចំនួន៥លើក គឺចាប់ពីថ្ងៃទី១០ មិនា, ថ្ងៃទី១០ មិថុនា, ថ្ងៃទី២០មិថុនា,ថ្ងៃទី២០កញ្ញា និងថ្ងៃទី២០ ខែធ្នូ។ ក្នុងឆ្នាំ២០១៩ ជំរឿនសត្វត្មាតសរុបមានចំនួន១១៩ក្បាល ក្នុងនោះមានត្មាតភ្លើង២១ក្បាល ត្មាតផេះ៧០ក្បាល និងត្មាតត្នោត២៨ក្បាល ។ ចំណែកឯ ឆ្នាំ២០២០ ជំរឿនសត្វត្មាតសរុបមានចំនួន ១២៧ក្បាល ក្នុងនោះមានត្មាតភ្លើង ២០ក្បាល ត្មាតផេះ៦៦ក្បាល និងត្មាតត្នោត៣៥ក្បាល៕	ដោយ៖ ប៉ូ សុភា
ក្រុងសំរោង, ឧត្តរមានជ័យ៖ពលរដ្ឋរស់នៅសង្កាត់កូនគ្រៀល បានរអ៊ូពីសេវាបញ្ជាក់សំបុត្រកំណើតមានភាពយឺតយ៉ាវ ដោយត្រូវរង់ចាំយូរថ្ងៃ ខែ ទើបទទួលបាន។ អ្នកស្រី នួន ហៀម ជាពលរដ្ឋរស់នៅភូមិ ត្រពាំងស្លែង ក្រុងសំរោង បាននិយាយថា អ្នកស្រី បានទៅធ្វើ សំបុត្របញ្ជាក់កំណើតឱ្យកូន រយៈពេលជាង៦ខែទើបបាន។ អ្នកស្រី នួន ហៀម ត្រូវទៅសាលាសង្កាត់ជាច្រើនលើកច្រើនសារ ព្រោះត្រូវទៅសួរនាំពីសំបុត្រកំណើតកូន ដែលមានភាពយឺតយ៉ាវខ្លាំង។ «ខ្ញុំត្រូវទៅសង្កាត់ច្រើនដង ពេលទៅសួរគេថាអស់ក្រដាសរហូត»។ ចំណែកឯពលរដ្ឋម្នាក់ទៀតគឺអ្នកស្រី ផល ស៊ូ ក៏បានរអ៊ូពីបញ្ហាសេវាសំបុត្របញ្ជាក់កំណើតក្នុងសង្កាត់កូនគ្រៀលដែរ។ អ្នកស្រី ផល ស៊ូ បានឱ្យដឹងថា អ្នកស្រីបានធ្វើសំបុត្រកំណើតឱ្យកូន ជាង១ឆ្នាំមកហើយ ទើបទទួលបាន។ ទោះបីជាសេវាធ្វើសំបុត្រក្នុងសង្កាត់មានភាពយឺតយ៉ាវ តែអ្នកស្រី ស៊ូ ថាមន្រ្តីក្នុងសង្កាត់មានសម្ដីរាក់ទាក់ និងមិនយកកម្រៃនោះឡើយ។ លោកចៅសង្កាត់រងកូនគ្រៀល រ៉ត សំអាន់ បានឱ្យដឹងថា ល ថាបញ្ហានេះ ដោយសារខ្វះក្រដាសពីខាងក្រសួង ទើបធ្វើឱ្យសេវាមួយនេះមានភាពយឺតយ៉ាវជូនពលរដ្ឋ។ ម្យ៉ាងទៀត ដោយសារចំនួនប្រជាជនក្នុងសង្កាត់ច្រើន ដែលនាំឱ្យតម្រូវការលើសេវានេះច្រើន។ យ៉ាងណាមិញ លោកចៅសង្កាត់រង ថានឹងពន្លឿតការផ្ដល់សេវាសាធារណៈមួយនេះ ជូនពលរដ្ឋឱ្យគ្រប់តាមតម្រូវការ។ អានអត្ថបទពាក់ព័ន្ធផ្សេងទៀត៖ យុវជនសកម្មសេវាល្អ (អត្ថបទនេះ គឺជាស្នាដៃរបស់ក្រុមយុវជន និងត្រូវបានរៀបរៀងឡើង ក្រោមជំនួយហិរញ្ញវត្ថុរបស់សហភាពអឺរ៉ុប និងទីភ្នាក់ងារសហប្រតិបត្តិការអភិវឌ្ឍអន្តរជាតិស៊ុយអ៊ែត តាមរយៈអង្គការតម្លាភាពកម្ពុជា និងអង្គការអាក់សិនអេតកម្ពុជា។ រាល់ខ្លឹមសារនៅក្នុងអត្ថបទនេះ គឺជាការទទួលខុសត្រូវរបស់ស្មេរ ឬផលិតករ ហើយមិនឆ្លុះបញ្ចាំងអំពីទស្សនៈរបស់សហភាពអឺរ៉ុប និងទីភ្នាក់ងារសហប្រតិបត្តិការ អភិវឌ្ឍអន្តរជាតិស៊ុយអ៊ែតនោះទេ)។	ដោយ៖ ហៀត ស្រីវន់ (យុវជនសង្កាត់កូនគ្រៀល)
ជាមធ្យម គ្រូបង្រៀនថ្នាក់វិទ្យាល័យនៅបារាំង បានប្រាក់បៀវត្សជាង២៧ ០០០អឺរ៉ូ (ជាង៣ម៉ឺនដុល្លារអាមេរិក) ក្នុង១ឆ្នាំ ឬជិត២៦០០ដុល្លារក្នុង១ខែ។ តួលេខនេះ បង្ហាញថា ប្រាក់ខែគ្រូបង្រៀនបារាំងដែលជាប្រទេសអភិវឌ្ឍន៍នៅមានកម្រិតទាបនៅឡើយ។ Business Insider បានលើកយកពីប្រទេសចំនួន១៧នៅលើពិភពលោក ដែលបានផ្តល់ប្រាក់បៀវត្សជាទីគាប់ចិត្តសម្រាប់គ្រូបង្រៀនថ្នាក់វិទ្យាល័យ ដែលចាប់ផ្តើមអាជីពដំបូង និងមានអតីតភាពការងារតិចជាង១០ឆ្នាំ ដោយបារាំងស្ថិតនៅលេខរៀងទី១៧។ ប្រទេសទាំង១៧នោះរួមមាន [សារព័ត៌មានប្តូររូបិយបណ្ណពីអឺរ៉ូ មកដុល្លារអាមេរិក]៖ ១. លុចសំបួរ៖ ជិត៧៩ ០០០ដុល្លារក្នុង១ឆ្នាំ ២. ស្វ៊ីស៖ ជិត៦៩ ០០០ដុល្លារក្នុង១ឆ្នាំ ៣. អាល្លឺម៉ង់៖ ជាង៦ម៉ឺនដុល្លារក្នុង១ឆ្នាំ ៤. ន័រវែស៖ ជិត៤៧០០០ដុល្លារក្នុង១ឆ្នាំ ៥. ដាណឺម៉ាក៖ ជិត៤៧០០០ដុល្លារក្នុងឆ្នាំ ៦. អាមេរិក៖ ជិត៤៣០០០ដុល្លារក្នុងឆ្នាំ ៧. ម៉ិកស៊ិក៖ ជាង៤២០០០ដុល្លារក្នុងឆ្នាំ ៨. អេស្ប៉ាញ៖ ជាង៤១០០០ដុល្លារក្នុង១ឆ្នាំ ៩. អូស្ត្រាលី៖ ជាង៤ម៉ឺនដុល្លារក្នុង១ឆ្នាំ ១០. ហូឡង់៖ ជាង៣៩០០០ដុល្លារក្នុង១ឆ្នាំ ១១. កាណាដា៖ ជិត៣៩០០០ដុល្លារក្នុង១ឆ្នាំ ១២. ហ្វាំងឡង់៖ ជាង៣៧០០០ដុល្លារក្នុង១ឆ្នាំ ១៣. អូទ្រីស៖ ជិត៣៧០០០ដុល្លារក្នុង១ឆ្នាំ ១៤. ស៊ុយអែត៖ ជាង៣៦០០០ដុល្លារក្នុង១ឆ្នាំ ១៥. កូស្តារីកា៖ ជាង៣៣០០០ដុល្លារក្នុង១ឆ្នាំ ១៦. ព័រទុយហ្គាល់៖ ជាង៣២០០០ដុល្លារក្នុង១ឆ្នាំ ១៧. បារាំង៖ ជាង៣ម៉ឺនដុល្លារក្នុង១ឆ្នាំ៕	បារាំងស្ថិតក្នុងចំណោមប្រទេសអភិវឌ្ឍន៍ ប៉ុន្តែប្រាក់ខែគ្រូបង្រៀនមិនទាន់មានភាពលេចធ្លោដ៏គួរឲ្យកត់សម្គាល់នោះឡើយ។ នេះបើតាមរបាយការណ៍មួយរបស់ធនាគារពិភពលោក ហើយត្រូវបានដកស្រង់ដោយ Business Insider ជាភាសាបារាំង។ ទោះបីជាយ៉ាងណាក៏ដោយ លោក Jean-Michel Blanquer រដ្ឋមន្ត្រីក្រសួងអប់រំ បានអះអាង ពីកំណើននៃប្រាក់លើកទឹកចិត្តផ្សេងៗទៅតាមកម្មវិធីសិក្សាអាទិភាពនានា។
យើងខ្ញុំសូមណែនាំទៅកាន់ស្ថាប័ន ក៏ដូចជាក្រុមហ៊ុនតូច-ធំ ដែលមានតម្រូវការប្រើប្រាស់ សេវា បើកបៀវត្សសម្រាប់បុគ្គលិករបស់ខ្លួន គួរពិចារណាជ្រើសរើសសេវាបើកបៀវត្ស របស់ គ្រឹះស្ថានមីក្រូហិរញ្ញវត្ថុទទួលបា្រក់បញ្ញើឈានមុខមួយនៅកម្ពុជាគឺ អិលអូអិលស៊ី (ខេមបូឌា) ព្រោះក្រៅពីការទទួលបានអត្ថប្រយោជន៍ដូចបានរៀបរាប់ខាងលើហើយនោះ សេវាបើកបៀវត្ស អិលអូអិលស៊ី បានផ្តល់លទ្ធភាពជូនអាជីវករ ក្រុមហ៊ុន ឬស្ថាប័នតូច-ធំទូទាំងប្រទេសកម្ពុជា ដែលមានបុគ្គលិកកំពុងបម្រើការងារចាប់ពី ៥នាក់ឡើងទៅ ឱ្យទទួលបាននូវប្រព័ន្ធគ្រប់គ្រងបៀវត្សមួយ ដែលទទួលបាននូវអត្ថប្រយោជន៍ដ៏គួរឱ្យភ្ញាក់ផ្អើលជាច្រើនផ្សេងទៀត ដូចជា៖ ទទួលបានអត្រាការប្រាក់ខ្ពស់ពីគណនីបើកប្រាក់បៀវត្ស រហូតដល់ 3% ក្នុងមួយឆ្នាំ។ ទទួលបានប័ណ្ណអេធីអឹម ដ៏ពិសេស ដែលអាចធ្វើប្រតិបត្តិការនៅទូអេធីអឹម ធនាគារផ្សេងច្រើនជាង ៣ ០០០ កន្លែង ដោយមិនអស់កម្រៃសេវា។ ទទួលបានការប្រើប្រាស់សេវាធនាគារចល័ត (iPay Cambodia) ដែលអាច៖ - ផ្ទេរប្រាក់ឆ្លងទៅធនាគារផ្សេងនៅកម្ពុជា ដោយមិនគិតថ្លៃសេវា - បើកគណនីបញ្ញើមានកាលកំណត់បានដោយខ្លួនឯងភ្លាមៗយ៉ាងងាយស្រួល ដើម្បីទទួលបានការប្រាក់កាន់តែខ្ពស់ (8.88%) - ការបញ្ចូលទឹកប្រាក់ក្នុងទូរសព្ទ ទូទាត់វិក្កយបត្រ ទូទាត់ប្រាក់កម្ចី ជាមួយ អិលអូអិលស៊ី និងមុខងារជាច្រើនផ្សេងទៀត។ លើសពីនេះ នៅអិលអូអិលស៊ី (ខេមបូឌា) លោកអ្នកនឹងទទួលបានការបម្រើសេវាពីបុគ្គលិក ដែលមានចំណេះជំនាញច្បាស់លាស់ និងវិជ្ជាជីវៈខ្ពស់ក្នុងការប្រើប្រាស់សេវា។ សម្រាប់ព័ត៌មានបន្ថែម សូមទាក់ទងសាខាណាមួយរបស់ អិលអូអិលស៊ី (ខេមបូឌា) ទូទាំងប្រទេសដែលនៅជិតលោកអ្នកបំផុតឬទាក់ទងទៅកាន់ផ្នែកទំនាក់ទំនងអតិថិជនតាមរយៈទូរសព្ទលេខ ០២៣ ៩៩១ ៩៩១៕ (អត្ថបទពាណិជ្ជកម្ម)	ជឿជាក់ថាបច្ចុប្បន្ននេះ មានក្រុមហ៊ុនជាច្រើនដែលបានប្រើប្រាស់សេវាហិរញ្ញវត្ថុរបស់ធនាគារ-គ្រឹះស្ថានហិរញ្ញវត្ថុក្នុងការបើកបៀវត្សជូនបុគ្គលិករបស់ខ្លួន ព្រោះថាការបើកបៀវត្សតាមរយៈនេះ ក្រុមហ៊ុនអាចនឹងទទួលបាន សុវត្ថិភាព ភាពឆាប់រហ័ស ភាពច្បាស់លាស់ និងទទួលបានការប្រាក់ពីសាច់ប្រាក់ ដែលមានក្នុងគណនីប្រាក់បៀវត្សទាំងនោះផងដែរ។
បើតាមលោក ជា ចាន់តូ ស្ថានភាពដើមទុននិងសន្ទនីយភាព (កម្រិតទ្រព្យសកមុ្ម ឬសញ្ញានៃការទិញ-លក់ក្នុងទីផ្សារ) បន្តមានកម្រិតខ្ពស់ជាងបទប្បញ្ញត្តិ ខណៈ អនុបាតឥណទាន(ផលឥណទាន) មិនដំណើរការបានកើនឡើងបន្តិច តែមិនបង្កជាហានិភ័យដល់ស្ថិរភាពហិរញ្ញវត្ថុឡើយ។ ទំហំឥណទានមានកំណើន១៣,៨ភាគរយ និងប្រាក់បញ្ញើមានកំណើន៦,៤ភាគរយ ធៀបនឹងឆមាសទី១ ឆ្នាំ២០២២ ដែលទំហំទាំងនេះបានរួមចំណែកគាំទ្រដល់ការស្តារសកម្មភាពសេដ្ឋកិច្ច នៅតាមវិស័យនានានៅកម្ពុជា។ «ស្ថិរភាពល្អប្រសើរនៃប្រព័ន្ធធនាគារកម្ពុជា គឺដោយសារកន្លងមកធនាគារជាតិ បានអនុវត្តនយោបាយម៉ាក្រូ និង មីក្រូប្រុងប្រយ័ត្នប្រកបដោយស្មារតីបុរេសកម្ម ហើយការត្រួតពិនិត្យប្រព័ន្ធធនាគារ និងការធ្វើស្ត្រេសតេស្តលើភាពរឹងមាំនៃគ្រឹះស្ថានធនាគារនិងហិរញ្ញវត្ថុ ត្រូវបានធ្វើឡើងជាប្រចាំ»។ នេះជាការលើកឡើងរបស់លោក ជា ចាន់តូ។ ស្របតាមការងើបឡើងនៃសេដ្ឋកិច្ច និងជាផ្នែកមួយនៃការអនុវត្តយុទ្ធសាស្ត្រចាកចេញពីវិបត្តិ ធនាគារជាតិ បានតម្រូវឱ្យគ្រឹះស្ថានធនាគារនិងហិរញ្ញវត្ថុ វាយតម្លៃចំណាត់ថ្នាក់ឥណទានរៀបចំឡើងវិញ និងរៀបចំ សំវិធានធនឱ្យបានសមស្រប ព្រមទាំងបានអនុវត្តឡើងវិញនូវទ្រនាប់ដើមទុនconservation ១,២៥ភាគរយ ត្រឹមចុងខែមិថុនា ឆ្នាំ២០២៣ និងគ្រោងអនុវត្តពេញលេញ ២,៥ភាគរយនៅចុងឆ្នាំ២០២៣ ដើម្បីពង្រឹងភាពធន់នៃគ្រឹះស្ថានធនាគារនិងហិរញ្ញវត្ថុ ក្នុងការប្រឈមនឹងវិបត្តិផ្សេងៗ ដែលអាចកើតមានជាយថាហេតុនាពេលអនាគត។ អត្រាប្រាក់បម្រុងកាតព្វកិច្ចជារូបិយប័ណ្ណ ក៏ត្រូវបានបង្កើនឡើងវិញពី ៧ភាគរយ ដល់ ៩ភាគរយ នៅដើមឆ្នាំ២០២៣ និងគ្រោងដំឡើងដល់កម្រិតដើមមុនវិបត្តិកូវីដ-១៩ គឺ១២,៥ភាគរយចាប់ពីឆ្នាំ២០២៤។ ប៉ុន្តែ លោក ជា ចាន់តូ បានបញ្ជាក់ថា អត្រាប្រាក់បម្រុងកាតព្វកិច្ចជាលុយរៀល ត្រូវបានរក្សាក្នុងកម្រិត៧ភាគរយដដែល ដើម្បីលើកទឹកចិត្តដល់ការប្រើប្រាស់ប្រាក់រៀលឱ្យកាន់តែច្រើន។ ក្រៅពីនេះ សេវាហិរញ្ញវត្ថុត្រូវបានបន្តពង្រីកវិសាលភាព ដែលបានលើកស្ទួយជីវភាពរស់នៅរបស់ប្រជាពលរដ្ឋនៅគ្រប់ទីកន្លែង ឱ្យកាន់តែប្រសើរឡើង និងរួមចំណែកដល់ការអភិវឌ្ឍប្រកបដោយបរិយាបន្ន។ យ៉ាងណាមិញ កំណើននៃការទទួលបានសេវាហិរញ្ញវត្ថុក៏ភ្ជាប់ជាមួយនូវហានិភ័យ ដូចជា ស្ថានភាពបំណុលលើសលប់និងការកើនឡើងនៃឥណទានមិនដំណើរការ ក្នុងករណីដែលការយល់ដឹងពីសេវាហិរញ្ញវត្ថុរបស់ប្រជាជននៅមានកម្រិត។ ការណ៍នេះ ចំណេះដឹងផ្នែកហិរញ្ញវត្ថុរបស់ប្រជាពលរដ្ឋ និងកិច្ចការពារអតិថិជនក៏ត្រូវបានលើកកម្ពស់ជាលំដាប់ ដើម្បីពង្រឹងការប្រើប្រាស់ឥណទានប្រកបដោយការទទួលខុសត្រូវ និងទាញយកអត្ថប្រយោជន៍ ជាអតិបរមាពីការប្រើប្រាស់សេវាហិរញ្ញវត្ថុ។ នេះបើតាមលោក ចាន់តូ។ លោក បានបន្ថែមថា ប្រព័ន្ធធនាគារនៅកម្ពុជាបច្ចុប្បន្ន គឺមានធនាគារពាណិជ្ជ៥៩, ធនាគារឯកទេស៩, គ្រឹះស្ថានមីក្រូហិរញ្ញវត្ថុទទួលប្រាក់បញ្ញើ៥, គ្រឹះស្ថានមីក្រូហិរញ្ញវត្ថុមិនទទួលប្រាក់បញ្ញើ៨២, គ្រឹះស្ថានឥណទានជនបទ១១៨។ គ្រឹះស្ថានភតិសន្យាហិរញ្ញវត្ថុមានចំនួន១៧, គ្រឹះស្ថានផ្តល់សេវាទូទាត់សង់ប្រាក់មាន៣៥, ការិយាល័យតំណាងធនាគារបរទេសមាន៦ និងអាជីវកម្មប្តូរប្រាក់មាន ២ ៨៩០កន្លែង។ របាយការណ៍ប្រចាំឆមាសទី១ និងទិសដៅការងារឆមាសទី២ ឆ្នាំ២០២៣ របស់ធនាគារជាតិបានបង្ហាញ ថា ទ្រព្យសកម្មរបស់ប្រព័ន្ធធនាគារមានកំណើន៩,៩ភាគរយ ដែលមានទំហំទឹកប្រាក់សរុប ៨២,២ពាន់លានដុល្លារអាម៉េរិក។ ក្នុងនោះ វិស័យធនាគារគ្របដណ្តប់៨៥ភាគរយនៃទ្រព្យសកម្មសរុប ស្របពេលវិស័យមីក្រូហិរញ្ញវត្ថុមានរួមចំណែក១៤,៤ភាគរយ និងវិស័យភតិសន្យាហិរញ្ញវត្ថុមានចំណែក០,៦ភាគរយ។ គ្រឹះស្ថានធនាគារ និងហិរញ្ញវត្ថុខាងលើ បន្តចូលរួមលើកកម្ពស់បរិយាប័ន្នហិរញ្ញវត្ថុជាលំដាប់ ដោយបច្ចុប្បន្ន ចំនួនគណនីប្រាប់បញ្ញើអតិថិជនបានកើនដល់១៧,៥លានគណនី និងគណនីឥណទានអតិថិជនកើនដល់ ៣,៨លានគណនី៕	បច្ចុប្បន្ន បើទោះបីលក្ខខណ្ឌហិរញ្ញវត្ថុសកលកំពុងស្ថិតក្នុងស្ថានភាពរឹតត្បិត និងការដួលរលំធនាគារនៅសហរដ្ឋអាម៉េរិកចំនួន៣ នាដើមឆ្នាំ២០២៣ បង្កការព្រួយបារម្ភនៅលើទីផ្សារហិរញ្ញវត្ថុអន្តរជាតិយ៉ាងណាក្តី ក៏ប្រព័ន្ធធនាគារកម្ពុជានៅតែរក្សាបានភាពធន់ និង រឹងមាំ។ នេះបើតាមលោក ជា ចាន់តូ ទេសាភិបាលធនាគារជាតិនៃកម្ពុជា ថ្លែងក្នុងពិធីបើកសន្និបាតបូកសរុបលទ្ធផលការងារប្រចាំឆមាសទី១ និងទិសដៅការងារឆមាសទី២ ឆ្នាំ២០២៣របស់ធនាគារជាតិ នៅខេត្តព្រះសីហនុ នាថ្ងៃទី៣០កក្កដា។
ខ្សែប្រយុទ្ធវ័យ ៣៩ឆ្នាំ រកបានគ្រាប់បាល់ ២គ្រាប់ នៅក្នុងការប្រកួតឈ្នះលើក្រុម Al Ittihad របស់ខ្សែប្រយុទ្ធ Karim Benzema ដែលជាជំនួបបិទរដូវកាលលីគ Saudi Pro League។ Ronaldo ស៊ុតគ្រាប់បើកឆាកសម្រាប់ Al Nassr នាទី៤៥+៣ វគ្គទីមួយ និងគ្រាប់ទី២ នាទី៦៩ ចំណែក ២គ្រាប់ផ្សេងទៀតធ្វើបានដោយកីឡាករ Abdulrahman Ghareeb នាទី៧៩ និង Al Nemer នាទី៩០+៥។ កំណត់ត្រាកន្លងមក ក្នុងនាមជាកីឡាករស៊ុតបាល់បញ្ចូលទីច្រើនជាងគេក្នុងមួយរដូវកាល ប្រចាំ Saudi Pro League គឺអតីតកីឡាករខ្សែប្រយុទ្ធក្រុម Al Nassr និងជម្រើសជាតិម៉ារ៉ុក Abderrazak Hamdallah ជាអ្នកកាន់កាប់ ដោយគេរកបាន ៣៤គ្រាប់ ក្នុងរដូវកាល ២០១៨-១៩។ ទោះបីជាការធ្វើបានល្អ ទៅលើកំណត់ត្រាផ្ទាល់ខ្លួន និងការឈ្នះពានឯកត្តជនផ្សេងៗ ប៉ុន្តែរដូវកាលនេះ Ronaldo មិនបានជួយក្រុមឈ្នះពានរង្វាន់ណាមួយឡើយ។ ក្រុម Al Nassr បញ្ចប់ចំណាត់ថ្នាក់លេខ ២ នៅ Saudi Pro League បន្ទាប់ពីក្រុមជើងឯក Al Hilal ដែលគ្មានវត្តមានខ្សែប្រយុទ្ធ Neymar Jr ដោយសាររបួស។ Al Nassr បានបរាជ័យក្នុងពានរង្វាន់ AFC Champions League នៅត្រឹមវគ្គ ៨ក្រុមចុងក្រោយ ក៏ដូចជារបូតពានរង្វាន់ Saudi Cup បន្ថែមទៀតផងដែរ។ គួររំលឹកថា Ronaldo ខ្សែប្រយុទ្ធសញ្ជាតិព័រទុយហ្កាល់ បានចូលរួមជាមួយនឹងក្លិប Al Nassr កាលពីខែមករា ឆ្នាំ ២០២៣ បន្ទាប់ពីរូបគេត្រូវបានបញ្ចប់កិច្ចសន្យាមុនផុតកំណត់ ដោយក្លិប Manchester United បន្ទាប់ពីមានបញ្ហាជម្លោះរវាងគ្នា និងគ្នា៕	Cristiano Ronaldo បានក្លាយជាកីឡាករស៊ុតបាល់បញ្ចូលទីច្រើនជាងគេក្នុងមួយរដូវកាល ប្រចាំប្រវត្តិសាស្ត្រលីគបាល់ទាត់អារ៉ាប៊ីសាអូឌីត ក្រោយរកបាន ២គ្រាប់ នៅក្នុងជ័យជម្នះរបស់ Al Nassr លើក្រុម Al Ittihad លទ្ធផល ៤-២។ Ronaldo រកបាន ៣៥គ្រាប់ ក្នុងលីគអារ៉ាប៊ីសាអូឌីត ក្នុងរដូវកាល ២០២៣-២៤ ដោយបំបែកកំណត់ត្រារបស់ Abderrazak Hamdallah ដែលកាន់កំណត់ត្រារកបាន៣៤គ្រាប់។
ភ្នំពេញ៖ កីឡដ្ឋានក្រុងតាខ្មៅ បានក្លាយជាទីផ្សារលក់ដូរបន្លែ ត្រី សាច់ បណ្តោះអាសន្ន សម្រាប់ពលរដ្ឋរស់នៅក្នុងក្រុងតាខ្មៅ អំឡុងពេលបិទខ្ទប់ក្រុងនេះ ស្របពេលដែលផ្សារតាខ្មៅចាស់ និងផ្សារតាខ្មៅថ្មី ត្រូវបិតរយៈពេល១៤ថ្ងៃ។ នេះបើតាមទំព័រហ្វេសប៊ុករបស់លោកគង់ សោភ័ណ្ឌ អភិបាលខេត្តកណ្តាល។ អាជ្ញាធរខេត្តកណ្តាល បានយកទីតាំងកីឡដ្ឋានក្រុងតាខ្មៅ ធ្វើជាផ្សារលក់ដូរ បន្លែ ត្រី សាច់ និងគ្រឿងឧបភោគ បរិភោគផ្សេងៗបណ្តោះអាសន្ន សម្រាប់ពលរដ្ឋរស់នៅក្នុងក្រុងតាខ្មៅ អំឡុងពេលបិទខ្ទប់ក្រុង។ ផ្សារបណ្តោះអាសន្ននេះ ត្រូវបានអាជ្ញាធររៀបចំឡើង បន្ទាប់ពីផ្សារតាខ្មៅចាស់ និងផ្សារតាខ្មៅថ្មី ត្រូវបានបិទរយៈពេល១៤ថ្ងៃ ដោយសារភាពចង្អៀតណែន ដែលជាហានិភ័យនៃការឆ្លងរាលដាលនៃជំងឺកូវីដ-១៩។ ផ្សារបណ្តោះអាសន្ននេះ ត្រូវបានអាជ្ញាធររៀបចំឡើង ដោយរក្សាគម្លាតពីគ្នា យ៉ាងហោច ១ម៉ែត្រកន្លះ ហើយអាជីវករដែលមកលក់នៅទីនេះទាំងអស់ នេះ មិនត្រូវបានគិតថ្លៃកជួល ឬភាស៊ីទេ។ នេះបើតាមការអះអាងរបស់អភិបាលខេត្តកណ្តាល។ រូបភាពពីហ្វេសប៊ុកផេក លោក គង់ សោភ័ណ្ឌ អភិបាលខេត្តកណ្ដាល ក្រៅពីរៀបចំឱ្យអាជីវករលក់ដូរហើយនោះ លោក គង់ សោភ័ណ្ឌ ដែលបានចុះត្រួតពិនិត្យមើលការលក់ដូររបស់អាជីវករនៅផ្សារនេះ កាលពីរសៀលថ្ងៃទី ១៧ មេសានោះ បានអំពាវនាវ ឱ្យអាជីវករ អនុវត្តឲ្យបានម៉ឺងម៉ាត់ តាមវិធានអនាម័យ និងគោរពវិធានការ ៣កុំ ៣ការពារ។ មិនតែប៉ុណ្ណោះ លោក គង់ សោភ័ណ្ឌ ក៏ទទូចឱ្យឱ្យអាជីវករ កុំឆ្លៀតឱកាសលក់ដំឡើងថ្លៃទំនិញផងដែរ។ សូមជម្រាបថា វិធានការបិទខ្ទប់ (Lockdown) រាជធានីភ្នំពេញ និងក្រុងតាខ្មៅ ខេត្តកណ្ដាល ចាប់ពីថ្ងៃទី១៥ ដល់ថ្ងៃទី២៨ ខែមេសា ដែលបង្កើនលក្ខខណ្ឌដ៏តឹងរ៉ឹងបន្ថែមទៀត ទាក់ទងនឹងបែបបទធ្វើដំណើរ៕	ដោយ៖ ស៊ុល រ៉វី
បច្ចុប្បន្ន បច្ចេកវិទ្យាហិរញ្ញវត្ថុ កំពុងកែប្រែរបៀបក្នុងការធ្វើធុរកិច្ច ផ្លាស់ប្តូរទម្លាប់រស់នៅ ឬជីវិតប្រចាំ ក្នុងការប្រាស្រ័យទាក់ទង និងការបំពេញការងារ រួមទាំងពង្រឹងប្រសិទ្ធភាពនៃការផ្តល់សេវាសាធារណៈ និងប្រសិទ្ធភាពការងារ។ លោក អូន ព័ន្ធមុនីរ័ត្ន បានបញ្ជាក់ថា ទោះមានការអភិវឌ្ឍក្នុងកម្រិតណាក្តី ប្រទេសដែលមានសេដ្ឋកិច្ចកំពុងលូតលាស់ ឬ ប្រទេសកំពុងអភិវឌ្ឍ គឺអាចចាប់យកនូវបច្ចេកវិទ្យាឌីជីថលថ្មីៗ ដើម្បីផ្លាស់ប្តូរពីឧស្សាហកម្មបែបប្រពៃណី ទៅជាឧស្សាហកម្មទំនើបបានក្នុងរយៈពេលខ្លី។ ក្នុងពិធីផ្សព្វផ្សាយពីគោលនយោបាយអភិវឌ្ឍបច្ចេកវិទ្យាហិរញ្ញវត្ថុកម្ពុជា ២០២៣-២០២៨ កាលពីថ្ងៃទី៤តុលា ឆ្នាំ២០២៣ រដ្ឋមន្ត្រីសេដ្ឋកិច្ចរូបនេះ បានរៀបរាប់ថា ការប្រើប្រាស់បច្ចេកវិទ្យាឌីជីថលជាវិស័យចន្ទល់ ក្នុងការជំរុញកំណើនសេដ្ឋកិច្ច, ការកែប្រែបច្ចេកវិទ្យាឌីជីថលជាកាតាលីករ ក្នុងការគាំទ្រ និងជំរុញវិស័យផ្សេងៗនៃសេដ្ឋកិច្ច។ ជាពិសេស ការប្រើបច្ចេកវិទ្យាឌីជីថល ដើម្បីផ្តល់លទ្ធភាពឱ្យធុរជន និងវិនិយោគិនក្នុងស្រុក អាចភ្ជាប់ខ្លួនទៅនឹងខ្សែច្រវាក់ផលិតកម្មតំបន់ និងសកល ក៏ដូចជា ស្វែងរកភាពច្នៃប្រឌិតក្នុងការផលិតទំនិញ និងការផ្តល់សេវាកម្ម។ សក្កានុពលនៃវិស័យបច្ចេកវិទ្យាហិរញ្ញវត្ថុ ជាមូលដ្ឋានគ្រឹះឆ្ពោះទៅរកការសម្រេចបាន នូវចក្ខុវិស័យរយៈពេលវែងរបស់កម្ពុជា ដោយរដ្ឋាភិបាល បានដាក់ចេញក្របខណ្ឌគោលនយោបាយសេដ្ឋកិច្ច និងសង្គមឌីជីថល ២០២១-២០៣៥ និងគោលនយោបាយរដ្ឋាភិបាលឌីជីថល ២០២២-២០៣៥។ «គោលនយោបាយទាំងនេះ ជាផែនទីបង្ហាញផ្លូវ និងជាក្របខណ្ឌការងារនៃការគិតគូរវែងឆ្ងាយរបស់រដ្ឋាភិបាល ក្នុងការទាញយកប្រយោជន៍ជាអតិបរិមាពីបច្ចេកវិទ្យាឌីជីថល ដើម្បីអភិវឌ្ឍសេដ្ឋកិច្ច និងសង្គម»។ នេះជាការលើកឡើងរបស់លោក លោក អូន ព័ន្ធមុនីរ័ត្ន។ ក្នុងយុគសម័យសកលភាវូបនីយកម្មឌីជីថល បច្ចេកវិទ្យាហិរញ្ញវត្ថុបានបោះជំហានយ៉ាងលឿន ហើយបានក្លាយកាតាលីករជំរុញលើការគ្របដណ្តប់ រួមទាំងតភ្ជាប់សេដ្ឋកិច្ច និងសង្គមនៅទូទាំងពិភពលោកឱ្យកាន់តែខិតជិតគ្នា និងអាស្រ័យគ្នាទៅវិញទៅមក។ បើតាមលោកស្រី ជា សិរី ទេសាភិបាលធនាគារជាតិកម្ពុជា ប្រព័ន្ធធនាគារទទួលបានផលប្រយោជន៍ជាច្រើន ពីការរីកចម្រើននូវបច្ចេកវិទ្យាហិរញ្ញវត្ថុ និងនាំមកនូវការអភិវឌ្ឍយ៉ាងសំខាន់ ចំពោះប្រព័ន្ធទូទាត់សងប្រាក់ តាមរយៈការផ្តល់មធ្យាបាយទូទាត់កាន់តែរហ័ស តម្លៃទាប និងងាយស្រួលជាងមុន ក៏ដូចជំរុញនូវបរិយាប័ន្នហិរញ្ញវត្ថុ ជាដើម។ លោកស្រីបាននិយាយថា បច្ចេកវិទ្យាហិរញ្ញវត្ថុនៅកម្ពុជា បានធ្វើបដិវត្តកម្មក្នុងសេវាផ្ទេរប្រាក់ និងការទូទាត់ក្នុងនិងក្រៅប្រទេស ការផ្ទេរប្រាក់ឆ្លងដែនកាន់តែរហ័សជាងមុន កម្រៃសេវាទាប និងប្រកបដោយតម្លាភាព ជាពិសេសដល់ប្រជាពលរដ្ឋខ្មែរដែលកំពុងធ្វើការនៅក្រៅប្រទេស។ ទន្ទឹមនេះ បច្ចេកវិទ្យាហិរញ្ញវត្ថុ ក៏បានសក្កានុពលខ្ពស់ក្នុងការកាត់បន្ថយចំណាយថ្លៃដើមលើសេវាហិរញ្ញវត្ថុ លើកកម្ពស់ការទទួលបានសេវាហិរញ្ញវត្ថុ សម្រាប់ប្រជាពលរដ្ឋមានប្រាក់ចំណូលទាប និងមិនមានលទ្ធភាពទទួលបានសេវាហិរញ្ញវត្ថុទូទៅ។ ការរីកចម្រើននៃបច្ចេកវិទ្យាហិរញ្ញវត្ថុនេះ ធនាគារជាតិបានបង្កើតឡើងនូវប្រព័ន្ធទូទាត់បាគង ដើម្បីផ្តល់លទ្ធភាពដល់អ្នកប្រើប្រាស់អាចទូទាត់ឆ្លងគ្រឹះស្ថានហិរញ្ញវត្ថុបានភ្លាមៗ តាមរយៈការស្គេន QR Code បានយ៉ាងងាយស្រួល។ តាមការអះអាងរបស់លោកស្រី ជា សិរី បច្ចុប្បន្នប្រព័ន្ធបាគង បានបើកលទ្ធភាពដល់អ្នកប្រើប្រាស់ដល់ជាង១០លាននាក់។ ជាក់ស្តែង ក្នុងឆមាសទី១ ឆ្នាំ២០២៣ ចំនួនប្រតិបត្ដិការក្នុងប្រព័ន្ធបាគង មានជាង ៣៥,៤លានប្រតិបត្តិការ និងទំហំទឹកប្រាក់ប្រតិបត្ដិការមានជាង ១២,៥ពាន់លានដុល្លារ ស្មើនឹង ៦៧ ភាគរយនៃផលិតផលក្នុងស្រុកសរុប (GDP) ខណៈទំហំប្រាក់ប្រតិបត្ដិការទូទាត់ឌីជីថលសរុបស្មើនឹង ៨៩២ ភាគរយនៃ GDP។ យោងតាមទិន្នន័យរបស់សមាគមមូលធនឯកជនសកល( Global Private Capital Association GPCA) ទំហំវិនិយោគលើបច្ចេកវិទ្យាឌីជីថល ក្នុងតំបន់អាស៊ាន បានកើនពី ៤,២ពាន់លានដុល្លារក្នុងឆ្នាំ២០១៧ ដល់ ១២,៩ពាន់លានដុល្លារ នៅឆ្នាំ២០២២។ ក្នុងនោះ ទំហំវិនិយោគលើបច្ចេកវិទ្យាហិរញ្ញវត្ថុ បានកើនឡើងយ៉ាងគំហុករហូតដល់ ៤,១ពាន់លានដុល្លារ៕	បច្ចេកវិទ្យាហិរញ្ញវត្ថុ(FinTech) ជួយកម្ពុជាទាញយកប្រយោជន៍បានយ៉ាងច្រើន ពីបរិវត្តកម្មឌីជីថលក្នុងវិស័យហិរញ្ញវត្ថុ។ លើសពីនេះ វានឹងផ្តល់កាលានុវត្តភាពដល់គ្រប់តួអង្គ ក្នុងការជំរុញសម្ទុះនៃការអភិវឌ្ឍសេដ្ឋកិច្ច និងសង្គមឌីជីថលកម្ពុជា ឱ្យកាន់តែរស់រវើក។ លោក អូន ព័ន្ធមុនីរ័ត្ន ឧបនាយករដ្ឋមន្ត្រី រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ ថ្លែងបែបនេះក្នុងពិធីផ្សព្វផ្សាយពីគោលនយោបាយអភិវឌ្ឍបច្ចេកវិទ្យាហិរញ្ញវត្ថុកម្ពុជា ២០២៣-២០២៨។
ភ្នំពេញ៖ ក្រសួងធនធានទឹក និងឧតុនិយម បានព្យាករថា ចាប់ពីថ្ងៃទី ០២-០៨ ខែកក្កដានេះ តំបន់មាត់សមុទ្រ, តំបន់ខ្ពង់រាប, តំបន់ទំនាបកណ្ដាល, តំបន់ពាយ័ព្យ, ភ្នំពេញ និងបណ្ដាខេត្តមួយចំនួន អាចមានភ្លៀងធ្លាក់ពីតិចទៅច្រើន។ ជាមួយគ្នានេះ ស្ថានភាពទឹកទន្លេមេគង្គ នឹងងើបឡើងបន្តិច។ នេះបើតាមសេចក្ដីជូនដំណឹងស្ដីពីស្ថានភាពអាកាសធាតុ របស់ក្រសួងធនធានទឹក ដែលចេញផ្សាយនៅថ្ងៃទី០២ កក្កដានេះ។ បើតាមការព្យាកររបស់ក្រសួងធនធានទឹក កម្ពុជា បានទទួលនូវឥទិ្ធពលប្រព័ន្ធសមា្ពធទាប (ITCZ) អូសបន្លាយលើភាគខាងជើងក្នុងទឹកដីប្រទេសថៃ,ទ្បាវ និងវៀតណាម ដោយភា្ជប់នឹងវិសមា្ពធ (TD) ដែលទើបនិងកើតឡើងនៅកោះហៃណាំ។ ខ្យល់មូសុងនិរតីខាំ្លង និងឥទិ្ធពលហី្វន (Feohn) ដែលមានល្បឿនពី ៧-១០m/s នៅភាគខាងក្រោមប្រទេស ។ ស្ថានភាពអាកាសធាតុបែបនេះ ធ្វើឲ្យទឹកទន្លេមេគង្គ នឹងងើបឡើងបន្តិច ហើយបណ្ដាខេត្តនៅតំបន់ទំនាបកណ្ដាល និងពាយ័ព្យ នឹងអាចមានភ្លៀងធ្លាក់ពីតិចទៅបង្គួរ។ ការព្យាករដដែល បញ្ជាក់ថា រាជធានីភ្នំពេញ និងបណ្ដាខេត្តមួយចំនួនរួមមាន កំពង់ស្ពឺ, កណ្ដាល, តាកែវ និងកំពត អាចមានភ្លៀងធ្លាក់ពីតិចទៅមធ្យម ដោយសារឥទ្ធិពលហ្វឹននៅបន្តមាន។ ដោយឡែក ខេត្តនៅតំបន់មាត់សមុទ្រ កោះកុង, ព្រះសីហនុ នឹងមានភ្លៀងធ្លាក់ជាបន្តបន្ទាប់ពីបង្គួរទៅច្រើន ហើយខ្យល់លើផ្ទៃសមុទ្រ នឹងមានរលកកម្រិតខ្លាំង។ ចំណែកឯ តំបន់ខ្ពង់រាបភាគខាងជើងប៉ែកឦសាន និងជាប់វៀតណាមវិញ នឹងភ្លៀងធ្លាក់ពីបង្គួរទៅច្រើន។ ក្រសួងធនធានទឹក ក៏បានអំពាវនាវដល់ប្រជាពលរដ្ឋ ប្រុងប្រយ័ត្នខ្ពស់ ជាពិសេសបាតុភូត ផ្គរ, រន្ទះ, ខ្យល់កន្រា្តក់ និងរលកសមុទ្រខាំ្លង ។ នេះបើតាមក្រសួងធនធានទឹក និងឧតុនិយមដដែល៕	ដោយ៖ ឆាយ រង្សី
គិតចាប់ពីថ្ងៃទី ១៥ ដល់ ថ្ងៃ ២៨ ខែឧសភា ការចូលទៅកម្សាន្តនៅក្នុងប្រាសាទព្រះអាទិត្យ ប្រាសាទ Condor និងផ្ទាំងថ្ម Intihuatana ដ៏ពិសិដ្ឋ ក្នុងតំបន់ប្រវត្តិសាស្ត្រ Machu Picchu របស់ប៉េរូ នឹងត្រូវគ្រប់គ្រងយ៉ាងតឹងតែងពីសំណាក់អង្គការ UNESCO ទទួលបន្ទុកទីតាំងបេតិកភណ្ឌពិភពលោក។ តាមការចុះផ្សាយរបស់ទីភ្នាក់ងារព័ត៌មាន AFP ក្រសួងវប្បធម៌ប៉េរូ បានគូសបញ្ជាក់កាលពីថ្ងៃទី១០ ឧសភា ថា វិធានការទាំងនេះ ត្រូវអនុវត្តជាចាំបាច់ដើម្បីអភិរក្សតំបន់ប្រវត្តិសាស្ត្រ Machu Picchu ដ្បិតភស្តុតាងបង្ហាញថា ទីតាំងសំខាន់ៗចំនួនបីនេះ មានសភាពចាស់ទ្រុឌទ្រោមខ្លាំង ជាពិសេសលើផ្ទៃខាងមុខនៃផ្ទាំងថ្ម ដែលបង្កឡើងដោយភ្ញៀវទេសចរ។ តាម AFP ភ្ញៀវទេសចរប្រមាណ៦ពាន់នាក់ ចូលទៅទស្សនាតំបន់ប្រវត្តិសាស្ត្រនេះជារៀងរាល់ថ្ងៃ។ សម្រាប់ផែនការថ្មីរបស់រដ្ឋាភិបាលប៉េរូ ខ្លួន នឹងអនុញ្ញាតឲ្យភ្ញៀវទេសចរចូលទៅទស្សនាកម្សាន្តត្រឹមរយៈពេល ៣ម៉ោងប៉ុណ្ណោះ នៅក្នុងតំបន់រឹតបន្តឹងទាំងបីខាងលើនេះ។ ទន្ទឹមនឹងគ្នានេះ អាជ្ញាធរទទួលបន្ទុកអភិរក្សាតំបន់នោះ ក៏នឹងវាយតម្លៃលើផលប៉ះពាល់ដែលអាចកើតមានឡើង មុននឹងចាប់ផ្តើមអនុវត្តផែនការថ្មីនេះ ចាប់ពីថ្ងៃទី១ ខែមិថុនាតទៅ។ សូមបញ្ជាក់ថា តំបន់ប្រវត្តិសាស្ត្រ Machu Picchu ដែលមានន័យថា «ភ្នំចាស់» មានទីតាំងលើកំពូលជួរភ្នំ Andes ក្នុងប្រទេសប៉េរូ និងត្រូវបានសាងសង់ក្នុងអំឡុងរជ្ជកាលអធិរាជ Inca ព្រះនាមថា Pachacuti (១៤៣៨-១៤៧១)។ តំបន់ប្រវត្តិសាស្ត្រនេះ ត្រូវបានរកឃើញជាថ្មីក្នុងឆ្នាំ១៩១១ ដោយអ្នករុករកជនជាតិអាមេរិក ឈ្មោះថា Hiram Bingham ។ ក្រោយមក អង្គការ UNESCO បានប្រកាសតំបន់នេះជាទីតាំងបេតិកភណ្ឌពិភពលោក ក្នុងឆ្នាំ ១៩៨៣ ៕	រដ្ឋាភិបាលប៉េរូ នឹងរឹតបន្តឹងការចូលទៅលេងកម្សាន្តក្នុងទីតាំងសំខាន់ចំនួនបី នៅតំបន់ប្រវត្តិសាស្ត្រដ៏ល្បីល្បាញរបស់ខ្លួនឈ្មោះថា Machu Picchu។ ការដាក់ចេញវិធានការ ដែលមានរយៈពេល២សប្តាហ៍នេះ មានគោលដៅដើម្បីការពារការបែកបាក់កាន់តែខ្លាំងថែមទៀត នៃសំណង់ប្រាសាទអាយុកាលរាប់រយឆ្នាំនេះ។
ភ្នំពេញ៖ ក្រសួងធនធានទឹក និងឧតុនិយម បានព្យាករថា ចាប់ពីថ្ងៃទី១៦-២២ កក្តដានេះ កម្ពុជានឹងទទួលរងនូវឥទ្ធិពលពីព្យុះទី៥ ឈ្មោះ «ដាណាស់» ដែលធ្វើឲ្យតំបន់មួយចំនួនមានភ្លៀងធ្លាក់ពីតិចទៅច្រើន។ នេះបើតាមសេចក្ដីជូនដំណឹងរបស់ក្រសួងធនធានទឹក ដែលចេញផ្សាយនាថ្ងៃទី១៦ កក្កដានេះ។ បើតាមសេចក្ដីប្រកាសរបស់ក្រសួងធនធានទឹក និងឧតុនិយម កម្ពុជានឹងទទួលរងនូវឥទ្ធិពលខ្យល់មូសុងនិរតី ដែលកំពុងបង្កើនឥទ្ធិពលមកលើតំបន់មាត់សមុទ្រ គួបផ្សំនឹងវិសម្ពាធមួយ ស្ថិតក្នុងសមុទ្រប៉ាស៊ីហ្វិកភាគខាងលិច។ ស្ថានភាពបែបនេះ នឹងបំប្លែងខ្លួនទៅជាព្យុះទី ៥ ឈ្មោះ «ដាណាស់»( Danas) ដែលឆ្ពោះទៅប្រទេសចិនខាងកើត ដោយកម្ពុជាបានត្រឹមទទួលរងឥទ្ធិពលប៉ុណ្ណោះ។ ក្រសួងធនធានទឹក បញ្ជាក់ថា បណ្ដាខេត្តមួយចំនួននៅមាត់សមុទ្រ នឹងមានភ្លៀងធ្លាក់ពីមធ្យមទៅច្រើន ហើយខ្យល់ខ្លាំងបង្កើតជារលកធំៗ និងខ្ពស់ៗ។ ចំណែកឯ បណ្ដាខេត្ត និងរាជធានីភាគខាងត្បូង កណ្ដាល និងខាងកើតជាប់វៀតណាម អាចមានភ្លៀងធ្លាក់ពីមធ្យមទៅបង្គួរ ឬអាចភ្លៀងខ្លាំងដោយកន្លែង។ សេចក្ដីជូនដំណឹងខាងលើ បន្ថែមទៀតថា តាមបណ្ដាខេត្តនាភាគពាយ័ព្យ និងខ្ពង់រាប នឹងអាចមានភ្លៀងក្នុងកម្រិតពីតិចទៅបង្គួរ ហើយអាចភ្លៀងខ្លាំងដោយកន្លែងផងដែរ។ ចំពោះឥទ្ធិពលព្យុះទី៥នេះ ក្រសួងធនធានទឹក និងឧតុនិយម ក៏បានអំពាវនាវឲ្យប្រជាពលរដ្ឋបង្កើនការប្រុងប្រយ័ត្នខ្ពស់ ពិសេសប្រជានេសាទ និងភ្ញៀវទេសចរជាតិ-អន្តរជាតិ ដែលកម្សាន្តតាមតំបន់ឆ្នេរ និងកោះ៕	ដោយ៖ សុវណ្ណ ស្រីពេជ្រ
លេខាធិការចំណីអាហារ និងសុខភាពហុងកុង លោកស្រី Sophia Chan បានបញ្ជាក់ក្នុងសន្និសីទ សារព័ត៌មានមួយនៅថ្ងៃទី២៩ ខែមីនា ថា ការរីករាលដាលជំងឺកូវីដ-១៩ ក្នុងទីក្រុង បានធ្លាក់ចុះគួរឱ្យ កត់សម្គាល់ដែលអនុញ្ញាតឱ្យរដ្ឋាភិបាលអាចបន្ធូរបន្ថយវិធានការមួយចំនួន។ ក្នុងវិធានការណ៍ដែលបន្ធូរបន្ថយ ក្លឹបហែលទឹកត្រូវបានអនុញ្ញាតឱ្យបើកដំណើការឡើងវិញ ហើយឆ្នេរ សម្រាប់ប្រជាជនទៅលេង ក៏ត្រូវបើកឡើងវិញព្រោះមិនសូវមានហានិភ័យ។ ការអនុញ្ញាតនេះ នឹងអនុវត្តចាប់ពីថ្ងៃទី ១ ខែមេសា តទៅ។ ស្របគ្នានេះ ការជួបជុំសាសនា អាចចាប់ផ្តើមដំណើរការវិញ ដោយអនុញ្ញាតឱ្យមានមនុស្ស៣០ភាគរយដើម្បីរក្សាគម្លាតសុវត្ថិភាព ខណៈរោងកុន និងសួនកម្សាន្ត អាចបើកដូចគ្នាជាមួយចំនួនមនុស្សពី៥០ភាគរយទៅ៧៥ភាគរយនៃទំហំទីតាំង។ «យើងចង់រក្សាវិធានការទប់ស្កាត់ជំងឺនេះ ហើយមិនធ្វើឱ្យខូចខាតដល់កិច្ចខិតខំប្រឹងប្រែងដែលយើង បានធ្វើកន្លងមកនោះទេ។ យើងត្រូវតែបន្តអនុវត្តវិធានការតឹងរ៉ឹងបន្ថែមទៀត»។ នេះជាការបញ្ជាក់ របស់លោកស្រី Chan ។ បារ កន្លែងច្រៀងខារ៉ាអូខេ និងកន្លែងស្ទីម នៅតែបន្តបិទដដែល។ ពាក់ព័ន្ធនឹងការបើកទទួលភ្ញៀវដែលធ្វើដំណើរមកពីបរទេសវិញ ហុងកុង សម្រេចបន្ធូរបន្ថយរយៈ ពេលធ្វើចត្តាឡីស័កពី២១ថ្ងៃមកនៅត្រឹម១៤ថ្ងៃ។ វិធានការថ្មីនេះ ត្រូវអនុវត្តលើអ្នកដំណើរមក ប្រទេដែលមានហានិភ័យទាបក្នុងការឆ្លងដូចជាសិង្ហបុរី អូស្ត្រាលី និងនូវែលសេឡង់ ជាដើម។ ប៉ុន្តែ អ្នកដំណើរទៅពីប្រទេសដែលមានហានិភ័យខ្ពស់ដូចជាប្រេស៊ីល អៀរឡង់ អាហ្វ្រិកខាងត្បូង និង អង់គ្លេស នឹងត្រូវធ្វើចត្តាឡីស័ករយៈពេល២១ថ្ងៃ។ សូមបញ្ជាក់ថា រយៈពេល ២ថ្ងៃចុងក្រោយ ទីក្រុងហុងកុងមិនមានករណីឆ្លងថ្មីឡើយ បន្ទាប់ពីការផ្ទុះ ឡើងខ្លាំងនៅដើមខែមីនា។ គិតត្រឹមថ្ងៃទី២៩ ខែមីនា ប្រជាជនជាង៤៥ម៉ឺននាក់នៃប្រជាជន៧,៥ លាននាក់នៅក្នុងទីក្រុង ទទួលបានវ៉ាក់សាំងដំបូង ខណៈប្រជាជនជាង២ម៉ឺននាក់ បានទទួលវ៉ាក់សាំង Sinovac ជាលើកទី២រួចមកហើយ។ ទីក្រុងហុងកុងប្រើប្រាស់វ៉ាក់សាំងចំនួន ២ គឺ Sinovac និង Pfizer-BioNTech៕	រដ្ឋាភិបាលហុងកុង ប្រកាសនៅថ្ងៃទី ២៩ ខែមីនាថា នឹងបន្ធូរបន្ថយការរឹតបន្តឹងវិធានការទប់ស្កាត់ការ រីករាលដាលជំងឺកូវីដ-១៩ មួយចំនួន ដោយអនុញ្ញាតឱ្យបើកដំណើរការក្លឹបហែលទឹក និងឆ្នេរឡើងវិញ ស្របពេលការរីលរាលដាលថយចុះ។ ហុងកុង ក៏សម្រេចកាត់បន្ថយរយៈពេល ធ្វើចត្តាឡីស័កពី២១ ថ្ងៃ មកនៅត្រឹម១៤ថ្ងៃ សម្រាប់ការមកដល់របស់ភ្ញៀវអន្ដរជាតិមួយចំនួនផងដែរ។
បើតាមមន្រ្តីនៅទីនោះ អ្នកជាប់ឃុំទាំងអស់មានខ្លះជាពិរុទ្ធជន និងខ្លះទៀតកំពុងស្ថិតជាជនជាប់ចោទនៅឡើយ។ ក្រៅពីខេត្តសៀមរាប អាជ្ញាធរខេត្តបន្ទាយមានជ័យ គ្រោងដឹកជញ្ជូនអ្នកជាប់ឃុំដែលនៅសេសសល់ទៅកាន់ពន្ធនាគារខេត្តកំពង់ធំ និងខេត្តប៉ៃលិន៕ អត្ថបទទាក់ទង អ្នកជាប់ឃុំជាង១ពាន់នាក់ នៅពន្ធនាគារខេត្តបន្ទាយមានជ័យ ត្រូវជម្លៀសចេញ ដោយសារជន់លិច	សៀមរាប៖ អ្នកជាប់ឃុំនៅពន្ធនាគារខេត្តបន្ទាយមានជ័យចំនួន ៨១១នាក់ ក្នុងនោះស្រី៨៥នាក់ ត្រូវបានដឹកជញ្ជូនមកឃុំនៅពន្ធនាគារខេត្តសៀមរាប ខណៈដែលពន្ធនាគារនៅបន្ទាយមានជ័យកំពុងជន់លិចដោយជំនន់ទឹកភ្លៀង។ ក្បួនរថយន្ត៤៥កៅអី ចំនួន១៧រថយន្ត បានមកដល់ពន្ធនាការខេត្តសៀមរាបនៅវេលាម៉ោងជាង៦ល្ងាច ថ្ងៃទី១៣ ខែតុលានេះ ក្រោមការយាមកាមដ៏តឹងរឹងពីក្រុមអាជ្ញាធរ។ -
ជាអ្នកស្រាវជ្រាវប្រវត្តិសិល្បករ សិល្បការិនី កវីនិពន្ធ និងស្នាដៃចម្រៀងទសវត្សរ៍ឆ្នាំ៦០ លោក សេង តារា ថាយុវជនជំនាន់ក្រោយ គួរតែរៀនសូត្រពីទេពកោសល្យ ចំណេះដឹង និងសមត្ថភាព របស់អ្នកនិពន្ធ ម៉ៅ អាយុទ្ធ ជាពិសេសវិធីសាស្ត្រនៃការផលិតភាពយន្ត។ សម្រាប់លោក សេង តារា ភាពយន្តដែលលោក ម៉ៅ អាយុទ្ធ បានផលិតមានគុណភាពខ្ពស់ ដែលធ្វើឱ្យលោកមើលហើយចង់មើលទៀត។ អ្នកស្រាវជ្រាវរូបនេះ មានការសោកស្ដាយចំពោះការខកខានមិនបានសម្ភាសពីស្នាដៃ និងប្រវត្តិពិស្ដាររបស់លោក ម៉ៅ អាយុទ្ធ ផ្ទាល់ ដោយលោកបញ្ជាក់ដូច្នេះ៖«ខ្ញុំបានជួបគាត់(លោក ម៉ៅ អាយុទ្ធ) ប្រហែល៣ទៅ៤ដងដែរ តែខ្ញុំបានសម្ភាសគាត់ តែពីប្រវត្តិរបស់លោក ពៅ ស៊ីផូ ដែលត្រូវជាពូរបស់គាត់។ ប៉ុន្តែខ្ញុំអត់បានសម្ភាសពីស្នាដៃ និងប្រវត្តរបស់គាត់លម្អិត ដោយខ្ញុំគិតថាចាំលើកក្រោយ ប៉ុន្តែត្រូវខកខាន រហូតត្រូវហួសពេល»។ លោកបានបន្ថែមថា៖ «ខ្ញុំស្រឡាញ់ទេពកោសល្យដឹកនាំរឿងដ៏ពូកែរបស់គាត់ ដែលធ្វើឱ្យគេមើលហើយចង់មើលទៀត។ កាលពីសម័យមុន មិនមានម៉ាស៊ីថតរូបទំនើប មិនមានកំព្យូទ័រ ប៉ុន្តែហេតុអ្វីគេអាចផលិតរឿងបានយ៉ាងល្អ? នេះគឺជាអ្វីដែលយើងត្រូវរៀនសូត្រពីចំណេះដឹង ភាពច្នៃប្រឌិត នៃការរៀបប្លង់ និងការច្នៃសាច់រឿង។ ក្មេងជំនាន់ក្រោយ គួរតែរៀនសូត្រពីអ្វីដែលលោក ម៉ៅ អាយុទ្ធ បន្សល់ទុកឱ្យ ទាំងផ្នែកភាពយន្ត ចម្រៀង កំណាព្យ ការដឹកនាំល្ខោនជាដើម តាមការស្រឡាញ់របស់ខ្លួន»។ ក្នុងព្រះរាជសារដែលផ្ញើទៅលោកស្រី សូ សាម៉ូនី ដែលជាភរិយា ព្រះករុណា ព្រះមហាក្សត្រ មានព្រះបន្ទូលមរណភាពនៃលោក ម៉ៅ អាយុទ្ធ គឺជាការបាត់បង់ស្វាមីដ៏ល្អចំពោះភរិយា ជាឪពុក ជាជីតា ប្រកបដោយព្រហ្មវិហារធម៌ និងក្តីសណ្តោសប្រោសប្រណី ចំពោះបុត្រាបុត្រី ចៅប្រុសចៅស្រី ជាទីស្រឡាញ់ ព្រមទាំងញាតិមិត្តនៃសព។ ការទទួលមរណភាពនេះ គឺជាការបាត់បង់កុលបុត្រខ្មែរដ៏ល្អប្រពៃមួយរូប ដែលធ្លាប់មានស្នាដៃ និងគុណបំណាច់ដ៏ធំធេង ក្នុងការបម្រើ ជាតិ សាសនា ព្រះមហាក្សត្រ ព្រមទាំងបានចូលរួមអភិវឌ្ឍន៍ប្រទេសជាតិ។ សូមបញ្ជាក់ថា កវីនិពន្ធ ម៉ៅ អាយុទ្ធ ដែលជារដ្ឋលេខាធិការក្រសួងព័ត៌មាន បានទទួលមរណភាពដោយសារជំងឺកូវីដ-១៩ នៅថ្ងៃទី១៥ ខែមេសា ឆ្នាំ ២០២១ នៅមន្ទីរពេទ្យមិត្តភាពខ្មែរសូវៀត ក្នុងជន្មាយុ៧៧ឆ្នាំ។ សម្ដេចនាយករដ្ឋមន្ត្រី ហ៊ុន សែន បានផ្ញើសាររំលែកទុក្ខ ជូនចំពោះគ្រួសាររបស់កវីនិពន្ធ ម៉ៅ អាយុទ្ធ ដោយក្នុងសារលិខិតបានបញ្ជាក់ថា មរណភាពរបស់លោក ម៉ៅ អាយុទ្ធ គឺជាការបាត់បង់ស្វាមីប្រកបដោយសង្គហធម៌ ដ៏ឧត្តងឧត្តមចំពោះភរិយា ឪពុកប្រកបដោយព្រហ្មវិហារធម៌ចំពោះបុត្រ និងជីតាប្រកបដោយសេចក្ដីសណ្ដោសប្រោសប្រណីចំពោះចៅ ព្រមទាំងចំពោះមិត្តភ័ក្ដិ។ សាររបស់សម្តេច បានបន្ថែមទៀតថា លោក ម៉ៅ អាយុទ្ធ តែងតែមានសមាណចិត្តជាមួយសិល្បៈករ សិល្បៈការិនី គ្រប់ទម្រង់ ដោយមិនរើសអើង។ ចំណែកសម្ដេច ប៊ុន រ៉ានី ហ៊ុនសែន បានចេញសារលិខិតដាច់ដោយឡែកមួយទៀត ក្នុងនាមជាប្រធានកាកបាទក្រហមកម្ពុជា ដោយបានបញ្ជាក់ថា មរណភាពរបស់លោក ម៉ៅ អាយុទ្ធ គឺជាការបាត់បង់ធនធានមនុស្សដ៏កម្ររបស់កម្ពុជា ដែលមានស្នាដៃជាច្រើនក្នុងវិស័យសិល្បៈ។ រដ្ឋមន្ត្រីក្រសួងព័ត៌មាន លោក ខៀវ កាញារីទ្ធ ក៏បានចេញសារលិខិតរំលែកទុក្ខជូនគ្រួសារនៃសពផងដែរ ដោយលោកថា ការបាត់បង់លោក ម៉ៅ អាយុទ្ធ គឺជាការបាត់បង់ធនធានមនុស្សដ៏ឆ្នើមមួយរូប ពោរពេញដោយសមត្ថភាព។ វីឯសម្ដេច សាយ ឈុំ ប្រធានព្រឹទ្ធសភា ក៏បានផ្ញើសាររំលែកទុក្ខជូនគ្រួសារនៃសព ដោយបានបញ្ជាក់ថា កវី ម៉ៅ អាយុទ្ធ គឺជាកុលបុត្រខ្មែរដ៏ឆ្នើមមួយរូប ដោយស្ទើរតែពេញមួយជីវិតរបស់លោក បានបូជាអស់កម្លាំងកាយចិត្ត ប្រាជ្ញា ស្មារតី ដោយមិនខ្លាចនឿយហត់ ខិតខំជួយដឹកនាំនិងអភិវឌ្ឍន៍វិស័យព័ត៌មានកម្ពុជា ឱ្យមានការរីកចម្រើន។ ដូចគ្នាដែរ រដ្ឋមន្ត្រីក្រសួងវប្បធម៌ និងវិចិត្រសិល្បៈ លោកស្រី ភឿង សកុណា បានសម្ដែងនូវក្ដីសោកស្ដាយថា មរណភាពរបស់កវីនិពន្ធ ម៉ៅ អាយុទ្ធ គឺជាការបាត់បង់កុលបុត្រខ្មែរ ដ៏ឆ្នើមមួយរុបពោរពេញដោយឆន្ទះ មនសិកាក្នុងការបម្រើបុព្វហេតុជាតិមាតុភូមិគ្រប់កាលៈទេសៈ ប្រកបដោយស្មារតីទទួលខុសត្រូវខ្ពស់ ជាពិសេសបានរួមចំណែកយ៉ាងសកម្ម ក្នុងការលើកស្ទួយវិស័យភាពយន្តកម្ពុជា នាពេលកន្លងមក។ ចំណែកលោក ហ៊ុយ យ៉ាឡេង ដែលធ្លាប់ជាសិស្សរបស់លោក ម៉ៅ អាយុទ្ធ នោះ ក៏បានសម្ដែងការសោកស្ដាយរបស់ខ្លួនជាខ្លាំង ដោយលោកបានសរសេរនៅលើហ្វេសប៊ុករបស់ខ្លួនថា វិប្បដិសារីរបស់លោក គឺមិនបានជួបគ្រូ ដើម្បីកត់ត្រាពីអ្វីដែលគ្រូចង់ធ្វើ តែពុំទាន់អាចធ្វើបាន។ ទោះជាយ៉ាងណា លោក ហ៊ុយ យ៉ាឡេង បានបញ្ជាក់ថាកាលពីជំនាន់លោកនៅរៀន ផលិតករ ម៉ៅ អាយុទ្ធ ចង់ផលិតរឿងពីរ គឺរឿង «សម្ផស្សភួង» និងរឿង «ដង្ខៅក្របី» យើងលោកនឹងធ្វើបន្តជូនគ្រូរបស់ខ្លួន។ ចំណែកតារាភាពយន្តដ៏ល្បីរបស់កម្ពុជាប្រចាំទសវត្សរ៍ទី៩០ គឺលោក ទេព រិនដារ៉ូ ដែលធ្លាប់ធ្វើការជាមួយលោក ម៉ៅ អាយុទ្ធ ក្នុងរឿង «ឆ្អឹងអណ្ដែត» «ជើងមេឃដាច់ស្រយ៉ាល»«ចុងស្រល់»«អណ្ដាតដុះឆ្អឹង»«សម្ដីចុងក្រោយ»«ហ្លួងព្រះស្ដេចកន» ហើយកំពុងរៀបចំថតរឿង«កូនប្រុសក្រោមពន្លឺព្រះចន្ទ» ក៏បានសម្ដែងការសោកស្ដាយចំពោះមរណភាពនេះដែរ។ បន្ថែមពីនោះ នាយកដ្ឋានសិល្បភាពយន្ត និងផ្សព្វផ្សាយវប្បធម៌ កវីនិពន្ធដែលមានស្នាដៃ សិល្បករ សិល្បការិនី អ្នកនិពន្ធ ជាច្រើនរូបទៀត បានស្រង់ខ្លឹមសារខ្លះៗ ដែលជាស្នាដៃរបស់កវីនិពន្ធ ម៉ៅ អាយុទ្ធ យកមកផុសក្នុងហ្វេសប៊ុករបស់ខ្លួន ដោយមានឃ្លាសម្ដែងនូវក្ដីសោកស្ដាយរឿងៗខ្លួនមកជាមួយផង។ ក៏មានប្រជាជនខ្មែរទូទៅដទៃទៀត ដែលធ្លាប់បានឮកិត្តិនាមរបស់ អ្នកនិពន្ធ ម៉ៅ អាយុទ្ធ ក៏បានដាក់រូបថត ដែលបានថតជាមួយ លោក ម៉ៅ អាយុទ្ធ ទៅក្នុង Profile Facebook របស់ខ្លួនផងដែរ។ ខាងក្រោមនេះគឺជា ជីវប្រវត្តិរបស់កវីនិពន្ធ ម៉ៅ អាយុទ្ធ ដែលត្រូវបានស្រាវជ្រាវ និងរៀបរៀងដោយលោក វេង សុភ័ក្រ។ លោក ម៉ៅ អាយុទ្ធ កើតនៅថ្ងៃទី០៨ ខែកក្កដា ឆ្នាំ១៩៤៤ នៅភូមិអូរឡេង ឃុំព្រែករំដេង ស្រុកស្រីសន្ធរ ខេត្តកំពង់ចាម។ លោក ម៉ៅ អាយុទ្ធ ជាកូនទោលក្នុងគ្រូសារ។ ឪពុកឈ្មោះ ម៉ែន ធឿង មុខរបរជាមន្ត្រីឃុំ។ ម្ដាយឈ្មោះ តៃ ស៊ីង មុខរបរជាអ្នកលក់ដូរ។ លោកចូលរៀននៅសាលាបឋមសិក្សានៅស្រុកកំណើត បានត្រឹមថ្នាក់អាទិកដ្ឋាន។ អាយុប្រហែល១០ឬ១១ឆ្នាំ លោកត្រូវបានជីដូននិងឪពុកមានាំយកទៅរស់នៅរាជធានីភ្នំពេញ ដើម្បីបន្តការសិក្សា នៅសាលាបឋមសិក្សាចាក់អង្រែ ដោយជីដូននិងឪពុកមាន(ពៅ ស៊ីផូ) ជាអ្នកបីបាច់ថែរក្សា។ រៀនថ្នាក់មជ្ឈមណ្ឌលអប់រំវិជ្ជាជីវសម្បទា នៅក្នុងក្រសួងឃោសនាការជាតិ ពេលនោះការដុះដាលនៃចិត្តគំនិតស្រឡាញ់សិល្បៈ ក៏បានកើតមានឡើង។ លោក ម៉ៅ អាយុទ្ធ បានចាប់ផ្ដើមកាន់ដងប៉ាកាសិល្បៈ ក្នុងនាមជាអ្នកចម្លងអត្ថបទ និងអក្សរឱ្យលោក ពៅ ស៊ីផូ ហើយនោះគឺជាចំណុចចាប់ផ្ដើមដំបូង នៃការដើរលើគន្លងសិល្បៈ រហូតមកទល់នឹងសព្វថ្ងៃ។ សូមបញ្ជាក់ថាលោក ពៅ ស៊ីផូ ជាតន្ត្រីករមានកេរ្ដិ៍ឈ្មោះ ដ៏ល្បីល្បាញ និងជាអ្នកនិពន្ធទំនុកច្រៀងឱ្យអធិរាជសំឡេងមាស ស៊ីន ស៊ីសាមុត ។ លោក ម៉ៅ អាយុទ្ធ គឺជាសិស្សពូកែនៅមជ្ឈមណ្ឌលអប់រំវិជ្ជាជីវៈសម្បទា ដោយលោកបានជ្រើសរើសវិជ្ជាជីវៈជា Scenarist។ លោកបានសិក្សារយៈពេល៣ឆ្នាំ នៅក្នុងមជ្ឈមណ្ឌលនោះ ដោយនាំឱ្យលោកក្រេបជញ្ជក់ដំណេះដឹង ដែលទាក់ទងនឹងការតែងនិពន្ធ ការដឹកនាំរៀបចំឆាក ឬក៏កាន់កាប់កម្មវិធីសិល្បៈ នៃកម្មវិធីផ្សាយ ទូរទស្សន៍ និងជាអ្នកផលិតភាពយន្ត ព្រមទាំងនិពន្ធបទចម្រៀង សម្រាប់អធិរាជសំឡេងមាស ស៊ីន ស៊ីសាមុត អ្នកស្រី ហួយ មាស និងអ្នកច្រៀងរួមជំនាន់ដទៃទៀត ប្រហែលចន្លោះឆ្នាំ ១៩៦០-១៩៧០)។ ឆ្នាំ១៩៦៣-៦៥ លោកទទួលការបណ្ដុះបណ្ដាលសម្បទាវិជ្ជាជីវៈ និពន្ធអត្ថបទភាពយន្ត នៅក្នុងមណ្ឌលបណ្ដុះបណ្ដាលជំនាញឯកទេស ក្រោមការឧបត្ថម្ភរបស់ក្រសួងព័ត៌មាន និងឃោសនាការ។ ក្រោយបញ្ចប់ការសិក្សា លោកបានចាប់ផ្ដើមចូលចម្រើការ ជាប្រធានអ្នកដឹកនាំឆាក នៅទូរទស្សន៍ជាតិ។ ឆ្នាំ១៩៧០ លោកក្លាយជានាយកកម្មវិធីទូរទស្សន៍ជាតិ។ ស្របពេលជាមួយគ្នានោះដែរ លោកក៏ត្រូវបានព្រះករុណាព្រះបាទសម្ដេច ព្រះនរោត្តម សីហនុ បំពាក់មេដាយមុនីសារភណ្ឌ ដែលជារង្វាន់សម្រាប់ការងារដ៏សកម្មក្នុងភារកិច្ចបម្រើប្រទេសជាតិ។ លោកបានបន្តភារកិច្ចរហូតដល់សម័យសាធារណរដ្ឋខ្មែរ។ ឆ្នាំ១៩៧២ លោកត្រូវបានរដ្ឋាភិបាលសេនាប្រមុខ លន់ នល់ ចាត់បញ្ចូលឱ្យទៅធ្វើកម្មសិក្សានៅប្រទេសបារាំង រយៈពេល០៩ខែ លើមុខជំនាញទូរទស្សន៍។ នៅពេលដែលលោកត្រឡប់មកវិញ លោកត្រូវបានឡើងតំណែង ឋានៈជានាយកខាងកម្មវិធីផ្សាយ នៃទូរទស្សន៍សាធារណរដ្ឋខ្មែរ។ ក្នុងសម័យសាធារណរដ្ឋខ្មែរនោះដែរ លោកបានផលិតខ្សែភាពយន្តពណ៌ធម្មជាតិ ទំហំ១៦មីលីម៉ែត្រ ជាលើកដំបូងក្នុងជីវិតរបស់លោក ហើយលោកក៏បានចូលរួមសម្ដែងជាតួអង្គ បន្ទាប់ពីតួអង្គលោក គង់ សំអឿន ទៀតផង។ ក្នុងឆ្នាំ១៩៧៩ លោកបានក្លាយជាអនុប្រធាននាយកដ្ឋានភាពយន្ត នៅក្រសួងវប្បធម៌ និងព័ត៌មាន ហើយលោកត្រូវបានតែងតាំងជាអនុប្រធាននាយកដ្ឋានភាពយន្ត នៃក្រសួងវប្បធម៌ អស់រយៈពេលជាច្រើនឆ្នាំ។ ក្រោយឆ្នាំ១៩៧៩ លោកត្រូវបានរដ្ឋាភិបាលផ្ដល់តំណែង ជាអគ្គនាយករងវិទ្យុ និងទូរទស្សន៍ជាតិកម្ពុជា នៅឆ្នាំ១៩៩២។ នៅឆ្នាំ១៩៩៣ លោកបានទទួលតំណែងជាអគ្គនាយកទូរទស្សន៍ជាតិកម្ពុជា (ក្រសួងព័ត៌មាន)។ ចាប់ពីខែមេសា ឆ្នាំ១៩៩៣ រហូតដល់បច្ចុប្បន្ន លោកជារដ្ឋលេខាធិការក្រសួងព័ត៌មាន ជាសមាជិកគណៈកម្មការកណ្ដាល-អចិន្ត្រៃយ៍នៃសមាគមអតីតយុទ្ធជនកម្ពុជា និងជាគណៈកម្មាធិការរណសិរ្យផងដែរ។ ស្នាដៃល្ខោននិយាយ និងភាពយន្ត ដែលលោកធ្លាប់បាននិពន្ធ និងផលិតមាន ល្ខោននិយាយរឿង «ស្រមោលអពមង្គល ឬអពមង្គល» និពន្ធឆ្នាំ១៩៧១ ឬ១៩៧២។ រឿង «បិទភ្នែកហែកទ្រូង» ឆ្នាំ១៩៧៣ (សម័យសាធារណរដ្ឋខ្មែរ) ក្នុងផលិតកម្មបូព៌ា។ រឿង «ចិត្តចងចាំ» ថតក្នុងអំឡុងឆ្នាំ«១៩៨៨-៨៩ របស់នាយកដ្ឋានភាពយន្ត។ រឿង «ចុងស្រល់» ឆ្នាំ១៩៩០ រឿង«ឆ្អឹងអណ្ដែត» ថតក្នុងអំឡុងឆ្នាំ១៩៩០-៩១ របស់នាយកដ្ឋានភាពយន្ត។ រឿង«ក្លិនដែលរសាយ» ឆ្នាំ១៩៩១ រឿងអណ្ដាតដុះឆ្អឹង» អ្នកដឹកនាំ និងកែសម្រួលក្នុងផលិតកម្មបន្ទាយភាពយន្តឆ្នាំ ១៩៩២។ រឿង «សំឡេងជួង» ពុំដឹងកាលបរិច្ឆេទ រឿង«ជើងមេឃដាច់ស្រយាល» ឆ្នាំ១៩៩២។ រឿង«សម្ដីចុងក្រោយ» ឆ្នាំ១៩៩២ រឿង «នេសាទក្រពើ» ទទួលបានពានមាសចំណាត់ថ្នាក់លេខ១ ក្នុងមហោស្រពភាពយន្តវីដេអូជាតិទី២ ឆ្នាំ២០០៥(ឯកសារខ្លះ២០០៦)។ រឿង«កិលេស» ឆ្នាំ២០១០ រឿង «ហ្លួងព្រះស្ដេចកន» ថតរយៈពេល២ឆ្នាំ ក្នុងឆ្នាំ២០១៥-១៧។ ចំណែកស្នាដៃចម្រៀង និងកំណាព្យ លោកបាននិពន្ធ «សំឡេងសាដៀវ» ទទួលបានជ័យលាភីតែងនិពន្ធក្របខណ្ឌអាស៊ាន ឆ្នាំ២០០៦។ បទ«វាលស្រែ វាលស្រូវ» «ស្ទឹងគគីរ(ស្ទឹងសម្ងាត់)» របស់ផលិតកម្មអង្គរវត្ត។ បទ«កំណែនស្នេហ៍» ក្នុងរឿង«ភ្នំភ្លើងស្នេហា» ច្រៀងដោយអ្នកស្រី ហួយ មាស។ កំណាព្យនិយាយពី«លុយ» ដកស្រង់ពីរឿង«ស្រមោលអពមង្គល»។ និពន្ធទំនុកច្រៀង«លាហើយស្នេហា» ច្រៀងដោយអ្នកស្រី ហួយ មាស។ និពន្ធទំនុកច្រៀង«វិប្បដិសារីសម្ផស្សភួង» ច្រៀងដោយអ្នកស្រី ហួយ មាស និងបទចម្រៀងជាច្រើនទៀត៕	ភ្នំពេញ៖ រាប់តាំងពីសិស្សដែលធ្លាប់រៀនជាមួយ សិល្បករសិល្បការិនី ថ្នាក់ដឹកនាំស្ថានប័នធំៗ រហូតដល់ប្រមុខរដ្ឋាភិបាលកម្ពុជា រួមទាំងព្រះមហាក្សត្រ សុទ្ធតែសម្ដែងក្ដីសោកស្ដាយ ស្ទើររកទីបំផុតគ្មានចំពោះមរណភាពរបស់កវីនិពន្ធ ម៉ៅ អាយុទ្ធ។ ការបាត់បង់ផលិតករ ម៉ៅ អាយុទ្ធ គឺជាការបាត់បង់«ធនធានមនុស្សដ៏កម្ររបស់កម្ពុជា» «គឺជាការបាត់បង់ធនធានមនុស្សដ៏ឆ្នើម ពោរពេញដោយសមត្ថភាព» «គឺជាការបាត់បង់កុលបុត្រខ្មែរដ៏ឆ្នើមមួយរូប ពោរពេញដោយឆន្ទះ មនសិកាក្នុងការបម្រើបុព្វហេតុជាតិមាតុភូមិគ្រប់កាលៈទេ»។ ទាំងនេះគឺជាសារបង្ហាញពីការសោកស្ដាយ របស់ក្រសួងស្ថាប័នធំៗរបស់កម្ពុជា ផ្ញើជូនសាច់ញាតិនៃសព។
ក្រុមភ្ញៀវវៀតណាមអាចស៊ុតបាល់នាំមុខក្រុមម្ចាស់ផ្ទះដល់ទៅ២គ្រាប់មុនដែលធ្វើបានដោយខ្សែប្រយុទ្ធ Hung Nguyen Huu នៅនាទី ២២ និង Pham Duc Huy នៅ៣នាទីបន្ទាប់។ ប៉ុន្តែនៅមុនបញ្ចប់វគ្គទី១ ម៉ាឡេស៊ីអាចស៊ុតបាន១គ្រាប់វិញដែលធ្វើបានដោយកីឡាករ Shahrul Saad នៅនាទី៣៦។ ការប្រកួតបានបន្តចូលដល់វគ្គទី២ ជាមួយនឹងសំឡេងហ៊ោកញ្ជ្រៀវពីសំណាក់ក្រុមអ្នកគាំទ្រម៉ាឡេស៊ីស្ទើពេញទីលានដែលអាចផ្ទុកទស្សនិកជនដល់ទៅជិត៩០០០០នាក់។ សំឡេងគាំទ្រនោះបានជំរុញឲ្យក្រុមម្ចាស់ផ្ទះអាចរកគ្រាប់បាល់តាមស្មើវិញនៅត្រឹមនាទី៦០ ដោយការស៊ុតបាល់ពិន័យ (Free Kick) ពីសំណាក់កីឡាករ Safawi Rasid។ ក្រុមទាំងពីរនៅតែបន្តវាយសម្រុកគ្នាទៅវិញទៅមកប៉ុន្តែនៅតែមិនអាចរកគ្រាប់បាល់បន្ថែមរៀងខ្លួនដោយបញ្ចប់ត្រឹមលទ្ធផល២-២។ វៀតណាមដែលត្រូវទទួលម៉ាឡេស៊ីនាជំនួបជើងទី២ នៅថ្ងៃទី១៥ ខែធ្នូ មានទុនគ្រាប់បាល់ចំណេញក្រៅដី (away goals) ២គ្រាប់ដែលធ្វើឲ្យពួកគេជាក្រុមមានប្រៀប។ ក្រុមដែលដឹកនាំដោយគ្រូបង្វឹកសញ្ញាតិកូរ៉េខាងត្បូង លោក Park Hang-seo ត្រូវការត្រឹមលទ្ធផលមួយស្មើប៉ុណ្ណោះដើម្បីលើកពាននៅតំបន់អាស៊ានឆ្នាំ២០១៨នេះ ខណៈក្រុមរបស់លោក Tan Cheng Hoe ត្រូវការលទ្ធផលចាប់ពី៣ស្មើឡើងទៅទើបអាចក្លាយជាម្ចាស់ពានបាន៕	ក្រុមកីឡាបាល់ទាត់ជម្រើសជាតិម៉ាឡេស៊ី និងវៀតណាមបានទទួលលទ្ធផលស្មើគ្នា ២-២ សម្រាប់ការប្រកួតដណ្តើមពានរង្វាន់ AFF Suzuki Cup 2018 វគ្គផ្តាច់ព្រ័ត្រជើងទី១ នាកីឡដ្ឋាន Bukit Jalil ក្នុងក្រុងគូឡាឡាំពួយប់នេះ។
លោកស្រី គុណ លំអង ក៏បានឈរឈ្មោះធ្វើជាសមាជិកគណៈកម្មការអង្កេត បោសសម្អាត និងប្រឆាំងអំពើពុករលួយ នៃព្រឹទ្ធសភា ផងដែរ។ ប៉ុន្តែ លោកស្រី ពុំបានជាប់ឆ្នោតនោះទេ ដោយសារទទួលសំឡេងគាំទ្រមិនគ្រប់។ បើតាមសេចក្តីប្រកាសព័ត៌មានរបស់ព្រឹទ្ធសភា លោកស្រី គុណ លំអង បានទទួលសំឡេងគាំទ្រតែ ១៨ប៉ុណ្ណោះ ដែលតិចជាងមតិភាគច្រើនដាច់ខាត (៥0+១)។ សូមបញ្ជាក់ថា លោកស្រី គុណ លំអង ត្រូវបានគណបក្ស សម ង្ស៊ី ស្នើឲ្យធ្វើជាសមាជិកព្រឹទ្ធសភា ជំនួសស្វាមីរបស់លោកស្រី គឺលោក ហុង សុខហួរ។ លោក ហុង សុខហួរ អតីតសមាជិកព្រឹទ្ធសភាពីគណបក្ស សម រង្ស៊ី ត្រូវបានតុលាការកាត់ទោសឲ្យជាប់ពន្ធនាគាររយៈពេល៧ឆ្នាំ ក្រោមបទចោទ «ក្លែងឯកសារសាធារណៈ ប្រើប្រាស់ឯកសារសាធារណៈក្លែងក្លាយ និងញុះញង់ឲ្យប្រព្រឹត្តបទឧក្រិដ្ឋ» ដែលពាក់ព័ន្ធនឹងបញ្ហាព្រំដែនកម្ពុជា-វៀតណាម៕	ភ្នំពេញ៖ លោកស្រី គុណ លំអង ភរិយារបស់លោក ហុង សុខហួរ ដែលកំពុងជាប់ឃុំក្នុងពន្ធនាគារ ត្រូវបានទទួលស្គាល់ជាសមាជិកព្រឹទ្ធសភាផ្លូវការ។ ព្រឹទ្ធសភា បានប្រកាសទទួលស្គាល់លោកស្រី ក្នុងកិច្ចប្រជុំវិសាមញ្ញនៅព្រឹកថ្ងៃទី២១ ខែសីហា ឆ្នាំ២0១៧នេះ។
ប៉ុន្តែអ្នកប្រហែលជាមិនដឹងទេថា ការគេងចំហៀងមកខាងឆ្វេង អាចជួយឲ្យទទួលបានប្រយោជន៍ចំពោះសុខភាពជាច្រើនដូចជា៖ បេះដូងធ្វើការបានធម្មតា ចំហៀងខាងឆ្វេងរបស់បេះដូងច្របាច់ឈាមទៅចិញ្ចឹមរាងកាយទាំងអស់។ រឿងនេះនឹងធ្វើឲ្យអ្នកយល់ច្បាស់ថាហេតុអ្វីបានជាការគេងមកខាងឆ្វេងធ្វើឲ្យបេះដូងកាន់តែស្រួលក្នុងការច្របាច់ឈាមទោះបីជាអ្នកកំពុងតែគេងក៏ដោយ។ ការគេងក្នុងជំហរបែបនេះ អាចជួយដល់របត់ឈាមរត់ប្រើប្រាស់ទំនាញផែនដីដើម្បីជំរុញដល់ការដឹកនាំឈាមដែលមិនសូវមានអុកស៊ីសែនទៅបេះដូងឲ្យកាន់តែលឿនដើម្បីប្តូរយកអុកស៊ីសែនកាន់តែច្រើនវិញ។ មានប្រយោជន៍ចំពោះស្ត្រីមានផ្ទៃពោះ គ្មានអ្វីខុសឡើយបើសិនជាអ្នកសម្រេចចិត្តគេងផ្អៀងមកខាងស្តាំក្នុងពេលមានផ្ទៃពោះ។ ប៉ុន្តែបើសិនជាអ្នកគេងផ្អៀងមកខាងឆ្វេង អ្នកនឹងទទួលបានប្រយោជន៍របស់វា ជាពិសេសត្រីមាសចុងក្រោយតែម្តង។ វានឹងជួយបង្កើនលំហូរឈាម សង្គ្រោះដល់ថ្លើមដើម្បីកុំឲ្យធ្វើការច្រើនជ្រុលបាន។ ពង្រឹងដល់លំហូរទឹករងៃ ប្រព័ន្ធទឹករងៃមាននាទីច្រោះជាតិពុលចេញពីរាងកាយ។ អ្នកជំនាញនិយាយថា ប្រព័ន្ធទឹករងៃបង្ហូរទឹករបស់វានៅក្នុងបំពង់នៅទ្រូងផ្នែកខាងឆ្វេង។ ហេតុដូច្នេះហើយអ្នកនឹងទទួលបានប្រយោជន៍បើសិនជាអ្នកគេងផ្អៀងមកខាងឆ្វេង ព្រោះវានឹងជួយជំរុញដល់ការបញ្ចេញជាតិពុលកាន់តែមានប្រសិទ្ធភាព។ ជួយថ្លើមកុំឲ្យស្ទះ ថ្លើមស្ថិតនៅផ្នែកខាងស្តាំនៃរាងកាយ ហើយវាអាចស្ទះបានបើសិនជាអ្នកចំណាយពេលច្រើនម៉ោងគេងផ្អៀងមកខាងស្តាំ។ ការគេងផ្អៀងមកខាងឆ្វេង គឺជួយថ្លើមក្នុងការបញ្ចេញជាតិពុលកាន់តែមានប្រសិទ្ធភាពបាន។ ពង្រឹងដល់មុខងារអណ្តើក អណ្តើកគឺជាសរីរាង្គមួយដែលចូលរួមក្នុងប្រព័ន្ធទឹករងៃដែរ។ វាស្ថិតនៅផ្នែកខាងឆ្វេងនៃរាងកាយ ហើយបើសិនជាអ្នកគេងផ្អៀងមកខាងឆ្វេង មានន័យថា អ្នកនឹងជួយដល់អណ្តើកធ្វើការកាន់តែល្អ ជាពិសេសការច្រោះជាតិពុលតែម្តង។ បង្ការការក្រហាយដើមទ្រូងនៅពេលយប់ ក្នុងករណីកើតជំងឺច្រាលអាស៊ីតក្រពះមកបំពង់ក អ្នកគួរតែពិចារណាលើការគេងផ្អៀងមកខាងឆ្វេងហើយ។ នៅពេលអ្នកគេងក្នុងជំហរបែបនេះ ក្រពះនឹងធ្លាក់នៅក្រោមស្រាប់ ដូច្នេះវានឹងមិនងាយធ្វើឲ្យអាស៊ីតក្រពះច្រាលចេញមកខាងលើបានឡើយ។ ជួយឲ្យពោះវៀនច្រោះជាតិពុលកាន់តែល្អ ប្រើភ្ជាប់ពោះវៀនតូចទៅនឹងពោះវៀនធំ ឬហៅថា Ileocecal Valve (IV) ស្ថិតនៅចំហៀងខាងឆ្វេងនៃពោះ។ អ្នកត្រូវតែគេងនៅចំហៀងខាងឆ្វេងនេះដើម្បីបង្កើនការបញ្ចេញកាកសំណល់កាន់តែមានប្រសិទ្ធភាព។ ខណៈពេលដែលការគេងផ្អៀងមកខាងឆ្វេង អ្នកនឹងជួយបញ្ជូនកាកសំណល់ពីពោះវៀនតូចទៅពោះវៀនធំកាន់តែស្រួល៕ ត្រួតពិនិត្យដោយ www.health.com.kh	មនុស្សយើងតែងមានជំហរនៃការគេងខុសៗគ្នា។ ជាធម្មតា គេតែងជ្រើសរើសយកជំហរនៃការគេងណាដែលផ្តល់ផាសុកភាពបំផុតទើបអាចគេងលក់។
សភាពាណិជ្ជកម្មអឺរ៉ុបនៅកម្ពុជា (Eurocham) បានសរសេរលិខិតមួយផ្ញើជូនលោកស្រី Cecilia Malmstrom ស្នងការពាណិជ្ជកម្មគណៈកម្មការអឺរ៉ុប ដោយបានបង្ហាញការមិនពេញចិត្តចំពោះដំណើរការដកប្រព័ន្ធអនុគ្រោះពន្ធក្រោមកិច្ចព្រមព្រៀងគ្រប់មុខទំនិញលើកលែងអាវុធ (EBA) ។ EuroCham ក៏បារម្ភពីឥទ្ធិពលអវិជ្ជមាននៃការដកប្រព័ន្ធអនុគ្រោះពន្ធនេះ។ ក្នងលិខិតដែលចុះហត្ថលេខាដោយតំណាងសមាគមពាណិជ្ជកម្មរបស់ប្រទេសអឺរ៉ុបចំនួន៥នៅកម្ពុជា EuroCham បានលើកហេតុផលថា ការផ្អាក ឬការដាក់ទណ្ឌកម្ម នឹងជាការគំរាមកំហែងដោយផ្ទាល់លើភាពប្រកួតប្រជែងរបស់ធុរកិច្ចអឺរ៉ុបនៅកម្ពុជា និងជំហររបស់សហភាពអឺរ៉ុបក្នុងការជំរុញរបៀបវារៈពាណិជ្ជកម្មរបស់ខ្លួន ព្រមទាំងធ្វើឲ្យបាត់បង់ភាពប្រកួតប្រជែងរបស់ក្រុមហ៊ុនអឺរ៉ុបក្នុងបរិបទដែលចិនកំពុងបង្កើនវត្តមាននៅកម្ពុជា និងតំបន់។ តាមទស្សនៈរបស់ខ្លួន EuroCham យល់ថា ការផ្ដើមគំនិតផ្អាក ឬការដាក់ទណ្ឌកម្មរយៈពេលខ្លី មិនមែនជាឧបករណ៍ដ៏មានប្រសិទ្ធភាពក្នុងការជំរុញដំណើរការប្រជាធិបតេយ្យឡើយ តែកិច្ចសហប្រតិបត្តិការទៅវិញទេដែលជាចំណាត់មានប្រសិទ្ធភាព។ ក្នុងលិខិតដដែល សម្រាប់ករណីនៅកម្ពុជា ការព្យួរ EBA នឹងជះឥទ្ធិពលអាក្រក់លើធុរកិច្ចសហភាពអឺរ៉ុប និងការប្ដេជ្ញាចិត្តរបស់អឺរ៉ុបក្នុងការបញ្ចូលប្រទេសកម្ពុជាអភិវឌ្ឍក្នុងសេដ្ឋកិច្ចសាកល ក៏ដូចជាការឥទ្ធិពលនៃគោលការពាណិជ្ជកម្មរបស់អឺរ៉ុបដែលជារង្វាស់នៃតម្លៃប្រជាធិបតេយ្យដែរ។ ក្នុងនាមជាតំណាងឲ្យប្រយោជន៍វិស័យឯកជនអឺរ៉ុបនៅកម្ពុជា និងសហគមន៍ធុរកិច្ចនៃប្រទេសអឺរ៉ុបផ្សេងទៀត EuroCham ក៏បង្ហាញជំហរចង់ចូលរួមក្នុងដំណើរការវាយតម្លៃដើម្បីការព្យួរ EBA ជាបណ្ដោះអាសន្ន។ នេះក៏ព្រោះតែ Eurocham អះអាងថា សមាជិកខ្លួនជាអ្នកមានបទពិសោធផ្ទាល់ជាមួយកម្ពុជា ហើយស្ថិតក្នុងស្ថានភាពល្អប្រសើរបំផុតក្នុងការផ្ដល់នូវការសម្អាងជាក់ស្ដែងចំពោះស្ថានភាពនៅកម្ពុជា ហើយគួរតែផ្ដល់ឱកាសដើម្បីចូលរួមជជែកពីការដំណើរការផ្អាក EBA ។ «យើងទទូចឲ្យគណៈកម្មការអឺរ៉ុបបញ្ជាក់ឲ្យបានច្បាស់ឲ្យបានលឿនតាមតែអាចធ្វើបាននូវកម្មវត្ថុរបស់ខ្លួន ក៏ដូចជាវិធានការដែលគួរឲ្យជឿជាក់ និងពេញចិត្ត ដែលគណៈកម្មការចង់ឲ្យមានការអនុវត្តនៅកម្ពុជា ព្រោះយើងមានអារម្មណ៍ថា ពេលនេះមានភាពមិនច្បាស់លាស់ និងការយល់ច្រឡំច្រើននៅកម្ពុជាក្រោយការប្រកាស។» នេះជាការលើកបន្ថែមរបស់ EuroCham កម្ពុជា ។ ចុងក្រោយ EuroCham ក៏ស្នើសុំជួបលោកស្រី Malmstrom នៅកិច្ចប្រជុំអាស៊ី-អឺរ៉ុបនៅព្រុចសែល ដើម្បីជជែកពីស្ថានភាពនៅកម្ពុជា និងក្ដីបារម្ភរបស់វិស័យឯកជនរបស់អឺរ៉ុប៕	សភាពាណិជ្ជកម្មអឺរ៉ុបប្រចាំកម្ពុជា (EuroCham) នៅថ្ងៃទី១៦ ខែតុលា បានបង្ហាញក្ដីបារម្ភចំពោះដំណើរការដកប្រព័ន្ធអនុគ្រោះពន្ធក្រោមកិច្ចព្រមព្រៀងគ្រប់មុខទំនិញក្រៅពីអាវុធ (EBA) ពីកម្ពុជា។ EuroCham បារម្ភថា ដំណើរការនេះនឹងបង្កផលប៉ះពាល់ដល់ផលប្រយោជន៍ពាណិជ្ជកម្មរយៈពេលវែងរបស់សហភាពអឺរ៉ុបនៅកម្ពុជា។ ស្ថាប័ននេះក៏ស្នើចូលរួមក្នុងការជជែកពីដំណើរការដកប្រព័ន្ធអនុគ្រោះពន្ធ ព្រោះខ្លួនជាអ្នកវិនិយោគផ្ទាល់នៅកម្ពុជា ហើយស្នើសុំជួបស្នងការពាណិជ្ជកម្មអឺរ៉ុបដែលជាអ្នកប្រកាសចាប់ផ្តើមដំណើរការនីតិវិធីដកប្រព័ន្ធអនុគ្រោះពន្ធពីកម្ពុជានេះ។
ដំណើរទស្សនកិច្ចរបស់ លោក ផនខាំ វីផាវ៉ាន់ ធ្វើឡើងតាមការអញ្ជើញរបស់ សម្ដេច ហ៊ុន សែន។ អំឡុងពេលទស្សនកិច្ចនេះ នាយករដ្ឋមន្រី្តឡាវ នឹងចូលក្រាបថ្វាយបង្គំគាល់ ព្រះករុណាព្រះបាទ នរោត្តម សីហមុនី ព្រះមហាក្សត្រ នៅព្រះបរមរាជវាំង។ ទន្ទឹមនឹងនេះ លោក ផនខាំ វីផាវ៉ាន់ ក៏នឹងទៅដាក់កម្រងផ្កាគោរវិញាណក្ខន្ធ ព្រះបរមរតនកោដ្ឋ សម្ដេចព្រះ នរោត្តម សីហនុ នៅវិមានឯករាជ្យ។ នាយករដ្ឋមន្រី្តរូបនេះ នឹងជួបជាមួយសម្ដេច សាយ ឈុំ ប្រធានព្រឹទ្ធសភា និងសម្ដេចហេង សំរិន ប្រធានរដ្ឋសភាដែរ។ នេះបើតាមសេចក្ដីប្រកាសព័ត៌មានរបស់ក្រសួងការបរទេស និងសហប្រតិបត្តិការអន្តរជាតិ។ លោក ផនខាំ វីផាវ៉ាន់ ក៏នឹងជួបសម្ដេច ហ៊ុន សែន ដើម្បីពិភាក្សាលើកិច្ចសហប្រតិបត្តិការទ្វេភាគី ពិសេសគឺការស្គារសង្គម-សេដ្ឋកិច្ចឡើងវិញ ក្រោយវិបត្តិកូវីដ-១៩។ ក្រៅពីនេះ នឹងពិភាក្សាពីបញ្ហាតំបន់ និងអន្តរជាតិនានា ដែលជាចំណាប់អារម្មណ៍ និងក្ដីបារម្ភរួម។ ដំណើរទស្សនកិច្ច លោក ផនខាំ វីផាវ៉ាន់ ដើម្បីពង្រឹកចំណងមិត្តភាព សាមគ្គីភាព ភាពជាដៃគូយុទ្ធសាស្រ្តគ្រប់ជ្រុងជ្រោយ និងយូរអង្វែង។ លើសពីនេះ នឹងជំរុញកិច្ចសហប្រតិបត្តិការនៅក្នុងក្របខ័ណ្ឌអាស៊ានដើម្បីសន្តិភាព ស្ថិរភាព និងវិបុលភាពនៅក្នុងតំបន់ និងពិភពលោក។ បន្ទាប់ពីដំណើរទស្សនកិច្ចរបស់លោក ផនខាំ វីផាវ៉ាន់ នាយករដ្ឋមន្រ្តីឡាវនេះ លោកស្រី រ៉េតណូ អិល.ភី. ម៉ារស៊ូឌី (Retno L. P. Marsudi )រដ្ឋមន្រ្តីការបរទេសនៃសាធារណរដ្ឋឥណ្ឌូណេស៊ីគឺជាមនុស្សទី២ ដែលមកកម្ពុជា នាថ្ងៃទី៣០វិច្ឆិកា ដល់ថ្ងៃទី១ធ្នូ ៕ អត្ថបទទាក់ទង រដ្ឋមន្រ្តីក្រសួងការបរទេសឥណ្ឌូណេស៊ី នឹងមកទស្សនកិច្ចនៅកម្ពុជា ២ថ្ងៃ	ភ្នំពេញ៖ លោក ផនខាំ វីផាវ៉ាន់ (Phankhanm Viphavanh) នាយករដ្ឋមន្រី្តនៃប្រទេសឡាវ មកទស្សនកិច្ចនៅកម្ពុជា នៅថ្ងៃទី២៩ ដល់៣០វិច្ឆិកា។ នាយករដ្ឋមន្រ្តីឡាវនេះ ជាភ្ញៀវដំបូងសម្រាប់កម្ពុជា ក្រោយកម្ពុជាប្រកាសបើកប្រទេសឡើងវិញ។ នាយករដ្ឋមន្រី្តឡាវ នឹងចូលក្រាបថ្វាយបង្គំគាល់ព្រះមហាក្សត្រ រួមទាំងជួបពិភាក្សាជាមួយសម្ដេច ហ៊ុន សែន នាយករដ្ឋមន្រី្តកម្ពុជាទៀតផង។
ល្បែងនេះលេងដោយមនុស្សពីរនាក់ រួមជាមួយនឹងបាយខុំមាន១០រន្ធ សម្រាប់ដាក់គ្រាប់លេង។ រន្ធទាំងនេះ គេត្រូវធ្វើជា២ជួរ ក្នុង១ជួរមាន ៥រន្ធ ឲ្យមានសណ្ឋានដូចជាពងក្រពើ ដោយគេជីកដីជារណ្តៅតូចៗ ឬអាចយកចានតូចៗលេងជំនួសក៏បាន។ បណ្តារន្ធទាំងពីរជួរ នៃល្បែងបាយខុំ ក្នុងមួយជួរ មានរន្ធមួយខាងដើមគេជាមេ ហៅថា « រន្ធក្បាលជីមឿង»។ រន្ធជីមឿង ត្រូវដាក់គ្រាប់៥ ក្រៅពីនោះដាក់តែ៤ៗគ្រាប់ស្មើគ្នា សរុបទាំងអស់មាន៥២គ្រាប់។ អ្នកលេងអាចយកគ្រាប់មួយចំនួនលេងបាន ប្រសិនជាមានការសន្មត់គ្នាជាមុនដូចជា សំបកខ្ចៅ គ្រាប់អម្ពិល ផ្លែកន្ទួត ជាដើម។ល។ ជាមួយគ្នានេះដែរ អ្នកលេងទាំងពីរនាក់ ត្រូវអង្គុយទល់មុខគ្នា នៅចំកណ្តាលរន្ធបាយខុំរបស់ខ្លួន រួចហើយគេនាំគ្នាដាក់គ្រាប់ក្នុងរន្ធនីមួយៗ។ បន្ទាប់មកគេឲ្យម្នាក់ចាប់ផ្តើមដើររាយគ្រាប់មុន ដោយអ្នកដើរមុនត្រូវចាប់យកគ្រាប់ដៃខាងស្តាំ អំពីរន្ធណាមួយរបស់ខ្លួន ដោយដាក់ម្តងមួយគ្រាប់ៗ ទៅក្នុងរន្ធខាងស្តាំ ឬខាងឆ្វេងបន្ទាប់ពីរន្ធដែលបានចាប់ដំបូង ហើយដាក់ចូលទៅក្នុងរន្ធនីមួយៗ ទាល់តែអស់គ្រាប់ពីដៃ។ បន្ទាប់មកទៀត លុះដើរអស់គ្រាប់ក្នុងដៃត្រង់រន្ធណាមួយ ទើបគេអាចចាប់យកគ្រាប់ក្នុងរន្ធបន្ទាប់រាយតទៅទៀតបាន។ ប៉ុន្តែបើអស់គ្រាប់ត្រង់រន្ធណាមួយហើយ ឃើញរន្ធបន្ទាប់នោះគ្មានគ្រាប់ គេលូកកេះរន្ធនោះ ហើយចាប់យកគ្រាប់ក្នុងរន្ធបន្ទាប់នោះ ដោយយកមកទុកនៅមុខគេហៅថា «ស៊ី»។ ប៉ុន្តែបើស៊ីចំរន្ធណាដែលគ្មានគ្រាប់ គេអាចកេះស៊ីបន្តទៀត ទោះជា ២ ឬ៣ តំណក៏ដោយ។ ម្យ៉ាងវិញទៀត បើដើររាយគ្រាប់អស់ត្រង់ណាហើយ រន្ធបន្ទាប់នោះគ្មានគ្រាប់រហូតដល់ ២រន្ធនោះ គេហៅថា « ឃ្វាង » ឥតបានស៊ីទេ។ ខណៈដែលអ្នកលេងដើររាយគ្រាប់ទៅអស់ត្រង់រន្ធណា រន្ធបន្ទាប់នោះឥតមានគ្រាប់ ហើយរន្ធបន្ទាប់ទៀតមានគ្រាប់តែ១ គេហៅថា «ស៊ីម៉ង់» គឺស៊ីបានតែមួយ ម៉ង់ៗ។ ប្រសិនបើអ្នកលេងចាញ់ គឺត្រូវផ្លុំបញ្ចេញគ្រាប់ទាំង២១ នៅក្នុងរន្ធ ដែលអ្នកឈ្នះបានដាក់ ឬផ្លុំបញ្ចូលគ្រាប់២១នោះ នៅលើមាត់រន្ធឲ្យអស់ បើផ្លុំមិនចេញ ឬមិនចូលទេ គឺត្រូវអ្នកឈ្នះជោះក្បាលជង្គង់២១ដៃ រួចហើយទើបចាប់ផ្តើមលេងម្តងទៀត៕ ដកស្រង់ចេញពីសៀវភៅ៖ «ល្បែងប្រជាប្រិយខ្មែរ» ដែលរៀបរៀងដោយ៖ លោក ចាប ពិន អ្នកស្រី ពេជ្យ សល់, លោក លី ធាមតេង និង ស្តើង ឆូរ នៃក្រុមជំនុំទំនៀមទម្លាប់ខ្មែរ(ឆ្នាំ១៩៦៤) សូមថ្លែងអំណរគុណដល់ក្រុមហ៊ុនដែលបានចូលរួមឧបត្ថម៖ ១, ឥណទានគេហដ្ឋានរបស់ធនាគារ ស៊ីអាយអិមប៊ី ផ្តល់ជូនអត្រាការប្រាក់ 7.99% បន្ថែមជាមួយសេវាធានារ៉ាប់រងអាយុជីវិតរហូតដល់ 50,000 ដុល្លារអាមេរិក ដោយឥតគិតថ្លៃ។ សូមទំនាក់ទំនង 023 988 388 ។ ២, រថយន្តប្រណីតម៉ាក Mercedes-Benz (មែសឺដេស-បិនស៍) ថ្មីៗឆ្នាំ២០១៨ កំពុងដាក់លក់នៅ ក្រុមហ៊ុន ស្តារ អូតូ (ខេមបូឌា) ខូអិលធីឌី ស្ថិតនៅមហាវិថីសម្តេច ហ៊ុន សែន ឬផ្លូវ៦០ម៉ែត្រ ភ្នំពេញ។ ទូរស័ព្ទផ្នែកលក់ 017 231 488 និងផ្នែកសេវាកម្ម ០11 726 988 ។ ៣, ស្អាតដូចតារា ស្អាតបែបស៊ូណេ, ទូរស័ព្ទទំនាក់ទំនង៖ 017 800 150 / 098 5000 88 , ទីតាំងស្ថិតនៅផ្សារទំនើបសុវណ្ណា។ ៤, រីករាយឆ្នាំថ្មី! បង្កើតបរិយាកាសដ៏រីករាយនៅក្នុងឆ្នាំថ្មីជាមួយ កូកា-កូឡា រសជាតិនៃអារម្មណ៍ស្រស់ស្រាយ។	បាយខុំ ជាល្បែងប្រជាប្រិយខ្មែរម្យ៉ាង ដែលគេតែងតែនាំគ្នាលេងកម្សាន្ត នៅពេលទំនេរ ឬសម្រាកពីការងារ។ មិនត្រឹមតែជាល្បែងលេងកម្សាន្តប៉ុណ្ណោះទេ ល្បែងបាយខុំ អាចជួយអ្នកលេងប្រសប់ក្នុងការគិតលេខ និងវិភាគបានគ្រប់ជ្រុងជ្រោយ។ ជាមួយគ្នានេះដែរ វាធ្វើឲ្យអ្នកលេងផ្ចិតផ្ចង់ ហើយមានស្មារតីវាងវៃ ចំពោះរបៀបរកផលចំណេញខាងមុខ។

Subsets and Splits

No community queries yet

The top public SQL queries from the community will appear here once available.